
Schimbând gândirea, îţi schimbi viaţa fost concepută 
ca un sistem menit să vă transforme gândirea proprie şi 
potenţialul pas cu pas, astfel încât să puteţi avea succesul 

Secţiune 1.01 Brian Tracy 
Schimbând gândirea, îţi schimbi viaţa 


Dedicaţie: 


Soţiei mele, Barbara, de la care am învăţat atât de 
multe despre importanţa dragostei şi a familiei. 

Tu eşti sprijinul meu principal şi cea mai mare sursă 
de inspiraţie a mea. 


(a) Cuvânt înainte 
Dacă eşti gata să te bucuri de măreție şi să obţii 


rezultate extraordinare, ai în mână harta potrivită. i se 
desfăşoară înainte ADN-ul viitorului tău. Pentru a-ţi crea 
un viitor minunat, nu trebuie decât să citeşti această carte, 
să te hotărăşti cum o vei aplica în propria viaţă, să scrii un 
plan, iar apoi să continui cu entuziasm şi să faci în aşa fel 
încât acesta să se împlinească. 

Trebuie să îţi mărturisesc un lucru. Sunt unul dintre 
admiratorii cei mai înflăcăraţi ai lui Brian. L-am studiat, i- 
am cercetat munca şi rezultatele extraordinare pe care le- 
a obţinut. De asemenea, sunt unul dintre prietenii şi 
colegii lui apropiaţi. Am lucrat împreună de multe ori, ne- 
am întâlnit şi am discutat de nenumărate ori. 

Brian este unul dintre cei mai buni gânditori şi 
scriitori despre dezvoltare personală şi succes personal din 
lume. Ştiu acest lucru; am vândut mai mult de 82 de 
milioane de cărţi menite să îi ajute pe oameni să îşi atingă 
potenţialul. 

Schimbând gândirea, îţi schimbi viaţa îţi arată cum 
să îţi descoperi resursele interioare extraordinare şi cum 
să-ţi exploatezi puterile incredibile. Vei învăţa cum să 
atragi în viaţa ta toţi oamenii şi toate resursele de care ai 
nevoie pentru a atinge orice obiectiv pe care ţi-l stabileşti. 

Vei fi uimit atunci când vei începe să ai rezultate noi, 
mai bune, după folosirea acestor concepte şi idei în tot 
ceea ce faci. Acestea sunt aceleaşi principii întrebuințate 
de toţi marii câştigători, de cei deveniți milionari prin forţe 
proprii sau de liderii din toate domeniile. 

In lucrarea de faţă, vei învăţa pas cu pas un drum 
către succes pe care vei ajunge să îl implementezi, uşor şi 
fără efort. Această strategie de succes este atât de logică 
şi îţi oferă atât de multe beneficii şi împliniri, încât 
reprezintă o adevărată revoluţie în performanţa personală. 

Atâta vreme cât oricum gândeşti, de ce să nu 
reflectezi la lucruri măreţe şi să nu obţii rezultate 


excelente? 

Brian este o lumină puternică în lumea oratoriei şi a 
cărţilor de profil. El a făcut lucruri extraordinare, pentru el 
însuşi şi alte sute de mii de oameni. Modul de a gândi al lui 
Brian prezentat în această carte te va inspira să faci şi tu 
la fel sau chiar mai mult. 

Pregăteşte-te pentru una dintre cele mai mari 
aventuri şi explorări în primul şi cel mai important 


teritoriu - mintea ta! Vei beneficia de o experienţă 
minunată. 
MARK VICTOR HANSEN 


Autorul lucrării Supă de pui pentru suflet 

(b) Mulţumiri 

Am avut nevoie de mulţi ani de muncă, lecturi, 
predare şi experienţă pentru a scrie această carte. 
Nenumăraţi oameni au contribuit la modul meu de a gândi 
şi au reprezentat îndrumători invizibili pe măsură ce 
capitolele erau scrise. Aş dori să mulţumesc în primul rând 
prietenului meu, Mark Victor Hansen, care m-a prezentat 
în urmă cu mulţi ani lui Emmet Fox, poate cel mai rafinat 
gânditor al secolului XX. Ernest Holmes, fondator al 
Science of Mind, mi-a deschis ochii şi inima către universul 
potenţialului incredibil pe care îl dobândeşte fiecare 
persoană atunci când îşi schimbă viaţa şi modul de a 
gândi. Marii profesori spirituali precum Charles Fillmore, 
Neville, Eric Butterworth, Wayne Dyer şi Roberto Assagioli 
au avut şi ei o influenţă profundă asupra modului meu de a 
gândi. 

De asemenea, aş dori să mulţumesc tuturor acelor 
scriitori despre succes care au exercitat o influenţă 
minunată asupra mea şi a lumii, precum Napoleon Hill, 
Maxwell Maltz, Claude Bristol, David Schwarz, W. Clement 
Stone, Earl Nightingale, Jim Rohn, zigzaglar, Dennis 


Waitley şi Charlie Jones. 

Scriitorii din domeniul economic, precum Peter 
Drucker, Andrew Grove, Ken Blanchard, Warren Bennis, 
Tom Peters, Nido Qubein şi Marshall Goldsmith m-au 
îmbogăţit nespus cu ideile şi părerile lor. 

Aş dori să îi mulţumesc editorului meu, Matthew 
Holt, de la Editura John Wiley & Sons, pentru sprijinul 
puternic pe care mi l-a acordat pe durata editării acestei 
cărţi şi pentru încurajările sale constante în timpul 
multelor luni necesare redactării şi editării. 

Nu în ultimul rând, aş dori să îi mulţumesc soţiei 
mele minunate, Barbara, şi copiilor mei extraordinari - 
Christina, Michael, David şi Catherine - pentru sprijinul şi 
răbdarea lor în timpul lungilor ore petrecute departe de ei 
în scopul definitivării acestei lucrări. 

(c) Introducere 

Nu există pe Pământ niciun lucru pe care să nu-l poţi 
avea - odată ce ai acceptat mental faptul că îl poţi obţine. 

Robert Collier 

1) Adevărul despre tine 

Eşti o persoană cu adevărat bună. Meriţi o viaţă 
minunată, plină de succes, fericire, bucurie şi emoție. Ai 
dreptul să ai relaţii optime, o sănătate excelentă, un 
serviciu valoros şi o independenţă financiară. Acestea sunt 
drepturile tale prin naştere, lucrurile pe care viaţa ta este 
menită să le includă. 

Eşti născut pentru succes şi pentru a avea un nivel 
ridicat de stimă, respect de sine şi mândrie personală. Eşti 
extraordinar; nu a mai existat niciodată o persoană exact 
ca tine în toată istoria omenirii pe Pământ. Ai nişte talente 
şi abilităţi neexploatate absolut extraordinare care, dacă ar 
fi descătuşate şi puse în aplicare, ţi-ar aduce tot ce îţi 
doreşti în viaţă. 

Trăieşti în cel mai bun moment din toată istoria 


omenirii. Eşti înconjurat de nenumărate oportunităţi pe 
care le poţi folosi pentru a-ţi îndeplini visele. Singurele 
limite reale referitoare la ceea ce poţi fi, avea sau face 
sunt cele pe care ţi le stabileşti prin modul propriu de a 
gândi. Potenţialul viitorului tău este, practic, nelimitat. 

2) Trezeşte-te la realitate! 

Cum ai reacţionat la cele trei paragrafe de mai sus? 
Probabil că ai avut două răspunsuri. În primul rând, ţi-a 
plăcut ce au exprimat şi dorinţa ta arzătoare a fost ca ele 
să fie adevărate şi pentru tine. Al doilea răspuns al tău a 
fost, probabil, marcat de scepticism şi neîncredere. Deşi îţi 
doreşti în adâncul sufletului să ai o viaţă plină de sănătate, 
fericire şi prosperitate, când citeşti acele cuvinte, 
îndoielile şi stările tale de teamă apar imediat pentru a-ți 
aduce aminte de motivele din cauza cărora aceste vise şi 
țeluri nu sunt posibile. Ei bine, nu eşti singurul! 

Exact aşa am simţit şi eu cu mulţi ani în urmă. Deşi 
voiam să fiu o persoană de succes, nu eram înzestrat cu 
abilităţile şi educaţia necesare şi nu dispuneam de un loc 
de muncă. Nu aveam nici cea mai mică idee de ce aş putea 
face pentru a-mi îmbunătăţi situaţia. Mă simţeam prins în 
capcană între idei măreţe, pe de o parte, şi oportunităţi şi 
resurse limitate, pe de altă parte. Am descoperit apoi o 
serie de principii remarcabile, cărora li s-au datorat marile 
succese şi descoperiri ale tuturor timpurilor, şi viaţa mea s- 
a schimbat pentru totdeauna. 

După ce le-am aplicat în propria viaţă, am început să 
vorbesc despre aceste legi şi concepte şi altora şi să îi 
pregătesc să pună în practică aceleaşi idei. De atunci, am 
susţinut mai mult de două mii de discursuri şi seminarii de 
câte patru zile, în 24 de ţări, în faţa a peste două milioane 
de participanţi. Cei mai mulţi dintre ei au fost, de 
asemenea, sceptici când au auzit pentru prima dată aceste 
idei de optimism şi posibilităţi, până când au aflat ceea ce 


vei afla şi tu în paginile ce urmează. Aceste idei le-au 
schimbat vieţile, aşa cum ţi-o vor transforma şi pe a ta. 

3) Marele principiu 

Cel mai important principiu mental şi spiritual 
descoperit vreodată este, poate, acela că devii ceea ce 
gândeşti în cea mai mare parte a timpului. Lumea ta 
exterioară reprezintă în mare măsură o imagine în oglindă 
a universului tău interior. Ceea ce se întâmplă în exteriorul 
tău este o reflectare a ceea ce se întâmplă în interiorul tău. 
Iti poţi da seama de starea interioară a unei persoane 
observându-i aspectele exterioare ale vieţii - şi nu poate fi 
altfel. 

4) Gândurile sunt acţiuni 

Mintea ta este extraordinar de puternică. Gândurile 
tale controlează şi determină aproape tot ceea ce ţi se 
întâmplă. Pot să îţi mărească sau să îţi micşoreze pulsul, să 
îţi îmbunătăţească sau să îţi îngreuneze digestia, să îţi 
schimbe compoziţia chimică a sângelui, să te ajute să 
dormi sau să te ţină treaz noaptea. 

Gândurile tale te pot face fericit sau trist, uneori 
chiar într-o clipă. Te pot face atent şi concentrat sau 
distras şi deprimat. Te pot face popular sau nepopular, 
încrezător sau nesigur, pozitiv sau negativ. Gândurile tale 
te pot face să te simţi puternic sau neputincios, victimă 
sau învingător, erou sau laş. 

În viaţa ta materială, gândurile tale te pot face să ai 
succese sau eşecuri, să fii prosper sau lovit de sărăcie, 
respectat sau ignorat. Gândurile tale şi acţiunile pe care le 
declanşează îţi influenţează întreaga viaţă. Dar cea mai 
bună veste o constituie faptul că toate acestea se află sub 
propriul tău control. 

5) Gânduri, sentimente şi dorinţe 

Eşti un amalgam complex de gânduri, sentimente, 
atitudini, dorinţe, imagini, temeri, speranţe, îndoieli, opinii 


şi ambiţii, fiecare schimb îndu-se constant, uneori de la o 
secundă la alta. Fiecare dintre aceste însuşiri ale 
personalităţii tale le afectează pe celelalte, uneori în mod 
neprevăzut. Intreaga ta viaţă este rezultatul 
întrepătrunderilor şi interconexiunilor acestor factori. 

Gândurile tale determină imagini, reprezentări şi 
emoţiile asociate, aşadar, cu ceea ce ai în minte. Aceste 
vizualizări şi trăiri determină atitudini şi acţiuni. Faptele 
tale au apoi consecinţe şi rezultate care influenţează 
evenimentele ulterioare. 

Dacă te vei gândi la succes şi încredere, te vei simţi 
puternic şi competent şi vei avea rezultate mai bune în tot 
ceea ce faci. Dar în cazul în care te vei gândi că poţi greşi 
sau să te faci de râs, vei obţine rezultate slabe, indiferent 
de cât de bun eşti în realitate. 

Imaginile şi reprezentările, provenite din imaginaţia 
ta sau din influenţe externe, produc idei, emoţii şi atitudini 
corespunzătoare. Acestea conduc la rândul lor la acţiuni 
care au anumite rezultate şi consecinţe. Gândul la o 
persoană sau situaţie te poate face să te simţi, 
instantaneu, fericit sau trist, exaltat sau furios, iubitor sau 
însingurat. 

6) Atitudini, acţiuni şi emoţii 

Atitudinile tale, pozitive sau negative, constructive 
sau distructive, conduc la imagini, emoţii şi acţiuni 
corespunzătoare care îţi afectează viaţa şi relaţiile. Pe de 
altă parte, comportamentele îţi sunt bazate pe experienţe 
trecute şi pe concepţiile tale de bază despre cum ar trebui 
să fie lucrurile. 

Faptele tale determină trăirile şi conduitele care le 
însoțesc. Conform Legii Reversibilităţii, poţi ajunge chiar 
să simţi potrivit acţiunilor tale. Dacă vei acţiona de parcă 
ai fi deja fericit, pozitiv şi încrezător, vei începe curând să 
te simţi astfel şi pe dinăuntru. Faptele se află sub controlul 


tău direct, spre deosebire de emoţii. 

Aspectele exterioare ale vieţii tale sunt prin natura 
lor neutre. Doar înţelesul pe care li-l acorzi îţi determină 
atitudinile, opiniile, emoţiile şi reacţiile faţă de acestea. 
Dacă îţi vei schimba modul de a gândi în legătură cu orice 
aspect al vieţii tale, vei modifica felul în care simţi şi te 
comporţi în acel domeniu. Şi întrucât numai tu poţi hotărî 
ce să gândeşti, ai abilitatea de a avea control total asupra 
vieţii tale. 

7) Pune-ţi la îndoială credinţele 

Legea Credinței arată: „Indiferent de ceea ce crezi cu 
convingere, acest lucru va deveni realitatea ta”. Acţionezi 
întotdeauna în conformitate cu cele mai adânci credinţe 
ale tale, fie că sunt adevărate sau nu. Şi toate convingerile 
tale au fost învăţate. La un anumit moment în timp, nu le 
aveai. 

Credinţele tale îţi determină în mare măsură 
realitatea. Nu crezi ceea ce vezi; mai degrabă vezi ceea ce 
crezi deja. Poţi avea convingeri care să îţi îmbunătăţească 
viaţa şi să te facă fericit şi optimist, sau să ai unele 
negative despre tine şi despre potenţialul tău, care pot 
acţiona ca piedici în realizarea a ceea ce poţi înfăptui cu 
adevărat. 

Cele mai dăunătoare credinţe pe care le poţi avea 
sunt credinţele care te auto-limitează. Acestea sunt 
convingeri despre tine însuţi şi potenţialul tău, care te trag 
în jos. Cele mai multe nu sunt adevărate, ci rezultatul 
informaţiilor pe care le-ai acceptat fără a-ţi pune întrebări, 
adesea chiar din copilăria timpurie. Chiar dacă este 
complet neadevărat, dacă te crezi limitat în aspecte 
precum dobândirea unei sănătăţi excelente, a fericirii şi 
câştigarea unor venituri importante, această credinţă va 
deveni adevărul tău. După cum spunea Richard Bach în 
cartea sa Illusions (Iluzii): „Demonstrează-ţi limitele şi, cu 


siguranţă, vei deveni limitat”. 

8) Eşti un magnet viu 

Legea Atracţiei stipulează că eşti un „magnet viu” şi 
atragi în mod invariabil în viaţa ta oameni, idei, 
oportunităţi şi circumstanţe în armonie cu gândurile tale 
dominante. 

Când ai gânduri pozitive, optimiste, pline de iubire şi 
succes, creezi un puternic câmp magnetic care atrage 
exact lucrurile la care te gândeşti, precum un magnet 
particulele de fier. Această lege explică de ce nu trebuie să 
fii preocupat de unde vor veni lucrurile bune către tine. 
Dacă îţi vei putea menţine mintea concentrată asupra a 
ceea ce îţi doreşti şi te vei abţine să te gândeşti la ceea ce 
nu vrei, vei atrage toate lucrurile de care ai nevoie pentru 
a-ţi atinge obiectivele, exact atunci când vei fi pregătit. 
Schimbă-ţi modul de a gândi şi îţi vei transforma viaţa. 

9) Singura măsură reală 

Bertrand Russell, filosoful englez, a spus cândva: 
„Cea mai bună dovadă că un lucru poate fi îndeplinit este 
aceea că alţii l-au făcut deja”. In Noul Testament, lisus ne- 
a învăţat cum să măsurăm adevărul oricărui principiu: 
„Copacul se cunoaşte prin fructele sale”. 

Cu alte cuvinte, singura întrebare pe care trebuie să 
ţi-o pui în legătură cu o idee este: „Funcţionează?” Îţi va 
aduce rezultatele pe care le doreşti? Milton Friedman, un 
economist care a câştigat premiul Nobel, a afirmat: 
„Singura măsură reală a unei teorii sau idei este abilitatea 
ta de a face predicții exacte pe baza sa”. 

Vestea bună este aceea că ideile şi conceptele pe 
care urmează să le înveţi au fost testate şi dovedite în 
vieţile şi experienţele a milioane de oameni. Ca orice 
principii ale naturii, acestea sunt, prin natura lor, neutre. 
Natura nu favorizează pe nimeni, ne tratează pe toţi la fel. 
Orice sămânță vei planta în pământ, natura o va ajuta să 


crească. Orice seminţe de gânduri îţi vei planta în minte, 
natura le va ajuta să crească, de asemenea. Depinde numai 
de tine. 

10) Alege-ţi gândurile 

Oamenii de succes gândesc mai eficient decât cei 
care nu ajung la reuşită. Ei îşi abordează vieţile, relaţiile, 
obiectivele, problemele şi experienţele în mod diferit faţă 
de ceilalţi. Ei sădesc seminţe mai bune şi, drept rezultat, 
culeg vieţi mai bune. Dacă vei învăţa să gândeşti şi să 
acţionezi precum alţi oameni de succes, fericiţi, sănătoşi şi 
prosperi, te vei bucura în curând de un mod de viaţă 
asemănător cu al lor. Când îţi vei schimba felul de a gândi, 
îţi vei transforma şi viaţa. 

Natura nu face glume. Este întotdeauna adevărată, 
întotdeauna serioasă, întotdeauna severă. Este 
întotdeauna dreaptă, iar erorile şi greşelile sunt mereu ale 
omului. Natura îl dispreţuieşte pe cel incapabil să o 
aprecieze, înfăţişându-se şi dezvăluindu-şi secretele doar 
în faţa celui apt, pur şi integru. 

Johann Wolfgang von Goethe 

(d) 1 

Schimbă-ţi modul de a gândi 

Există o lege în psihologie potrivit căreia dacă îţi poţi 
forma în minte o imagine a ceea ce doreşti să devii şi o 
menţii acolo un timp suficient de lung, vei ajunge curând 
aşa cum ai gândit. 

William James 

A existat odată o femeie, de aproximativ 30 de ani, 
căsătorită şi cu doi copii. Precum multe alte persoane, ea 
crescuse într-un cămin în care fusese criticată constant şi 
tratată nedrept de către părinţii ei. Drept urmare, îşi 
dezvoltase sentimente adânci de inferioritate şi un respect 
de sine diminuat. Era negativă şi temătoare şi nu avea 
niciun pic de încredere în ea însăşi. Era timidă şi rezervată 


şi nu considera că are vreo valoare. Simţea că nu este 
talentată la nimic. 

Într-o zi, în timp ce conducea către un magazin, o 
altă maşină a trecut pe roşu şi s-a izbit de a sa. Când s-a 
trezit, era la spital cu contuzii uşoare şi îşi pierduse 
complet memoria. Putea vorbi, dar nu îşi aducea aminte 
nimic din viaţa ei trecută. Era complet amnezică. 

La început, doctorii au crezut că va fi ceva temporar. 
Dar săptămânile treceau şi ea nu îşi recăpăta memoria. 
Soţul şi copiii săi o vizitau zilnic, dar ea nu îi recunoștea. 
Acesta era un caz atât de neobişnuit, încât alţi doctori şi 
specialişti au venit să o viziteze, să o testeze şi să îi pună 
întrebări despre starea ei. 

1) Luând-o de la capăt 

Într-un final, ea s-a întors acasă, fără nicio amintire 
despre viaţa ei trecută. Fiind hotărâtă să înţeleagă ce i se 
întâmplase, a început să citească materiale medicale şi să 
studieze intens despre amnezie şi pierderea memoriei. S-a 
întâlnit şi a vorbit cu specialişti în acest domeniu. Apoi a 
publicat un studiu despre starea ei. Nu mult după aceea, a 
fost invitată să participe la o convenţie medicală pentru a- 
şi prezenta lucrarea, pentru a răspunde la întrebări despre 
amnezia ei şi pentru a-şi împărtăşi experienţele şi ideile 
legate de funcţionarea neurologică. 

În timpul acestei perioade, s-a întâmplat ceva 
uimitor. A devenit o cu totul altă persoană. Toată atenţia 
care i-a fost acordată în spital şi după aceea a făcut-o să se 
simtă valoroasă, importantă şi iubită cu adevărat de 
familia ei. Interesul arătat de către specialiştii în medicină 
a contribuit la consolidarea stimei şi respectului de sine. A 
devenit o femeie cu adevărat pozitivă, încrezătoare, 
sociabilă, deosebit de elocventă, bine informată şi foarte 
solicitată ca orator şi autoritate în lumea medicală. 

Toată amintirea copilăriei ei nefericite fusese ştearsă 


complet. De asemenea, sentimentele ei de inferioritate au 
dispărut. Ea a devenit o nouă persoană. Şi-a schimbat viaţa 
şi modul de a gândi. 

2) Plăcuța nescrisă 

Filosoful scoţian David Hume a fost primul care a 
propus ideea de tabula rasa sau de plăcuţă nescrisă. 
Conform acestei teorii, fiecare persoană vine pe lume fără 
gânduri sau idei şi tot ceea ce gândeşte şi simte este 
învăţat începând cu perioada copilăriei. Este ca şi cum 
mintea unui copil ar fi o plăcuţă nescrisă, pe care fiecare 
experienţă şi persoană cu care acesta intră în contact lasă 
o urmă. Adultul devine suma a tot ceea ce învaţă, simte şi 
experimentează în timp ce creşte. Ceea ce adultul face şi 
devine mai târziu este rezultatul acestei condiţionări 
anterioare. După cum scria Aristotel: „Tot ce e imprimat 
este exprimat”. 

Cea mai mare descoperire a secolului XX în domeniul 
potenţialului omenesc a fost, poate, cea a conceptului de 
sine. Potrivit acestei idei, fiecare persoană îşi dezvoltă un 
mănunchi de credinţe în legătură cu ea însăşi, începând de 
la naştere. Conceptul despre tine însuţi devine apoi 
programul de bază al calculatorului tău subconştient, 
determinând tot ceea ce gândeşti, spui, simţi şi faci. Din 
acest motiv, orice schimbare în viaţa ta exterioară începe 
cu o modificare a conceptului despre tine însuţi, a felului 
în care gândeşti şi simţi despre tine şi lumea ta. 

Copilul se naşte fără un concept despre el însuşi. 
Fiecare idee, opinie, sentiment, atitudine sau valoare pe 
care o ai ca adult ai învăţat-o în copilărie. Tot ceea ce eşti 
astăzi constituie rezultatul unei idei sau impresii pe care ai 
preluat-o şi ai acceptat-o ca fiind adevărată. Când crezi că 
ceva este real, acest lucru devine adevărat pentru tine, 
oricare ar fi acesta. „Nu eşti ceea ce gândeşti că eşti, ci 
eşti ceea ce gândeşti”. 


3) Primele impresii sunt durabile 

Dacă ai fost crescut de părinţi care ţi-au spus mereu 
ce persoană bună eşti, te-au iubit, te-au încurajat, te-au 
sprijinit şi au crezut în tine, indiferent ce ai făcut sau nu, ai 
trăit având credinţa că eşti o persoană bună şi valoroasă. 
Până la vârsta de trei ani, această convingere va fi complet 
asimilată şi va deveni o parte fundamentală a modului în 
care te percepi pe tine însuţi în relaţie cu lumea ta. Apoi, 
indiferent ce ţi se va întâmpla, vei continua să ai această 
credinţă. Va deveni realitatea ta. 

Dacă ai fost crescut de părinţi care nu au ştiut cât de 
puternice pot fi cuvintele şi comportamentul lor în 
modelarea personalităţii tale, este foarte posibil ca ei să fi 
folosit cu uşurinţă un criticism distructiv, dezaprobări şi 
pedepse fizice sau emoţionale pentru a te disciplina sau 
controla. Dacă un copil este criticat continuu la o vârstă 
fragedă, ajunge curând să creadă că este ceva în neregulă 
cu el. Nu înţelege de ce e criticat sau pedepsit, dar 
presupune că părinţii săi ştiu adevărul despre el şi că asta 
merită. Astfel, începe să simtă că nu este valoros sau demn 
de a fi iubit şi că nu merită prea multe. 

Aproape toate problemele de personalitate din 
adolescenţă şi de la maturitate sunt bazate pe ceea ce 
psihologii numesc dragoste neexprimată. Copilul are 
nevoie de iubire precum trandafirii de ploaie. Atunci când 
copiii nu se simt iubiţi, devin nesiguri şi expuşi. Ei se 
gândesc: „Nu sunt suficient de bun”. Încep astfel să adopte 
comportamente compensatorii care să suplinească această 
anxietate interioară. Un asemenea sentiment de privare de 
dragoste este manifestat printr-o conduită greşită, 
probleme de personalitate, izbucniri de furie, depresie, 
deznădejde, lipsă de ambiţie şi probleme cu oamenii şi cu 
relaţiile. 

4) Te naşti fără temeri 


Copilul se naşte fără temeri, cu excepţia fricii de a 
cădea şi de zgomot puternic. Toate celelalte îndoieli 
trebuie să-i fie inoculate pe măsură ce creşte. 

Cele două temeri majore pe care le dezvoltăm toţi 
sunt teama de eşec sau pierdere şi teama de critică sau 
respingere. Începem să învăţăm frica de eşec dacă suntem 
criticaţi şi pedepsiţi continuu atunci când încercăm ceva 
nou sau diferit. Se ţipă la noi şi ni se spune: „Nu! Pleacă de 
acolo! Opreşte-te! Pune jos lucrul acela!” Pedepsele fizice 
şi dragostea neexprimată, posibilităţi care ne sperie şi ne 
fac să devenim nesiguri, însoțesc adesea aceste izbucniri şi 
critici. 

Incepem curând să credem că suntem prea mici, prea 
slabi, incompetenţi, neadecvaţi şi incapabili de a face ceva 
nou sau diferit. Exprimăm aceste sentimente folosind 
cuvintele: „Nu pot, nu pot, nu pot”. De fiecare dată când 
ne gândim să facem un lucru nou sau plin de provocări, 
răspundem automat cu stări de frică, tremurat şi rău la 
stomac. Reacţionăm ca şi cum ne-ar fi teamă să fim bătuţi. 
Spunem: „Nu pot”, la nesfârşit. 

Frica de eşec este motivul principal de nereuşită în 
viaţa adultă. Ca urmare a criticilor distructive din 
copilărie, ezităm ca adulţi. Ne vindem ieftin. Renunţăm 
chiar înainte de a încerca prima oară. În loc să ne 
întrebuinţăm capacităţile uimitoare ale minţii pentru a ne 
da seama cum putem obţine ceea ce ne dorim, ne folosim 
judecata în scopul de a crea motive din cauza cărora nu 
putem acţiona şi, astfel, lucrurile pe care ni le dorim nu 
sunt posibile pentru noi. 

5) Nevoia de a fi iubit 

A doua temere majoră care ne pune piedici, ne 
diminuează încrederea şi ne distruge dorinţa de a avea o 
viaţă fericită o reprezintă frica de respingere şi expresia 
sa, critica. Această emoție este învățată în copilăria 


timpurie ca rezultat al dezaprobării exprimate de părinţii 
noştri de fiecare dată când făceam ceva ce nu le plăcea sau 
pe care nu îl aşteptau de la noi. Ca urmare a faptului că nu 
eram pe placul lor, ei deveneau furioşi şi nu îşi exprimau 
dragostea şi aprobarea de care aveam atâta nevoie în 
copilărie. 

Frica de a nu fi iubit şi de a rămâne singur este atât 
de traumatizantă pentru un copil, încât el îşi adaptează 
curând comportamentul şi face orice crede că se va bucura 
de aprobarea părinţilor săi. Îşi pierde spontaneitatea şi 
unicitatea. Începe să creadă: „Trebuie! Trebuie! Trebuie!” 
Astfel, ajunge la concluzia: „Trebuie să fac orice vor mama 
şi tata, altfel nu mă vor iubi şi voi fi singur!” 

6) Dragostea condiţionată 

Ca adult, un copil crescut cu ceea ce se numeşte 
„dragoste condiţionată” (opusă celei necondiționate, cel 
mai mare dar pe care o persoană îl poate oferi alteia) 
devine foarte sensibil la părerile celorlalţi. El nu poate face 
nimic dacă există cea mai mică posibilitate ca altcineva să 
nu îl aprobe. Îşi proiectează relaţia din copilărie cu părinţii 
săi asupra persoanelor importante din viaţa sa adultă - 
partener de viaţă, şef, rude, prieteni, persoane cu 
autoritate - şi încearcă astfel cu disperare să le câştige 
aprobarea sau, cel puţin, să nu o piardă. 

Temerile de eşec şi de respingere, cauzate de 
criticism distructiv în copilăria timpurie, sunt cauzele de 
bază ale celor mai multe motive de nefericire şi anxietate 
în viaţa adultă. Senzaţia continuă este aceea că „Nu pot!” 
sau „Trebuie!” Cel mai îngrozitor sentiment îl avem atunci 
când simţim că „Nu pot, dar trebuie!” sau „Trebuie, dar nu 
pot!” 

Ne dorim să facem ceva, dar ne este frică de eşec sau 
pierderi, sau, dacă nu ne este teamă de pierderi, ne este 
frică de dezaprobări. Vrem să întreprindem ceva pentru a 


ne îmbunătăţi viaţa, la serviciu sau acasă, dar ne este 
teamă că am putea eşua sau că altcineva ne-ar putea 
critica, ori ambele. 

Celor mai mulţi oameni, temerile le guvernează 
vieţile. Tot ce fac se bazează pe evitarea eşecului sau a 
criticii. Se gândesc continuu să nu îşi asume riscuri, în loc 
să lupte pentru atingerea obiectivelor lor. Ei caută mai 
degrabă siguranţa decât oportunitatea. 

7) Dublează-ţi rata de eşec 

Autorul Arthur Gordon l-a abordat odată pe Thomas J. 
Watson Sr., fondatorul IBM, şi l-a întrebat cum ar putea să 
aibă succes mai repede ca scriitor. Thomas J. Watson, unul 
dintre magnații mediului american de afaceri, a replicat cu 
aceste cuvinte profunde: „Dacă vrei să ai succes mai 
repede, trebuie să-ţi dublezi rata de eşec. Succesul este 
complementar eşecului”. 

De fapt, cu cât ai eşuat mai mult, cu atât este mai 
probabil să te apropii de un mare succes. Nereuşitele tale 
te-au pregătit să obţii izbânda. De aceea, ai impresia că o 
perioadă de noroc urmează după o alta de ghinion. Când 
eşti nesigur, „dublează-ţi rata de eşec”. Cu cât încerci mai 
multe lucruri, cu atât ai şanse sporite să fii triumfător. Vei 
reuşi să-ţi depăşeşti temerile doar făcând lucrul de care te 
temi până când frica nu va mai avea control asupra ta. 

8) Hard drive-ul tău mental 

Tot ceea ce cunoşti despre tine însuţi, toate 
credinţele îți sunt înregistrate pe hard drive-ul 
personalităţii tale, în conceptul despre tine însuţi. Acest 
principiu îţi precede şi îţi prezice nivelul de performanţă şi 
de eficacitate în tot ceea ce faci. Datorită legii 
corespondenţei, te comporţi întotdeauna în exterior într-o 
manieră corespunzătoare cu conceptul interior despre tine 
însuţi. De aceea, orice ameliorare din viaţa ta începe cu o 
îmbunătăţire a conceptului despre tine însuţi. 


Dispui de un concept de sine general alcătuit din 
toate credinţele pe care le ai despre tine însuţi şi abilităţile 
tale. Acest mănunchi de convingeri include toate 
experienţele, deciziile, succesele,  eşecurile, ideile, 
informaţiile, emoţiile şi opiniile legate de viaţa ta de până 
acum. Conceptul de sine general determină cum şi ce 
gândeşti şi simţi în legătură cu tine însuţi, dar şi cât de 
bine îţi este în general. 

9) Mini-conceptele despre tine însuţi 

Mai ai şi o serie de „mini-concepte de sine”, 
combinate pentru a forma conceptul general despre tine 
însuţi. Ai un concept de sine pentru fiecare domeniu al 
vieţii tale pe care îl consideri important. Acest mini- 
concept de sine determină modul în care gândeşti, simţi şi 
acţionezi în acel domeniu. 

De exemplu, ai un mini-concept de sine în legătură cu 
sănătatea şi forma fizică în care te afli, cu cantitatea 
alimentaţiei şi numărul exerciţiilor pe care le faci. Ai un 
mini-concept de sine în legătură cu măsura în care ceilalţi 
te plac şi eşti popular, în special din rândul membrilor 
sexului opus. Ai un mini-concept de sine despre ce fel de 
partener sau părinte eşti, despre cât eşti de bun prieten, 
despre cât eşti de deştept şi cât de bine înveţi. Ai un mini- 
concept de sine despre fiecare sport pe care îl practici şi 
pentru fiecare acţiune în care te implici, inclusiv pentru 
cât de bine îţi conduci maşina. 

Ai un mini-concept de sine despre cât de bine îţi faci 
munca şi pentru cât de bine duci la îndeplinire fiecare 
parte a activităţii tale. Ai un mini-concept de sine pentru 
câţi bani câştigi şi pentru cât economiseşti şi investeşti. 
Aceasta este o zonă critică. Adevărul este că nu poţi 
niciodată să câştigi mai mult sau mai puţin decât conceptul 
propriu de venit. Dacă doreşti să obţii mai mulţi bani, 
trebuie să îţi schimbi credinţele despre tine însuţi legate 


de venituri şi bani. Aceasta este o parte importantă a 
acestei cărţi. 

10) Schimbă-ţi credinţele 

În fiecare caz, dacă vrei să modifici modul în care 
acţionezi şi rezultatele din orice domeniu al vieţii taie, 
trebuie să-ţi schimbi conceptul despre tine însuţi - sau 
credinţele tale - legate de acel sector. Din fericire, 
convingerile tale sunt în mare parte subiective. Nu se 
bazează întotdeauna pe fapte. În schimb, sunt axate în 
mare parte pe informaţiile pe care le-ai preluat şi acceptat 
ca fiind adevărate, chiar dacă uneori ai avut foarte puţine 
dovezi. 

Cele mai nocive credinţe pe care le poţi avea sunt 
credinţele auto-limitative de orice fel. Acestea reprezintă 
convingeri despre tine însuţi, care te fac să te simţi, 
oarecum, limitat sau deficient într-un anumit domeniu. 
Sunt rareori adevărate, dar dacă le accepţi ca fiind 
estimări valide ale abilităţilor tale, devin adevărate pentru 
tine, exact ca şi cum ar fi corecte. 

Punctul de început pentru a-ţi descătuşa potenţialul 
şi a reuşi mai multe decât până acum este acela de a-ți 
testa credințele  auto-limitative. Începi procesul de 
eliberare de credinţele auto-limitative imaginându-ţi că, 
oricare ar fi acestea, sunt complet false. Închipuie-ţi 
pentru moment că nu ai nicio limitare legată de abilităţile 
tale. Imaginează-ţi că ai putea să fii, să faci sau să ai tot 
ceea ce ţi-ai dorit cu adevărat în viaţă. Că potenţialul tău 
este nelimitat. 

De exemplu, închipuie-ţi că ai putea câştiga de două 
ori mai mult decât astăzi. Imaginează-ţi că ai putea trăi 
într-o casă mai mare, ai putea conduce o maşină mai bună 
şi te-ai putea bucura de un stil de viaţă mai luxos. 

Inchipuie-ţi că ai abilitatea de a fi unul dintre cei mai 
buni oameni din domeniul tău. Imaginează-ţi că eşti una 


dintre personalităţile cele mai populare, puternice şi 
persuasive din mediul tău social şi de afaceri. Închipuie-ţi 
că eşti calm, încrezător şi că nu îţi este frică de nimic. 
Imaginează-ţi că ai putea stabili şi îndeplini orice obiectiv 
pe care îl doreşti. Astfel, vei începe să îţi schimbi viaţa şi 
modul de a gândi. 

Punctul de început pentru eliminarea temerilor tale 
şi descătuşarea potenţialului tău include şi necesitatea de 
a-ţi reprograma hard drive-ul mental cu credinţe noi, 
pozitive, constructive şi curajoase despre tine însuţi şi 
viitorul tău. Vei învăţa cum să faci acest lucru pe parcursul 
întregii cărţi. 

11) Trei părţi ale conceptului despre tine însuţi 

Conceptul despre tine însuţi are trei părţi, precum o 
plăcintă împărţită în trei bucăţi. Fiecare este legată de 
celelalte. 'Toate cele trei elemente constituie personalitatea 
ta, determinând în mare parte modul în care gândeşti, 
simţi, acţionezi şi tot ceea ce ţi se întâmplă. 

Idealul tău despre tine însuţi constituie prima parte a 
personalităţii tale şi a conceptului despre tine însuţi. El 
este alcătuit din toate speranţele, visurile, viziunile şi 
năzuinţele tale. Dar şi din virtuțile, valorile şi calităţile pe 
care le admiri cel mai mult la tine şi la ceilalţi. Idealul 
despre tine însuţi se referă la persoana care ţi-ai dori cel 
mai mult să devii, dacă ai putea fi perfect în fiecare zi. 
Aceste viziuni îţi ghidează şi îţi modelează 
comportamentul. 

Bărbaţii şi femeile remarcabili, liderii de opinie şi 
oamenii de caracter îşi cunosc foarte bine valorile, 
viziunile şi idealurile. Ei ştiu cine sunt şi în ceea ce cred. 
Işi stabilesc standarde înalte şi nu renunţă la acestea. Sunt 
bărbaţi şi femei pe care ceilalţi îi pot respecta şi pe care se 
pot baza. Dau dovadă de hotărâre şi ies în evidenţă în 
interacţiunea cu ceilalţi. Ei încearcă să se ridice la 


înălţimea ţelurilor lor în tot ceea ce fac. 

12) Modul în care te percepi pe tine însuţi 

A doua parte a conceptului despre tine însuţi este 
imaginea de sine. Aceasta reprezintă modul în care te 
percepi şi gândeşti despre tine. Este adesea numită 
„oglinda interioară”. Acolo priveşti în sine pentru a vedea 
cum ar trebui să te comporţi într-o anumită situaţie. 
Datorită puterii imaginii despre tine însuţi, acţionezi în 
exterior în conformitate cu imaginea pe care o ai despre 
tine în interior. 

Descoperirea imaginii de sine, care aparţine lui 
Maxwell Maltz, reprezintă un pas important în înţelegerea 
performanţei şi eficacităţii omeneşti. Dacă te vei vizualiza 
şi te vei imagina având rezultate excelente într-o situaţie 
viitoare, îi vei trimite un mesaj subconştientului tău. 
Acesta îl va accepta ca fiind o comandă şi apoi îţi va 
coordona gândurile, cuvintele şi acţiunile, astfel încât 
acestea să concorde cu imaginea pe care ai creat-o. 

Orice îmbunătăţire în viaţa ta începe cu o ameliorare 
a vizualizărilor tale mentale. Imaginile tale interne îţi 
influenţează emoţiile, comportamentele, atitudinile şi chiar 
modul în care îţi răspund ceilalţi oameni. Dezvoltarea unei 
imagini pozitive despre tine însuţi este o parte vitală a 
procesului de schimbare a modului în care gândeşti, 
pentru ca astfel să îţi poţi transforma viaţa. 

13) Ce simţi despre tine însuţi 

Cea de-a treia parte a conceptului despre tine însuţi 
o reprezintă respectul de sine. Aceasta constituie o 
componentă emoţională a personalităţii tale şi cel mai 
important factor în determinarea modului în care gândeşti, 
simţi şi te comporţi. Nivelul tău de respect personal este 
determinat în mare măsură de ceea ce ţi se întâmplă în 
viaţă. 

Respectul de sine poate fi definit cel mai bine drept 


cât de mult te placi pe tine însuţi. Cu cât te placi mai mult, 
cu atât ai rezultate mai bune în orice încerci. În plus, 
conform Legii Reversibilităţii, cu cât obţii rezultate mai 
bune, cu atât te placi mai mult. 

Respectul pentru tine însuți este „reactorul 
principal” al personalității tale. Reprezintă sursa de 
energie care îţi determină nivelurile de încredere şi de 
entuziasm. Cu cât te placi mai mult, cu atât îţi vei stabili 
standarde mai înalte. Cu cât te placi mai mult, cu atât vor 
fi mai mari obiectivele pe care ţi le stabileşti şi te vei 
strădui mai tare să le realizezi. Oamenii cu respect de sine 
ridicat sunt, practic, de neoprit. 

Nivelul tău de respect personal îţi determină 
calitatea relaţiilor cu ceilalţi. Cu cât te placi şi te respecţi 
mai mult, cu atât îi placi şi îi respecţi pe ceilalţi şi în 
aceeaşi măsură ei reacţionează mai bine faţă de tine. În 
viaţa ta profesională şi în carieră, nivelul tău de respect 
personal va reprezenta factorul critic care va hotări dacă 
oamenii vor cumpăra sau nu de la tine, te vor angaja, vor 
avea contacte profesionale cu tine sau îţi vor împrumuta 
bani. 

Cu cât vei avea un respect personal mai ridicat, cu 
atât vei fi un partener şi un părinte mai bun. Părinţii cu 
respect de sine ridicat cresc copii cu respect de sine 
ridicat. Aceşti copii dezvoltă un nivel ridicat de încredere 
în ei înşişi şi se asociază cu alţi copii cu respect de sine 
ridicat. Casele în care există respect de sine ridicat sunt 
caracterizate de dragoste, bună dispoziţie şi fericire 
pentru fiecare persoană care locuieşte acolo. 

14) Determinantul respectului de sine 

Nivelul tău de respect personal este determinat în 
mare măsură de cât de bine se potriveşte imaginea despre 
tine însuţi - rezultatele tale actuale şi comportamentul tău 
prezent - cu idealul despre tine însuţi - imaginea despre 


cum ai acţiona dacă ţi-ai atinge maximumul personal. La 
un nivel inconştient îţi compari întotdeauna rezultatele 
actuale cu cele ideale. De fiecare dată când ai senzaţia că 
te ridici la cel mai înalt nivel propus, te simţi excelent. 
Respectul pentru tine însuţi creşte puternic. Te simţi fericit 
şi împlinit. 

De fiecare dată când faci sau spui ceva ce nu este în 
concordanţă cu idealurile tale sau cu nivelul cel mai bun 
de care te simţi capabil, respectul tău personal descreşte. 
De asemenea, atunci când există o distanţă apreciabilă 
între persoana care eşti la un anumit moment şi cea ideală, 
cum îţi doreşti să devii, te simţi îngrozitor. Din acest motiv, 
te superi pe tine când eşuezi în a face ceva sau nu te 
comporţi corespunzător într-o situaţie cu alte persoane. 
Imaginea ta ideală despre tine însuţi îţi aduce aminte 
constant că poţi fi o persoană mult mai bună. 

15) Centrul personalităţii 

În zilele noastre, psihologii sunt de acord că 
respectul de sine se află la baza conceptului de sine şi a 
personalităţii tale. Orice îmbunătăţire a oricărei părţi a 
personalităţii sau a rezultatelor tale îţi va stimula respectul 
personal şi te va determina să te placi şi să te respecţi 
chiar mai mult. Cu cât te vei plăcea mai mult, cu atât îţi vei 
putea schimba mai mult imaginea despre tine însuţi şi 
acţiunile ulterioare şi te vei apropia mai mult de idealul 
tău personal. 

Cea mai bună veste este aceea că există o relaţie 
inversă între nivelul tău de respect personal şi frica de 
eşec şi de respingere. Cu cât te placi mai mult, cu atât te 
temi mai puţin de eşec. Cu cât te placi mai mult, cu atât 
eşti mai puţin preocupat de părerile celorlalţi şi te temi 
mai puţin de critici. Cu cât te placi mai mult, cu atât iei 
mai multe hotărâri pe baza propriilor obiective şi 
standarde şi îţi pasă mai puţin de ceea ce spun sau cred 


ceilalţi. 

16) Controlează-ţi dialogul intern 

Aşa cum devii ceea ce gândeşti, aşa devii şi ceea ce 
îţi spui. Cele mai puternice cuvinte pe care ţi le poţi 
repeta, în special dacă te simţi încordat sau îngrijorat în 
legătură cu un eveniment ulterior, sunt următoarele: „Mă 
plac! Mă plac! Mă plac!” 

De fiecare dată când îţi spui: „Mă plac!”, temerile 
tale se diminuează şi curajul se amplifică. Cuvintele „Mă 
plac!” sunt atât de expresive şi pozitive, încât 
subconştientul le acceptă imediat drept comandă. Termenii 
respectivi îți influențează instantaneu gândurile, 
sentimentele şi atitudinile. Limbajul corpului tău se 
îmbunătăţeşte imediat şi stai mai drept. Faţa ta capătă o 
expresie pozitivă şi mai veselă. Tonul vocii tale devine mai 
puternic şi mai încrezător. Te simţi mai bine în legătură cu 
tine însuţi şi, drept urmare, îi tratezi pe toţi cei din jur într- 
un mod mai cald, mai prietenos. 

Incepi procesul de schimbare a modului de a gândi şi 
de a fi lucrând asupra conceptului tău despre tine. Primul 
pas constă în a elabora un ideal personal clar, pozitiv, care 
să te entuziasmeze, să te inspire şi să fie în concordanţă cu 
imaginea ta despre cea mai bună persoană care ai putea 
deveni. Dezvolţi o imagine pozitivă prin faptul că te 
imaginezi având rezultate excelente în tot ceea ce faci. 
Apoi atingi niveluri înalte şi de nezdruncinat de respect 
personal prin faptul că te iubeşti şi te accepti 
necondiţionat drept o persoană valoroasă şi merituoasă. 

17) Analizează-ţi condiţiile de bază 

Cea mai mare parte a gândurilor şi răspunsurilor tale 
la evenimentele şi oamenii din viaţa ta este determinată de 
condiţiile tale de bază. Acestea simt idei, credinţe, opinii şi 
concluzii la care ai ajuns ca urmare a ce ţi s-a oferit şi a 
experienţelor începute în copilărie. Toate constituie nu 

numai conceptul tău de sine, ci şi filosoful la de viaţă. Cu 
cât eşti mai convins şi mai inflexibil în privinţa condiţiilor 
tale de bază, cu atât mai mult acestea vor prezice şi vor 
controla tot ceea ce faci, spui şi simţi. 

Dacă te vei considera o persoană excelentă, plină de 
talente şi abilităţi, prietenoasă şi populară, sănătoasă şi 
plină de energie, curioasă şi creativă, căreia i-a fost menită 
o viaţă minunată, aceste condiţii de bază te vor conduce 
să-ţi stabileşti obiective, să munceşti din greu, să te 
dezvolţi, să-i tratezi bine pe ceilalţi, să faci faţă 
adversităţilor şi, în final, să reuşeşti. Pe termen lung, nimic 
nu te va putea opri. 

Nu ceea ce ţi se întâmplă în viaţă este important. 
Semnificativ e doar modul în care reacţionezi la ce se 
întâmplă. Nu are însemnătate din ce direcţie vii. Contează 
cu adevărat doar în ce direcţie te îndrepţi. Şi acest lucru 
este limitat doar de imaginaţia ta. Şi întrucât imaginaţia ta 
e nelimitată, şi potenţialul viitorului tău este nelimitat. 
Acestea sunt condiţiile de bază şi credinţele de care ai 
nevoie pentru a-ţi realiza întregul potenţial. 

18) Distrugerea miturilor 

Din păcate, există câteva mituri pe care le acceptăm 
pe măsură ce creştem şi care mai târziu ne pot sabota 
speranţele de succes, bucurie şi împlinire în viaţă. [ţi 
propun să analizăm pe rând aceste credinţe auto- 
limitative. 

Prima şi cea mai îngrozitoare se regăseşte în 
sentimentul: „Nu sunt suficient de bun”. Aceasta este 
condiţia de bază care cauzează sentimente de inferioritate 
şi de nepotrivire. Presupunem că alţi oameni sunt mai buni 
decât noi doar pentru că, la un anumit moment, ei fac ceva 
mai bine decât noi. Simţim că ei merită mai mult decât noi. 
De aceea considerăm, probabil, că noi suntem mai puţin 
valoroşi decât ei. Acest sentiment al lipsei de valoare se 


instalează adânc în psihic şi ne determină să nu ne 
acordăm suficientă preţuire. Ne mulţumim cu mai puţin 
decât am fi capabili cu adevărat. Decât să eşuăm în 
urmărirea unui nou obiectiv, mai bine să nu-l stabilim de la 
bun început. 

Condiţia de bază corectă pentru a te dezvolta sau 
credinţa pe care ar trebui să o ai nu este numai aceea că 
eşti suficient de bun, ci că dispui de abilitatea de a fi 
excelent în orice domeniu important pentru tine. Ai un 
potenţial nelimitat de a fi, a face şi a avea mai mult decât 
ai obţinut până acum. William Shakespeare a scris în The 
Tempest (Furtuna): „Ce este trecut e prolog”. Orice ai 
realizat în trecut reprezintă doar un indiciu pentru ceea ce 
poţi face în viitor. 

19) Vorbeşte pozitiv cu tine însuţi 

Cele mai expresive cuvinte din vocabularul tău sunt 
acelea pe care ţi le spui ţie însuţi şi pe care le crezi. 
Conversaţiile cu tine, dialogul tău interior, determină 95% 
dintre emoţiile tale. Când vorbeşti cu tine, subconştientul 
tău acceptă aceste cuvinte drept comenzi. Apoi îţi 
adaptează comportamentul, imaginea despre sine şi 
limbajul corpului pentru a fi în concordanţă cu termenii 
respectivi. 

De acum înainte, vorbeşte cu tine numai legat de 
ceea ce doreşti să fii şi să faci. Refuză să spui ceva despre 
tine ce nu doreşti cu adevărat să devină realitate. Repetă 
cuvintele expresive şi pozitive: „Pot să o fac!”, tot timpul. 
Inainte de orice eveniment important, repetă sintagma: 
„Mă plac!” Spune: „Sunt cel mai bun! Sunt cel mai bun! 
Sunt cel mai bun!” o dată şi încă o dată, de parcă ai crede 
cu tărie acest lucru. Apoi, ridică-te în picioare, afişează un 
zâmbet încrezător şi du-te să obţii cel mai bun rezultat de 
care eşti capabil. În curând va deveni un obicei. 

20) Meriţi cele mai bune lucruri 


Ca rezultat al criticismului distructiv menţionat 
anterior, oamenii acceptă alt mit sau credinţă auto- 
limitativă. Ei nu cred cu adevărat că merită să aibă succes. 
Acest sentiment adânc este foarte des întâlnit printre aceia 
dintre noi care au început cu foarte puţine în viaţă sau 
care provin din familii cu venituri mici în timpul copilăriei. 
Poate fi, de asemenea, cauzat de persoane care ne-au spus 
la o vârstă fragedă că a fi sărac este o virtute, iar a fi 
bogat, un păcat. 

Dacă, indiferent de motiv, ai crescut simțind că nu 
meriţi lucruri bune şi ajungi să ai succes în domeniul tău 
de activitate, s-ar putea să te confrunţi cu ceea ce se 
numeşte „sindromul impostorului”. Vei simţi că eşti un 
impostor şi că urmează să fii descoperit. Indiferent cât 
succes vei avea ca urmare a muncii intense pe care ai 
depus-o, vei resimţi o frică obsesivă că aceste lucruri îţi 
vor fi luate. 

Dacă vei avea impresia că eşti un impostor, te vei 
simţi adesea vinovat de faptul că ai mai mult succes decât 
ceilalţi. Pentru a scăpa de aceste sentimente de vină, mulţi 
oameni încep să se auto-saboteze. Ei mănâncă şi beau prea 
mult, iau droguri, îşi ignoră familiile, au un comportament 
neprevăzut, îşi cheltuie adesea veniturile pe lucruri 
extravagante şi fac investiţii nechibzuite. În adâncul lor, ei 
simt că nu îşi merită succesul. Drept urmare, adesea ei îl 
îndepărtează. 

21) Dedică-te pentru a-i servi pe ceilalţi 

Adevărul este că meriţi tot ceea ce câştigi în mod 
cinstit prin desfăşurarea unei activităţi productive şi prin 
producerea şi distribuirea produselor sau serviciilor care 
îmbunătăţesc munca şi vieţile oamenilor. Într-o societate 
de piaţă ca a noastră, toate tranzacţiile sunt voluntare. 
Oamenii cumpără un lucru doar dacă simt că vor avea ceva 
de câştigat în urma achiziţiei. De aceea, pe termen lung 


poţi avea succes doar dacă le furnizezi oamenilor lucrurile 
pe care şi le doresc pentru a-şi îmbunătăţi viaţa şi munca. 
Cu cât îi serveşti pe ceilalţi mai mult şi mai bine, cu atât 
câştigaţi mai mult cu toţii. 

Verbul „a merita” provine din două cuvinte latine, „de 
„Şi „servire”. De aceea, verbul „a merita” înseamnă 
„deservire”. Persoanele care fac cel mai mult bine 
societăţii noastre sunt, cu puţine excepţii, aceia care îi 
servesc pe ceilalţi oameni mai bine decât altcineva. În 
carieră ar trebui să te concentrezi în întregime pe mai 
buna servire a celorlalţi. Astfel vei merita fiecare ban pe 
care îl vei câştiga. 

Abraham Lincoln a spus cândva: „Cea mai bună cale 
de a ajuta săracii este să nu devii şi tu unul dintre ei”. În 
societatea noastră, cu cât ai mai mult succes financiar, cu 
atât vei plăti, probabil, mai multe taxe. Acestea ajută la 
achitarea plăţilor pentru şcoli, spitale, străzi, asigurări 
medicale, cheltuieli militare şi toate celelalte lucruri 
importante pe care le oferă societatea noastră. Poţi să fii 
mândru dacă ai succes financiar. Producând mai mulţi 
bani, vei avea o contribuţie mai importantă la viaţa multor 
oameni. Îţi faci ţie un bine dacă faci bine altora. 

Repetă cuvintele: „Merit fiecare bănuţ pe care îl 
câştig, ca urmare a faptului că îi servesc pe ceilalţi cu 
produsele şi serviciile de care au nevoie pentru a-şi 
îmbunătăţi viaţa. Sunt mândru de succesul meu”. 

22) Eşti o persoană excelentă 

Eşti o persoană bună în întregime. Eşti cinstit, 
decent, sincer şi muncitor. Îi tratezi pe ceilalţi oameni cu 
politeţe, respect şi căldură. Eşti dedicat familiei tale, 
prietenilor şi companiei tale. Eşti puternic, încrezător şi 
responsabil. Eşti informat, inteligent şi experimentat. Eşti 
important nu numai pentru persoanele cele mai apropiate 
ţie, dar şi pentru comunitatea ta. Te-ai născut pentru un 


motiv deosebit şi trebuie să împlineşti un destin 
extraordinar. Eşti o persoană excelentă în toate privinţele. 

Paragraful precedent exprimă personalitatea şi 
caracterul tău real. Poate că nu este adevărat pentru tine 
în proporţie de 100%, dar reprezintă o descriere generală 
bună a felului în care eşti pe dinăuntru şi a direcţiei în 
care te îndrepţi în viaţă. Când vei accepta necondiţionat 
faptul că eşti o persoană într-adevăr valoroasă şi 
merituoasă, vei exprima aceasta în tot ceea ce spui şi faci. 
De-a lungul timpului, va deveni adevărat pentru tine. 
Idealul tău va deveni propria realitate. 

Repetă-ţi: „Mă plac şi îmi iubesc viaţa. Sunt o 
persoană bună în toate privinţele şi am întotdeauna cele 
mai bune rezultate în tot ce încerc”. 

23) Magazinul mental de software 

Imaginează-ţi că ar exista un magazin care ar vinde 
programare mentală. Ai putea să achiziţionezi orice 
concept, credinţă sau atitudine legate de tine însuţi pe 
care ţi le-ai dorit şi ai putea să le instalezi în creier, şi 
aceea ar fi persoana ta în viitor. Dacă ar exista un astfel de 
magazin şi ai putea cumpăra orice set de convingeri, ce ai 
alege? 

Îţi prezint o sugestie. Uită-te în jur şi află care sunt 
credinţele de bază pe care le-au dezvoltat persoanele cele 
mai fericite şi cu cel mai mult succes şi apoi foloseşte şi tu 
acelaşi set de convingeri. Încarcă-le pe hard drive-ul tău 
mental şi începe să foloseşti aceleaşi programe pe care le 
utilizează şi ele. 

Din fericire, pe baza sutelor de interviuri cu oameni 
de succes, ştim exact cum sunt programaţi ei şi ce credinţe 
şi-au dezvoltat de la o vârstă fragedă. Cea mai importantă 
convingere pe care o poţi adopta pentru tine însuţi este: 
„Sunt o persoană bună în întregime şi voi avea mult succes 
în viaţă. Tot ce mi se va întâmpla, bun sau rău, este doar o 


parte a procesului de atingere a succesului şi fericirii care 
sunt inevitabile pentru mine”. 

Dacă ai crezut cu tărie că vei avea, cu siguranţă, 
succes şi fericire şi că fiecare eşec şi obstacol ţi-a fost 
trimis de destin în scopul de a-ţi oferi lecţii importante de 
care aveai nevoie pentru a-ţi atinge obiectivele, vei fi cu 
adevărat de neoprit. Vei fi pozitiv şi optimist în cea mai 
mare parte a timpului. Îţi vei stabili țeluri înalte şi te vei 
reface rapid după orice înfrângere temporară. Credinţa ta 
va deveni, într-un final, propria realitate. Prin faptul că îţi 
vei schimba modul de a gândi, îţi vei transforma viaţa. 

24) % * * 

De-a lungul paginilor care vor urma, îţi voi împărtăşi 
o serie de metode şi tehnici dovedite şi testate în timp, pe 
care le vei putea folosi pentru a obţine controlul asupra 
fiecărui domeniu la care reflectezi. Iţi voi arăta cum să 
gândeşti pozitiv şi eficace într-o măsură atât de expresivă, 
încât te vei simţi capabil să realizezi orice. Vei deprinde 
cum să-ţi programezi şi să-ţi reprogramezi conceptul de 
sine, astfel încât lumea ta interioară să fie în conformitate 
cu persoana care doreşti să devii şi cu viaţa pe care vrei să 
o trăieşti în exterior. Vei învăţa cum să devii de neoprit. 

25) EXERCIŢII DE ACŢIUNE 

1. Defineşte-ţi idealurile în mod clar. Dacă ai putea să 
fii o persoană excelentă în toate privinţele, ce calităţi ai 
avea? Cum te-ai comporta? 

2. Devii ceea ce gândeşti în cea mai mare parte a 
timpului. Identifică unul sau mai multe domenii ale vieţii 
tale în care gândirea ta are o influenţă majoră asupra 
emoţiilor, atitudinilor şi acţiunilor proprii. 

3. În ce domeniu al activităţii tale ai cele mai bune 
rezultate? Cum te vizualizezi în acel sector? Cum ai putea 
extinde acest act de vizualizare în alte domenii? 

4. Ce fel de oameni admiri şi respecţi cel mai mult? 


De ce? Cum ţi-ai putea schimba comportamentul, astfel 
încât să corespundă cu acela al celor mai buni oameni pe 
care îi cunoşti? 

5. În ce domenii ale vieţii tale te apreciezi cei mai 
mult? Ce fel de activităţi îţi aduc cele mai înalte niveluri de 
respect de sine şi valoare personală? Cum ai putea să faci 
aceste lucruri chiar mai bine? 

6. Eşti o persoană bună în întregime. De acum 
înainte, vizualizează-te drept cea mai bună persoană care 
poţi fi şi refuză să mai accepţi limitări ale posibilităţilor 
tale. 

7. Schimbă-ţi conceptul de sine prin faptul că vei 
gândi, vorbi şi acţiona continuu ca şi cum ai fi deja 
persoana care ţi-ai dori să fii, bucurându-te de viaţa pe 
care o doreşti şi pe care o meriţi. 

(e) 2 

Transformă-ţi viaţa 

Dacă îţi stabileşti în minte o imagine a viitorului 
luminoasă şi fericită, te plasezi într-o stare care te va 
conduce la obiectivele tale. 

Norman Vincent Peale 

Felul în care gândeşti şi simţi despre tine însuţi, 
incluzând credinţele şi aşteptările tale despre ceea ce este 
posibil pentru tine, determină tot ceea ce faci şi ţi se 
întâmplă. Când îţi schimbi calitatea modului în care 
reflectezi, îţi modifici calitatea vieţii, uneori instantaneu. 

Deţii controlul total asupra unui singur lucru în 
univers - gândirea ta! Poţi să hotărăşti ce urmează să 
gândeşti în orice situaţie. Gândurile tale şi modul în care 
interpretezi orice eveniment îţi determină sentimentele - 
pozitive sau negative. Gândurile şi sentimentele tale te 
conduc la acţiuni şi determină rezultatele pe care le obţii. 
Totul începe cu gândurile tale. 

1) Gândirea pozitivă 


Gândurile pozitive îţi îmbunătăţesc viaţa. Îţi dau 
putere şi te fac să te simţi şi mai încrezător. Gândirea 
pozitivă nu este doar o idee motivaţională. Are efecte 
măsurabile, constructive asupra personalităţii şi sănătăţii 
tale, asupra nivelurilor tale de energie şi de creativitate. 
Cu cât eşti mai optimist şi pozitiv, cu atât vei fi mai fericit 
în fiecare domeniu al vieţii tale. 

Gândurile negative au efecte opuse. Îţi iau din putere 
şi te fac să te simţi slab şi mai puţin încrezător. De fiecare 
dată când gândeşti sau spui ceva negativ, îţi diminuezi 
puterea. Te simţi furios şi defensiv, frustrat şi nefericit. 
Treptat, gândirea negativă îţi poate face rău fizic şi chiar 
să-ţi otrăvească relaţiile. 

Gândirea pozitivă conduce la sănătate mentală şi la 
performanţă. Gândirea negativă duce la boală mentală şi la 
eficacitate scăzută. De aceea, dacă vrei să ai o viaţă 
minunată, scopul tău este acela de a-ţi cultiva emoţiile 
pozitive şi de a scăpa de cele negative. 

Eliminarea emoţiilor negative este cel mai important 
pas pe care îl poţi face pentru a avea sănătate, fericire şi o 
stare de bine personal. De fiecare dată când obţii controlul 
asupra gândurilor şi sentimentelor tale şi te disciplinezi să 
le menţii pozitive, se îmbunătăţeşte atât calitatea vieţii tale 
interioare, cât şi cea a vieţii exterioare. În absenţa 
emoţiilor negative, mintea ta se umple automat cu emoţii 
pozitive care generează sentimente de fericire şi împlinire. 

2) Îţi poţi alege gândurile 

Legea Substituţiei ne arată: „La un anumit moment, 
mintea ta se poate concentra doar asupra unui singur 
gând, pozitiv sau negativ. Poţi înlocui un gând pozitiv cu 
unul negativ oricând doreşti”. Poţi aplica această lege 
gândindu-te deliberat la ceva pozitiv atunci când vrei să 
alungi un gând sau un sentiment care te fac furios sau 
nefericit. 


Legea  Obişnuinţei stipulează: „Orice gând sau 
acţiune pe care o repeţi la nesfârşit va deveni, în final, un 
nou obicei”. Când reacţionezi şi răspunzi pozitiv în mod 
repetat, obţii controlul total asupra conştientului tău. 
Curând îţi va fi uşor şi va deveni un automatism să 
gândeşti astfel. Folosind voinţa şi repetarea, îţi vei 
dezvolta noi deprinderi de a gândi şi de a acţiona. Prin 
aplicarea acestei legi, poţi deveni o persoană pe de-a 
întregul pozitivă şi îţi poţi transforma viaţa. 

3) Îndepărtează-ţi emoţiile negative 

Emoţiile tale negative au fost deprinse, începând din 
copilărie. Ceea ce a fost învăţat poate fi dezvăţat, uneori 
chiar repede. Poţi să-ţi însuşeşti orice obicei sau abilităţi 
pe care ţi le doreşti sau le consideri necesare. Poţi învăţa, 
mai ales, moduri de a gândi pozitive, constructive despre 
oameni, bani, sănătate şi alţi factori pentru a îndepărta 
emoţiile negative care îţi limitează potenţialul şi te 
împiedică să ai succes. 

Multe idei sau atitudini negative sunt bazate pe 
premise false. Uneori o idee negativă despre un subiect 
sau o atitudine negativă faţă de o persoană pot fi 
schimbate complet cu o singură informaţie. Poţi afla brusc 
că o idee pe care o aveai despre tine sau despre o altă 
persoană nu era adevărată. Drept urmare, ai putea să-ţi 
schimbi modul de a gândi într-o singură clipă. Fii deschis 
către această posibilitate. 

Emoţiile negative există numai pentru că noi le dăm 
viaţă şi le menţinem vii. Le hrănim prin faptul că ne 
gândim şi vorbim continuu despre lucruri care ne fac 
furioşi sau nefericiţi. Din fericire, putem schimba această 
situaţie aplicând Legea Emoţiilor. Aceasta stipulează: „O 
emoție mai puternică va domina şi va predomina asupra 
unei emoţii mai puţin puternice, iar emoția asupra căreia 
te concentrezi, oricare ar fi, creşte şi devine mai 


puternică”. 

Aceasta înseamnă că emoția asupra căreia te 
concentrezi creşte şi, într-un final, îţi va domina gândirea 
în acel domeniu. Dacă îţi retragi energia mentală de la o 
persoană sau situaţie care te supără sau te înfurie, 
refuzând să te gândeşti la ea, emoția legată de acea 
împrejurare va dispărea. Se va stinge precum un foc fără 
combustibil. 

Ai experimentat deja de multe ori acest lucru. De 
exemplu, pe măsură ce creştem, avem relaţii cu sexul 
opus. Cele mai multe dintre legături nu durează în timp. 
Când se încheie, suferim adesea. Suntem de multe ori 
trişti, furioşi, depresivi, îngrijoraţi şi nefericiţi. Aceste 
sentimente durează o anumită perioadă. Apoi ne revenim, 
întâlnim pe altcineva. Treptat, uităm sfârşitul nefericit al 
relaţiei anterioare. Luni sau ani mai târziu, ne gândim la 
trecut sau chiar ne întâlnim cu cealaltă persoană şi nu ne 
putem imagina cât de mult am fost implicaţi emoţional. 
Nehrănite, aceste sentimente au dispărut complet. Iată un 
exemplu pentru Legea Substituţiei şi emoția care 
acţionează în propria noastră viaţă. 

4) Sursele emoţiilor negative 

Există patru cauze principale ale emoţiilor negative. 
Potrivit filosofului rus Peter Ouspensky, care le-a prezentat 
în cartea sa, în Search of the Miraculous (In căutarea 
lucrurilor miraculoase), acestea sunt: (1) justificarea; (2) 
identificarea; (3) evaluarea internă şi (4) blamarea. Cel 
mai mare pas înainte către schimbarea modului tău de a 
gândi şi a vieţii tale îl vei face atunci când îţi vei elimina 
sistematic toate aceste patru cauze de emoţii negative din 
viaţă. 

5) Nu te mai justifica 

Justificarea se manifestă atunci când raţionezi sau 
creezi un motiv pentru mânia şi nefericirea ta. Îţi spui ţie 


însuţi şi oricărui altcuiva care este dispus să asculte cât de 
rău ai fost tratat şi cât de îngrozitor s-a purtat cealaltă 
persoană. Continui să repeţi situaţia în mintea ta, precum 
şi toate motivele pe care le ai pentru a fi supărat. De 
fiecare dată când te gândeşti la acea persoană sau situaţie, 
devii furios. Te simţi îndreptăţit să fii furios, de parcă ai fi 
plătit un preţ ridicat pentru această mânie, mai ales că ai 
fost, în opinia ta, o persoană bună şi virtuoasă. 

Modalitatea de a-ţi scurt-circuita tendinţa naturală 
către justificare şi raţionalizare este aceea de a refuza să 
cedezi tentaţiei. În schimb, nu te mai justifici. Îţi foloseşti 
mintea extraordinară pentru a te gândi la motive care să 
nu-ţi îndreptăţească emoţiile negative. Adu-ţi aminte, 
emoţiile negative nu-ţi fac niciun bine. Sunt complet 
distructive. Nu o afectează pe cealaltă persoană şi nici nu 
schimbă situaţia. Pur şi simplu, îţi subminează fericirea şi 
încrederea în tine şi te fac mai slab şi mai puţin eficient în 
alte domenii ale vieţii tale. 

În loc să îţi justifici mânia şi nefericirea, ar trebui să 
îţi foloseşti inteligenţa şi imaginaţia pentru a o scuza pe 
cealaltă persoană sau pentru a scăpa de situaţia neplăcută. 
De exemplu, dacă cineva îţi taie drumul în trafic, în loc să 
te înfurii, ai putea să spui: „Ei bine, ar trebui să fiu mai 
atent data viitoare”, „Cred că are o zi proastă” sau 
„Probabil că întârzie la o întâlnire importantă”. 

6) Acordă-le scuze celorlalţi 

Întrucât la un anumit moment mintea ta se poate 
concentra doar asupra unui singur gând, în secunda în 
care începi să îl scuzi pe celălalt, retragi energia sau 
combustibilul de care au nevoie pentru a se declanşa 
emoţiile negative de furie şi resentimentele. Astfel, îţi 
consolidezi controlul mental. Rămâi calm şi pozitiv. În 
scurtă vreme, situaţia trece şi o uiţi. Inlocuind un gând 
negativ cu unul pozitiv, vei scăpa de emoția negativă, 


indiferent care ar fi aceasta. 

Aceeaşi regulă se aplică şi dacă ai o problemă majoră 
de viaţă, precum un divorţ, pierderea locului de muncă sau 
o investiţie eşuată. Opreşte-te din a spune (ţie şi oricui 
altcuiva dispus să asculte) de ce eşti îndreptăţit să fii 
supărat sau nefericit. In schimb, găseşte scuze pentru 
cealaltă persoană de fiecare dată când te gândeşti la acea 
situaţie, până când negativitatea dispare. Odată ce focul 
emoţiei negative se va stinge, îţi vei putea concentra 
atenţia pe ceva pozitiv. 

Una dintre cele mai importante reguli pentru succes 
şi fericire este: „Nu mai fi supărat sau îngrijorat pentru 
ceva în legătură cu care nu mai poţi face nimic”. Nu critica 
pe nimeni pentru ceva ce nu poate schimba. O lege 
cunoscută stipulează: „Dacă nu există nicio soluţie, nu 
există nicio problemă”. 

7) Cele două perioade de timp 

Există două perioade de timp în viaţă, trecutul şi 
viitorul. Prezentul este doar un moment scurt, trecător. 
Poţi să alegi să-ţi concentrezi atenţia pe ceea ce s-a 
întâmplat, fapte care nu mai pot fi schimbate sau, 
dimpotrivă, asupra viitorului, asupra a ceea ce este posibil, 
lucruri asupra cărora ai un anumit control. 

Mulţi oameni îşi consumă o mare parte din energiile 
lor emoţionale fiind supăraţi şi furioşi în legătură cu 
evenimente întâmplate în trecut. Din păcate, această 
energie este irosită complet. Nu poate ieşi nimic bun din 
lamentări continue legate de trecut. Mai rău, emoţiile 
negative întreţinute prin retrăirea evenimentelor trecute 
îţi răpesc bucuria şi încântarea pe care le-ai putea 
experimenta gândindu-te la posibilităţi viitoare. 

8) Lasă-le să treacă 

Un psihiatru cu o experienţă mai mare de 25 de ani 
în tratarea persoanelor nefericite a scris că cele două 


cuvinte pe care le-a auzit cel mai des de la pacienţii săi au 
fost: „Numai dacă”. Se pare că cei mai mulţi oameni 
nefericiţi sunt traşi înapoi de un eveniment petrecut în 
trecut, la care nu pot renunţa. Ei trăiesc încă plini de 
resentimente, furioşi sau deprimaţi din cauza a ceea ce 
altcineva a făcut sau nu ori a spus sau nu. Sunt supăraţi pe 
unul dintre părinţi sau pe amândoi, pe un frate sau o soră, 
pe o legătură sau căsătorie anterioară, pe un şef sau pe o 
relaţie de afaceri, pe o investiţie eşuată sau pe o greşeală 
financiară. 

Adevărul este că viaţa ta va continua să fie presărată 
cu o serie de probleme, dificultăţi, obstacole şi eşecuri 
temporare. Aceste dezamăgiri şi schimbări neaşteptate şi 
nedorite reprezintă o condiţie normală, naturală a 
procesului de maturizare şi care nu poate fi evitată. Pentru 
a-ţi schimba viaţa şi modul de a gândi, trebuie să iei 
hotărârea de a le depăşi şi de a-ţi continua existenţa, 
indiferent ce s-a întâmplat. Până atunci, vei rămâne un 
sclav al trecutului, ceea ce nu poate fi schimbat oricum. la 
o hotărâre astăzi, deoarece, de acum înainte, vei elimina 
toate expresiile de genul „Numai dacă” din viaţa ta. 

9) Reinterpretează diferit evenimentele 

Autorul şi oratorul Wayne Dyer afirma: „Nu este 
niciodată prea târziu să ai o copilărie fericită”. El sugera 
astfel că poţi reinterpreta în orice moment evenimentele 
nefericite ale perioadei timpurii din viaţa ta într-un mod 
pozitiv. Poţi folosi Legea Substituţiei şi să cauţi ceva 
pozitiv în experienţele negative, focalizându-ţi atenţia pe 
acest aspect. Te poţi concentra asupra modului în care 
experienţele nefericite te-au transformat într-o persoană 
mai bună, mai înţeleaptă. De fapt, chiar poţi să fii 
recunoscător persoanelor care te-au rănit în trecut, pentru 
că te-au făcut să devii mult mai puternic în prezent. Şi, în 
orice caz, lucrurile nu s-ar fi putut întâmpla altfel. 


Părinţii tăi n-au avut nicio experienţă în creşterea 
unui copil. În plus, ei erau rezultatul modului în care 
fuseseră educați. Ca toate fiinţele omeneşti, au devenit 
părinţi având toate problemele şi slăbiciunile lor, aşa cum 
ai şi tu astăzi. Totuşi, ei au făcut ce au putut mai bine cu ce 
au avut. Au fost oamenii care au fost şi nu te-ar fi putut 
creşte diferit. Este un lucru prostesc să continui să fii 
nefericit în legătură cu lucruri pe care le-au făcut sau nu, 
pentru că erau incapabili să le realizeze altfel. Lasă 
momentele grele să treacă şi continuă-ţi viaţa. 

10) Nu o lua personal 

Potrivit lui Ouspensky, a doua cauză majoră a 
emoţiilor negative este identificarea sau ataşamentul. 
Aceasta se întâmplă atunci când iei lucrurile personal sau 
devii ataşat de o persoană ori de un lucru. Consideri că 
rezultatul nefericit al unui eveniment sau al unei 
circumstanţe reprezintă un afront sau un atac la persoana 
ta sau la adresa a ceva în care crezi sau faţă de care ai 
sentimente puternice. Devii implicat emoţional într-o 
situaţie şi te identifici atât de puternic cu împrejurarea 
respectivă, încât îţi afectează emoţiile şi judecata într-un 
mod negativ. 

Marii mentori spirituali, precum Buddha sau lisus, au 
accentuat importanţa actului de a te separa emoţional de o 
situaţie (disidentificare), pentru a-ţi recăpăta calmul şi 
stăpânirea de sine. Psihologul şi filosoful William James, de 
la Harvard, a scris: „Primul pas în rezolvarea unei 
dificultăţi este să fii dispus ca problema să existe”. El i-a 
încurajat pe oameni să spună: „Ceea ce nu poate fi tratat 
trebuie îndurat”. Cu alte cuvinte, practică detaşarea faţă 
de orice persoană sau situaţie care te face să te simţi 
supărat sau furios. Reprimă emoția negativă, astfel încât 
să-ţi regăseşti calmul şi stăpânirea de sine. 

Această abordare nu te determină să accepţi cu 


pasivitate ceea ce ţi se întâmplă. În schimb, te încurajează 
să-ţi foloseşti voinţa pentru a-ţi controla mintea şi emoţiile. 
Te disciplinezi să te retragi mental şi să rezolvi inteligent 
problema. Iti foloseşti mintea pentru a vedea situaţia în 
mod obiectiv şi pentru a lua hotărâri mai bune pentru 
soluţionarea sa. 

Nimeni şi nimic nu poate avea control asupra ta 
decât dacă mai aştepţi ceva de la acele persoane sau 
lucruri. Trebuie ca acestea să mai aibă ceva ce îţi pot da 
sau lua. Imediat ce te detaşezi emoţional de o persoană 
sau obiect şi nu mai vrei nimic de la acestea, eşti liber. O 
asemenea abilitate de a practica detaşarea o poţi dezvolta 
doar prin practică. Te poate face stăpânul unei situaţii 
care, în alte condiţii, te-ar putea supăra sau înfuria. 

Unul dintre cele mai amabile lucruri pe care le poţi 
face pentru ceilalţi este să-i încurajezi să se retragă din 
faţa unei situaţii problematice şi să fie obiectivi în legătură 
cu împrejurarea respectivă. Încurajează-i să privească 
dificultatea, de parcă i s-ar întâmpla altcuiva. Întreabă-i ce 
sfat i-ar da unei alte persoane care s-ar confrunta cu 
aceeaşi problemă. Detaşându-vă de situaţia încărcată 
emoţional, tu şi ceilalţi veţi deveni mult mai capabili să o 
soluţionaţi în mod eficient. 

11) Opiniile celorlalţi 

Potrivit lui Ouspensky, a treia cauză majoră de emoţii 
negative este evaluarea internă. Aceasta are loc atunci 
când devii preocupat excesiv de modul în care te tratează 
oamenii. Dacă ai senzaţia că cineva nu îţi acordă respectul 
pe care consideri că îl meriti, te poţi simţi insultat şi furios 
şi vrei să le răspunzi la fel. În cazul în care oamenii sunt 
nepoliticoşi sau indiferenți cu tine, poţi  resimţi 
comportamentul lor ca fiind un atac la adresa 
personalităţii sau caracterului tău. Această interpretare a 
atitudinii lor te poate supăra sau deprima. 


Psihologii spun că tot ce facem este menit a ne creşte 
respectul faţă de noi înşine şi sentimentul de valoare 
personală sau de a le proteja pentru a nu fi diminuate de 
alţi oameni sau circumstanţe. Dacă respectul tău personal 
nu este atât de ridicat precum ar putea fi, vei fi sensibil la 
acţiunile şi reacţiile celorlalţi oameni faţă de tine. Vei lua 
totul personal, ca şi cum ceea ce au făcut sau spus ei a fost 
conştient şi îndreptat intenţionat către tine. Totuşi, foarte 
rar se întâmplă astfel. 

Adevărul este că cei mai mulţi oameni sunt 
preocupaţi de ei înşişi şi de problemele lor. În proporţie de 
99% din timp, oamenii sunt adânciţi în propriile gânduri 
despre ei înşişi. Ei alocă restul de 1% din energia lor 
emoţională pentru ceilalţi oameni, inclusiv pentru tine. 
Persoana care îţi taie drumul în trafic este atât de 
preocupată de propriile gânduri, încât nici nu este 
conştientă de existenţa ta. Ar fi prostesc să te superi din 
cauza acţiunii sale necugetate. 

12) Ridică-ţi propriile pânze 

Din experienţă, am învăţat o regulă: Să nu faci 
niciodată ceva sau să nu te abţii de la a întreprinde ceva 
din cauză că eşti preocupat de ce ar putea crede oamenii 
despre tine. Adevărul este că nimeni nu se gândeşte la 
persoana ta. 

Desigur, nu vorbesc despre comportamente criminale 
sau anti-sociale. Dar este uimitor cât de mulţi oameni se 
hotărăsc să intre sau nu în relaţii, afaceri, noi activităţi, 
aventuri şi alte lucruri de teama dezaprobării altei 
persoane. Rămân în căsnicii pe care le urăsc, au locuri de 
muncă pe care nu le agreează sau refuză oportunităţi de 
afaceri din cauza temerii că cineva, oricine, i-ar putea 
critica. Adevărul este că nimănui nu-i pasă mai mult de 
hotărârile tale importante în viaţă decât îţi pasă ţie. Fă-ţi 
planurile în consecinţă. 


În studiile sale despre oamenii preocupaţi de 
dezvoltarea personală, acel 1 sau 2% dintre bărbaţii şi 
femeile care îşi folosesc pe deplin capacităţile, Abraham 
Maslow a găsit o calitate anume pe care toţi o aveau în 
comun: Ei erau complet cinstiţi cu ei înşişi. Dădeau dovadă 
de obiectivitate şi îşi cunoşteau exact punctele forte şi cele 
slabe. Ei nu sperau şi nici nu pretindeau că sunt altceva 
decât ceea ce erau. Această acceptare de sine a 
reprezentat piatra de temelie a respectului lor personal şi 
a stimei faţă de ei înşişi. 

Deoarece ştiau cine sunt şi cine nu, ei nu simțeau 
nevoia de a câştiga constant aprobarea celorlalţi. Ascultau 
părerile celorlalţi, dar luau ei înşişi hotărârile. Nu erau 
influenţaţi excesiv de posibila aprobare sau dezaprobare a 
celorlalţi oameni. Şi tu ar trebui să faci la fel. Oricum, eşti 
cel căruia îi pasă cel mai mult şi este afectat în cea mai 
mare măsură. 

13) Respectul celorlalţi 

Atunci când Somerset Maugham, celebrul autor 
englez, a fost întrebat de un reporter care era motivaţia sa 
principală de a scrie, el a răspuns: „Scriu pentru a câştiga 
respectul oamenilor pe care îi respect”. 

Adevărul este că o mare parte din ceea ce faci sau nu 
reuşeşti să finalizezi e influenţată de aceeaşi preocupare. 
Faci multe lucruri în viaţa ta socială pentru a câştiga 
respectul oamenilor pe care îi stimezi sau cel puţin de a 
nu-l pierde. De fapt, oamenii al căror respect este 
important pentru tine determină în mare parte cât de bine 
te simţi cu tine însuţi, atât acasă, cât şi la serviciu. 
Respectul celorlalţi are o influenţă excesivă asupra 
respectului de sine, pentru că este atât de strâns legat de 
idealul tău personal şi de imaginea despre tine însuţi. 

Femeile şi bărbaţii excepţionali îi admiră pe bărbaţii 
şi femeile de caracter şi cu rezultate excepţionale şi 


încearcă să le câştige respectul. Ei se străduiesc, la nivel 
inconştient, să se comporte şi să se ridice la înălţimea 
idealurilor lor de excelenţă. 

Una dintre cele mai importante decizii pe care le iei 
pe parcursul vieţii este atunci când hotărăşti care sunt 
persoanele al căror respect reprezintă cea mai mare 
valoare pentru tine. Odată ce îţi este clar pe cine respecţi 
şi de ce, îţi vei putea organiza astfel viaţa, încât să le 
câştigi permanent respectul, indiferent de faptul că ei îţi 
cunosc acţiunile sau nu. 

14) Stabileşte-ţi standarde înalte 

În cunoscuta sa carte, in His Steps (Pe urmele Lui), 
scrisă de Charles M. Sheldon (Biblioteca Creştină, 1984), 
un întreg oraş este de acord, înainte de orice faptă sau 
hotărâre, să-şi pună întrebarea: „Ce ar face lisus?” şi apoi 
să se comporte corespunzător. Rezultatul a fost că 
problemele care îi dezbinaseră pe membrii comunităţii au 
fost rezolvate curând şi oraşul a devenit fericit şi prosper. 
Ei şi-au creat un ideal şi apoi şi-au construit vieţile prin 
respectarea acestuia. 

Într-un studiu asupra femeilor şi bărbaţilor de 
succes, dintre care cei mai mulţi avuseseră origini umile, 
cercetătorii au descoperit că aproape toţi fuseseră în 
tinereţe cititori avizi de biografii şi autobiografii. Pe 
măsură ce citeau poveştile de viaţă ale femeilor şi 
bărbaţilor celebri, ei se imaginau având aceleaşi calităţi şi 
caracteristici ale oamenilor pe care îi studiau. Când au 
devenit adulţi, acele calităţi şi virtuţi deveniseră o parte a 
gândirii lor şi le-au ghidat alegerile şi deciziile de mai 
târziu. 

De-a lungul istoriei, modelarea a fost folosită drept o 
modalitate expresivă pentru dezvoltarea personalităţii şi a 
caracterului. Tinerii au fost încurajați să studieze eroi şi 
eroine la şcoală şi să-i imite cât mai mult posibil. În 


armată, actele eroice ale soldaţilor şi marinarilor din 
trecut sunt predate ca parte a programei, încurajându-i, 
astfel, pe militarii şi soldaţii tineri să gândească şi să 
acţioneze ca ostaşii eroi atunci când situaţia o va cere. 

Oamenii pe care îi admiri şi respecţi cel mai mult au 
o influenţă enormă asupra modului în care gândeşti şi 
simţi în legătură cu tine însuţi şi a hotărârilor pe care le 
iei. Care sunt modelele tale? 

15) Alege-ţi modelele cu grijă 

Nu este rău să fii atent şi preocupat de sentimentele 
şi reacţiile celorlalţi în raport cu tine şi cu alegerile tale. 
Când te orientezi către oameni admirabili pe care îi 
priveşti cu respect, dezvolţi un ghid intern care te 
determină să te comporti într-un mod deosebit. 

Totuşi, este copilăresc şi auto-limitativ să-ţi permiţi 
să fii influenţat excesiv de părerile vremelnice ale 
persoanelor ale căror opinii şi respect nu sunt importante 
pentru tine. Dacă ai fost crescut prin criticism distructiv, 
poţi să cazi uşor în capcana de a-ţi organiza viaţa prin 
încercări de a obţine acordul sau de a scăpa de 
dezaprobarea unor persoane pe care nu le cunoşti şi de 
care nu îţi pasă. 

lată o modalitate de a scăpa de această formă de 
emoție negativă: Hotărăşte care sunt bărbaţii şi femeile pe 
care îi admiri cel mai mult şi acele calităţi pe care le au şi 
ai vrea să ţi le însuşeşti. De acum înainte, când trebuie să 
iei o decizie, gândeşte-te la o persoană pe care o admiri şi 
întreabă-te: „Ce ar face el/ea în această situaţie?” 

Când îţi pui această întrebare, te conectezi, de fapt, 
la nivel inconştient cu o putere mai mare care te va ghida 
corespunzător. Vei şti exact ce să spui sau să faci. Vei lua 
hotărârea corectă şi vei avea rezultatul dorit. Aceasta este 
o tehnică folosită de mulţi bărbaţi şi femei de succes. 
Încearcă şi vei vedea ce se întâmplă. 


16) Influenţa negativă cea mai dăunătoare 

Potrivit lui Ouspensky, cea de-a patra cauză majoră 
de emoţii negative şi cea care conduce la mânie, 
resentimente, invidie, gelozie şi frustrări de orice fel este 
blamarea. Aceasta generează furie, cea mai dăunătoare 
dintre toate emoţiile negative. Mânia este mai distructivă 
decât orice forţă de pe pământ. Furia necontrolată 
distruge sănătate, relaţii, familii, afaceri, societăţi şi 
reprezintă principala cauză a războaielor, a revoluțiilor şi a 
conflictului social. 

Originea mâniei poate fi găsită în criticismul 
distructiv din copilăria timpurie. De fiecare dată când o 
persoană este criticată, ea reacţionează de parcă ar fi 
atacată, adoptă o poziţie defensivă şi are resentimente. 
Întrucât orice comportament pe care îl repeţi la nesfârşit 
devine un obicei, mulţi oameni dezvoltă deprinderea de a 
răspunde cu mânie la orice problemă, dezamăgire sau 
frustrare pe care le experimentează. Într-un final, ajung să 
fie furioşi tot timpul în legătură cu ceva. 

Pentru a se mânia, o persoană trebuie să poată 
învinovăţi pe cineva pentru ceva ce s-a întâmplat sau nu şi 
care nu i-a plăcut. Mulţi oameni sunt atât de preocupaţi să- 
i învinovăţească pe ceilalţi pentru dificultăţile lor, încât 
pierd contactul cu realitatea. Ei văd întreaga lume prin 
lentila blamării şi a vinei, emoția soră. 

De fiecare dată când există o problemă, personală 
sau publică, persoana vinovată ajunge automat la 
concluzia că cineva trebuie să fie tras la răspundere. Apoi, 
ea îşi consumă timpul şi emoţiile prin împărţirea blamării 
între diverse persoane. Această obsesie a blamării şi a 
furiei conduce la resentimente şi invidie şi poate adesea să 
o epuizeze pe persoana care experimentează aşa ceva. 

17) Nimeni nu este vinovat 

lată un exemplu obişnuit. Doi oameni care se iubesc 


se căsătoresc. Amândoi au cele mai bune intenţii şi cele 
mai mari aşteptări pentru viitor, altfel nu şi-ar mai uni 
vieţile de la bun început. Din nefericire, oamenii şi 
situaţiile se schimbă în timp. Cei doi îşi dau seama că nu 
mai sunt fericiţi împreună şi se hotărăsc să divorţeze. Dar 
problemele abia aici încep. 

În loc să fie de acord, precum adulţii, că au ajuns 
într-un punct în care sunt incompatibili şi nu mai vor să 
trăiască împreună, blamarea trebuie împărţită. Cineva 
trebuie să fie în culpă. Vinovatul trebuie pedepsit. Prin 
urmare, trebuie să fie implicaţi avocaţi şi judecători. Sunt 
angajaţi detectivi şi contabili pentru a scoate la iveală 
lucruri murdare în legătură cu fiecare dintre cei doi. 
Situaţia se înrăutăţeşte continuu şi, în final, se termină cu 
furie, amărăciune, acuzări şi chiar ură. 

Atunci când o căsătorie sau o relaţie nu funcţionează, 
cea mai bună soluţie este acceptarea acestui fapt ca fiind o 
realitate nefericită şi stabilirea unor condiţii rezonabile 
pentru fiecare parte, astfel încât cei doi să-şi poată 
continua viaţa. Multe cupluri recurg în zilele noastre la 
mediere şi nu mai trec prin amărăciunea unui divorţ 
tradiţional. Rezultatele sunt mai bune pentru toate 
persoanele implicate. 

Este un fapt psihologic acela că cei mai mulţi oameni 
simt că au dreptate în tot ceea ce fac. Dar imediat ce o 
persoană începe să o învinovăţească pe cealaltă şi, chiar 
mai rău, pretinde ca aceasta din urmă să admită că este 
vinovată, încep luptele emoţionale şi legale. Cea mai tristă 
parte a acestor bătălii este că, de obicei, se termină acolo 
unde au început şi nimeni nu câştigă nimic. 

18) Acceptă responsabilitatea 

Cea mai bună modalitate de a elimina mânia de orice 
fel este să-ţi asumi responsabilitatea. O asemenea acţiune 
îţi scurt-circuitează imediat sentimentul de furie. Toată 


energia de care are nevoie mânia pentru a exista dispare. 
Imediat ce spui: „Sunt răspunzător!”, mânia ta încetează. 
Datorită Legii Substituţiei şi faptului că mintea ta poate 
procesa un singur gând la un anumit moment, nu poţi să-ţi 
asumi responsabilitatea pentru situaţia respectivă şi să fii 
furios în acelaşi timp. Ideea blamării, pe care se bazează 
mânia, este anulată de hotărârea de a-ţi asuma 
răspunderea. 

19) Viziuni pozitive asupra vieţii versus viziuni 
negative asupra vieţii 

Există două modalităţi de bază de a privi lumea. Poţi 
să ai o viziune pozitivă şi plină de bunăvoință sau o 
perspectivă negativă şi duşmănoasă. Prin asumarea 
responsabilităţii pentru tine şi ceea ce ţi se întâmplă, devii 
pozitiv. Vezi lumea într-o lumină binevoitoare. Devii mai 
optimist în legătură cu tine şi cu posibilităţile tale, o 
persoană mai fericită şi mai eficientă. 

Prin contrast, atunci când ai o viziune negativă sau 
duşmănoasă asupra vieţii, vezi peste tot probleme şi 
nedreptăţi. Observi opresiune şi rău. Remarci oameni 
vinovaţi peste tot în jurul tău. Vezi limitări şi nedreptăţi în 
loc să discerni oportunităţi şi speranţă. Cel mai rău lucru 
este că îţi petreci timpul împărțind vina între instituţii şi 
oameni diferiţi pentru toate problemele pe care le constati. 

20) Diferenţele în rezultate 

De exemplu, în SUA, unor oameni le merge mai bine 
decât altora. Acest fapt a fost valabil pentru toate 
societăţile de-a lungul istoriei omenirii. Motivele sunt 
variate. Poate fi rezultatul existenţei unor oameni diferiţi, 
cu talente, ambiţii şi dorinţe distincte. Ori al faptului că 
unii oameni au muncit mai mult, alţii au avut un început 
mai bun în viaţă, alţii s-au născut cu o inteligenţă mai 
ridicată sau alţii au fost, pur şi simplu, la locul potrivit şi la 
momentul oportun pentru a prinde o tendinţă favorabilă în 


economie. 

În orice caz, oamenii care sunt mai înstăriți nu 
trebuie învinovăţiţi pentru faptul că alţii nu au ajuns la 
acelaşi nivel. Oamenii sănătoşi nu trebuie blamaţi din 
cauză că alţii sunt bolnavi. Oamenii care sunt fericiţi şi au 
succes nu trebuie culpabilizaţi pentru cei nefericiţi şi lipsiţi 
de succes. Oamenii care îşi clădesc o viaţă bună pentru ei 
înşişi şi pentru familiile lor nu sunt vinovaţi pentru că alţii 
nu fac la fel. 

Succesul nu cauzează eşecuri. Corelarea nu este o 
cauzalitate. Doar pentru că ambele situaţii au avut loc 
simultan, nu înseamnă că una dintre împrejurări a cauzat-o 
pe cealaltă. O acceptare onestă a acestui fapt simplu ar 
rezolva multe dispute şi dezacorduri la nivel filosofic şi 
politic. 

21) Puterea iertării 

Cauza de bază a emoţiilor negative, factorul principal 
care predispune o persoană la blamare, la mânie şi la 
resentimente, frică şi îndoială, invidie şi gelozie, este 
inabilitatea de a ierta pe cineva în legătură cu care simţim 
că ne-a rănit în vreun fel. 

Pe măsură ce ne dezvoltăm în copilărie, ajungem la o 
etapă în care „justiţia” este foarte importantă pentru noi. 
Ne fixăm asupra conceptului de „echitate”. Suntem 
supăraţi pe orice situaţie din viaţa noastră care nu pare a 
fi dreaptă şi echitabilă pentru toată lumea, în special dacă 
ne priveşte pe noi înşine. De fiecare dată când simţim că 
noi sau altcineva am fost trataţi nedrept, indiferent de 
motiv, considerăm că este un atac la propria persoană. 
Respectul nostru personal fragil este amenințat. 
Reacţionăm cu mânie şi resentimente. Aceasta este o 
etapă normală de evoluţie prin care trecem pe drumul 
către maturitate. 

Totuşi, unii oameni rămân fixaţi la această etapă şi nu 


o depăşesc niciodată. Dacă nu suntem învăţaţi cât este de 
important să renunţăm la frustrările din copilărie, vom 
ajunge la maturitate cu o cantitate uriaşă de experienţe 
neiertate. În cazul în care nu suntem atenţi, ne vom 
construi apoi viaţa pe baza mâniei direcționate către 
oamenii faţă de care simţim că sunt vinovaţi pentru ceva 
ce au făcut sau ceva ce noi dezaprobăm. Mulţi 
psihoterapeuţi şi psihiatri îşi petrec întreaga viaţă 
ajutându-i pe oameni să se confrunte cu acest trecut 
nefericit şi să rezolve experienţele anterioare şi actuale. 

Cea mai puternică şi eliberatoare hotărâre pe care o 
poţi lua este aceea de a ierta pe toată lumea care te-a rănit 
în vreun fel. Doar prin eliberarea, în mintea ta, a celeilalte 
persoane şi prin iertarea ei te vei putea elibera pe tine 
însuţi. De aceea, cele mai multe religii accentuează 
importanţa clemenţei ca prim pas spre pacea minţii şi 
beatitudine telurică. 

Imaginează-ţi cum te-ai simţi dacă nu ai fi mânios pe 
nimeni. Că eşti o persoană complet pozitivă, optimistă, 
jovială, cu un nivel înalt de respect personal, entuziasm şi 
încredere în tine nelimitată. Închipuie-ţi că eşti o persoană 
caldă, prietenoasă, iubitoare, plină de calm şi pace 
interioară. Toate acestea sunt posibile pentru tine dacă 
practici clemenţa. 

Prin contrast, refuzul sau eşecul de a ierta reprezintă 
baza negativităţii, a mâniei, stresului, anxietăţii, a bolilor 
fizice şi mentale şi a celor mai multe nefericiri. Refuzul de 
a ierta te ţine în capcană. IÎngăduinţa te eliberează. 
Întotdeauna este alegerea ta. Nu are nicio legătură cu o 
altă persoană sau situaţie. 

22) Este nevoie de doi 

Unii oameni se abţin să ierte pornind de la o premisă 
falsă. Ei cred că, dacă iartă, tolerează comportamentul 
persoanei pe care sunt supăraţi. Au convingerea că dacă o 


iartă pe cealaltă persoană, îi fac acesteia o favoare. Chiar 
cred că astfel ar lăsa-o să scape, ceea ce sunt hotărâți să 
nu facă. 

De fapt, este nevoie de două persoane pentru a exista 
o închisoare, de prizonier şi de gardian. Amândoi sunt în 
închisoare. Când o eliberezi pe cealaltă persoană, te 
eliberezi pe tine. Nu trebuie să tolerezi comportamentul 
persoanei care te-a rănit sau să o placi, ci doar să o ierţi 
pentru a-ţi putea continua viaţa. De aceea, milostivirea 
este un act în totalitate egoist. Nu are nicio legătură cu 
cealaltă persoană. Se referă numai la propria integritate 
mentală şi la pacea ta interioară. 

Comicul Buddy Hackett a spus cândva: „Nu port pică 
niciodată; în timp ce porţi pică, resentimentele sunt afară 
şi dansează!” 

Când rămâi supărat pe o altă persoană, îi dai 
controlul tău emoţional de fiecare dată când te gândeşti la 
ea. li permiţi să-ţi controleze emoţiile de la distanţă. 
Neiertând-o, îi dai voie să-ţi conducă viaţa emoţională, ca 
şi cum ar fi chiar atunci cu tine şi situaţia ar avea loc din 
nou. 

23) Calea către iertare 

Modalitatea de a ierta este simplă. De fiecare dată 
când te gândeşti la cealaltă persoană, trebuie să foloseşti 
Legea  Substituţiei şi să spui: „Dumnezeu să îl/o 
binecuvânteze; îl/o iert pentru tot şi îi doresc numai bine”. 
Nu este posibil să binecuvântezi şi să ierţi o altă persoană 
şi, în acelaşi timp, să fii supărat sau mânios. Gândul pozitiv 
îl anulează pe cel negativ. 

Poţi accelera procesul de eliberare personală dacă îţi 
asumi responsabilitatea pentru contribuţia ta la ceea ce s-a 
întâmplat. Foarte puţine evenimente care conduc la mânie 
şi resentimente se întâmplă în vid. Aproape invariabil, ai 
făcut ceva pentru a contribui la situaţie. De aceea, trebuie 


să ai maturitatea de a-ţi asuma răspunderea. 

Atunci, poţi spune: „Sunt răspunzător. Nu ar fi 
trebuit să intru în această situaţie de la început sau să 
rămân în împrejurarea respectivă atât de mult. Nu ar fi 
trebuit să fac ce am făcut. Îl/o iert complet şi îl/o las să 
plece”. 

Este posibil ca la început să îţi fie dificil să ierti. 
Aceste cuvinte vor fi grele pentru tine. Mulţi oameni şi-au 
construit întreaga viaţă adultă în jurul necazurilor lor. Le 
este frică de faptul că nu vor mai avea despre ce să 
vorbească dacă încetează să se plângă despre părinţii sau 
căsniciile lor. Dar nu-ţi fie teamă. 

Când îi ierţi pe ceilalţi şi îi laşi în pace, încerci 
imediat o stare de uşurare şi devii mai fericit. Pe măsură 
ce gândurile de mânie şi resentimentele dispar, mintea ta 
se va umple cu gânduri pozitive. Vei avea mai multă 
energie şi mai mult entuziasm. Te vei simţi mai puternic şi 
mai încrezător. Întregul viitor ţi se va deschide în faţă, 
precum răsare soarele vara. 

Nu te îngrijora despre ce vor spune sau vor gândi 
prietenii tăi atunci când te vei hotărî să-i ierţi pe cei care 
te-au rănit. Probabil că s-au săturat să-ţi audă lamentările 
despre evenimentele nefericite din trecut. De fapt, atunci 
când vei începe să ierţi, îţi vei da seama curând că singura 
legătură dintre tine şi anumite persoane o reprezintă 
momentele tale de lamentări. S-ar putea ca, atunci când te 
decizi să-i ierţi pe alţii, să descoperi că nu ţi se mai pare 
interesant să vorbeşti cu ei. 

24) Oamenii pe care trebuie să îi ierţi 

Există patru categorii de persoane pe care trebuie să 
le ierţi dacă vrei cu adevărat să îţi schimbi viaţa şi modul 
de a gândi. 

În primul rând - părinţii tăi, fie că mai trăiesc sau nu. 
Trebuie neapărat să îi ierţi pentru fiecare greşeală pe care 


au făcut-o în educaţia ta. Ar trebui, cel puţin, să le fii 
recunoscător pentru faptul că ti-au dat viaţă. Te-au adus 
aici. Dacă eşti fericit că eşti în viaţă, poţi să îi ierţi pentru 
orice altceva. Să nu te mai plângi niciodată de ei. 

Mulţi dintre participanţii la seminariile mele şi-au 
sunat sau şi-au vizitat părinţii şi le-au spus că îi iartă 
pentru tot. Adesea, acest act simplu de curaj şi de caracter 
a avut un efect profund asupra relaţiilor cu mama sau tatăl 
lor. Începând cu acea zi, ei au devenit buni prieteni şi acest 
lucru a durat cât timp au mai trăit împreună. 

În schimb, dacă nu îţi vei ierta părinţii, vei rămâne 
mereu un copil. Îţi vei bloca propria şansă de a creşte şi de 
a deveni un adult în întregime funcţional. Vei continua să 
te consideri o victimă. Chiar mai rău, îţi vei menţine vii 
sentimentele negative de inferioritate şi de mânie. Dacă 
părinţii tăi mor fără ca tu să-i fi iertat, acest lucru te poate 
marca pentru tot restul vieţii tale. 

25) Relaţii personale apropiate 

În a doua categorie se încadrează persoanele din 
relaţiile tale apropiate care nu au mers. Căsătoria şi alte 
legături intime pot fi atât de intense şi de amenințătoare 
pentru sentimentele tale de respect personal şi de preţuire 
de sine, încât poţi rămâne ani întregi furios şi neiertător 
faţă de aceste persoane. 

Dar tu ai fost cel puţin parţial răspunzător. Trebuie 
să ai puterea şi integritatea de a afirma: „Sunt 
răspunzător” şi apoi de a o ierta pe cealaltă persoană şi de 
a o lăsa să plece. Spune cuvintele: „Il/o iert pentru tot şi îi 
doresc numai bine”. De fiecare dată când vei repeta acest 
lucru, emoția negativă ataşată situaţiei va dispărea. În 
curând se va estompa definitiv. 

26) Scrisoarea 

Mulţi dintre cei cu care am lucrat au descoperit că 
„scrisoarea” reprezintă secretul pentru a lăsa în urma lor, 


pentru totdeauna, o relaţie nereuşită. Aceasta este o 
tehnică puternică ce te poate elibera aproape instantaneu 
de mânie şi resentimente. 

lată cum funcţionează: Te aşezi şi îi scrii celeilalte 
persoane o scrisoare de iertare compusă din trei părţi. 

În primul rând, precizezi: „Te iert pentru tot ce ai 
făcut vreodată şi m-a rănit”. 

Apoi, descrii sau menţionezi fiecare lucru pentru care 
încă mai eşti supărat. Unii oameni scriu câteva pagini în 
această parte. 

În al treilea rând, închei scrisoarea cu următoarele 
cuvinte: „Îţi doresc numai bine”. 

După aceea duci scrisoarea la poştă şi o introduci în 
cutia poştală. În acel moment, vei simţi o uşurare 
extraordinară şi vei fi, în sfârşit, liber. 

Apropo, nu trebuie să te îngrijorezi despre cum ar 
putea reacţiona cealaltă persoană. Aceasta nu este 
problema ta. Scopul tău e să te eliberezi, să-ţi recapeţi 
pacea sufletească şi să-ţi continui viaţa minunată care se 
aşterne în faţa ta. 

27) Şterge-ţi lista 

În a treia categorie, trebuie să îi ierţi pe toţi ceilalţi 
din viaţa ta care te-au rănit vreodată în vreun fel. Lasă-i în 
pace. lartă-l pe fiecare şef, partener de afaceri, prieten, 
escroc sau trădător care ţi-au cauzat supărări de orice fel. 
Şterge-ţi lista. Şterge fiecare dintre numele şi imaginile lor 
spunând: „Il/o iert pentru tot şi îi doresc numai bine”. 
Repetă-ţi această afirmaţie de fiecare dată când te 
gândeşti la acea persoană sau situaţie până când 
sentimentele negative dispar. 

28) Eliberează-te 

În cea de-a patra categorie, ultima persoană pe care 
trebuie să o ierţi eşti tu însuţi. Trebuie neapărat să te ierţi 
pentru toate lucrurile prosteşti, fără sens, rele, lipsite de 


judecată sau crude pe care le-ai făcut sau le-ai spus 
vreodată. Nu mai căra aceste greşeli din trecut cu tine: au 
avut loc atunci, iar în prezent lucrurile sunt diferite. 

Gândeşte-te astfel: Atunci când ai făcut acele lucruri 
în trecut, din cauza cărora te mai simţi prost şi astăzi, nu 
erai persoana care eşti la ora actuală. La vremea 
respectivă, erai o persoană diferită, mai tânără şi mai 
puţin experimentată. Nu erai tu cu adevărat, ci o variantă 
imatură a persoanei care ai devenit acumulând experienţă. 
Nu te mai învinovăţi pentru ceva ce s-a petrecut în trecut 
şi pe care nu îl mai poţi schimba. 

În psihoterapie, când o persoană este împovărată cu 
un sentiment adânc de vină sau ruşine ca urmare a unei 
traume din copilărie, momentul purificator îl constituie 
acela în care îşi dă seama brusc: „Nu este vina mea”. 
Uneori ai comis unele lucruri sau ţi-au fost făcute, altele 
când erai prea tânăr sau neexperimentat pentru a şti ce se 
întâmpla sau pentru a schimba situaţia. Nu a fost vina ta. 
Ai procedat cum ai putut mai bine. Eşti în ordine. lartă-te 
şi eliberează-te. 

Spune, pur şi simplu: „Mă iert pentru fiecare 
greşeală pe care am făcut-o. Sunt o persoană bună în 
totalitate şi voi avea un viitor minunat”. De fiecare dată 
când te vei gândi la acel eveniment sau la acea situaţie, 
repetă: „Mă iert complet”. Şi apoi continuă-ţi viaţa. 
Concentrează-te asupra viitorului şi nu asupra trecutului. 
Axează-te pe ceea ce te aşteaptă şi nu pe ce-ai făptuit. 

In sfârşit, dacă ai făcut ceva ce a rănit pe cineva, şi 
încă te mai simţi jenat în legătură cu asta, poţi merge la 
acea persoană sau îi poţi scrie în scopul de a-ţi cere scuze. 
Mărturiseşte-i acelei persoane că îţi pare rău pentru ce ai 
spus sau ai făcut. Indiferent care va fi reacţia sa, pozitivă 
sau negativă, aceasta nu contează. Simplul fapt că te-ai 
căit sau că ţi-ai exprimat regretul te va eliberă. 


29) o avertizare finală 

Cei mai mulţi oameni sunt deschişi la ideea de a 
ierta. Aceasta se înscrie printre conceptele de bază ale 
celor mai multe religii şi este predată în psihologie şi în 
metafizică. Probabil că te simţi confortabil cu ideea de a-i 
ierta pe cei mai mulţi oameni din viaţa ta care ţi-au făcut 
rău în vreun fel. Dar există un mare pericol. 

Şi anume că refuzul tău de a ierta un singur mare 
necaz poate fi suficient pentru a-ţi sabota întreaga viaţă. 
Neiertând o anumită persoană sau situaţie, insistența ta îţi 
poate stopa întregul progres. Există nenumărați bărbaţi şi 
femei care îşi ruinează vieţile din cauza furiei şi a 
resentimentelor îndreptate către o singură persoană. Ei nu 
pot renunţa la aceasta şi nu se eliberează niciodată. 

Nu lăsa să ţi se întâmple aşa ceva şi ţie. Trebuie să ai 
curajul şi caracterul de a ierta pe toată lumea, fără 
excepţie. Ar trebui să nu mai existe nimeni în viaţa ta pe 
care să fii supărat. Mintea ta ar trebui să fie calmă şi clară. 
Ar trebui să poţi spune: „Nu am niciun gând negativ sau 
neiertător către nimeni din lume; îi iert pe toţi de 
bunăvoie”. 

30) Preia controlul asupra emoţiilor tale 

Punctul de început pentru eliminarea emoţiilor 
negative constă în a prelua întregul control asupra 
gândurilor şi acţiunilor tale şi în a te disciplina să nu-ți 
exprimi emoţiile negative atunci când vor apărea, după 
cum se va întâmpla cu siguranţă. S-ar putea să nu reuşeşti 
să-ţi înfrângi reacţia negativă iniţială faţă de o dezamăgire 
sau aşteptare însoţită de frustrări, dar poţi să refuzi să o 
exprimi, fie faţă de tine sau de altcineva. Poţi să o anulezi 
instantaneu spunând: „Sunt răspunzători”. 

Există persoane care spun că este mai sănătos să-ţi 
exprimi emoţiile negative de mânie, suferinţă, frică şi 
îndoială. Dar adevărul e că în realitate lucrul asupra căruia 


te concentrezi şi despre care vorbeşti se amplifică. O mică 
experienţă negativă seamănă cu o scânteie care poate fi 
transformată într-o văpaie dacă te gândeşti şi vorbeşti 
despre aceasta. În schimb, alung-o imediat ce apare 
spunând: „Sunt răspunzător!” Apoi caută motive pentru 
care ai putea fi răspunzător. Le vei găsi întotdeauna. 

31) Zeii adevăraţi sosesc 

Un poet englez a scris cândva: „Atunci când zeii falşi 
oleacă, cei adevăraţi sosesc”. După ce nu te mai gândeşti, 
nu mai vorbeşti şi nu mai repeţi evenimentele negative şi 
emoţiile pe care le determină, „adevărații zei” sau emoţiile 
pozitive îţi vor umple mintea şi inima. Odată ce vei renunţa 
la gândurile, părerile, prejudecățile şi atitudinile care te 
fac nefericit, vei începe să experimentezi gândurile şi 
emoţiile care te fac să te simţi bine cu tine şi cu viaţa ta. 

Natura este de partea ta. Vrea să fii fericit, sănătos, 
prosper şi împlinit. Destinul tău este acela de a 
experimenta bucurie, armonie, dragoste şi cea mai mare 
dintre binecuvântările omeneşti - pacea spirituală. Şi aşa 
cum un giroscop dezechilibrat se întoarce într-o poziţie 
verticală, viaţa ta şi emoţiile tale se reîntorc la pace şi 
bucurie imediat ce încetezi să faci şi să spui lucrurile care 
te îndepărtează de sentimentul de pace interioară. 

Hotărăşte-te chiar astăzi să renunti la emoţiile tale 
negative. Decide din acest moment să devii o persoană 
pozitivă, optimistă, fericită, entuziastă în fiecare domeniu 
al vieţii tale. Schimbă-ţi modul de a gândi despre tine şi 
posibilităţile tale şi îţi vei transforma viaţa. 

32) EXERCIŢII DE ACŢIUNE 

1. Decide astăzi că vei fi o persoană fericită pe 
deplin. Apoi întreabă-te: „Care sunt lucrurile din viaţa mea 
care mă fac nefericit sau mă stresează?” Indiferent care va 
fi răspunsul tău, hotărăşte-te să rezolvi şi să elimini aceste 
cauze. 


2. Adu-ţi aminte de o experienţă din copilărie pentru 
care încă mai eşti supărat. Reinterpretează evenimentul 
respectiv în mod pozitiv şi consideră-l o lecţie valoroasă de 
învăţare. 

3. În ce domenii ale vieţii tale eşti încă furios şi plin 
de resentimente, deoarece învinovăţeşti şi astăzi pe cineva 
pentru ceva ce a făcut sau nu? Indiferent ce ar fi, asumă-ţi 
responsabilitatea şi continuă-ţi viaţa. 

4. Pe cine nu ai iertat din trecutul tău? Ce experienţă 
anterioară te mânie cel mai tare astăzi? Orice şi oricine ar 
fi, hotărăşte-te să ierţi şi să nu te mai gândeşti la persoana 
în cauză. 

5. Nu mai lua lucrurile personal. De acum înainte, 
când oamenii nu te respectă sau nu te tratează aşa cum ai 
dori, ridică-te deasupra lor şi vezi-ţi de treaba ta. 

6. Hotărăşte-te astăzi să ierţi pe oricine din trecutul 
tău, faţă de care mai ai încă emoţii negative. Lasă-le să 
dispară şi nu te mai gândi la asta. 

7. lartă-te pentru fiecare greşeală pe care ai făcut-o 
vreodată. Dacă este posibil, du-te şi cere iertare celeilalte 
persoane. Eliberează-te. 

(£) 3 

Făureşte-ţi visuri măreţe 

Făureşte-ţi visuri ambiţioase şi, pe măsură ce visezi, 
vei deveni precum visezi. Viziunea ta este promisiunea a 
ceea ce vei dezvălui în final. 

John Ruskin 

Mintea îţi poate fi cel mai bun prieten sau cel mai rău 
duşman. Singure, gândurile tale au puterea de a te face 
sănătos sau bolnav, bogat sau sărac, popular sau 
nepopular. Mintea ta este precum o forţă puternică ce 
poate fi îndreptată în orice direcţie pentru a avea rezultate 
extraordinare sau a cauza haos şi distrugere. Scopul tău 
principal în viaţă trebuie să fie să-ţi exploatezi puterile 


extraordinare şi să le direcţionezi în mod inteligent şi 
sistematic către atingerea tuturor lucrurilor pe care ţi le 
doreşti cu adevărat. 

1) o călătorie prin Italia 

Permite-mi să-ţi spun o poveste. În urmă cu câţiva 
ani, mi-am dus familia în Italia în vacanţă. Am vizitat 
câteva dintre marile muzee de artă din Roma şi Florenţa. 
În Florenţa există un muzeu special, care a fost construit 
pentru a găzdui statuia lui David creată de Michelangelo în 
urmă cu câteva sute de ani. Probabil că este cea mai 
frumoasă sculptură din lume. Niciunul dintre noi nu a uitat 
experienţa fizică de a fi în aceeaşi cameră cu statuia 
respectivă. 

Povestea creării operei de artă David este foarte 
interesantă şi conţine o lecţie pentru noi toţi. Lui 
Michelangelo i s-a încredinţat de către familia Medici 
misiunea de a crea o statuie pentru piaţa principală din 
Florenţa. La acea vreme, familia Medici era cea mai 
bogată şi mai puternică din Italia. O comandă pentru o 
statuie din partea acestei familii nu era numai o mare 
onoare, ci şi o sarcină care nu putea fi refuzată. Timp de 
doi ani, Michelangelo a căutat un bloc de piatră din care să 
poată crea acel gen de capodoperă pe care o dorea familia 
Medici. 

Într-un final, pe o stradă lăturalnică din Florenţa, el a 
găsit un bloc uriaş de marmură pe un suport de lemn, 
acoperit parţial cu buruieni şi cu murdărie. Fusese adus 
din munţi cu mulţi ani înainte şi nu fusese folosit niciodată. 

Michelangelo trecuse pe lângă acea stradă de multe 
ori, dar de această dată el s-a oprit şi a privit mai atent. 
Studiind cu atenţie fiecare parte a acelui bloc de marmură, 
şi-a imaginat exact statuia lui David şi a văzut-o în 
întregime. 

2) Succesul măreț necesită o muncă susţinută şi grea 


Sculptorul a aranjat imediat ca lucrătorii să aducă 
blocul de marmură în atelierul său, aflat la o distanţă 
apreciabilă. Apoi, a început munca lungă şi grea de 
cioplire şi cizelare. A avut nevoie de doi ani pentru a crea 
imaginea în ansamblu a statuii. După aceea şi-a pus 
ciocanele şi dălţile deoparte şi a mai petrecut încă doi ani 
şlefuind şi pilind înainte ca statuia să fie terminată. 

Michelangelo era deja un sculptor faimos, iar vestea 
că lucra pentru o comandă importantă de la familia Medici 
s-a răspândit în toată Italia. Atunci când a sosit vremea 
pentru prima expunere a statuii, mii de oameni veniseră 
din toată Italia şi se adunaseră în piaţa principală. După ce 
a fost dezvelită statuia, mulţimea s-a oprit fascinată. 
Sculptura era năucitor de frumoasă. Oamenii au aclamat. 
Femeile au leşinat. Mulțimea prezentă a fost uimită de 
frumuseţea incredibilă a statuii enorme. Michelangelo a 
fost imediat recunoscut ca fiind cel mai mare sculptor al 
vremii sale. 

Apoi, când Michelangelo a fost întrebat cum a reuşit 
să creeze o astfel de capodoperă, el a replicat că îl văzuse 
pe David complet şi perfect în marmură. Tot ce a făcut a 
fost să îndepărteze tot ce nu era David. 

3) Eşti o capodoperă j 

Există multe paralele între tine şi David. In plus, 
semeni foarte mult cu acea capodoperă închisă în 
marmură. Dar cea care te învăluie pe tine şi pe cei mai 
mulți dintre ceilalți oameni este marmura gândirii limitate 
şi a grijilor excesive despre posibilităţile de a pierde şi de a 
eşua în locul anticipării exaltate a recompenselor pentru 
succes şi realizări. 

Pentru a-ţi îndeplini întregul potenţial, nevoia ta cea 
mai mare este să ieşi din gândirea ta limitată în scopul de 
a-ţi făuri visuri măreţe şi a-ţi imagina posibilităţi 
nelimitate. Trebuie să  îndepărtezi toate credinţele 


negative care te împiedică să devii tot ceea ce eşti capabil 
să devii. 

Dar adu-ţi aminte că şi după ce David a fost dezvăluit 
din marmură, Michelangelo a avut nevoie de doi ani în 
care a şlefuit şi a cioplit pentru a o transforma într-o 
capodoperă. În acelaşi fel, tu trebuie să lucrezi asupra ta, 
şlefuind şi cioplind, învățând şi practicând, zile, săptămâni, 
luni şi chiar ani întregi pentru a-ţi dezvolta şi a-ţi aduce la 
lumină talentele şi abilităţile care zac înăuntrul tău. 

4) Poţi deveni de neoprit 

Scopul principal al acestei cărţi este să te ajute să îţi 
schimbi modul de a gândi, astfel încât să devii de neoprit 
în atingerea oricărui obiectiv pe care ţi-l stabileşti. Ţelul 
tău constă în a te dezvolta până la nivelul în care vei 
ajunge din punct de vedere psihologic asemenea unei forţe 
irezistibile a naturii. Vei fi precum fluxul care se apropie 
sau întocmai unei furtuni puternice măturând pământul. 

Obiectivul tău este să devii atât de încrezător, 
curajos, puternic şi decis, încât să-ţi poţi stabili orice ţel 
având credinţa fermă că poţi învăţa ce ai nevoie şi să faci 
ce trebuie pentru a-l atinge în final. Vei deveni atât de 
perseverent şi de hotărât, încât nimic şi nimeni nu va reuşi 
să te domolească sau să-ţi schimbe cursul. Vei deveni într- 
adevăr de neoprit! 

5) Făureşte-ţi visuri măreţe 

Incepi procesul de a deveni de neoprit prin a-ţi făuri 
visuri măreţe. Întrucât tot ceea ce creezi în lumea ta 
începe cu un gând, cu cât visurile tale sunt mai mari, cu 
atât mai importante se vor dovedi obiectivele pe care le vei 
atinge. Toţi bărbaţii şi femeile de succes sunt visători. Toţi 
cei care au rezultate excepţionale au fost definiţi drept 
„gânditori cu capul în nori”. Aceştia permit continuu 
minţilor lor să plutească liber atunci când se gândesc la ce 
este posibil, pentru ei. Şi consideră că cerul albastru infinit 


de deasupra lor reprezintă singura limită pentru ceea ce 
pot avea sau face. 

Oamenii de succes practică tot timpul gândirea 
„înapoi din viitor”. Ei se proiectează în viitor câţiva ani şi 
îşi imaginează cum ar fi viaţa lor dacă îşi vor fi îndeplinit 
până atunci toate obiectivele. Se uită înapoi în prezent din 
perspectiva mentală a viitorului ca şi cum ar privi din 
vârful urmă munte jos, în vale, acolo unde stau, de fapt, în 
prezent. Apoi ei îşi îndreaptă privirile spre drumul pe care 
ar trebui să îl parcurgă pentru a ajunge acolo unde vor să 
fie în viitor. 

Conform Legii Corespondenţei, dacă poţi vedea ceva 
cu claritate pe dinăuntru, vei experimenta în final acel 
lucru pe dinafară. De aceea, ar trebui să-ţi imaginezi 
scopurile cu cât mai multă claritate şi într-un mod cât mai 
viu posibil. Vizualizează-ţi ţelurile intens şi creează 
înăuntrul tău acelaşi sentiment pe care l-ai avea dacă ţi-ai 
fi realizat deja obiectivele.  Inchipuie-ţi-le frecvent. 
Derulează o imagine a ţelului tău, de parcă l-ai fi atins 
deja, pe ecranul minţii tale de câte ori poţi în fiecare zi. 
Vizualizează-ţi obiectivele un timp cât mai lung, preferabil 
chiar înainte de a adormi în fiecare seară. 

Repetă aceste exerciţii de vizualizare - imagini vii, 
intensitate, frecvenţă şi durată - până când scopurile tale 
devin în mintea ta reprezentări foarte clare, pline de viaţă, 
de prospeţime şi de entuziasm. Cu cât devii mai priceput în 
a trece de la vis la obiectiv prin vizualizare, cu atât vei fi 
mai motivat. Pe măsură ce vei avea o imagine mai clară, 
vei da dovadă de mai mult curaj şi încredere şi în egală 
măsură vei fi de neoprit. 

6) Creează-ţi propria viziune ideală despre viitor 

Cea mai importantă parte atunci când ai visuri 
măreţe este să îţi defineşti viziunea ideală a viitorului. 
Înseamnă să te gândeşti la ce vrei înainte de a începe să 


meditezi la ce este posibil pentru tine. Îţi făureşti visuri 
măreţe uitându-te în viitor şi imaginându-ţi că nu există 
limitări care să te tragă înapoi de la îndeplinirea tuturor 
lucrurilor pe care ţi le doreşti. 

Detaşează-te din situaţia ta actuală şi permite-ţi să 
visezi. Pretinde pentru moment că dispui de tot timpul şi 
toţi banii care îţi trebuie. Imaginează-ţi că ai toate relaţiile 
şi contactele, toate resursele şi oportunităţile, întreaga 
educaţie şi toate cunoştinţele, abilităţile, precum şi toată 
experienţa care sunt necesare pentru ca tu să fii, să ai sau 
să faci tot ceea ce visezi. 

Inchipuie-ţi stilul tău de viaţă perfect, locul de muncă 
sau venitul ideal, unde ţi-ai dori să trăieşti şi cum ai vrea 
să îţi petreci fiecare zi, săptămână sau lună. Închipuie-ţi 
viaţa ta de familie ideală, starea ta optimă de sănătate. 
Proiectează-ţi viaţa perfectă în toate detaliile. 

7) Creează-ţi propria listă ideală 

ţi prezint un exerciţiu pentru tine. la o foaie de 
hârtie şi scrie sus cuvintele „Listă Ideală”. Subliniază-le şi 
apoi scrie toate lucrurile la care te poţi gândi că le-ai dori 
vreodată dacă nu ai avea niciun fel de limitări. 

Cei mai mulţi oameni sunt împiedicaţi de propriile 
credinţe auto-limitative. Poţi să distrugi aceste lanţuri cu 
ajutorul listei ideale. Însuşi faptul că poţi scrie ceva ce ţi-ai 
dori să ai cândva înseamnă că ascunzi, probabil, înăuntrul 
tău, chiar în acest moment, abilitatea de a obţine acel 
lucru. Lasă-ţi mintea să plutească liber în timp ce scrii. Va 
exista destulă vreme să îţi organizezi şi să îţi evaluezi 
visurile. 

8) La ce vei îndrăzni să visezi? 

lată o întrebare importantă: „Care este singurul vis 
semnificativ pe care ai îndrăzni să ţi-l făureşti dacă ai şti 
că nu-l poţi rata?” 

In cazul în care ti-ar fi garantat succesul în atingerea 


oricărui obiectiv, mic sau mare, pe termen lung sau scurt, 
care ar fi acesta? Presupunând că un miliardar te-ar plăcea 
şi ar dori să-ţi scrie un cec pentru a-ţi atinge orice obiectiv 
pe care ai putea să-l defineşti clar, ce scop ai alege? 

Dacă ai putea avea orice loc de muncă, care ar fi 
acesta? În cazul în care ar exista posibilitatea de a lucra 
pentru orice companie, pe care ai alege-o? Unde ar fi 
aceasta şi care ar fi obiectul activităţii sale? Dacă viaţa ta 
de familie şi relaţiile tale ar putea fi perfecte în toate 
amănuntele, cum ar arăta? Răspunde clar la aceste 
întrebări. Scrie-le pe hârtie. 

9) Începe să lucrezi la propriul viitor 

Primul pas în crearea viitorului ideal constă în 
alcătuirea propriei liste ideale. Scrii tot ce ai dori să fii, să 
faci şi să ai, ca şi cum nu te-ar opri niciun fel de limitări. Îţi 
întocmeşti lista, de parcă succesul ţi-ar fi garantat. Apoi 
vei putea începe să ţi-o rafinezi, pas cu pas, cu scopul de a 
dezvolta un plan detaliat pentru viaţa ta. 

Henry David Thoreau a scris cândva: „Ţi-ai construit 
castelele în aer? Bine, chiar acolo trebuie clădite. Acum, 
mergi la lucru şi construieşte fundaţia sub acestea”. Odată 
ce te-ai eliberat de gândirea limitată, precum un balon 
căruia i se rupe sfoara şi se înalţă spre cer, poţi începe să- 
ţi transformi visurile şi fanteziile în obiective practice şi 
concrete cu strategii specifice de acţiune. 

Îndemânarea ta de a stabili țeluri şi de a face planuri 
pentru îndeplinirea lor reprezintă „abilitatea supremă” a 
succesului. Cu această iscusinţă, nu există limite pe care 
nu le poţi înfăptui. Aşternerea obiectivelor pe hârtie 
reprezintă următorul pas din proces. 

10) Cum să-ţi atingi orice scop 

Există o metodă cu şapte paşi vizând stabilirea şi 
îndeplinirea oricărui obiectiv, pe care o poţi folosi mereu, 
în orice situaţie, pentru a realiza orice îţi doreşti. Aceşti 


şapte paşi constituie o formulă dovedită, puternică, pe 
care o poţi utiliza pentru a-ţi schimba imediat viaţa. 

11) Pasul întâi: Hotărăşte exact ceea ce îţi doreşti 

Un obiectiv real este clar, specific, măsurabil şi 
înscris într-o perioadă de timp. Un non-obiectiv - o dorinţă 
sau o speranţă - reprezintă ceva confuz. Este o fantezie 
fără o bază practică. Oamenii cu țeluri clare, 
caracteristice, care ştiu exact ce îşi doresc, sunt diferiţi 
faţă de cei care trec prin viaţă doar sperând să obţină cele 
mai bune lucruri. Abilitatea ta de a hotări exact ceea ce îţi 
doreşti în fiecare domeniu al vieţii tale este una dintre cele 
mai importante responsabilităţi ale vieţii adulte. 

Oamenii mă abordează adesea la seminarii şi mă 
întreabă care ar trebui să fie obiectivele lor. Le răspund că 
numai ei pot hotărî acest lucru. Mi se pare uimitor cât de 
mulţi dintre aceştia îmi spun cât le este de dificil să îşi 
stabilească scopuri şi sunt de acord cu ei. E greu, dar şi 
esenţial în acelaşi timp. Cu obiective clare, poţi face 
aproape orice. In lipsa lor, nu ai posibilitatea de a realiza 
nimic. 

Unul dintre motivele principale pentru care oamenii 
eşuează în viaţă este acela că îşi irosesc o mare parte a 
timpului lor făcând lucruri lipsite de valoare sau cu una 
redusă. lar cauza pentru care pierd atâta vreme e că nu 
ştiu exact ce îşi doresc. Odată ce ai scopuri clare, 
abilitatea ta de a-ţi gestiona timpul se îmbunătăţeşte 
substanţial. 

12) Foloseşte-ţi bine timpul 

lată o modalitate de a hotărî dacă îţi întrebuinţezi 
bine timpul. Pur şi simplu, întreabă-te: „Mă aduce acest 
lucru mai aproape de realizarea unuia dintre obiectivele 
mele?” Dacă acea activitate te ajută să-ţi îndeplineşti un 
ţel stabilit, înseamnă: a îţi foloseşti optim timpul. Dacă nu, 
ţi-l iroseşti. 


Când te vei obişnui să faci doar acele lucruri care te 
aduc mai aproape de obiectivele tale, viaţa ta se va 
schimba în bine. Rezultatele tale se vor îmbunătăţi. In 
jurând vei fi ocupat în fiece oră a fiecărei zile cu lucruri 
care îţi sunt utile într-un fel sau altul. Nu vei mai avea timp 
de pierdut cu activităţi care nu te ajută să-ţi atingi unul 
dintre scopuri. 

Când îţi vei stabili obiective clare şi vei şti exact ceea 
ce îţi doreşti, nu vei mai avea răbdare să desfăşor! 
activităţi nefolositoare. Te vei uita la televizor şi vei asculta 
radioul mai puţin. Vei citi ziarele mai repede, în cazul în 
care le vei mai răsfoi. Vei deveni mult mai selectiv cu 
prietenii tăi şi cu activităţile tale sociale. Îţi vei petrece 
timpul doar cu oameni pe care îi placi, de la care poţi 
învăţa şi obţine unele beneficii. Dar, după cum spune 
zicala: „Dacă nu ştii unde mergi, orice drum te va duce 
acolo”. 

13) Pasul doi: Scrie-ţi obiectivele 

Aşterne-ţi ţelurile pe o coală de hârtie. Se întâmplă 
ceva incredibil în relaţia dintre creier şi mână. Atunci când 
iei o foaie de hârtie şi un creion şi îţi scrii obiectivele, 
activezi simultan Legea  Aşteptării, Atracţiei şi a 
Corespondenţei, îţi intensifici credinţa şi îţi adânceşti 
convingerea că scopurile taie simt posibile pentru tine. 
Însuşi actul de a le nota îţi oferă un sentiment de control şi 
de putere personală. Obiectivele scrise îţi întăresc 
hotărârea şi tăria de caracter pentru a face tot ceea ce 
este necesar pentru a le atinge. 

Viteza cu care începi să-ţi atingi scopurile după ce le- 
ai scris este extraordinară. Tocmai operaţiunea de a le 
nota creşte probabilitatea ca tu să le îndeplineşti de 10 ori 
- 1.000%! 

Nenumăraţi absolvenţi de-ai mei mi-au scris sau au 
venit la mine să-mi povestească despre lucrurile 


incredibile care au avut loc în vieţile lor imediat după ce 
au început să-şi scrie obiectivele pe hârtie. 

14) Pasul trei: Fii dispus să plăteşti preţul 

Estimează preţul pe care va trebui să îl plăteşti 
pentru a-ţi atinge obiectivul. Întocmeşte o listă cu tot ceea 
ce va trebui să faci dacă vrei ca scopul tău să devină 
realitate. 

Va trebui să începi fiecare zi de lucru mai devreme, 
să munceşti mai mult şi să rămâi până mai târziu? Notează 
acest lucru. Va trebui să-ţi îmbunătăţeşti cunoştinţele şi 
abilităţile şi să faci cursuri suplimentare? Din nou, scrie-le. 
Va trebui să-ţi schimbi locul de muncă, domeniul de 
activitate sau cariera pentru a obţine tot ceea ce este 
posibil pentru tine? Notează. 

Legea Cauzei şi a Efectului reprezintă legea de fier a 
universului. Pentru tot ceea ce îţi doreşti, există un preţ 
care trebuie plătit. Acest preţ trebuie plătit în întregime şi 
în avans. Legea Semănatului şi a Culesului nu este Legea 
Culesului şi a Semănatului. Trebuie să semeni înainte de a 
culege. Trebuie să oferi înainte de a primi. Trebuie să 
plăteşti preţul înainte de a primi recompensa. 

Disponibilitatea ta de a face tot ceea ce este necesar, 
de a plăti orice preţ cerut, de a străbate orice distanţă şi 
de a face orice sacrificiu necesar reprezintă măsura 
intensității cu care îţi doreşti cu adevărat obiectivul. 

Mulţi oameni îşi  sabotează propriul succes 
hotărându-se că îşi doresc un obiectiv anume şi, deşi sunt 
dispuşi să plătească un preţ mare pentru atingerea sa, nu 
sunt dispuşi să plătească întregul preţ cerut de țelul 
respectiv. Este ca şi cum ai dori să câştigi la jocul de poker, 
dar nu eşti dispus să te ridici la înălţimea mizei stabilite de 
celălalt jucător. Ajungi să pierzi întreaga mână aşa cum 
prin faptul că, nereuşind să se dedice total, oamenii pierd 
întregul obiectiv. 


15) Pasul patru: Întocmeşte un plan detaliat 

Schiţează un pian scris. Adu-ţi aminte că abilitatea de 
a dezvolta obiective scrise şi de a crea strategii pentru 
atingerea lor reprezintă abilitatea supremă a succesului. 
Un plan începe cu întocmirea unei liste ce conţine toate 
lucrurile la care te poţi gândi că va trebui să le faci pentru 
a-ţi atinge scopul. Odată ce ţi-ai făcut lista, vei putea 
adăuga idei noi pe măsură ce îţi vin în minte. 

Apoi îţi organizezi lista în funcţie de priorităţi şi de 
succesiunea evenimentelor. Care sunt cele mai importante 
lucruri de pe listă pe care va trebui să le faci pentru a-ţi 
atinge țelul? Care sunt lucrurile pe care va trebui să le 
realizezi înainte de a face altceva? Care puncte de pe lista 
ta sunt dependente de completarea anterioară a altor 
lucruri? 

Un plan de acţiune îţi oferă o pistă pe care să alergi. 
Îţi creşte nivelul de încredere şi îţi intensifică dorinţa de 
atingere a obiectivului. Treptat, devii convins că scopul tău 
este posibil şi realizabil. Începi să observi posibilităţile de 
care se poate să nu fi fost conştient în absenţa unei 
strategii scrise. 

16) Pasul cinci: Acţionează conform planului tău 

Începe să acţionezi în direcţia obiectivului tău. Odată 
ce l-ai stabilit, l-ai scris, ai estimat preţul pe care îl vei 
plăti şi ai făcut un plan, trebuie să acţionezi imediat. Chiar 
dacă ai dat un singur telefon sau ai aflat o singură 
informaţie, fii sigur că faci ceva. In Biblie se spune: 
„Credinţa fără fapte este moartă”. 

Există ceva foarte puternic în disponibilitatea ta de a 
acţiona specific, cu credinţă, în direcţia ţelului tău, fără 
garanţia unui succes. Însăşi acţiunea ta pare să determine 
multe alte puteri şi forţe din univers. Activezi Legea 
Atracţiei în ajutorul tău. Când acţionezi, îţi demonstrezi, 
ție şi celorlalţi, că eşti într-adevăr serios în legătură cu 


obiectivul tău. 

Până când începi o acţiune specifică, irevocabilă, de 
orice natură, eşti doar angajat într-un exerciţiu plăcut, 
precum visarea cu ochii deschişi. Ai aşezat paiele, dar nu 
le-ai aprins. 

17) Pasul şase: Realizează ceva în fiecare zi 

Întreprinde zilnic ceva ce te aduce mai aproape de 
cel mai important obiectiv al tău. Acesta este un principiu 
vital pentru succes care generează energie şi entuziasm. 
Pentru a-ţi menţine curajul, încrederea şi automotivaţia, 
trebuie să faci zilnic ceva care să îţi dea un sentiment de 
progres. Scopul tău este să te aduci la punctul în care te 
simţi cu adevărat de neoprit şi singura modalitate de a 
face acest lucru este de a refuza să te opreşti, realizând 
zilnic ceva. 

18) Pasul şapte: Să nu renunţi niciodată 

Hotărăşte de la început că nu vei renunţa niciodată 
după ce ai început să lucrezi pentru obiectivul tău. 
Indiferent câte obstacole şi eşecuri vei experimenta, ia 
decizia că vei continua să te concentrezi şi să perseverezi 
până vei reuşi. 

Hotărând dinainte că vei persevera, indiferent de 
dificultăţi, îţi oferi un avantaj psihologic. Când dificultăţile 
vor apărea într-adevăr, vei fi pregătit mental să le 
depăşeşti şi să nu renunti. Disponibilitatea şi abilitatea ta 
de a stărui sunt cele care îţi vor garanta, în final, succesul. 

19) Secretele celor ajunşi milionari prin propriile 
forţe 

Dacă banii reprezintă scopul tău, adu-ţi aminte că cei 
mai mulţi oameni care sunt bogaţi astăzi au început fără 
bani sau chiar cu datorii mari. Aproape fiecare persoană 
care este astăzi în top a fost cândva jos. Aproape fiecare 
persoană care se află în prima linie a vieţii a fost cândva în 
ultima. Aproape toată lumea care este bogată astăzi a fost 


cândva săracă. 

Cea mai mare parte dintre cele cinci milioane de 
milionari din Statele Unite a ajuns astfel prin propriile 
forţe. Aceasta înseamnă că au început fără nimic şi au 
muncit până au ajuns sus. În zilele noastre, există mai mult 
de 300 de astfel de multimilionari şi miliardari. Mulţi 
dintre aceştia sunt oameni care au început cu puţin sau 
nimic şi, prin schimbarea modului de a gândi, şi-au 
dezlănţuit forţa interioară de a atinge rezultate financiare 
extraordinare. Şi aproape tot ce a făcut altcineva, cu 
măsură, poţi realiza şi tu. Care sunt obiectivele talei 

20) Puterea devotamentului 

Unul dintre citatele mele preferate îi aparţine 
alpinistului Charles Murray: 

Până când o persoană nu este dedicată, există ezitări, 
posibilitatea de a se retrage şi întotdeauna ineficientă. 
Există un adevăr elementar în legătură cu toate actele de 
iniţiativă şi de creaţie, a cărui ignorare ucide nenumărate 
idei şi planuri excelente, şi anume, acela că, în momentul 
în care o persoană se dovedeşte cu adevărat dedicată unui 
obiectiv, Providența va răspunde în acelaşi fel. 

Au loc tot felul de lucruri pentru a o ajuta pe această 
persoană, fapte care nu s-ar fi întâmplat în alte condiţii. Un 
şir întreg de evenimente este provocat de această 
hotărâre, aducând în atenţia persoanei în cauză momente 
neprevăzute multiple şi întâlniri şi ajutor material la care 
nimeni nu ar fi putut visa. 

El încheia această afirmaţie cu următoarele cuvinte 
din Goethe: 

Eşti cinstit? încearcă acest lucru în fiecare minut. 

Orice poţi face, orice vis poţi visa, începe-l. 

Curajul are geniu, putere şi magie în el. 

Angajează-te numai şi mintea ta se va încinge. 

Începe şi atunci sarcina va fi încheiată. 


21) EXERCIŢII DE ACŢIUNE 

1. Care este singurul obiectiv important pentru tine 
pe care ţi l-ai stabili dacă ai fi absolut sigur de succes? 

2. Întocmeşte o „listă ideală”; notează tot ce ţi-ai dori 
să ai în viaţă, ca şi cum nu ar exista limitări. 

3. Imaginează-ţi stilul de viaţă perfect; dacă ai fi 
independent financiar şi ai putea trăi oricum şi oriunde ți- 
ai dori, ce ai schimba? 

4. Întocmeşte o listă cu 10 obiective pe care ai dori 
să le îndeplineşti în anul următor. Din această listă, 
selectează un singur scop care ar avea cel mai mare 
impact pozitiv asupra vieţii tale dacă l-ai putea îndeplini 
chiar în prezent. 

5. Scrie-ţi cel mai important ţel pe o foaie de hârtie 
separată. Stabileşte-l măsurabil şi cu un termen limită 
pentru îndeplinirea sa. 

6. Întocmeşte un plan scris pentru a atinge acest 
obiectiv unic. Scrie o listă cu toate lucrurile la care te 
gândeşti că va trebui să le faci pentru a-l realiza. 

7. Acţionează conform planului tău imediat. Odată ce 
ai început, disciplinează-te să faci zilnic ceva ce te aduce 
mai aproape de acel scop. Să nu treacă nicio zi fără să faci 
ceva pentru țelul tău până când îl vei realiza. 

(g) 4 

Hotărăşte-te să devii bogat 

Gândul este sursa iniţială a tuturor bogățiilor, 
succeselor, câştigurilor materiale, marilor descoperiri şi 
invenţii şi a tuturor realizărilor. 

Claude M. Bristol 

Am trecut de la o lume bazată pe limitări materiale la 
o alta determinată de concepte mentale. Am parcurs o 
epocă a obiectelor pentru a ajunge în „Epoca Psihozoică”, 
epoca minţii. Averea şi oportunităţile sunt reprezentate 
mai mult de persoana care eşti şi de modul în care 


gândeşti decât de bunurile pe care le-ai acumulat până în 
prezent. Viitorul tău rezidă mai mult în abilitatea de a-ți 
folosi mintea şi inteligenţa în muncă şi în viaţă decât în 
slujba sau situaţia ta curentă. 

Deoarece sănătatea, avuţia şi fericirea sunt, în primul 
rând, mentale, există foarte puţine limite legate de 
cantitatea pe care o poţi acumula. În acest capitol şi în 
celelalte care vor urma, vei învăţa multe metode, tehnici şi 
strategii simple, practice şi dovedite, folosite de bărbaţi şi 
femei cu rezultate deosebite în multe domenii, care au 
realizat mai multe decât ei sau cei din jurul lor au crezut 
vreodată. Vei deprinde cum să depăşeşti graniţele gândirii 
convenţionale, limitate şi în ce mod să-ți intensifici 
dorinţele şi ambițiile atât de dramatic, încât vei reuşi să 
îndeplineşti orice obiectiv pe care ţi l-ai putea stabili 
vreodată. 

1) Trei forţe majore 

Există trei forţe majore care au ecou în lumea 
noastră de astăzi, transformând tot ce ating şi creând 
oportunităţi nelimitate pentru minoritatea creativă. Aceste 
trei forţe reprezintă dezvoltarea incredibilă de informaţii, 
tehnologie şi competiţie. 


Explozia de informaţii şi cunoştinţe 

Revoluţia informațiilor, combinată cu viteza 
procesării lor computerizate, Internetul şi comunicarea 
prin unde permit ca în fiecare domeniu cunoştinţele să fie 
dublate la fiecare doi sau trei ani. Aproximativ 90% dintre 
toţi gânditorii, inventatorii, inginerii, oamenii de ştiinţă, 
scriitorii, antreprenorii şi creatorii de orice fel care au 
existat vreodată trăiesc şi muncesc în zilele noastre. 
Pentru ceilalţi, rezultatele eforturilor lor devin disponibile 
aproape instantaneu şi chiar se dublează sau se triplează. 


Progresele tehnologice 

Explozia în tehnologie şi în calculatoarele de mare 
viteză este într-adevăr uluitoare. Astăzi poţi trimite 
simultan un mesaj electronic în jurul lumii la zeci, sute sau 
mii de oameni, la un cost infim. World Wide Web îţi oferă 
acces la alte zeci de milioane de utilizatori de Internet, 
precum şi la cunoştinţele acumulate în mai mult de 50.000 
de biblioteci şi institute de cercetare. Transmiterea 
instantanee a datelor permite pieţelor financiare să ruleze 
un miliard de dolari pe zi, uneori într-un interval de câteva 
secunde, făcând imposibilă controlarea valutelor şi a 
economiilor de către ţările care le gestionează. 

În secolul al XXI-lea, vei avea un calculator laptop cu 
microcip care va putea procesa un miliard de comenzi pe 
secundă. Acesta va fi prevăzut cu o baterie cu durată 
foarte lungă şi un telefon mobil încorporat, conectat la 
celule şi sateliți care îţi vor permite să comunici 
instantaneu cu aproape oricine, aproape oriunde în lume. 
Vei avea numărul tău de telefon personal, care va permite 
oricui din lume, de oriunde, să-ţi telefoneze, şi chiar dacă 
acea persoană ştie sau nu în ce ţară te afli. Iar tu vei purta, 
probabil, această tehnologie telefonică la încheietura 
mâinii, precum porţi astăzi un ceas digital. 


Competiţia acerbă 

Cel de-al treilea factor major care ne conduce vieţile 
este competiţia. Fiecare organizaţie de afaceri vrea să 
genereze vânzări şi să facă profit pe plan local, naţional şi 
internaţional, dacă este posibil. Pentru a supravieţui şi a 
înflori, fiecare persoană cu orice gen de afacere trebuie să 
caute continuu modalităţi mai rapide, mai bune, mai noi, 
mai ieftine de a oferi valoare consumatorilor săi. 

Fiecare progres în cunoaştere şi tehnologie 
înlesneşte oportunităţi pe care competitorii rapizi şi le pot 


însuşi pentru a crea produse şi servicii mai noi, menite să 
le permită a se depăşi pe piaţă. Toate aceste trei forţe - 
informaţiile, tehnologia şi competiţia - se multiplică 
perpetuu pentru a crea cea mai mare rată de schimb din 
istoria omenirii. lar această rată de schimb va creşte în 
anii următori. 

2) Schimbarea creează oportunităţi 

80% dintre produsele şi serviciile pe care le vei folosi 
peste cinci ani vor fi complet noi sau total transformate 
comparativ cu astăzi. Probabil, 80% dintre slujbele de 
peste cinci ani vor fi noi sau transformate complet de 
accelerarea informaţiei, a tehnologiei şi a competiţiei. 
Vestea bună este că fiecare schimbare care are loc îţi oferă 
mai multe oportunităţi şi posibilităţi pentru a-ţi îndeplini 
obiectivele şi pentru a progresa mai repede decât în 
prezent. 

Forţele schimbării au impact asupra a tot ceea ce 
faci. Rata de schimbare se accelerează în fiecare 
săptămână şi lună. Nu ai niciun control asupra vitezei şi 
varietăţii schimbării şi nici nu ai de ales. Singura decizie 
pe care trebuie să o iei este dacă vei fi un „stăpân al 
schimbării” sau o „victimă a schimbării”. Vei fi un creator 
de circumstanţe sau o creaţie a circumstanțelor? Vei fi pe 
val şi vei face faţă schimbării sau vei fi răsturnat de 
aceasta şi lăsat în urmă? Te vei afla într-un caz sau în 
celălalt, dar impactul schimbării se va resimţi asupra ta, 
orice vei face. 

3) Învață de la experţi 

Dacă vrei să înveţi să găteşti, studiezi arta de a găti. 
Dacă doreşti să devii avocat, studiezi Dreptul. Dacă 
intenţionezi să devii inginer sau arhitect, studiezi ingineria 
sau arhitectura. lar dacă vrei să ai succes financiar, îi 
studiezi pe cei care au avut succes financiar înaintea ta. 
Afli ce au făcut şi realizezi aceleaşi lucruri, o dată şi încă o 


dată, până obţii aceleaşi rezultate. 

Câştigarea banilor este o abilitate, precum mersul pe 
bicicletă sau folosirea calculatorului. Întrucât reprezintă o 
îndemânare, poate fi învățată de către oricine care doreşte 
să acumuleze bogăţie. Dacă în trecut ai acceptat ideea 
falsă că nu poţi face sau păstra toţi banii pe care îi doreşti, 
în prezent este timpul să scapi de această idee. Constituie 
o credinţă falsă. A sosit vremea să hotărăşti să devii 
independent financiar. 

4) Legea de bază 

Filosoful grec Aristotel a formulat principiul de bază 
al filosofiei vestice în jurul anului 350 î.Hr. A devenit 
cunoscut ca Principiul de Cauzalitate al lui Aristotel. 
Astăzi, conceptul se numeşte Legea Cauzei şi a Efectului. 
Această normă stipulează că există cauze specifice fiecărui 
efect din viaţa ta şi că totul se întâmplă pentru un motiv. 
Succesul nu este un accident. Nici eşecul. Ceea ce ţi se 
întâmplă nu este determinat de noroc sau de coincidente, 
ci constituie rezultatul unei legi neschimbate. 

Călătoria mea de la sărăcie şi lipsa unui loc de muncă 
până la succes şi la independenţă financiară a început 
când am hotărât să-i studiez pe oamenii cu cel mai mare 
succes din societatea noastră. Ideea mea a fost simplă: 
urma să aflu ce au făcut pentru a realiza atât de multe şi 
apoi să fac aceleaşi lucruri. De ce să reinventez roata? Ce 
am descoperit mi-a schimbat viaţa. Şi o va transforma şi pe 
a ta. 

5) Milioane de milionari 

Când am început să citesc şi să cercetez în anii '60, 
existau 700.000 de milionari în Statele Unite, cei mai mulţi 
ajunşi astfel prin propriile forţe, care începuseră fără 
nimic. Până în 1980, conform datelor furnizate de experţi 
ai Departamentului de Trezorerie a Statelor Unite, existau 
1 800.000 de familii sau de persoane individuale cu o 


avere netă de mai mult de un milion de dolari. Astăzi, sunt 
înregistraţi peste cinci milioane de milionari, ceea ce 
înseamnă o creştere de 277% în 22 de ani. Şi cei mai mulţi 
au ajuns, de asemenea, milionari prin propriile forţe. 
Aceştia sunt bărbaţi şi femei care au început cu puţin sau 
fără nimic, adesea faliţi sau cu mari datorii şi care au 
acumulat treptat suficienţi bani pentru a deveni 
independenţi din punct de vedere financiar. 

Astfel de milionari provin din medii variate, au o 
educaţie şi abilităţi diferite şi au depăşit dificultăţi, 
obstacole, handicapuri şi provocări diverse. 

Unii sunt tineri, alţii în vârstă. Unii au statut de 
imigranţi ajunşi în America fără a şti engleza, iar alţii 
provin din familii aflate în ţara tuturor posibilităţilor de 
generaţii întregi. Unii au beneficiat de o educaţie aleasă, 
urmând cele mai bune universităţi, iar alţii nici nu au 
terminat liceul. Unii au o sănătate fizică excelentă, iar alţii 
se află în căruciorul cu rotile sau nu aud bine, nu văd sau 
prezintă alte dizabilităţi. 

Cel mai important lucru pe care trebuie să îl reţii 
este că, indiferent cu ce dificultăţi te confrunţi şi ce 
probleme te trag înapoi probabil mii de alte persoane au 
depăşit obstacole mult mai mari decât cele pe care ţi le 
poţi imagina şi au avut succes oricum. Şi dacă alţii au 
reuşit, o poţi face şi tu. 

6) Studiu intensiv 

Doctorul Thomas Stanley, de la Universitatea din 
Georgia, şi-a petrecut mai mult de 30 de ani din viaţă 
studiindu-i pe cei deveniți milionari prin propriile forţe. A 
intervievat mii dintre ei şi şi-a prezentat rezultatele într-o 
mulţime de cărţi, studii şi rapoarte, printre care şi două 
lucrări de succes: 'The Millionaire Next Door (Milionarul de 
la uşa de alături) şi The Millionaire Mind (Mintea 
milionarului). Cercetările lui arată că fiecare persoană, din 


orice mediu, a fost capabilă să pornească de la zero şi să 
treacă de linia magică de un milion de dolari făcând la 
nesfârşit anumite lucruri în diverse modalităţi. 

7) Incepe unde eşti 

Când am început să-i studiez pe aceşti milionari, 
trăiam într-un apartament cu chirie. Aveam o maşină 
folosită pe care nu o plătisem şi multe datorii. Nu găsisem 
încă o slujbă şi trăiam pe datorie. 

Primul lucru pe care l-am aflat a fost că aceştia 
făceau lucrurile diferit faţă de oamenii obişnuiţi, iar eu 
eram obosit să fiu obişnuit. De aceea, m-am decis să nu 
mai fac ceea ce făceam şi nu dădea roade, şi să încep să le 
urmez întocmai acţiunile. Viaţa mea nu a mai fost la fel 
după acea hotărâre. 

Nu era uşor să îmi schimb gândirea în legătură cu 
banii şi cu viitorul meu financiar, dar, într-un final, aceste 
eforturi au început să se concretizeze. Aşa cum linia 
oceanului se schimbă, puţin câte puţin, aşa au început să 
se modifice şi obiceiurile mele. Intr-un interval de cinci 
ani, îmi achitasem datoriile şi câştigam bani frumoşi. În 
alţi cinci ani, am trecut de borna de un milion de dolari. 
Când privesc înapoi, constat că nu a fost niciun miracol. 
Tot ce am realizat a fost să învăţ ceea ce făcuseră alţi 
oameni de succes înaintea mea şi să întreprind aceleaşi 
lucruri până am obţinut rezultate similare. 

8) Scapă de mituri 

Există multe mituri despre milionarii ajunşi astfel 
prin propriile forţe. Dacă vrei să devii şi tu un astfel de 
milionar, trebuie să-ţi scoţi din minte aceste mituri. 
Aminteşte-ţi de cuvintele rostite cândva de umoristul Josh 
Billings: „Nu este vorba despre ce ştie un om că îl răneşte, 
ci despre ce cunoaşte că nu este adevărat”. 

Mulţi oameni au idei sau credinţe fixe despre ei înşişi 
şi despre bani, convingeri care îi trag înapoi. Aceste idei 


pot fi complet neadevărate, dar le vor micşora, oricum, 
şansele de succes. Trebuie să le depăşeşti. Pentru a realiza 
ceva ce nu ai mai realizat până atunci, va trebui să 
gândeşti în moduri în care nu ai mai gândit până atunci. 

Unul dintre mituri este că trebuie să ai o educaţie 
aleasă pentru a deveni bogat. Un altul afirmă că trebuie să 
începi cu mulţi bani. Unii oameni sunt convinşi că succesul 
financiar depinde de o lovitură norocoasă de orice fel, 
precum obţinerea unor acţiuni de valoare la Bursa de 
valori. 

Niciunul dintre aceste mituri nu este adevărat. De 
fapt, un sondaj al membrilor organizaţiei Forbes 400, cei 
mai bogaţi 400 de bărbaţi şi femei din Statele Unite, a 
relevat faptul că persoanele din grup care abandonaseră 
liceul aveau, în medie, o avere cu 300 de milioane de 
dolari mai mare decât grupul absolvenţilor de universitate 
de pe listă. 

9) Tărâmul oportunităţilor 

Grupul imigrant cu succesul cel mai mare pe cap de 
locuitor din Statele Unite raportat la crearea şi dezvoltarea 
afacerilor de succes este reprezentat de ruşi. Oare de ce? 
Din cauză că ruşii vin dintr-un sistem în care este atât de 
dificil să reuşeşti, încât, atunci când au sosit în America, 
crezând că aceasta reprezintă tărâmul oportunităţilor, au 
descoperit că pot avea succes mult mai uşor decât se 
aşteptaseră. 

Drept urmare, ruşii au demarat afacere după afacere 
şi au atins un succes despre care americanul obişnuit 
afirmă în continuare că nu este posibil. Deoarece cred cu 
tărie că este posibil pentru ei, aceştia îşi transformă 
visurile în realitate. Credinţele lor devin realităţile lor. 

10) Principiul realităţii 

Fostul preşedinte al companiei General Electric, Jack 
Welch, a fost considerat unul dintre cei mai mari oameni 


de afaceri din lume. Acesta a spus că singura calitate 
importantă a unui lider este ceea ce el numeşte „principiul 
realităţii”. Conform acestui concept, trebuie să te confrunţi 
cu lumea aşa cum este, nu cum ţi-ai dori să fie. Trebuie să 
încerci să fii complet sincer cu tine însuţi şi cu situaţia ta. 
Trebuie să refuzi să te auto-iluzionezi şi să speri că 
lucrurile se vor rezolva indiferent dacă faci sau nu ceva 
pentru asta. 

În special când este vorba despre făurirea unei averi, 
trebuie să fii complet cinstit cu tine însuţi. Nu îţi poţi 
permite să te joci cu propria minte dacă vrei cu adevărat 
să fii bogat. Nu se poate să-ţi doreşti, să speri şi să te rogi 
să câştigi la loterie sau să devii bogat ca urmare a unor 
circumstanţe externe remarcabile. 

11) Îţi creezi propriul noroc 

Oamenii mă întreabă adesea despre rolul norocului în 
obţinerea succesului. Aceştia sunt convinşi că norocul este 
un factor critic în obţinerea lucrurilor de valoare. Ei cred 
că unii oameni sunt norocoşi şi alţii nu, vorbind despre 
noroc, de parcă ar fi legat de destin, fără a putea fi 
explicat. Insistă prin a susţine că o persoană ajunge în top 
în domeniul său în mare parte ca rezultat al unor lovituri 
norocoase pe care ei nu le-au avut, desigur. 

Am studiat conceptul de noroc mulţi ani. Concluzia 
mea este că norocul constituie un cuvânt folosit de oameni 
pentru a explica diferite lucruri care se întâmplă mai bine 
decât s-ar fi aşteptat. Dacă o persoană are un succes 
financiar deosebit la o vârstă tânără, oamenii spun că a 
fost „doar norocos”. 

Unii oameni se referă la noroc pentru a descrie ceva 
foarte bun care se întâmplă în circumstanţe obişnuite. Dar 
nu este deloc vorba despre noroc. Adevărul e că toate 
rezultatele aşa-numite norocoase sunt într-adevăr 
consecinţa probabilităților. Nu există un astfel de lucru 


numit noroc. 

Legea  Probabilităţilor stipulează că există o 
probabilitate ca orice să se întâmple. Aceste probabilităţi 
pot fi adesea determinate cu o acuratețe remarcabilă. 
Întreaga branşă de asigurări şi reasigurări este bazată pe 
probabilităţi, calculate prin metode statistice. 

12) Devenind milionar 

Există posibilitatea să devii milionar în cursul 
perioadei în care lucrezi la ora actuală. Astăzi, în America, 
o familie din 20 are o avere netă mai mare de un milion de 
dolari. Aceasta înseamnă că probabilitatea ca tu să obţii un 
milion de dolari este una la 20, adică 5%. 

Totuşi, acelaşi lucru înseamnă că probabilitatea ca tu 
să nu obţii un milion de dolari, în cazul în care acesta este 
scopul tău, este de 95%. Acestea nu sunt premise 
favorabile. Trebuie doar să le îmbunătăţeşti în favoarea ta. 
Scopul tău ar trebui să se axeze pe creşterea substanţială 
a probabilităților de a obţine independenţă financiară 
făcând din ce în ce mai multe lucruri care te vor ajuta să-ţi 
atingi obiectivul. Acest principiu se aplică în tot ceea ce 
vrei să realizezi. 

Cu cât duci la bun sfârşit mai multe lucruri diferite 
care te pot ajuta să-ţi atingi țelul, cu atât este mai probabil 
că vei face lucrul potrivit la momentul oportun. Dacă îţi 
stabileşti scopuri clare, scrise, îţi întocmeşti planuri 
detaliate şi îţi îmbunătăţeşti continuu abilităţile pentru a-ţi 
creşte venitul, vei creşte probabilitățile de a trăi o viaţă 
îmbelşugată. 

Iar în cazul în care vei studia o serie de cursuri sau 
lucrări din domeniul finanţelor şi investiţiilor, vei pune 
deoparte între 10% şi 20% din ceea ce câştigi în fiecare 
lună, îţi vei controla atent cheltuielile şi te vei gândi pe 
termen lung la viaţa ta financiară, într-un final vei ajunge 
milionar, Nu este o problemă de noroc. Ci doar o chestiune 


de probabilităţi. 

13) Probabilităţile există peste tot 

Imaginează-ţi că eşti un jucător de Darts fără 
experienţă, uşor ametit, într-o cameră întunecoasă şi aflat 
la o distanţă apreciabilă de tabla cu rol de ţintă. Chiar şi în 
aceste condiţii, dacă arunci suficiente săgeți în direcţia 
tablei, o vei lovi într-un final. Şi, dacă vei continua să 
arunci săgeți, vei deveni mai precis. Drept urmare, 
conform Legii Probabilităţilor, la un moment dat vei lovi 
punctul din mijloc. 

Această metaforă explică de ce oamenii care pornesc 
cu un nivel ridicat de dorinţă şi hotărâre reuşesc în final. 
Pur şi simplu, ei încearcă în continuare. Şi, conform Legii 
Probabilităţilor, câştigă în final. Nu este noroc. Ei îşi 
creează propriul noroc prin ceea ce fac sau prin ceea ce nu 
reuşesc să realizeze. 

Imaginează-ţi în continuare că există condiţii diferite, 
că eşti un jucător de Darts experimentat şi că exersezi în 
fiecare zi pentru a deveni mai bun. In plus, eşti foarte 
odihnit, ai capul limpede şi eşti pregătit pe deplin. 
Luminile din cameră sunt aprinse şi stai la o distanţă 
potrivită faţă de tablă. In aceste condiţii, în care totul este 
sub controlul tău, timpul de care ai avea nevoie pentru a 
lovi punctul din mijlocul tablei se va reduce considerabil. 
Desigur, când vei lovi acest punct, toată lumea îţi va spune 
cât de „norocos” ai fost. Dar tu ţi-ai făcut propriul noroc. 

De-a lungul vieţii tale, trebuie să te gândeşti constant 
la lucrurile pe care le poţi face, în toate domeniile, pentru 
a-ţi creşte probabilitățile de a avea succes în atingerea 
scopurilor tale. Nu ar trebui să laşi nimic la voia 
întâmplării. Ar trebui să refuzi să visezi, să speri sau să ai 
încredere în noroc. Trebuie să preiei controlul asupra 
situaţiei. Responsabilitatea îţi aparţine. 

14) Eşti răspunzător 


Vei avea succes financiar numai după ce vei accepta 
că tot ce vei deveni vreodată depinde în întregime de tine. 
Eşti răspunzător. Nimeni nu va face nimic în locul tău. 
Continuă să-ţi repeţi: „Dacă este să fie, depinde de mine!” 

Din fericire, în America există mai multe oportunităţi 
pentru înavuţire şi succes personal decât au existat 
vreodată în toată istoria omenirii. Statele Unite reprezintă 
singura naţiune de pe pământ despre care se spune că este 
„tărâmul visurilor”. În 2003, a fost declarată ţara cu cel 
mai întreprinzător spirit din lume. Aceasta înseamnă că 
este mai uşor să începi şi să construieşti o afacere de 
succes în Statele Unite decât în orice altă parte a lumii. 

Întrucât informaţiile şi tehnologia prezintă un grad 
ascendent de evoluţie, şi competiţia continuă să se 
intensifice, în fiecare zi apărând din ce în ce mai multe 
oportunităţi pentru minoritatea creativă dispusă să profite 
de acestea. Misiunea ta este să le găseşti şi, în caz contrar, 
să le creezi pentru tine însuţi. 

15) Numitorul comun 

Una dintre descoperirile din cursul cercetării despre 
milionari este aceea că cei mai mulţi dintre ei au demarat 
o afacere cu bani puţini sau chiar deloc. Majoritatea a 
început prin a-şi economisi banii cu grijă un timp 
îndelungat până când a avut suficient pentru a se lansa 
într-o mică afacere sau a pune pe picioare o întreprindere. 
Unele dintre cele mai mari companii din America au fost 
concepute pe o masă din bucătărie sau într-un garaj, 
precum Hewlett-Packard sau Apple Computer. Unii dintre 
cei mai noi milionari din America provin din rândul 
marketingului de reţea. Lucrând acasă, ei au plătit 50 de 
dolari pentru o mostră de echipament şi au trecut la 
treabă. Au vândut ceva, au făcut profit, l-au reinvestit, şi- 
au dezvoltat afacerea şi, într-un final, au devenit 
independenţi financiar. 


În interviurile doctorului Thomas Stanley cu cei 
deveniți milionari prin propriile forţe, el le-a descoperit 
numitorul comun pentru succes. Cea mai importantă 
calitate prin care aceştia şi-au explicat reuşita a fost 
obiceiul de a munci foarte mult. 

Aceşti milionari lucrează mult mai multe ore decât 
persoanele obişnuite. Ei încep devreme, trag din greu şi 
stau peste program. Conform unor studii şi interviuri, ei 
lucrează în medie 59 de ore pe săptămână. Unii muncesc 
chiar mai mult, mai ales la început. 

16) Irosirea timpului la serviciu 

O persoană obişnuită angajată munceşte la serviciu 
aproximativ 40 de ore pe săptămână, dar numai 32 de ore 
reprezintă durata oficială de muncă. 50% din timpul 
petrecut la serviciu este irosit din cauza discuţiilor inutile 
cu colegii, a telefoanelor şi afacerilor personale. Angajaţii 
obişnuiţi încep activitatea puţin mai târziu, îşi iau pauze 
lungi de cafea şi de prânz şi pleacă puţin mai devreme. 
Chiar şi directorii recunosc că îşi petrec jumătate din 
timpul la birou făcând lucruri care nu au nicio legătură cu 
slujba lor. 

Doar 5% dintre oamenii care lucrează astăzi îşi 
dedică tot timpul lucrând din momentul în care sosesc şi 
până pleacă. Aceşti oameni sunt cei care avansează rapid, 
sunt plătiţi mai bine şi obţin mai repede o promovare. Ei 
sunt cei care fac jocurile în toate afacerile şi toată lumea 
ştie cine sunt aceştia. 

17) Activităţi cu valoare redusă 

Cea mai tristă constatare a cercetării despre 
obiceiurile de muncă ale angajaţilor nu este aceea că 
oamenii irosesc mult timp la serviciu. Se referă la celelalte 
50 de procente din timp, când oamenii lucrează cu 
adevărat pentru îndeplinirea sarcinilor şi 
responsabilităţilor lor, dar în acelaşi timp se dedică 


activităţilor cu valoare şi prioritate reduse. Drept urmare, 
ei aduc puţină valoare companiilor lor. Productivitatea 
scăzută conduce la salarii mai mici şi la mai puţine 
oportunităţi. 

In fiecare an, sunt concediaţi din corporaţii mari şi 
mici sute de mii de oameni, adesea de la slujbe de birou şi 
din poziţii de management mediu. De ce se întâmplă acest 
lucru? Răspunsul este simplu. Conducerile companiilor şi- 
au dat seama, în sfârşit, că le oferă salarii mari oamenilor 
care produc lucruri de valoare redusă. Nicio companie nu 
poate supravieţui mult timp în aceste condiţii şi patronii 
sunt hotărâți să supravieţuiască. Aşadar, personalul care 
nu este necesar trebuie să plece. 

18) Poţi să o faci 

Dacă te gândeşti serios să obţii independenţă 
financiară sau chiar mai mult, să devii un astfel de milionar 
de-a lungul carierei iale, există două aspecte de care 
trebuie să ţii cont. În primul rând, este, cu siguranţă, 
posibil. Sute de mii de bărbaţi şi femei devin în fiecare an 
independenţi financiar după ce au început de la zero. Orice 
au făcut ceilalţi, poţi realiza şi tu, în anumite limite. Însuşi 
faptul că altcineva şi-a atins un anumit obiectiv financiar 
constituie o dovadă că acest lucru e posibil şi pentru tine. 
Cea de-a doua întrebare este: cât de mult îţi doreşti acest 
lucru? 

În plus, conform principiului realităţii, dacă îţi doreşti 
să ai succes în orice domeniu, trebuie să afli ce au făcut 
alţi oameni de succes pentru a reuşi în acel sector de 
activitate şi apoi să realizezi aceleaşi lucruri de 
nenumărate ori până când obţii rezultate similare. Atât 
timp cât nu încerci să te păcăleşti şi să cauţi scurtături, 
eşti, practic, asigurat că, într-un final, îţi vei atinge şi chiar 
depăşi obiectivele. 

19) Formula 40 plus 


Începe de astăzi să aplici „Formula 40 plus” în munca 
şi cariera ta. Această sintagmă exprimă faptul că munceşti 
40 de ore pe săptămână în Statele Unite pentru 
supravieţuire. Dacă lucrezi numai 40 de ore pe săptămână 
- mai exact doar numărul de ore care îţi este cerut -, tot 
ceea ce vei reuşi să faci este să supravieţuieşti. Din punct 
de vedere financiar, vei fi scăpătat. Vei avea bani suficienţi 
pentru a-ţi plăti facturile şi poate ceva în plus, dar nu vei 
înainta niciodată şi nu vei avea succes nicicând. 

Conform Formulei 40 plus, fiecare oră pe care o aloci 
peste programul oficial, la serviciu sau pentru tine, 
reprezintă o investiţie în succesul tău viitor. Poţi vedea 
unde vei fi peste cinci ani de acum înainte doar calculând 
câte ore pe săptămână aloci la serviciu. Fiecare oră peste 
cele 40 pe care o investeşti pentru a obţine mai multe 
rezultate în folosul angajatorului şi clienţilor tăi, se adună 
şi contribuie la un succes pe termen lung. 

20) Creează-ţi un avantaj 

Dacă lucrezi între 45 şi 50 de ore pe săptămână, îţi 
creezi un avantaj asupra colegilor tăi. Iar în cazul în care 
munceşti între 55 şi 60 de ore pe săptămână, succesul tău 
pe termen lung este, practic, garantat. Ajungi alături de 
îngeri. Mulţi miliardari acordă activităţilor lor între 70 şi 
80 de ore pe săptămână pentru a-şi construi carierele. Nu 
există scurtături către succesul de durată. 

I-am studiat pe oamenii de succes din America mai 
mult de 25 de ani. Nu am găsit nicio persoană care să fi 
ajuns acolo muncind doar 40 de ore sau 5 zile pe 
săptămână. Ideea săptămânii de cinci zile, promovată de 
către sindicatele de muncă drept un mare câştig în viaţa 
persoanelor angajate, a reprezentat într-o mai mare 
măsură cauza rezultatelor financiare mai proaste şi a 
eşecurilor decât orice alt mit. 

Adevărul este că toţi oamenii care au avut succese 


reale au muncit mult mai mult decât persoanele obişnuite, 
în special la începutul carierelor lor. Ei au lucrat între 10 şi 
12 ore pe zi, şase zile pe săptămână. Ei muncesc în acest 
ritm multe luni sau mulţi ani, înainte de a atinge punctul în 
care pot încetini. În medie, un astfel de milionar a avut 
nevoie de 22 de ani pentru a ajunge de la stadiul de 
persoană falită la o avere mai mare de un milion de dolari. 
Nu este uşor şi nu se întâmplă repede. Dar poate fi posibil, 
cu siguranţă, dacă vă veţi dori acest lucru suficient de 
mult. 

21) Lucrează în tot timpul în care eşti la serviciu 

O parte importantă a succesului este să-ţi foloseşti 
bine timpul, să te concentrezi pe rezultate şi să eviţi 
activităţile sociale care îţi irosesc timpul, precum cele ale 
persoanelor cu rezultate slabe. In corelaţie cu acest lucru, 
e necesar să „munceşti tot timpul în care eşti la serviciu”. 

Aceasta este o idee remarcabilă pentru mulţi oameni. 
Adesea, angajaţii consideră serviciul ca fiind o prelungire a 
şcolii. Crescând, au ajuns să considere şcoala un loc de 
socializare. Participi la orele obligatorii, dar partea cea 
mai importantă este petrecerea timpului cu prietenii tăi în 
pauză. Şcoala devine o formă de joacă. 

La prima lor slujbă, mulţi oameni cred că serviciul 
reprezintă un loc unde te duci pentru a-ţi petrece timpul 
cu prietenii tăi. De aceea, aproape jumătate din ziua de 
lucru este petrecută socializând şi cu discuţii neproductive 
la telefon cu prietenii şi familia. Serviciul e perceput ca un 
uriaş loc cu nisip unde continui să te joci, precum la 
şcoală. Lucrezi puţin când te priveşte şeful, primeşti 
salariul şi apoi mergi acasă. 

Dar această abordare nu este pentru tine. Dacă eşti 
hotărât să ai un mare succes şi să fii plătit cât mai bine, 
trebuie să lucrezi tot timpul în care eşti la serviciu. Când 
mergi la serviciu, trebuie să-ţi pui capul la contribuţie şi să 


munceşti din toată inima. 

22) Socializarea cu colegii 

Mulţi oameni cred în mitul că trebuie să acorzi mult 
timp întâlnirilor prieteneşti cu colegii. Ei spun: „Munca 
trebuie să fie amuzantă!” Şi acest lucru este adevărat până 
la un punct. 

Desigur, e important să fii o persoană agreabilă şi 
pozitivă, cu care se poate colabora. Dar poţi să realizezi 
acest lucru în câteva minute de interacţiune plăcută în 
fiecare zi. Nu trebuie să petreci ore nesfârşite vorbind 
despre sport, emisiuni de televiziune şi activităţi de 
familie. Scopul tău este să lucrezi tot timpul în care eşti la 
serviciu. 

Când munceşti, munceşti. Nu îţi iei rufele de la 
curăţătorie şi nici nu le laşi acolo în timpul orelor de 
serviciu. Nu socializezi cu prietenii tăi şi nici nu vorbeşti la 
telefon cu cei din familie. Nu-ţi iei pauze lungi de cafea şi 
de prânz. Lucrezi tot timpul în care eşti acolo. Te 
străduieşti să faci cât mai mult în orele pe care le ai la 
dispoziţie. 

23) Inapoi la lucru 

Scopul tău este să îţi câştigi reputaţia în companie ca 
fiind persoana care munceşte cel mai mult. Dacă cineva 
vrea să stea la taifas cu tine, explică-i că îţi va face plăcere 
să vorbiţi după serviciu, dar că, la momentul respectiv, 
trebuie să te întorci la lucru. Repetă-ţi încontinuu: „Înapoi 
la lucru, înapoi la lucru, înapoi la lucru!” 

Persoanele care dobândesc rezultate financiare 
deosebite, fie din propria afacere, fie muncind într-o 
organizaţie, sunt acelea care îşi construiesc de la început o 
reputaţie pentru munca intensă depusă. Există o zicală în 
afaceri: „Toată lumea ştie tot”. Nu există secrete. Toată 
lumea cunoaşte cine munceşte cel mai mult în fiecare 
colectiv şi cine nu. 


Nicio altă calitate nu te va aduce mai repede în 
atenţia oamenilor care te pot promova decât reputaţia că 
eşti unul dintre oamenii cei mai muncitori din companie. 

24) Începe mai devreme, stai până mai târziu 

Napoleon Hill, autorul cărţii Think and Grow Rich 
(Gândeşte şi devii bogat), a relatat cândva povestea unui 
tânăr care a luat-o de jos în cadrul unei mari organizaţii şi 
apoi a ajuns la nivel de conducere, întrecându-i pe toţi 
ceilalţi care începuseră la acelaşi stadiu cu el. Strategia lui 
a fost simplă. El a observat că şeful lui venea puţin mai 
devreme decât restul echipei, stătea până îşi termina 
treaba şi pleca puţin mai târziu decât ceilalţi. De aceea, 
acest tânăr s-a hotărât să sosească cu 15 minute înaintea 
şefului său şi să plece tot cu atâtea minute după acesta. 

El şi-a pus hotărârea în practică chiar de a doua zi. 
Aceasta este o altă caracteristică a persoanelor 
performante: nu amână când au o idee bună şi acţionează 
imediat. Tânărul a început să vină cu 15 minute înaintea 
şefului său, se apuca de lucru imediat şi continua toată 
ziua. Când şeful său pleca, el se afla încă la birou muncind. 

25) Fii răbdător şi tenace 

Şeful său nu a spus nimic timp de câteva săptămâni. 
Dar într-o seară, după programul de lucru, el a venit în 
biroul tânărului şi l-a întrebat de ce părea să fie mereu 
acolo, deşi toţi colegii săi plecaseră, Tânărul a răspuns că 
era cu adevărat hotărât să aibă succes în companie şi ştia 
că nu-l putea obţine decât dacă era dispus să muncească 
mai mult decât oricine altcineva. 

Şeful a zâmbit, l-a aprobat şi a plecat. Curând după 
aceea, şeful l-a rugat să facă un lucru care nu era trecut în 
fişa postului său. Tânărul l-a făcut repede şi bine, i l-a 
prezentat şefului şi s-a întors la biroul său. Curând, i s-a 
dat o altă sarcină, pe care a îndeplinit-o, de asemenea, 
prompt. În mai puţin de un an, tânărului i se dăduseră 


câteva responsabilităţi suplimentare, iar el le-a acceptat şi 
le-a îndeplinit imediat. 

În cel de-al doilea an, el a fost promovat în cadrul 
companiei. A studiat, şi-a îmbunătăţit abilităţile şi a 
continuat să muncească intens. În câţiva ani, şi-a depăşit 
toţi competitorii. A câştigat respectul şi stima celorlalţi 
manageri. Ei l-au promovat curând, astfel încât făcea parte 
mai degrabă dintre ei decât dintre ceilalţi angajaţi. Cariera 
sa era pe o traiectorie ascendentă. El a devenit apoi 
vicepreşedintele companiei. 

Aceasta reprezintă o strategie simplă care 
funcţionează pentru oricine este dispus să facă mai mult 
decât se aşteaptă de la el sau ea. E viabilă pentru aproape 
toată lumea, oriunde, mereu, la nesfârşit. 

26) Caută modalităţi de a adăuga valoare 

Dacă scopul tău este de a deveni bogat, trebuie să 
ştii cum se clădeşte averea. Răspunsul este conţinut de 
două cuvinte: „Adaugă valoare”. Toată bogăţia provine din 
valoare adăugată într-un tel sau altul, din faptul că îţi 
serveşti şi îţi satisfaci clienţii mai bine decât ar putea fi 
serviţi şi satisfăcuţi de către altcineva. Bogăția este 
rezultatul acţiunii prin care ai adăugat valoare într-un fel 
în care nu a mai făcut altcineva pentru ei. 

La serviciu, în fiecare zi trebuie să cauţi modalităţi de 
a adăuga valoare şi de a deveni mai indispensabil decât 
înainte. De-a lungul carierei tale, trebuie să te concentrezi 
asupra modalităţilor în care poţi adăuga valoare pentru 
şeful tău, pentru colegii, clienţii şi furnizorii tăi şi toţi 
ceilalţi pe care te bazezi în scopul de a avea succes. Moto- 
ul tău ar trebui să devină: „Adaugă valoare, adaugă 
valoare, adaugă valoare!” 

27) Noua paradigmă a muncii 

Una dintre marile revoluţii în gândire care a avut loc 
în lumea muncii în ultimii ani este ideea că trebuie să îţi 


justifici poziţia deţinută în fiecare zi. 

În mod obişnuit, o persoană lucra intens câţiva ani 
până atingea un anumit stadiu în munca sa. Ea avea apoi 
succes la acest nivel mulţi ani, uneori chiar toată cariera. 
Concepţia sa era: „Ei bine, am câştigat poziţia asta prin 
muncă. Am făcut un lucru bun. Aşadar, am dreptul la 
această slujbă pe termen nelimitat”. 

Dar în prezent acest lucru nu mai este suficient. 
Astăzi, toată lumea vrea să ştie: „Ce ai mai realizat în 
ultima vreme?” în lumea actuală de afaceri, extrem de 
competitivă şi rapidă, şeful tău vrea să ştie ce ai făcut 
pentru a adăuga valoare recent. Deja ai fost plătit pentru 
ce ai realizat în urmă cu un an, luna sau chiar săptămâna 
trecută. În prezent trebuie să-ţi câştigi şi să-ţi justifici din 
nou salariul. Există o cursă continuă şi eşti în această 
competiţie, chiar dacă ştii sau nu acest lucru. 

28) Două surse de valoare 

Există două mari surse de valoare în lumea muncii de 
astăzi. Prima este timpul, iar a doua o reprezintă 
cunoştinţele. La ora actuală, timpul reprezintă moneda 
afacerilor moderne. Toată lumea trebuie să se concentreze 
asupra reducerii intervalului de timp necesar pentru a 
avea aceleaşi rezultate. Clienţii îi vor plăti mai mult pe cei 
care vor reuşi să le furnizeze mai repede produsele şi 
serviciile pe care şi le doresc. Oamenii vor plăti mai mult 
pentru cineva care le poate satisface nevoile mai repede 
decât altcineva. De aceea, cele mai multe îmbunătăţiri în 
managementul modern sunt acelea care reduc timpul 
necesar înfăptuirii unui lucru. 

Cea mai importantă măsură a timpului este viteza. 
Cea mai semnificativă calitate raportată la timp pe care o 
poţi dezvolta constituie un „simţ al priorităţilor”. Acesta 
este obiceiul de a te mişca rapid atunci când îţi apare o 
oportunitate. Dezvoltă-ţi predispoziția spre acţiune. Un 


tempo rapid este esenţial pentru succes. Toți oamenii de 
succes lucrează nu numai intens, intens, intens, dar şi 
repede, repede, repede! 

29) Acţionează prompt! 

Amânarea nu este doar hoţul timpului, ci şi al vieţii. 
Pentru a-ţi depăşi competitorii, atât înăuntrul, cât şi în 
afara organizaţiei, trebuie să-ţi dezvolţi obiceiul de a te 
mişca repede când trebuie făcut ceva. Trebuie să-ţi 
construieşti reputaţia că eşti rapid şi că se poate conta pe 
tine. Studiile arată că cei care au cea mai solidă reputaţie 
pentru aceste două calităţi sunt cei mai apreciaţi într-o 
organizaţie. Ei sunt promovati foarte repede. 

Avantajul minunat al obiceiului de a te mişca rapid 
este că, pe măsură ce înaintezi mai repede, devii mai bun. 
Se întâmplă astfel deoarece cu cât te mişti mai repede, cu 
atât obţii mai multă experienţă. Cu cât te mişti mai repede, 
cu atât înveţi mai multe şi devii mai competent. Cu cât te 
mişti mai repede, cu atât ai mai multă energie şi mai mult 
entuziasm. Oamenii care se mobilizează rapid, în general, 
îşi dezvoltă curând un temperament şi o personalitate cu 
totul diferite faţă de cei care se mişcă încet sau abordează 
o atitudine relaxată la serviciu. 

30) Lucrează în timp real 

De fiecare dată când este posibil, munceşte în „timp 
real”, imediat ce apare ceva de făcut. Acţionează prompt! 
Este uimitor cât de mult timp poţi irosi cu o activitate pe 
care o analizezi sau o începi şi apoi o laşi deoparte, 
revenind la sarcina respectivă din când în când. Ca regulă 
generală, treburile mărunte ar trebui făcute imediat ce 
apar. Obiceiul de a acţiona repede îţi va permite să 
munceşti mai mult într-o zi. Îţi va aduce reputaţia că eşti 
genul de persoană căreia i se dau sarcini atunci când 
cineva are nevoie ca acestea să fie îndeplinite repede. 

31) Succesul vine din obiceiuri bune 


Aproximativ 95% din ceea ce faci de-a lungul zilei se 
bazează pe obiceiuri. Oamenii de succes sunt aceia care şi- 
au dezvoltat deprinderi de succes. Ei îşi formează obiceiuri 
bune şi se asigură că acestea le guvernează 
comportamentele. Oamenii ineficienţi permit obişnuinţelor 
proaste să se formeze, iar acestea conduc la frustrări şi 
eşecuri. 

Prietenul meu, Ed Foreman, spunea: „Este greii să-ţi 
formezi obiceiuri bune, dar este uşor să trăieşti cu acestea. 
Pe de altă parte, deprinderile proaste se formează uşor, 
dar trăieşti greu cu ele”. 

Un obicei este definit ca „un răspuns condiţionat la 
un stimul”. Reprezintă o modalitate automată de a 
răspunde sau de a reacţiona într-o anumită situaţie. Îţi 
dezvolţi o deprindere repetând o acţiune specifică ori un 
mod caracteristic de a gândi sau de a reacţiona. Odată ce 
devine obicei, este mai uşor să procedezi în acel mod şi nu 
într-altul. Ce fel de obişnuinţe ai? 

Oamenii de succes sunt, pur şi simplu, aceia care şi- 
au dezvoltat obiceiuri de succes. Precum atleţii, ei s-au 
antrenat să realizeze anumite lucruri într-un anumit fel, tot 
timpul, până când au ajuns să le facă automat, fără a se 
mai gândi la ele. Se poate să fi auzit vechea zicală: 

Seamănă un gând şi culegi o acţiune; 

Seamănă o acţiune şi culegi un obicei; 

Seamănă un obicei şi culegi un caracter; 

Seamănă un caracter şi culegi un destin. 

32) Un obicei important pentru succes 

Una dintre obişnuinţele de succes este aceea de ate 
trezi devreme. Oamenii de succes se scoală puţin mai 
devreme, citesc şi se pregătesc, îşi planifică şi îşi 
organizează ziua pe hârtie dinainte şi îşi încep activităţile 
înainte ca o persoană obişnuită să facă acelaşi lucru. 
Thomas Jefferson a spus: „Soarele nu m-a prins niciodată 


în pat”. 

La unul dintre seminariile mele, în urmă cu câţiva 
ani, o femeie mi-a mărturisit că descoperise magia 
trezitului în zori. Şi anume că, mergând devreme la 
culcare, putea să se trezească la ora patru dimineaţa. Era 
în stare apoi să muncească echivalentul unei zile întregi de 
lucru până la ora şapte sau opt, înainte ca o persoană 
obişnuită să fi început. Astfel, ea producea şi câştiga dublu 
faţă de colegii ei. Era promovată continuu şi plătită mai 
bine, pentru că făcea mult mai mult decât ceilalţi. 

Oamenii de succes au obiceiul de a se trezi în zori, pe 
la ora 6: 00 sau 6: 30, uneori chiar mai devreme, şi apoi îşi 
încep activităţile imediat. Această răspundere le oferă un 
început extraordinar pentru ziua care urmează. 

Pe de altă parte, o persoană obişnuită are nevoie de o 
oră întreagă pentru a se trezi şi a-şi începe activităţile. 
Apoi aceşti oameni se târăsc la serviciu, se gândesc la 
pauza de prânz şi la ce vor face seara. 

Când sună ceasul dimineaţa, ridică-te şi începe-ţi 
ziua imediat. Incepe să te mişti. Dezvoltă-ţi obiceiul de a te 
trezi devreme şi de a începe la serviciu direct cu cea mai 
importantă sarcină. O asemenea deprindere poate 
contribui la succesul tău ca orice altă obişnuinţă pe care o 
dezvolţi. 

33) Practică timpul Lombardi 

Atunci când Vince Lombardi a preluat echipa Green 
Bay Packers, jucătorii aveau obiceiul de a nu apărea decât 
în ultimul moment la meciuri sau la autobuz. Ei întârziau 
adesea şi toată lumea trebuia să-i aştepte. Drept 
consecinţă, Lombardi a introdus „timpul Lombardi”. 
Acesta era cu 15 minute mai devreme decât timpul 
programat, într-un final, toată lumea a început să ajungă la 
vreme şi problema a fost rezolvată. 

Şi tu ar trebui să foloseşti „timpul Lombardi”. 


Hotărăşte-te să ajungi la vreme şi fă-ţi un obicei din a fi 
punctual mereu, până când devine un lucru uşor şi natural. 
Mai puţin de 2% dintre oameni sunt punctuali şi toată 
lumea observă acest lucru, într-un fel sau altul. Fă un tine 
să ajungi mereu la timp la fiecare întâlnire sau chiar mai 
devreme, ceea ce ar fi ideal. 

34) Acţionează în aşa fel, încât fiecare minut să 
conteze 

Du-te la serviciu înainte ca oricine altcineva să 
ajungă acolo şi, când ajungi, începe să lucrezi imediat. Nu- 
ţi irosi timpul citind ziarul, bând cafea sau socializând cu 
colegii. Dezvoltă-ţi reputaţia că eşti genul de persoană 
care munceşte şi lucrează mereu pentru sarcinile cu 
prioritatea cea mai mare. 

Munceşte tot timpul în care eşti la serviciu. 
Disciplinează-te să te concentrezi să-ţi foloseşti orele de 
lucru cât mai util. Nu le permite altor oameni să te pună 
„în afara jocului”. Ia-ţi pauze de cafea sau de prânz când ţi 
se potrivesc cel mai bine, nu când sunt conforme 
programului. 

35) Dublează-ţi productivitatea 

Îţi voi prezenta o formulă în trei paşi pe care o poţi 
folosi pentru a-ţi dubla productivitatea şi, poate, venitul 
de-a lungul următoarelor 12 luni. Este simplă, pregnantă şi 
funcţionează pentru toţi cei care o întrebuinţează. 

Întâi, ia hotărârea să ajungi la serviciu cu o oră mai 
devreme. Acest lucru nu îţi cere un efort prea mare şi îţi 
permite să eviţi traficul. Planifică-ţi munca dinainte pentru 
toată ziua, astfel încât atunci când ajungi la slujbă să poţi 
începe imediat în forţă. Vei fi uimit de câte lucruri poţi face 
înainte ca altcineva să vină. Cercetările arată că poţi lucra 
echivalentul a trei ore de muncă la birou într-o singură oră 
neîntreruptă. 

Cel de-al doilea pas este să lucrezi în timpul 


prânzului, folosind ora în care colegii tăi sunt la masă. 
Rezistă tentaţiei de a-ţi lua ora liberă la „ora prânzului” şi 
de a merge la prânz cu oricine se află acolo. 

In al treilea rând, munceşte o oră în plus, după cea 
plecat toată lumea. Această oră neîntreruptă îţi va permite 
să-ţi închei activităţile din ziua respectivă şi să-ţi planifici 
în detaliu ziua următoare. De asemenea, lucrând mai 
târziu, vei evita ora de trafic. 

Incepând cu o oră mai devreme, muncind în timpul 
orei obişnuite de prânz şi rămânând o oră în plus, îţi vei 
dubla timpul de lucru productiv în fiecare zi. Atunci când 
combini aceste trei aspecte cu faptul că munceşti tot 
timpul în care te afli la serviciu şi cu faptul că te 
concentrezi asupra sarcinilor prioritare, îţi vei dubla 
cantitatea de muncă pe care o depui sau chiar vei face mai 
mult de atât. Vei deveni repede unul dintre oamenii cei mai 
valoroşi din organizaţie. 

36) Programează-ţi prima întâlnire devreme 

Dacă lucrezi în vânzări, programează-ţi prima 
întâlnire cât mai devreme posibil. Cei mai mulţi dintre 
oamenii importanţi pe care ai dori să-i întâlneşti ajung la 
birou la ora 7: 00 sau 7: 30 dimineaţa. Stabileşte să te 
întâlneşti cu ei la acea oră. 

Un prieten al meu, care lucrează în vânzări şi se află 
într-o poziţie de vârf în domeniul său, a descoperit că 
soluţia pentru a obţine întâlniri cu persoanele cu funcţii 
importante era să sune la biroul acestora la ora 7: 00 sau 
7: 30 dimineaţa sau la 6: 30 sau 7: 00 seara. A mai 
descoperit că, la acele ore, cea mai mare parte a 
personalului nu ajunsese sau plecase deja acasă. Singurii 
oameni care munceau erau cei importanţi. Ei răspundeau 
personal la telefon, iar el avea ocazia să le vorbească şi să 
aranjeze o întâlnire cu ei mai târziu. 

37) Creează-ţi propriile oportunităţi 


Dezvoltă-ţi obiceiul de a te mişca rapid. Oamenii de 
succes din fiecare domeniu au un simţ al priorităţilor. 
Numai un procent mic din populaţie se mişcă repede când 
apar oportunităţi sau responsabilităţi. Tu trebuie să fii un 
membru al acestei categorii reduse. 

Când eram mai tânăr credeam că, la momentul în 
care oportunitatea ar fi apărut, urma să profit de aceasta 
imediat. Am aflat curând că circumstanţa favorabilă nu 
vine niciodată, pur şi simplu. 

Russell Conwell a prezentat acest lucru în povestea 
sa faimoasă, Acres Diamonds (Pământul diamantelor) 
(Berkley, 1986). Pe scurt, acesta susţine că cele mai mari 
oportunităţi se găsesc sub picioarele tale. Se află exact 
unde te afli tu. Se găsesc în experienţa, talentele şi 
abilităţile tale actuale. Pot fi descoperite în propria-ţi 
afacere sau domeniu de activitate, în propriul tău trecut 
sau carieră. Pământul tău de diamante este la îndemână şi 
acolo ar trebui să-ţi începi căutările. 

38) Acţionează exact unde te afli 

Theodore Roosevelt a spus cândva: „Fă ce poţi, cu ce 
ai, exact unde te afli”. Aceasta este cheia către succes. „Fă 
ce poţi, cu ce ai, exact unde te afli”. 

Concentrează-te asupra momentului actual şi a 
situaţiei curente. Nu aştepta ca lucrurile să fie „numai. 
Bune”. Tu eşti cel care face lucrurile să fie potrivite. Dacă 
te dedici în întregime activităţilor pe care le desfăşori, îţi 
vei deschide uşi spre oportunităţi care nu-ți sunt în prezent 
accesibile. 

Uită-te în jurul tău chiar în acest moment şi întreabă- 
te: „Ce aş putea face pentru a adăuga valoarea necesară 
celor mai importanţi oameni din viaţa mea profesională?” 
Prin ce modalitate ai putea realiza lucrurile mai rapide, 
mai uşoare sau mai bune pentru persoanele care se 
bazează pe tine? Fii proactiv şi nu reactiv! Fii genul de 


persoană care întinde mâna şi profită de oportunităţi, iar 
dacă nu apar, creează-le personal prin eforturile tale. 

39) Fă-te indispensabil 

La unul dintre seminariile mele, o secretară din Boca 
Raton, Florida, mi-a spus o poveste interesantă. Ea 
ascultase unul dintre programele mele radio despre 
dezvoltare personală. Drept urmare, şi-a stabilit un 
obiectiv să-şi crească venitul actual de 1500 de dolari pe 
lună cu 50% de-a lungul următorului an. Ea mi-a precizat 
că nu credea că este cu adevărat posibil să câştige atât de 
mult, deoarece lucra într-un departament de secretare în 
care salariile erau fixe. Toată lumea făcea exact acelaşi 
lucru. 

Totuşi, ea s-a hotărât să caute modalităţi de a adăuga 
valoare pentru şeful ei. A observat că el îşi petrecea mult 
timp răspunzând la corespondenţa de rutină. Într-o zi, ea a 
luat toate aceste documente obişnuite şi le-a răspuns. Apoi 
a dus scrisorile terminate la şeful ei pentru a le edita şi 
semna. El a fost încântat de munca ei şi a încurajat-o să 
facă mai mult. Curând, ea gestiona 90% din corespondenţa 
lui de rutină. 

Apoi secretara a început să facă cursuri suplimentare 
pentru a-şi îmbunătăţi abilităţile de procesare a datelor şi 
de pregătire a rapoartelor. Puțin câte puţin, şi-a asumat 
sarcinile mai mici ale şefului său. De fiecare dată când 
prelua o sarcină mai mică, îi permitea şefului său să 
lucreze asupra sarcinilor mai importante. lar el a observat. 

40) Semănatul şi culesul 

După aproximativ trei luni, şeful său a chemat-o la el 
în birou şi a închis uşa. l-a spus că aprecia cu adevărat 
munca pe care o depunea pentru el şi că voia să-i 
mărească salariul. A rugat-o să nu spună nimănui, pentru a 
nu crea valuri la birou. Apoi i-a mărit salariul de la 1500 la 
1750 de dolari pe lună. 


Ea i-a mulţumit şi a continuat să caute modalităţi de 
a-l ajuta în activitatea sa. Trei luni mai târziu, el i-a mărit 
salariul din nou, iar după alte trei luni, i l-a mai majorat o 
dată. Până la sfârşitul acelui an, ea câştiga 2250 de dolari 
pe lună, în timp ce celelalte secretare din jurul ei aveau în 
continuare un venit de aproximativ 1500 de dolari. 

Ea mi-a relatat că s-a întâmplat ceva absolut 
extraordinar atunci când a început să-şi concentreze toate 
energiile pentru a deveni indispensabilă pentru şeful său şi 
compania sa. Aceeaşi strategie poate funcţiona şi pentru 
tine. 

41) Serveşte-i mai bine pe oameni 

Fiecare loc de muncă reprezintă o oportunitate 
pentru tine de a rezolva unele sarcini şi de a satisface 
nevoile altor oameni. Întrucât problemele şi necesităţile pe 
care le au oamenii sunt nelimitate, la fel se întâmplă şi cu 
oportunităţile tale de a crea valoare. 

Fiecare avere demarează iniţial cu o idee de a-i servi 
pe oameni mai bine într-un fel sau altul. Aproape toţi 
întreprinzătorii care fondează şi dezvoltă companii de 
succes au lucrat în alte organizaţii în care au căutat tot 
timpul modalităţi de a-şi creşte valoarea în firma 
respectivă. 

Sursele primare de valoare, cruciale pentru 
acumularea avuţiei, sunt timpul şi cunoştinţele. Scopul tău 
este să-ţi îmbunătăţeşti continuu cunoştinţele pentru ca 
valoarea lucrurilor pe care le faci să devină din ce în ce 
mai mare. În urmă cu 400 de ani, Francis Bacon a spus: 
„Cunoştinţele reprezintă putere”. Dar acest lucru este doar 
parţial adevărat. Cunoştinţele tale reprezintă putere doar 
când sunt aplicate pentru un scop util. Trebuie să le 
acumulezi pe acelea de care ai nevoie pentru a-ţi putea 
face munca repede şi bine. _ 

Există un proverb în Texas care spune: „În luptă nu 


contează mărimea, ci motivaţia”. 

Nu contează atât orele pe care le lucrezi, cât 
valoarea a ceea ce produci în intervalul respectiv. Succesul 
tău este determinat de abilitatea ta de a aduce valoare la 
locul de muncă actual, ca angajat sau ca angajator, ca 
lucrător într-o companie sau ca proprietar al acesteia, iar 
această capacitate îţi determină venitul şi viitorul 
financiar. 

42) Creează mai multă valoare 

Exprimând simplu acest lucru, oamenii de succes 
sunt mai productivi decât ceilalţi. Oamenii de succes au 
obiceiuri mai bune. Au visuri mai mari. Lucrează conform 
obiectivelor scrise. Fac ceea ce le place şi se concentrează 
pentru a deveni din ce în ce mai buni. Îşi folosesc 
abilităţile naturale la maximum. Generează continuu idei 
pentru a rezolva probleme şi a atinge obiectivele 
companiei. se concentrează pe utilizarea fiecărui minut din 
timpul lor pentru a obţine rezultate maxime. 

Mai presus de toate acestea, ei caută constant în 
jurul lor oportunităţi pentru a adăuga valoare la ceea ce 
fac. Sunt caracterizați de un simţ al priorităţilor şi de o 
predispoziţie către acţiune. Lucrează tot timpul în care 
sunt la serviciu. Îşi dezvoltă şi îşi menţin o forţă care îi 
propulsează. Drept urmare, ei devin de neoprit. 

43) EXERCIŢII DE ACŢIUNE 

1. Identifică cele mai valoroase lucruri pe care le faci 
la serviciu. Cum ţi-ai putea organiza timpul, astfel încât să 
faci mai multe de acest gen? 

2.  Hotărăşte-te astăzi să-ţi  dezvolţi obiceiul 
punctualităţii. Foloseşte „timpul Lombardi” şi încearcă să 
ajungi cu 15 minute mai devreme la întâlniri. 

3. Organizează-ţi ziua în aşa fel, încât să ajungi la 
birou şi să începi cu o oră mai devreme decât colegii tăi. 
Lucrează în timpul pauzei de prânz şi rămâi o oră peste 


program. 

4. Munceşte tot timpul în care eşti la serviciu. Nu 
irosi niciun minut. Dacă cineva încearcă să te distragă, 
spune-i că trebuie să te întorci la muncă şi apoi fă acest 
lucru. 

5. Uită-te sub picioarele tale la pământul tău cu 
diamante şi oportunităţi pentru a adăuga mai multă 
valoare exact acolo unde te afli. Care ar putea fi acestea? 

6. Hotărăşte-te astăzi să devii independent financiar, 
încearcă să te transformi într-un ucenic al banilor, al 
acumulării şi al creării de avere. Să devii bogat este o 
abilitate pe care o poţi învăţa. 

7. Începe de astăzi să aplici „Formula 40 plus” în 
viaţa ta profesională cotidiană. Lucrează la serviciu sau cu 
tine însuţi pentru a deveni mai bun în ceea ce faci, între 50 
şi 60 de ore pe săptămână. Aşază-te alături de îngeri. 

(h) 5 

Preia controlul asupra vieţii tale 

Singura limită pentru realizările de mâine o 
reprezintă îndoielile de astăzi. Haideţi să înaintăm cu 
credinţă puternică şi activă. 

Franklin Delano Roosevelt 

1) Marele adevăr 

„Poţi învăţa orice îţi este necesar, poţi realiza orice 
obiectiv pe care ţi-l propui”. Acest principiu îţi oferă şansa 
de a prelua întregul control asupra viitorului tău. Am aflat 
acest concept care mi-a schimbat viaţa atunci când eram 
tânăr şi mă zbăteam, eşuam şi mă simţeam frustrat. In 
general, nimeni nu este mai deştept şi mai bun decât tine. 
Doar pentru că cineva face ceva mai bine decât tine, nu 
înseamnă că este mai bun ca tine. De obicei, semnifică 
faptul că a învăţat cum să reuşească în acel domeniu 
înaintea ta. Şi orice a făcut altcineva, probabil că şi tu poţi 
realiza acel lucru la fel. Există doar puţine limite. 


Aceasta nu este o regulă uşoară, dar se dovedeşte, cu 
siguranţă, simplă. Şi tu poţi să înveţi tot ceea ce ai nevoie 
pentru a-ţi îndeplini orice obiectiv îţi stabileşti. 

Odată ce am aflat această idee, nu mi-a mai fost 
teamă să schimb locurile de muncă şi chiar domeniul de 
activitate. Am învăţat cum să vând publicitate, investiţii, 
automobile şi consumabile. Am lucrat în vânzări în 
domeniul imobiliar şi leasing, apoi în dezvoltarea 
sectorului imobiliar. După aceea am muncit în importuri şi 
distribuţie, în bancă, în tipografii, în consultanţă. Într-un 
final, am ajuns să scriu şi să susţin prezentări şi seminarii 
axate pe dezvoltarea personală corporativă. 

2) Invaţă ceea ce ai nevoie 

De fiecare dată când am pătruns într-un domeniu 
nou, am încercat să învăţ tot ce am putut despre acel 
sector şi apoi am aplicat cât mai repede posibil ceea ce 
deprinsesem. La început, studiam cărţile din biblioteca 
publică. Apoi mi-am cumpărat propriile lucrări şi mi-am 
făurit propria bibliotecă. Ascultam fiecare casetă pe care o 
puteam găsi despre acel subiect şi participam la fiecare 
seminar. 

Atunci când aveam 31 de ani, am studiat şi m-am 
pregătit, apoi am susţinut examenul de admitere la o 
universitate prestigioasă. Am investit câteva mii de ore 
pentru a-mi obţine licenţa în afaceri. Am învăţat 
amănuntele teoriilor micro şi macroeconomice, ale 
statisticii şi teoriei probabilităților, ale managementului şi 
contabilităţii. Am studiat marketing, management, 
administrare şi planificare strategică. Am devenit devotat 
conceptului de a te perfecționa prin învăţare. 

3) Marele mister 

Am crezut că afirm un lucru foarte cunoscut, că toată 
lumea ştie că a învăţa reprezintă cheia viitorului. Am 
rămas uimit şi perplex atunci când mi-am dat seama, 


uitându-mă în jurul meu, că foarte puţini oameni procedau 
ca mine. După cum recunoşteau ei înşişi, mulţi îşi „trăiau 
vieţile într-o disperare tăcută”, aşa cum spunea Thoreau. 
Mergeau la servicii care nu le plăceau, câştigând salarii 
mult mai mici decât potenţialul lor, aveau relaţii de care nu 
se bucurau şi trăiau vieţi care nu le dădeau nicio 
satisfacţie. 

Am încercat să le spun că soluţia pentru a ieşi din 
acea stare era să ţintească spre vârf. Le-am zis tuturor 
celor care erau dispuşi să mă asculte că puteau învăţa tot 
ceea ce aveau nevoie pentru a-şi atinge orice obiectiv pe 
care şi-l stabileau. Nu existau limite. Dar puţini oameni 
păreau să asculte. 

4) Motive pentru orice 

Trăim într-un univers ordonat. Totul se întâmplă 
dintr-o anumită cauză. Arunci când mi-am dat seama că 
oamenii din jurul meu nu păreau să fie interesaţi de 
schimbarea situaţiilor lor, am început să caut motive care 
să le explice comportamentele. Şi le-am găsit. 

Psihologii şi oamenii de ştiinţă şi-au petrecut mulţi 
ani studiind psihologia succesului şi cea a eşecului. Cele 
mai multe studii indică faptul că există două blocaje 
mentale majore care trag oamenii înapoi. Primul este ceea 
ce doctorul Martin Seligman, de la Universitatea din 
Pennsylvania, numeşte „Neputinţa învățată” în cartea sa, 
Learned Optimism (Optimismul învăţat) (Editura Knopf, 
1990). Conform cercetării sale, această atitudine afectează 
aproximativ 80% din populaţie într-o proporţie sau alta, iar 
pentru mulţi oameni este principalul obstacol în calea 
succesului şi a împlinirilor. 

5) Atunci când te simţi în capcană 

Ca urmare a experienţelor din copilărie, mai ales a 
criticismului distructiv şi a eşecurilor timpurii, oamenii 
ajung, la un moment dat, în punctul în care se simt 


incapabili să se schimbe sau să acţioneze în diverse 
domenii ale vieţii lor. Majoritatea bărbaţilor şi femeilor se 
simte copleşită de lucruri care par a li se întâmpla şi de 
nenumărate alte situaţii care se petrec în jurul lor. Ei simt 
că nu pot face nimic pentru a influenţa evenimentele sau a- 
şi îmbunătăţi viaţa. Cea mai evidentă dovadă că o 
persoană experimentează neputinţa învățată este folosirea 
repetată a cuvintelor „Nu pot”. 

Oamenii simt că nu pot slăbi, că nu-şi pot găsi o 
slujbă mai bună, că nu-şi pot îmbunătăţi sau schimba 
relaţiile, că nu-şi pot mări veniturile, că nu-şi pot 
îmbunătăţi cunoştinţele şi abilităţile şi că nu pot face multe 
alte lucruri pe care şi le doresc cu adevărat. Ei au încercat 
fără succes de atâtea ori în trecut, încât au ajuns automat 
la concluzia că există foarte puţine lucruri pe care le pot 
realiza pentru a schimba viitorul. Devin pasivi şi îşi 
acceptă situaţia. Vieţile lor constau în trezit dimineaţa, 
mers la serviciu, puţină socializare, întors acasă, mâncat 
cina, privit la televizor timp de patru sau cinci ore şi apoi 
mers la culcare. 

6) Capcana complacerii 

Cea de-a doua condiţie mentală care îi trage înapoi 
pe oameni se numeşte „Zonă de confort”. Fiinţele omeneşti 
sunt creaturi ale obiceiurilor. Ele încep o activitate de 
orice fel şi ajung curând să se simtă confortabil cu aceasta. 
Apoi încep să opună o rezistenţă puternică la modificarea a 
ceea ce fac sau a situaţiei în care se află, chiar dacă nu 
sunt fericiţi sau mulţumiţi în acele condiţii. Devin oarecum 
mulţumiţi şi se complac. După aceea, din motive variate, 
începe să le fie frică de schimbare. Ajung să facă lucrurile 
automat şi, cu cât se perpetuează, cu atât această situaţie 
se adânceşte, până când renunţă la orice speranţă de a-şi 
transforma sau a-şi îmbunătăţi vreodată vieţile. 

Neajutorarea învățată în combinaţie cu Zona de 


confort creează o persoană care se simte prinsă în capcană 
şi neajutorată, slăbită şi lipsită de abilitatea de a prelua 
controlul asupra vieţii sale sau de a face o schimbare 
semnificativă. O persoană aflată într-o astfel de stare caută 
mai degrabă securitate decât oportunităţi şi se simte 
adesea victima circumstanțelor asupra cărora nu are 
niciun control. 

7) Nicio limită reală 

Dar realitatea este că nu există limite în ceea ce poţi 
face cu viaţa ta. E adevărat că, dacă altcineva a făcut un 
lucru, şi tu îl poţi duce la bun sfârşit. Simplul fapt că îţi 
coţi stabili un obiectiv clar înseamnă că ai, probabil, 
abilitatea de a-l realiza. Natura nu-ţi inoculează o dorinţă 
arzătoare pentru a obţine un lucru fără a te şi înzestra 
cu:?. Lente şi însuşiri de care ai nevoie pentru a-l înfăptui. 

Dacă te gândeşti retrospectiv la viaţa ta, îţi vei aduce 
aminte că ai reuşit, într-un final, aproape toate lucrurile pe 
care ţi le-ai dorit suficient de intens şi de mult timp. Nu 
eşti neajutorat şi nici prins în rutină. Potenţialul tău 
adevărat este limitat doar de imaginaţia şi de 
determinarea ta. 

8) Cei mai mari duşmani ai noştri 

Cei doi factori care contribuie cel mai mult la 
sentimentul de neajutorare şi de zonă de confort sunt frica 
şi ignoranţa. Teama este şi a fost întotdeauna cel mai mare 
duşman al tău. Frica şi îndoiala de sine te trag înapoi şi te 
împiedică să ai visuri măreţe şi să realizezi lucruri 
grandioase mai mult decât oricare alţi factori. 

In general, cu cât ştii mai puţin despre un subiect, cu 
atât îţi este mai frică să încerci ceva nou sau diferit în acel 
domeniu. Din cauza ignoranței, nu eşti dispus să doreşti 
ceva mai bun decât ceea ce ai astăzi. Teama şi ignoranţa 
se întăresc una pe cealaltă şi cresc până când te induc 
într-o stare de paralizie mentală care te conduce, 


inevitabil, ia rezultate scăzute şi la eşecuri. 

Iată o descoperire minunată. Învăţatul agresiv despre 
orice subiect îţi amplifică încrederea şi îţi micşorează frica 
în acel domeniu. Pe măsură ce cunoştinţele sau abilităţile 
tale se dezvoltă, ajungi curând în punctul în care eşti gata 
să acţionezi şi să faci schimbări. Dar dacă eşti complet 
ignorant într-un anumit domeniu, dacă nu ai citit sau nu ai 
învăţat nimic despre un subiect, ţi se va părea prea dificil 
sau chiar copleşitor. Lipsa ta de cunoştinţe te va face să-ţi 
fie teamă să acţionezi aşa cum ar trebui pentru a-ți 
îmbunătăţi viaţa în acel sector. 

9) Neutralizarea temerilor tale 

Antidoturile la frică şi ignoranță sunt dorinţa şi 
cunoaşterea. Singura limită reală asupra a ceea ce poţi să 
realizezi o constituie nivelul de intensitate a dorinţei tale. 
Dacă îţi doreşti ceva suficient de mult, nu există aproape 
nicio limită legată de ceea ce poţi întreprinde. Şi cu cât 
înveţi mai mult despre orice subiect, cu atât va fi mai mare 
dorinţa ta de a realiza ceva în acel domeniu. Pe măsură ce 
cunoştinţele tale se acumulează, devii mai încrezător să 
acţionezi pentru a-ţi transforma obiectivele în realitate. 

În egală măsură, odată ce îţi dezvolţi nivelurile de 
dorinţă şi cunoştinţe, îţi diminuezi efectele auto-limitative 
ale fricii şi ignoranței precum şi neajutorarea învățată şi 
zona de confort. 

Cu dorinţă şi cunoştinţe, ajungi curând să înlocuieşti 
teama şi ignoranţa cu încredere şi curaj. Cu cât vei învăţa 
mai multe despre ceva ce este important pentru tine, cu 
atât vei avea mai mult curaj să încerci să realizezi acel 
lucru şi cu atât vei fi mai încrezător că vei putea reuşi. 
Henry Ford a spus cândva: „Fie că tu crezi că poţi face un 
lucru sau nu, ai, probabil, dreptate în ambele cazuri”. 

10) Eşti răspunzător 

Prima descoperire majoră a vieţii mele a avut loc 


atunci când am înţeles că puteam învăţa tot ce aveam 
nevoie pentru a atinge orice obiectiv pe care mi-l 
stabileam. Cea de-a doua descoperire importantă a fost 
aceea că sunt complet răspunzător pentru mine însumi şi 
pentru tot ceea ce mi se întâmplă. Nimeni nu urma să facă 
nimic pentru mine. Dacă îmi doream ceva, depindea numai 
de mine să fac tot ce era necesar pentru a obţine acel 
lucru. lar în cazul în care aveam o problemă sau o limitare, 
depindea numai de mine să o rezolv sau să o depăşesc. 
Eram pe cont propriu. 

Acceptarea responsabilităţii personale pentru viaţa ta 
este pasul uriaş de la copilărie la maturitate. Înainte de 
această hotărâre, oamenii critică, se plâng şi îi 
învinovăţesc pe ceilalţi pentru problemele lor. După luarea 
acestei decizii, ei se văd pe ei înşişi drept forţe creative 
primare în propriile vieţi. Înainte de a-ţi asuma 
răspunderea totală pentru viaţa ta, te vezi ca o victimă. 
După aceea, te vezi ca un învingător. 

11) Cauzalitatea este în întregime mentală 

Cea de-a treia descoperire pe care am făcut-o a fost 
că lanţul cauză-efect este în întregime mental. Tot ceea ce 
creezi în lumea ta materială începe cu un gând de orice fel. 
Dacă vrei să schimbi ceva pe dinafară, trebuie să începi cu 
modificarea pe dinăuntru. Trebuie să îţi schimbi gândirea 
dacă vrei să îţi transformi viaţa. Aceasta este cea mai mare 
descoperire dintre toate. 

Îţi creezi propria lume cu succesiunea continuă de 
gânduri, sentimente şi imagini care îţi trec prin minte. Îţi 
controlezi şi îţi determini viitorul prin gândurile pe care le 
ai în prezent. Nimic din jurul tău nu are alt înţeles decât 
acela pe care îl acorzi tu prin gândurile tale şi prin 
emoţiile implicite. In legătură cu acest lucru, Shakespeare 
a scris în Hamlet: „Nu există nimic doar bun sau rău, 
numai gândirea clasifică astfel lucrurile”. 


12) Legea Credinței 

Adu-ţi aminte: Orice crezi cu adevărat îţi va deveni 
realitate. Cu cât intensitatea credinţei tale este mai 
puternică şi o combini cu o emotie mai profundă, cu atât e 
mai mare impactul pe care îl are asupra comportamentului 
tău şi a tot ceea ce ţi se întâmplă. 

Dacă tu crezi cu adevărat că ţi-a fost destinat să ai o 
reuşită importantă şi îţi menţii această credinţă indiferent 
ce se întâmplă, atunci nimic din lume nu te va putea opri 
să ai un mare succes. 

Dacă tu crezi într-adevăr că eşti o persoană bună cu 
abilităţi extraordinare şi că vei face lucruri remarcabile în 
viaţă, această convingere se va exprima în toate acţiunile 
tale şi, într-un final, îţi va deveni realitate. Cea mai mare 
responsabilitate pe care o ai faţă de tine însuţi este să îţi 
schimbi convingerile interioare, astfel încât să fie în 
conformitate cu realităţile de care doreşti să te bucuri în 
exterior. 

Se poate vedea cu uşurinţă care îţi sunt credinţele 
după ceea ce faci. Poţi să-ţi exprimi întotdeauna valorile 
reale în acţiunile pe care le realizezi. Acţionezi întotdeauna 
în exterior în concordanţă cu modul în care eşti şi în care 
crezi pe dinăuntru. 

Una dintre cele mai bune modalităţi de a-ţi determina 
credinţele reale este să te gândeşti la modul în care te 
comporţi atunci când eşti furios, supărat sau te afli sub 
orice fel de presiune. Acestea sunt momentele în care 
convingerile ies la iveală. Terrance a scris cândva: 
„Circumstanţele nu îl fac pe om, ci doar îl dezvăluie pe el 
lui însuşi”. (Şi altora!) 

Folosind Legea  Reversibilităţii, poţi să  dezvolţi 
înăuntrul tău valorile, credinţele şi calităţile pe care le 
admiri cel mai mult comportându-te de parcă le-ai avea 
deja, oricând îţi vor fi necesare în funcţie de circumstanţe. 


Pentru a-ţi dezvolta curajul, forţează-te să acţionezi într-un 
mod curajos, chiar dacă îţi este frică. Pentru a-ţi dezvolta 
integritatea, vorbeşte şi acţionează cu onestitate deplină, 
chiar dacă simţi nevoia să ascunzi adevărul. În curând, 
credinţele tale vor fi imaginea în oglindă a actelor tale, iar 
actele tale vor fi imaginea în oglindă a credințelor tale. 

13) Legea Aşteptărilor 

Legea Aşteptărilor stipulează că orice aştepţi cu 
încredere devine propria profeție auto-îndeplinită. Îţi 
exprimi propriul viitor atunci când vorbeşti despre cum 
crezi că se vor întâmpla lucrurile într-un anumit domeniu. 
Apoi aşteptările tale îţi determină atitudinea, iar conduita 
ta îi face pe oameni să se comporte faţă de tine într-un 
mod care reflectă ceea ce gândeşti pe dinăuntru. 

Dacă te aştepţi să ai succes, într-un final vei avea 
succes. Dacă te aştepţi să fii fericit şi popular, vei fi fericit 
şi popular. Dacă te aştepţi să fii sănătos şi prosper, admirat 
şi respectat de către oamenii din jurul tău, aşa se va 
întâmpla. 

Îţi poţi da seama care sunt aşteptările tale prin 
cuvintele pe care le foloseşti pentru a descrie un 
eveniment ulterior. Trebuie să gândeşti şi să vorbeşti 
mereu pozitiv despre viitor. Începe fiecare dimineaţă 
spunându-ţi: „Cred că mi se va întâmpla ceva extraordinar 
astăzi”. Apoi, de-a lungul zilei, aşteaptă-te la ce este mai 
bun. Fii deschis şi atent la posibilitatea ca orice lucru care 
se întâmplă, pozitiv sau negativ, să conţină ceva bun. Vei fi 
uimit de efectul pe care această abordare asupra vieţii o 
are asupra atitudinii tale şi modului în care eşti tratat de 
oamenii din jur. 

14) Aşteptările pozitive legate de tine însuţi 

Oamenii fericiţi şi de succes îşi menţin continuu o 
atitudine de aşteptări pozitive de la ei înşişi. Ei se aşteaptă 
dinainte să aibă succes şi sunt rareori dezamăgiţi. Ei se 


aşteaptă să vândă mai mult decât pierd. Ei se aşteaptă să 
înveţe ceva valoros din fiecare experienţă. Ei se aşteaptă 
să-şi atingă într-un final obiectivele şi rămân deschişi la 
posibilitatea ca acele țeluri să fie îndeplinite într-un mod la 
care ei nu visau. 

Cel mai bun mod de a prezice viitorul este de a-l 
crea, iar tu îţi creezi viitorul prin modul în care abordezi 
tot ceea ce ţi se întâmplă astăzi, fie pozitiv sau negativ. 
Dacă te concentrezi asupra fiecărei situaţii cu încredere 
aşteptându-te să înveţi sau să câştigi ceva din 
împrejurarea respectivă, vei continua să progresezi şi să te 
apropii de obiectivele tale. De asemenea, vei fi o persoană 
mai fericită şi mai optimistă pe care ceilalţi oameni o vor 
dori lângă ei şi o vor ajuta. 

15) Legea Atracţiei 

Legea Atracţiei este considerată de mulţi oameni cea 
mai importantă normă dintre toate în explicarea succesului 
şi eşecului. Această lege stipulează că eşti un „magnet viu” 
şi că atragi, inevitabil, în viaţa ta oameni şi circumstanţe 
care simt în armonie cu gândurile tale dominante, în 
special cu acelea pe care le abordezi într-un mod puternic 
emoţional. 

Conform acestei norme sau forţe naturale, cu cât te 
gândeşti mai mult la ceva ce îţi doreşti, cu atât devii mai 
nerăbdător să obţii acel lucru. Cu cât vei deveni mai 
entuziast sau mai convins, cu atât mai mult vei atrage acel 
obiectiv în viaţa ta, precum un magnet atrage particulele 
de fier. Gândurile tale vor crea un câmp energetic puternic 
care va atrage oamenii, circumstanțele, ideile, 
oportunităţile şi resursele de care ai nevoie pentru a-ţi 
atinge ţelurile. Când îţi vei schimba modul de a gândi 
despre tine însuţi şi despre posibilităţile tale, vei atrage în 
viaţa ta forţele necesare pentru a transforma acele idei şi 
gânduri măreţe în experienţe reale de viaţă. 


16) Legea Corespondenţei 

Această lege stipulează că lumea ta exterioară 
corespunde lumii tale interioare, că ceea ce experimentezi 
în exterior este o reflectare a lumii tale interioare. Orice 
vezi când te uiţi în jurul tău, vezi în tine însuţi. „Oriunde 
mergi, acolo eşti”. Lumea ta exterioară de bogăţie, muncă, 
relaţii şi sănătate va reflecta ce se întâmplă înăuntrul tău. 
Nimic nu poate rămâne permanent în viaţa ta dacă nu 
corespunde cu ceva dinăuntrul tău. 

Pentru a avea relaţii mai fericite, trebuie să devii o 
persoană mai iubitoare, nu numai mental, ci şi în mod real, 
în inima ta. Pe măsură ce vei deveni o persoană mai 
iubitoare pe dinăuntru, lumea ta exterioară de relaţii se va 
schimba, uneori chiar imediat. Pentru a deveni prosper 
financiar în exterior, trebuie să devii mai prosper pe 
dinăuntru. Pentru a fi mai sănătos şi mai în formă, trebuie 
să gândeşti precum o persoană sănătoasă şi în formă. 

În 1905, doctorul William James, de la Universitatea 
Harvard, a spus: „Cea mai mare revoluţie a generaţiei 
mele este descoperirea că oamenii îşi pot schimba 
aspectele exterioare ale vieţii lor prin modificarea 
atitudinii lor interioare”. 

17) Preia controlul asupra vieţii tale 

Există un singur lucru asupra căruia ai control 
complet - conţinutul propriei minţi. Numai tu poţi hotărî ce 
vei gândi şi cum anume te vei raporta la un anumit lucru. 
Această putere, acest control, reprezintă tot ce îţi trebuie 
pentru a-ţi crea o lume minunată. Abilitatea ta de a-ţi 
îndrepta gândurile către o destinaţie pe care o alegi este 
suficientă pentru a-ți permite să  depăşeşti toate 
obstacolele şi a-ţi compensa toate eforturile în drumul 
către succes. 

Legile Credinței, Aşteptărilor, Atracţiei şi 
Corespondenţei, folosite conştient şi deliberat, reprezintă 


secretul pentru a realiza lucruri minunate în viaţă. Când 
vei începe să-ţi schimbi modul de a gândi despre 
obiectivele şi posibilităţile tale, credinţele şi acţiunile tale 
se vor modifica la rândul lor. Vei face din ce în ce mai 
multe lucruri necesare pentru a-ţi transforma visurile în 
realitate. 

Vei continua să te aştepţi să ţi se întâmple lucruri 
bune şi vei fi rareori dezamăgit. Vei începe să atragi tot 
felul de oameni şi oportunităţi minunate în viaţa ta. 
Intreaga ta lume va începe să corespundă, în exterior, cu 
obiectivele şi imaginile minunate pe care le creezi în 
interior. 

Oamenii fericiţi şi de succes au de cele mai multe ori 
o atitudine mentală pozitivă. Cei prosperi afişează o 
mentalitate corespunzătoare. Oamenii amabili, răbdători, 
gentili, iubitori, care se bucură de relaţii fericite şi pline de 
împlinire cu familiile şi prietenii lor, au moduri de a gândi 
amabile, răbdătoare şi pline de iubire. Când îţi vei dezvolta 
aceleaşi mentalități pe care le au ceilalţi oameni de succes, 
te vei bucura curând de rezultate şi experienţe similare. 

18) Incepe unde eşti 

Se poate să crezi că îţi lipsesc educația, 
oportunităţile sau resursele pe care par a le avea oamenii 
de succes. Nu te îngrijora. Adevărul e că cei mai mulţi 
oameni încep cu puţine avantaje. Povestea celor mai mulţi 
oameni de succes este a unora care au început fără nimic 
şi au realizat ceva demn de admiraţie. 

Cândva mă compătimeam că la 20 de ani duceam 
lipsă de bani şi aveam o educaţie limitată. Apoi am 
descoperit că cei mai mulţi oameni încep cu puţini bani sau 
chiar deloc. In cazul în care ei beneficiază de o educaţie 
bună, se dovedeşte că cea mai mare parte din aceasta este 
inutilă în viaţa reală, odată ce şi-au încheiat studiile. 

După aceea m-am compătimit, pentru că nu aveam 


talente naturale care să mă ajute şi nu îmi puteam găsi o 
slujbă bună. Am descoperit curând că cei mai mulţi oameni 
încep la fel: încearcă multe lucruri şi eşuează până când 
găsesc situaţia potrivită pentru talentele şi abilităţile lor. 

Adevărul este că tu însuţi vei face tot ce vei reuşi 
vreodată să realizezi. Nimeni nu va face nimic pentru tine. 
Dar dacă vei continua să înveţi şi să te perfecţionezi, să 
încerci multe lucruri, vei ajunge într-un final să deţii 
controlul. Aşa se întâmplă pentru toţi. Doar adu-ţi aminte 
că oportunităţile sunt precum ratările într-un meci de 
fotbal. Dacă nu iei tu mingea şi nu alergi cu balonul spre 
poarta adversă, acesta nu va avea niciun efect asupra 
scorului. Când apare o şansă, acţionează imediat. 

19) Este o lume minunată 

Astăzi trăim într-o lume minunată, probabil cea mai 
bună perioadă din istoria omenirii. Eşti înconjurat de mai 
multe oportunităţi şi posibilităţi de a-ţi îndeplini visurile 
decât au existat până în prezent. Nu există limite legate de 
ceea ce poţi realiza în afară de cele pe care ţi le stabileşti 
cu propria gândire. 

Sentimentul de neputinţă dobândită şi mirajul zonei 
de confort reprezintă cele două obstacole majore în a-ţi 
schimba modul de a gândi, în a avea visuri măreţe şi în a-ţi 
stabili obiective importante pentru tine însuţi. 

ţi poţi depăşi frica şi ignoranţa cu dorinţă şi 
cunoştinţe. Cele două calităţi care rezultă din dorinţă 
intensă şi din cunoştinţe sporite sunt curajul şi încrederea 
de care ai nevoie pentru a face orice este necesar în a 
obţine tot ceea ce îţi doreşti cu adevărat. 

Îţi schimbi visurile în realităţi concrete prin 
transformarea lor în obiective. Hotărăşti exact ce îţi 
doreşti, aşterni dorinţele pe hârtie, stabileşti un termen 
limită şi eforturile pe care va trebui să le depui pentru a le 
îndeplini. Întocmeşte-ţi planurile de acţiune scrise pentru 


a-ţi atinge obiectivul şi apoi realizează zilnic ceva, astfel 
încât să te apropii de țelul propus. Decide de la început că 
nu vei renunţa niciodată. 

20) Încearcă să înregistrezi progrese, nu-ţi căuta 
scuze 

Mark Twain a scris cândva: „Există o mie de scuze 
pentru eşec, dar niciodată un motiv bun”. 

Atunci când nu mi-am mai căutat scuze, am început 
să progresez. Odată ce am încetat să-i învinovăţesc pe 
ceilalţi şi să mă compătimesc, am început să mă gândesc la 
acţiuni specifice pe care le puteam face pentru a-mi 
îmbunătăţi situaţia. După ce am început să-mi stabilesc 
obiective şi să fac planuri pentru îndeplinirea lor, am simţit 
că îmi controlez viaţa şi viitorul. Atunci când am început să 
învăţ ce aveam nevoie să ştiu pentru a-mi atinge ţelurile, 
m-am simţit încrezător şi competent şi în alte domenii ale 
vieţii mele. Şi am început să-mi îndeplinesc obiectivele, 
unul câte unul, aşa cum ţi le vei realiza şi tu pe ale tale, iar 
modul meu de a gândi s-a modificat complet. 

21) Schimbânduc-ţi viaţa 

Succesul este un lucru interior, o stare de spirit. 
Începe înăuntrul tău şi se reflectă curând în lumea 
exterioară. Când îţi îmbunătăţeşti modul de a gândi, devii 
o persoană mai bună. Având visuri măreţe şi imaginânduc-ţi 
un viitor minunat, devii lider. Prin aşternerea pe hârtie a 
obiectivelor şi întocmirea în scris a planurilor pentru 
obţinerea lor, preiei întregul control al vieţii tale. 
Practicând ideile prezentate în această carte, vei deveni de 
neoprit. 

22) EXERCIŢII DE ACŢIUNE 

1.  Hotărăşte-te astăzi să-ți asumi întreaga 
responsabilitate pentru tot ceea ce eşti şi vei fi vreodată. 
În loc să cauţi scuze, decide-te să progresezi. 

2. Identifică un domeniu în care foloseşti cuvintele 


„Nu pot” atunci când te gândeşti la nevoia de a schimba 
sau de a face ceva diferit. Imaginează-ţi că limitările tale în 
acel caz sunt doar în mintea ta. 

3. In ce domenii din viaţa ta ai devenit blazat şi nu 
poţi face schimbări, chiar dacă asta ar însemna o 
îmbunătăţire? Ce ai putea face pentru a ieşi din această 
zonă de confort? 

4. Identifică o situaţie în care frica şi îndoiala te 
împiedică să realizezi ceva ce îţi doreşti. Imaginează-ţi că 
succesul îţi este absolut garantat în acel sector. Ce ai face 
în mod diferit? 

5. Care sunt scuzele tale preferate în a nu lua 
hotărâri sau în a nu acţiona aşa cum este necesar pentru a- 
ti îndeplini obiectivele? Şi dacă scuzele tale nu ar fi 
adevărate? 

6. Dorinţa şi cunoştinţele reprezintă antidotul la frică 
şi îndoială. Ce ai putea face imediat pentru a-ţi îmbunătăţi 
cunoştinţele într-un domeniu în care vrei să actionezi? 

7. Identifică un sector-cheie din viaţa ta pe care l-ai 
creat cu propriul mod de a gândi. Cum ţi-ai putea schimba 
felul de a gândi în acel domeniu pentru a avea mai mult 
succes? 

(ID) 6 

Dedică-te excelenţei 

Calitatea vieţii unei persoane va fi determinată de 
profunzimea  devotamentului său pentru excelență, 
indiferent de domeniul ales. 

Vince Lombardi 

Punctul de început al realizărilor măreţe constă în a 
te desprinde de limitările mentale care te ţin pe loc. Să ai 
visuri măreţe şi să-ţi stabileşti obiective importante 
reprezintă punctul de început în care te vezi, simţi şi 
gândeşti că eşti capabil să realizezi mult mai mult decât în 
prezent. 


Modul în care gândeşti şi simţi în legătură cu tine 
este determinat în mare măsură de cât de eficient 
consideri că eşti în lucrurile importante pe care le faci, în 
special în munca sau în cariera ta. Nu este posibil să te 
simţi fericit ca persoană dacă nu eşti competent şi capabil 
în domeniile din viaţa ta, importante pentru identitatea ta 
personală. 

Una dintre cele mai puternice modalităţi pentru a-ţi 
schimba modul de a gândi despre tine însuţi este să te 
dedici excelenţei. Înseamnă să iei hotărârea, chiar acum, 
să fii cel mai bun, să te alături primilor 10% din domeniul 
tău, indiferent cât timp îţi va lua. Însuşi actul de a te 
considera drept potenţial excelent în ceea ce întreprinzi îţi 
va schimba mentalitatea şi îţi va îmbunătăţi personalitatea. 
Te va face mai fericit şi îţi va amplifica respectul pentru 
tine însuţi. Te vei plăcea şi te vei respecta mai mult doar 
hotărându-te să fii cel mai bun. 

Piaţa oferă recompense superioare numai pentru 
rezultatele deosebite. Plăteşte recompense medii pentru 
rezultatele medii şi recompense sub medie, şomaj şi 
faliment pentru rezultatele sub medie. Astăzi, competiţia 
se regăseşte în fiecare domeniu. Competitorii tăi sunt mai 
capabili şi mai hotărâți decât au fost până în prezent şi vor 
fi şi mai mult anul viitor şi anul care urmează, pentru tot 
restul carierei tale. Trebuie să alergi mai repede doar 
pentru a rămâne în acelaşi loc. 

1) Zilele frumoase de demult 

Cândva, trebuia să fii excelent pentru a te ridica în 
vârful domeniului tău. Astăzi, excelența este considerată 
un lucru de la sine înţeles. La ora actuală trebuie să fii 
excelent doar pentru a intra pe piaţă. Apoi trebuie să te 
perfecţionezi constant, să devii mai bun şi mai bun, 
săptămână de săptămână şi lună de lună, dacă vrei să ţii 
pasul cu competiţia. 


În fiecare domeniu, primele 20% dintre companii 
realizează 80% din profiturile din acel domeniu sau sector 
de activitate. Primii 20% dintre oamenii de vânzări produc 
80% din vânzări şi 80% din venituri. Primii 20% din fiecare 
domeniu se bucură de cele mai mari recompense 
exprimate în bani, mândrie, satisfacţie şi reputaţie care 
însoțesc faptul că sunt cei mai buni în ceea ce fac. Scopul 
tău este să te alături lor cât mai repede posibil. 

2) Valva de control a performanţei 

Cea mai importantă calitate a bărbaţilor şi femeilor 
de succes o reprezintă, poate, ambiția. Ei gândesc despre 
ei înşişi şi se comportă zilnic de parcă ar fi în elita din 
domeniul lor. Îşi propun scopuri înalte şi muncesc continuu 
pentru a depăşi acele obiective. Pentru ei, cotele stabilite 
reprezintă minimul, nu maximul. Aceştia consideră că 
realizările tuturor celorlalţi sunt provocări pentru ca ei să 
devină şi mai buni. Şi aşa trebuie să gândeşti şi tu. 

Partea esenţială a personalităţii tale o reprezintă 
nivelul tău de respect personal Respectul tău personal este 
măsura a cât te preţuieşti şi a cât te consideri de valoros. 
Respectul tău personal constituie sursa de putere a 
personalităţii tale. Îţi determină nivelurile de energie, 
entuziasm, motivare, inspiraţie şi dorinţă. Cu cât te placi şi 
te respecţi mai mult, cu atât vei reuşi mai bine tot ceea ce 
încerci. Şi cu cât reuşeşti mai bine, cu atât te placi şi te 
respecţi mai mult. Auto-stima şi excelența personală se 
întăresc una pe cealaltă. 

3) Atunci când ai rezultate mai bune 

Respectul personal şi eficacitatea sunt cele două feţe 
ale aceleiaşi monede a personalităţii. Poţi să te placi şi să 
te respecţi cu adevărat doar când crezi într-adevăr, în 
adâncul inimii, că eşti bun în ceea ce faci. Sentimentul de 
excelenţă personală este absolut esenţial pentru o 
personalitate sănătoasă. Fiecare lucru pe care îl realizezi 


excelent îţi măreşte respectul personal şi te face să te 
simţi mai bine cu tine însuţi. Te face să te simţi şi mai 
încrezător şi să ai rezultate şi mai bune. 

Pentru a-ţi atinge întregul potenţial, ai nevoie de 
mult curaj şi încredere. Un succes deosebit necesită o 
disponibilitate continuă de a ieşi din zona de confort şi de 
a distruge lanţurile neajutorării învăţate care îi ţin înapoi 
pe cei mai mulţi oameni. 

Cu cât auto-stima ta va fi mai ridicată, cu atât vei 
deveni mai puternic, mai determinat şi pozitiv. Cu cât te 
vei plăcea mai mult, cu atât vei fi mai dispus să rişti, să 
păşeşti cu credinţă şi să perseverezi mai mult decât 
altcineva. Cu cât devii mai bun în domeniul ales de tine, cu 
atât vei deveni mai puternic şi mai încrezător în toate 
celelalte domenii ale vieţii tale. 

4) o condiţie absolut necesară 

Adevărul este că e imposibil să fii cu adevărat fericit 
şi să ai succes până când nu ştii în adâncul inimii tale că 
eşti foarte, foarte bun în ceea ce faci. Fie şi numai pentru 
acest motiv, trebuie să te hotărăşti să depăşeşti orice 
obstacol, să plăteşti orice preţ, să faci orice efort pentru a 
atinge acest nivel de excelenţă. Trebuie să-ţi stabileşti 
scopul de a te situa printre primii 10% din domeniul tău şi 
apoi să faci orice este necesar pentru a-l îndeplini. 

Din fericire, să ajungi în vârf este mai uşor decât 
crezi. Marea majoritate a oamenilor se gândeşte rareori la 
excelența personală. Şi dacă le vine în gând această idee, o 
resping imediat şi se reîntorc ia rezultatele lor mediocre. 
Cei mai mulţi oameni din jurul tău sunt mulţumiţi să 
lucreze la locurile lor de muncă, bune sau rele, apoi ies în 
oraş cu prietenii sau vin acasă şi se uită la televizor. Totuşi, 
când vei începe să depui aceste eforturi suplimentare, care 
îţi vor permite să excelezi, vei descoperi, precum un atlet 
în timpul unei curse, că vei ajunge curând înaintea celor cu 


rezultate mediocre. 

5) Dezvoltă-ţi avantajul competitiv 

Unul dintre cele mai importante concepte legate de 
succes este „Latura câştigătoare”. Acest concept explică 
succesul şi eşecul şi a fost demonstrat de nenumărate ori. 
Acest principiu stipulează: Diferenţele mici în abilităţi pot 
conduce la deosebiri uriaşe în rezultate. Se pare că 
oamenii din vârful fiecărui domeniu sunt, de obicei, doar 
puţin mai buni decât cei mediocri în lucrurile importante 
pe care le fac. Dar consistenţa faptului că se dovedesc 
puţin mai buni în abilităţile importante se concretizează 
într-o diferenţă enormă în rezultate. 

Intr-un fel, trebuie să fii doar cu 3% mai bun în 
fiecare aspect important din activitatea ta pentru a-ţi 
dezvolta avantajul competitiv. Acest fapt îţi va permite să 
te clasezi în fruntea cursei vieţii. Odată ce ajungi puţin mai 
în faţă, poţi menţine şi mări această diferenţă prin 
dezvoltare personală permanentă. Poţi să devii din ce în ce 
mai bun învățând şi practicând. Cu această strategie, vei 
ajunge curând în primii 10% sau chiar 5% dintre oamenii 
din domeniul tău. 

6) Domenii cu rezultate importante 

În cadrul oricărei slujbe, succesul necesită un nivel 
minim de performanţă pentru îndeplinirea mai multor 
sarcini sau funcţii. Acestea sunt domeniile cu rezultate 
importante (DRI) ale poziţiei. lar DRI reprezintă sarcinile 
pe care trebuie neapărat să le îndeplineşti cât mai bine 
pentru a avea succes în slujba ta, oricare ar fi aceasta. 
Rareori există mai mult de cinci până la şapte domenii cu 
rezultate importante în orice serviciu, poziţie, companie 
sau domeniu de responsabilitate. Trebuie să le identifici şi 
apoi să-ţi faci un plan pentru a te perfecționa în fiecare 
dintre sectoarele în cauză. 

Motivul pentru care se numesc „domenii cu rezultate 


importante” este acela că reprezintă abilităţi esenţiale 
pentru a-ţi desfăşura activitatea complet şi bine. Un punct 
slab în oricare dintre DRI te poate împiedica să ai rezultate 
excelente în activitatea ta generală. Ai succes datorită 
punctelor tale forte în anumite domenii cu rezultate 
importante, dar cele cu rezultate slabe determină gradul 
de eficacitate cu care vei reuşi să le foloseşti şi pe 
celelalte. Domeniul cu cele mai scăzute rezultate îţi 
determină venitul. 

7) Identifică-ţi abilităţile principale 

Fiecare rezultat dorit poate fi definit în funcţie de 
abilităţile principale necesare pentru a-l obţine. De 
exemplu, există şapte aspecte cheie pentru rezultatele din 
vânzări. Un punct slab în oricare dintre ipostaze sau studii 
te poate împiedica să vinzi cât ai dori. Acestea sunt: (1) 
prospectarea; (2) stabilirea încrederii şi a raportului; (3) 
identificarea problemei sau a nevoii consumatorului, (4) 
prezentarea produsului sau serviciului tău drept soluţia 
ideală la problemă; (5) oferirea răspunsurilor la obiecţii şi 
îngrijorări; (6) obţinerea acordului de a continua şi (7) 
obţinerea vânzărilor repetate şi a recomandărilor. Dacă vei 
avea rezultate bune în toate aceste şapte etape, vei ajunge 
curând în vârful domeniului tău. Iar în cazul în care obţii 
rezultate slabe în oricare dintre stadii, rezultatele tale din 
acel domeniu îţi vor determina venitul. 

De asemenea, în management există şapte aspecte- 
cheie. Acestea sunt: (1) planificarea; (2) organizarea; (3) 
selectarea persoanelor potrivite; (4) delegarea; (5) 
supervizarea; (6) abilitatea de a evalua; (7) raportarea, 
atât către persoana de pe o poziţie superioară, cât şi către 
cea de pe o poziţie inferioară. Dacă eşti excelent la fiecare 
dintre acestea, cu excepţia unui aspect, acel singur lucru 
îţi va pune stavile în cariera ta de manager. 

Există factori importanţi pentru succes în aproape 


fiecare domeniu din viaţă. De exemplu, am putea aminti 
patru factori critici care îţi determină sănătatea fizică. 
Aceştia sunt: (1) dieta optimă; (2) greutatea 
corespunzătoare; (3) exerciţiile potrivite; şi (4) odihna 
corespunzătoare. Aproape toate problemele de sănătate 
sunt cauzate de o deficiență în unul dintre aceste patru 
aspecte. 

Punctul de început al excelenţei personale este 
identificarea aspectelor cheie ale obiectivului sau slujbei 
tale. Defineşte-le clar şi scrie-le. Alcătuieşte o listă de 
sarcini, în ordine, pe care trebuie să le îndeplineşti pentru 
a obţine rezultatele aşteptate la locul tău de muncă. 
Evaluează-ţi rezultatele actuale în fiecare dintre aceste 
domenii. Care sunt punctele tale forte? Dar cele slabe? Fii 
cinstit. 

8) Stabileşte-ţi standarde de performanţă 

Dacă vrei să slăbeşti, primul lucru pe care trebuie să 
îl faci este să te cântăreşti. Iar în cazul în care doreşti să te 
perfecţionezi în orice domeniu, trebuie să evaluezi întâi cât 
de bine acţionezi astăzi în acel sector de activitate şi apoi 
să foloseşti această evaluare drept bază pentru 
perfecţionare. 

Odată ce ai stabilit rezultatele pe care trebuie să le 
obţii neapărat pentru a ajunge la performanţă într-un 
anumit aspect al vieţii tale personale sau la serviciu, îţi 
acorzi ţie însuţi o notă de la 1 la 10 pentru fiecare domeniu 
important, 1 fiind cea mai mică notă, iar 10 - cea mai 
mare. Trebuie să te afli cel puţin la nivelul 7 pentru ca 
munca ta generală să fie bine realizată. Fie că primeşti 
nota 7 sau mai puţin, trebuie să îţi stabileşti un obiectiv de 
a te perfecționa în acel domeniu. 

Incepe întotdeauna programul de specializare 
personală acolo unde poţi obţine cel mai bum rezultat cel 
mai repede. Cu siguranţă, acest domeniu este cel în care ai 


înregistrat o productivitate dintre cele mai scăzute. 
Identifică-ţi DRI cu nota cea mai mică şi apoi întocmeşte 
un plan pentru a te perfecționa în acel sector cât mai 
repede posibil. Simultan, trebuie să dezvolţi o strategie 
pentru a te specializa în toate celelalte domenii în care eşti 
slab pregătit. 

Fiecare pas pe care îl faci pentru a te perfecționa 
într-unul dintre aspectele cheie îţi va ameliora 
performanţele la serviciu. Cu cât vei avea rezultate mai 
bune la slujbă, cu atât te vei plăcea şi te vei respecta mai 
mult. Cu cât te vei plăcea şi te vei respecta mai mult, cu 
atât te vei simţi mai bine şi vei avea mai multă energie şi 
entuziasm. Curând vei deveni de neoprit. 

9) Planificarea personală strategică 

În lumea de afaceri a secolului XX, planificarea 
strategică a corporațiilor constituia în mod regulat un 
lucru general acceptat. În acelaşi timp, persoanele 
individuale erau încurajate să-şi stabilească planuri 
personale. Totuşi, în secolul al XXI-lea, situaţia este 
diferită. Astăzi, fiecare persoană trebuie să îşi elaboreze în 
mod regulat o planificare strategică personală, asemenea 
unei companii. 

În planificarea personală strategică, te vezi pe tine 
însuţi asemenea unei organizaţii. Cu această perspectivă, 
faci planuri mai detaliate, pe termen lung, pentru 
obiectivele şi activităţile din fiecare etapă a vieţii tale. 

Astăzi, trebuie să petreci mult mai mult timp 
gândindu-te la viitor decât până în prezent. Dar şi să 
investeşti mai multă energie şi mai mult efort analizând şi 
planificând paşii necesari pentru a-ţi transforma visurile în 
realităţi actuale. Trebuie să te gestionezi mult mai bine 
decât înainte. Să preiei întregul control asupra fiecărui 
lucru care ţi se întâmplă. 

10) Implicarea participanţilor 


Uneori îi întreb pe cei care participă la seminariile 
mele: „Câţi oameni de aici sunt propriii lor angajaţi?” De 
obicei, 10 - 15% dintre cei prezenţi ridică mâna. Apoi 
întrerup cursul şi întreb din nou: „Câţi oameni de aici sunt 
într-adevăr propriii lor angajaţi?” Şi după aceea aştept. 

Nu durează foarte mult timp. Oamenii se uită unii la 
alţii, la mine şi ulterior din nou unii la alţii. Curând, una 
câte una, mâinile încep să se ridice. La final, fiecare are 
mâna ridicată. Toţi îşi dau seama că lucrează pentru ei 
înşişi. 

Cea mai mare greşeală pe care o poţi face este să 
crezi că lucrezi pentru altcineva decât pentru tine însuţi. 
Adevărul e că munceşti întotdeauna pentru tine însuţi, de 
când te angajezi prima oară până când te pensionezi. 
Indiferent cine îţi semnează statul de plată, lucrezi pentru 
tine însuţi. Eşti preşedintele unei companii de servicii 
antreprenoriale personale cu un singur angajat - tu însuţi. 
Pe termen lung, ca urmare a lucrurilor pe care le faci sau 
pe care nu reuşeşti să le realizezi, tu hotărăşti cât de mult 
câştigi. Dacă doreşti o creştere de salariu, poţi merge la 
cea mai apropiată oglindă şi poţi negocia cu „şeful” tău. 

11) Îţi determini singur propriul venit 

Uneori oamenii au dispute cu mine pe marginea 
acestui subiect. Ei spun că structurile de plată din 
afacerea sau industria lor sunt determinate de factori 
asupra cărora nu au niciun control. Dar apoi le arăt că ei 
au fost cei care au hotărât să lucreze în acea afacere sau 
industrie. Şi tot ei sunt cei care hotărăsc să rămână acolo. 
Ei au controlul. Ei sunt pe propriul lor stat de plată. 

Dacă nu eşti mulţumit cu nicio parte a muncii tale, 
depinde numai de tine să faci schimbări. Benjamin Disraeli 
a spus: „Să nu te plângi şi să nu explici niciodată”. Dacă 
există o parte a vieţii tale profesionale sau personale care 
nu îţi place, nu-ţi irosi timpul lamentându-te în legătură cu 


aspectul respectiv. În schimb, acţionează. După cum spune 
personajul Hamlet al lui Shakespeare: „Acţionează asupra 
unei multitudini de probleme şi rezolvă-le opunându-te 
lor”. 

Să te vezi drept preşedintele propriei corporaţii de 
servicii personale necesită asumarea întregii 
responsabilităţi pentru tot ceea ce eşti şi vei fi. Acesta este 
un gând cu o încărcătură enormă pentru mulţi oameni. Îi 
sperie şi îi încântă, în acelaşi timp. 

Imaginează-ţi numai! Tu eşti unde şi ce eşti, 
deoarece tu ai hotărât să fii acolo. Tot ceea ce realizezi, 
pentru restul vieţii tale, va fi determinat în mare măsură 
de acţiunile pe care le faci sau eşuezi în a le realiza. Eşti 
responsabil. Deţii controlul. Eşti propriul tău şef. Şi nu 
există limite, în afară de cele pe care le permiţi ca lumea 
exterioară să le pună asupra ta şi a modului tău de a gândi. 

12) Scopul strategiei 

Atunci când începi să te gândeşti la tine însuţi ca la o 
corporație de servicii personale, te separi de toţi ceilalţi 
oameni care cred că lucrează pentru altcineva. Dar dacă 
preiei controlul asupra carierei tale, începi să gândeşti în 
termeni de organizare strategică personală, întocmai unei 
mari afaceri. Începi să faci planuri pe termen lung. 

Paralelele dintre planificarea corporativă şi cea 
personală sunt foarte asemănătoare. Scopul organizării 
strategice într-o afacere este să obţină cel mai mare 
rezultat pe investiţie (RPI) din businessul respectiv. Toate 
planurile şi tacticile strategice sunt îndreptate spre 
reorganizarea resurselor şi a activităţilor companiei într- 
un astfel de mod, încât să se obţină o rată de recuperare 
financiară asupra resurselor mai mare decât înainte. 

În termenii cei mai simpli, planificarea strategică are 
drept scop creşterea raportului între ceea ce se obţine faţă 
de ceea ce se foloseşte. Toate practicile de management 


populare astăzi, precum restructurarea, reorganizarea, 
reinginerirea şi reinventarea au drept scop îmbunătăţirea 
funcţionării organizaţiei, astfel încât să câştige mai mulţi 
bani. Obiectivul lor este, de asemenea, să crească 
rezultatele pozitive şi ratele de recuperare a investiţiei. 

13) Creşterea ratei de recuperare a energiei tale 

Dacă rata de recuperare a capitalului financiar se 
numeşte, aşa cum am precizat, RPI, rezultatul pe investiţie 
personal îl putem defini rata de recuperare pe energie. 
Planificarea personală strategică este concentrată pe 
organizarea şi reorganizarea existenței tale, pe 
restructurarea şi reinginerirea activităţilor proprii, pentru 
a creşte calitatea şi cantitatea recompenselor pe care le 
obţii din investirea orelor şi zilelor vieţii în ceea ce faci. 

Să presupunem, de exemplu, că ai hotărât să îţi 
dublezi salariul în următorii trei până la cinci ani. Acesta 
este un obiectiv rezonabil pe care mulţi oameni din jurul 
tău l-au atins deja. Nu este atât de dificil de realizat. Altfel 
spus, pentru a-ţi dubla venitul, trebuie să dublezi valoarea 
rezultatelor faţă de eforturile depuse. Trebuie să-ţi dublezi 
valoarea contribuţiei. 

Rezultatele financiare sunt consecinţa desfăşurării 
unei activităţi sau a producerii unor bunuri şi servicii 
valoroase pentru care cineva este dispus să plătească. 
Dacă vrei să sporeşti cantitatea pe care o obţii, trebuie să 
faci un plan să măreşti cantitatea pe care o depui. 

14) Domeniul tău de excelenţă 

Care e factorul critic care determină succesul sau 
eşecul oricărei companii? Este avantajul competitiv sau 
„domeniul de excelenţă”. Fiecare companie înfiinţată 
supravieţuieşte pentru că are o capacitate unică de a oferi 
pieţei ceva mai bun, dintr-un punct de vedere sau altul, 
decât orice altceva oferit de competitori. Firma rămâne în 
afaceri atât timp cât continuă, într-un anumit domeniu, să- 


şi satisfacă consumatorii mai bine decât alta. 

Avantajul competitiv sau propunerea unică de 
vânzare a unei companii îi determină rata de creştere, 
nivelul de vânzări, profitabilitatea şi chiar supraviețuirea. 
Companiile fără un avantaj competitiv dispar curând de pe 
piaţă şi sunt înlocuite cu altele care au avantaje 
competitive clare, indubitabile pentru care consumatorii 
pot şi sunt dispuşi să plătească. 

Tu nu eşti diferit. In postura de preşedinte al unei 
companii cu un singur angajat - tu trebuie să-ţi dezvolţi şi 
să-ţi menţii la rândul tău un avantaj competitiv 
semnificativ. Trebuie să-ţi dezvolţi un domeniu în care eşti 
unic. Trebuie să fii excelent în munca pe care o depui, 
astfel încât să te poţi ridica în vârful sectorului de 
activitate. Alegerile şi hotărârile tale despre avantajul tău 
competitiv sunt şi vor fi determinanţii principali ai 
succesului tău financiar în viaţă şi în carieră. 

15) Obţinând succes în mod dificil 

În urmă cu câţiva ani, un prieten de-al meu s-a dus să 
lucreze pentru o firmă de brokeraj. Programul de recrutare 
şi de instruire avea o componentă tehnică importantă, iar 
trainingul de vânzări era, practic, inexistent. Când şi-a 
obţinut permisul de brokeraj, i s-a dat cartea Pagini Aurii 
şi i s-a spus să înceapă să „sune pentru dolari”, vorbind cu 
oricine putea găsi la celălalt capăt ai liniei şi încercând să-l 
atragă cu produsele sale. El şi-a dat seama curând că 
aceasta era una dintre cele mai grele modalităţi din lume 
de a face vânzări profesioniste şi de a-şi câştiga existenţa. 

Într-o zi, a avut brusc o revelaţie, ce i-a schimbat 
cariera şi l-a transformat într-unul dintre cei mai buni 
consultanţi financiari din ţară. El şi-a dat seama că 
întreaga sa carieră şi tot ceea ce i se întâmpla - stilul de 
viaţă al familiei sale, contul bancar şi viitorul său - ar fi 
fost determinate de cât de bun era la telefon. Aşadar, a 


luat hotărârea să devină neîntrecut la folosirea telefonului 
ca mijloc de prospectare şi vânzare. 

A citit fiecare carte pe care a găsit-o despre tehnici 
eficiente la telefon. A urmat fiecare curs şi a studiat orice 
informaţie utilă despre acest subiect. A devenit atât de bun 
la întrebuinţarea telefonului, încât putea recunoaşte 19 
tipuri diferite de ezitări în vocea persoanei pe care o suna. 
Şi-a formulat răspunsuri potrivite pentru fiecare dintre 
aceste tonalități oscilante pentru a-şi putea reasigura 
potenţialii clienţi şi pe cei actuali că ceea ce recomanda el 
era lucrul cel mai bun pentru ei. 

Astăzi, el câştigă mai mult de cinci milioane pe an 
cumpărând şi vânzând investiţii pentru clienţii săi, la 
telefon, pentru un comision fix. Aproximativ 99% din 
afacerea sa se desfăşoară prin telefon şi mai recent prin 
calculator, email, fax. El îşi întâlneşte rareori clienţii 
personal. Dar la telefon este un comunicator excelent. 
Acest prieten şi-a identificat şi şi-a dezvoltat un avantaj 
competitiv pe care l-a folosit pentru a urca în vârful 
domeniului său. Care ar putea fi acesta pentru tine? 

16) Devino un proiect „munceşte-pentru-tine”. 

lată un exerciţiu: Completează această propoziţie: 
„Dacă aş putea... cu adevărat bine, aş fi în stare să câştig 
toţi banii pe care mi-i doresc”. Ceea ce trebuie să faci este 
să completezi spaţiile libere. 

Care este abilitatea care, dacă ai dezvolta-o şi ai 
folosi-o consistent într-o modalitate excelentă, ar avea cel 
mai puternic impact pozitiv asupra venitului tău? Dacă ai 
putea utiliza o baghetă magică şi ai putea deveni absolut 
extraordinar într-un aspect al muncii tale, pe care l-ai 
alege? Indiferent de răspunsul tău, acesta este domeniul- 
cheie cu care trebuie să începi imediat. 

Orice succes de durată într-o afacere sau carieră va 
putea fi înregistrat ca rezultat al faptului că faci ceva 


extraordinar de bine, un lucru pe care ceilalţi îl preţuiesc 
şi pentru care sunt dispuşi să plătească. Şi tu poţi învăţa 
orice lucru pe care altcineva îl poate realiza excelent. Adu- 
ţi aminte că toţi oamenii din primele 10% au început în 
ultimele 10%/procente. 

Toată lumea care are o viaţă bună astăzi a avut 
cândva o situaţie precară. Toţi oamenii din vârful 
domeniului tău erau cândva într-un cu totul alt sector de 
activitate. Modalitatea de a ajunge în prima linie de auto- 
servire a vieţii, unde pot fi găsite toate lucrurile bune, este 
simplă. În primul rând, aşază-te la coadă. Ia hotărârea să 
te alături celor din primii 10%, indiferent cât timp îţi va 
lua. În al doilea rând, rămâi la coadă. Odată ce vei începe 
să lucrezi pentru excelența ta personală, continuă să înveţi 
şi să practici până când vei ajunge acolo. 

lată vestea bună. Linia de auto-servire a vieţii se 
mişcă! Nu se termină niciodată. Este deschisă 24 de ore pe 
zi. Toată lumea care se aşază la coadă şi rămâne acolo 
ajunge, într-un final, în faţă. Nimic nu te poate împiedica 
să te situezi printre primii 10% în afară de tine însuţi. Eşti 
răspunzător. 

17) Clarifică-ţi avantajul competitiv 

Una dintre primele întrebări pe care trebuie să ţi le 
pui ar fi următoarea: „Care este avantajul meu 
competitiv?” Ce faci tu absolut excelent? Ce faci tu mai 
bine decât aproape oricine din domeniul tău? Ce set unic 
de abilităţi posezi, datorită căruia ai obţinut cea mai mare 
parte a succesului tău de până acum? La ce eşti tu bun cu 
adevărat? 

Cea de-a doua întrebare este: „Uitându-mă la 
tendinţele din branşa mea, care va fi avantajul meu 
competitiv în trei-cinci ani?” Dacă lucrurile continuă ca şi 
până în prezent şi te-ai putea proiecta în viitor peste trei- 
cinci ani, uitându-te în jurul tău, ce va trebui să faci într-un 


mod excelent la momentul respectiv? 

Mulţi oameni au dificultăţi în a răspunde la ambele 
întrebări. Nu sunt siguri care este avantajul lor competitiv 
astăzi, drept urmare nu au nicio idee despre avantajul lor 
competitiv în viitor. Dacă te afli în această situaţie, eşti în 
mare pericol să ai rezultate sub potenţialul tău sau chiar 
să eşuezi în carieră. 

18) Potenţialul tău avantaj competitiv 

lată următoarea întrebare: „Care ar trebui să fie 
avantajul tău competitiv?” Dacă ai putea să fii senzaţional 
într-un domeniu, care ar fi acesta? Dacă nu eşti sigur, du-te 
şi caută un răspuns la şef sau colegi. Întreabă-i: „Dacă aş 
avea o abilitate extraordinară, care ar fi aceea cu cel mai 
mare impact pozitiv asupra rezultatelor mele?” 

De obicei, îţi dai seama de răspunsul la această 
întrebare imediat ce o adresezi. Dacă te îndoieşti care ar fi 
acea însuşire care te-ar ajuta cel mai mult, cere sfatul sau 
părerea celorlalţi. Oamenii din jurul tău, de obicei şeful 
tău, îţi pot da repede răspunsul la această întrebare. 

Odată ce ai răspunsul, îţi stabileşti dezvoltarea acelei 
abilităţi ca un nou obiectiv pe care îl urmăreşti. Îţi schimbi 
felul de a gândi în acel domeniu într-un mod pozitiv şi 
începi să-ţi imaginezi că ai îndemânarea de a fi absolut 
senzaţional în branşa respectivă. Scrii acest lucru pe 
hârtie, stabileşti un termen limită, întocmeşti un plan şi 
începi să lucrezi pentru a te perfecționa în acel domeniu. 
Imediat vei începe să-ţi dezvolţi avantajul competitiv în 
meseria ta, care îţi va permite să depăşeşti mulţimea. 

19) Concediază personalul 

În ziua de astăzi, conducerile unor companii îşi supun 
angajaţii unui test care poate fi traumatic pentru aceştia. 
După ce sunt chemaţi toţi, patronii concediază întreg 
personalul. Apoi anunţă că vor reangaja pe cineva pentru 
fiecare post şi că fiecare persoană poate reaplica pentru 


poziţia sa, de parcă ar fi candidaţi din afara companiei 
care prezintă o propunere. 

Această propunere pentru posturile lor ar include o 
descriere a ceea ce ei intenţionează să facă, a modului în 
care au de gând să o realizeze, cât de mult doresc să fie 
remunerati pentru munca lor şi cât de mult ar câştiga sau 
ar economisi compania plătindu-le salariile pe care le cer 
pentru ceea ce propun ei. 

După cum îţi poţi imagina, mulţi angajaţi sunt 
complet derutaţi la gândul că se vor confrunta cu acest 
exerciţiu. Chiar ideea de a se gândi la activităţile lor 
curente şi de a le descrie sub forma unei propuneri de 
afaceri, împreună cu justificarea de ce ar trebui plătiţi cu 
suma pe care o solicită, reprezintă o sarcină copleşitoare. 
Cei mai mulţi oameni nu s-au gândit niciodată la slujbele 
lor astfel. 

La final, şeful mai adaugă un detaliu. El le spune că 
fiecare dintre ei va concura cu ceilalţi oameni care vor 
aplica pentru aceleaşi poziţii. Cei care vor oferi companiei 
cele mai bune propuneri vor fi angajaţi. 

20) Stabileşte exact ceea ce faci 

Dacă ai fi pus în această situaţie şi ar trebui să scrii o 
propunere pentru propria slujbă, începând cu cele mai 
importante şi mai valoroase lucruri pe care le faci pentru 
compania ta, ce explicaţii ai da? Cum te-ai vinde 
angajatorului tău actual? Ce argumente ai oferi pentru 
banii pe care doreşti să îi câştigi? 

Care sunt competențele tale de bază? Ce talente şi 
abilităţi speciale ai, care te fac valoros şi te deosebesc de 
ceilalţi? Care ar trebui să fie competențele tale de bază sau 
care ar putea fi în viitor? Ce faci tu într-un mod atât de 
deosebit, încât să meriţi banii pe care vrei să îi câştigi? 
Răspunsurile tale la aceste întrebări sunt esenţiale pentru 
succesul tău în carieră. 


21) Cât de bun eşti? 

Există o singură modalitate de a stabili cât de bun 
eşti în ceea ce faci: Eşti solicitat adesea? Dacă eşti foarte 
bun, oamenii încearcă tot timpul să îţi ofere un alt serviciu 
decât cel actual. Primeşti constant oferte de muncă. Dacă 
eşti propriul tău angajat, ai mai multe propuneri decât poţi 
onora. Primeşti constant recomandări şi referinţe de la 
clienţii mulţumiţi. 

Atunci când eşti solicitat intens, slujba ta este sigură. 
Ştii că, dacă s-ar întâmpla ceva la locul tău de muncă 
actual, ai putea să traversezi strada şi să găseşti mâine un 
alt serviciu. Nu te îngrijorezi niciodată în legătură cu 
fluctuațiile economiei, pentru că ai întotdeauna mai multe 
oportunităţi decât poţi gestiona în 24 de ore. 

Atunci când vei ajunge în acest punct, vei şti că eşti 
unul dintre cei mai buni din domeniul tău. Te vei simţi 
minunat în legătură cu tine însuţi. Vei avea un control 
complet asupra viitorului tău. 

22) Fă ceea ce îţi place să faci 

S-ar putea să te întrebi cum îţi poţi stabili domeniul 
de excelenţă, în cazul în care nu ai deja unul. Dacă eşti 
deja foarte bun în ceea ce faci, ar trebui să ştii că, datorită 
schimbărilor atât de rapide din branşa ta, în câţiva ani vei 
avea, probabil, altă slujbă, prestând o activitate diferită, 
într-un domeniu de excelenţă distinct. Orice te-a adus în 
locul în care eşti astăzi nu este suficient pentru a te 
menţine acolo. 

lată unul dintre cele mai importante aspecte ale 
schimbării modului tău de a gândi. Oamenii de succes fac 
ceea ce le place. Ei lucrează pentru bucuria de a practica 
acea meserie. Ei ar munci chiar dacă nu ar fi plătiţi pentru 
asta. Adresează-ţi această întrebare: „Ce activitate aş 
alege dacă aş fi independent financiar şi aş putea face 
orice îmi doresc?” 


Cum ţi-ai schimba viaţa dacă ai câştiga un milion de 
dolari? Marea majoritate a oamenilor ar renunţa imediat la 
slujbele lor dacă ar câştiga un milion de dolari. Dacă tu ai 
renunţa la slujba ta pentru un milion de dolari, acesta este 
un semnal de alarmă. Înseamnă că eşti în mare pericol să- 
ţi iroseşti cariera şi viaţa. 

23) Stabileşte ceea ce îţi place să faci 

Cei ajunşi milionari prin propriile eforturi spun 
aproape invariabil că secretul succesului lor constă în 
faptul că au descoperit ce le plăcea să facă şi au făcut 
acele lucruri din toată inima. Cei mai mulţi oameni de 
succes simt că nu trebuie, de fapt, să muncească. Unii 
dintre ei afirmă: „Nu am lucrat nicio zi în toată viaţa mea”. 
În cazul lor, munca şi joaca se întrepătrund. Ei nu ştiu 
unde începe una şi unde se termină cealaltă. Atunci când 
nu sunt la serviciu, se gândesc şi vorbesc tot despre slujbă. 
Şi când se află la lucru, se adâncesc în muncă. 

Există mai mult de 22.000 de categorii oficiale de 
muncă numai în Statele Unite, împărţite în subcategorii 
care aduc acest număr la cel puţin 100.000 de slujbe 
diferite pe care le-ai putea avea. Iar cele mai multe munci 
pe care le vor desfăşura oamenii în secolul al XXI-lea nu au 
fost inventate încă. 

Dintre miile de slujbe care există, în multe dintre 
acestea ai putea munci şi ţi-ai putea câştiga existenţa 
foarte bine. Obiectivul tău trebuie să constea în a-ţi selecta 
activitatea ideală, cea care îţi oferă cea mai mare bucurie, 
satisfacţie, cele mai mari recompense şi apoi să-ţi 
canalizezi toate energiile pentru a deveni absolut excelent 
în acel domeniu. 

24) Succesul lasă urme 

Punctul de început pentru a-ţi identifica talentele 
speciale şi abilităţile unice este să te gândeşti la trecut. Ce 
tipuri de activităţi ţi-au oferit cele mai bune rezultate şi 


cele mai mari satisfacţii? 

Când erai la şcoală, ce materii te interesau cel mai 
mult şi la care obţineai cele mai bune note? Vei avea 
întotdeauna rezultate excelente la ceva ce te fascinează, îţi 
reţine atenţia şi către care te simţi atras în mod natural. 

Unul dintre testele pentru a vedea dacă ceva este 
potrivit pentru tine îl constituie dorinţa ta de a afla mai 
multe despre acel domeniu. Îţi va plăcea să citeşti despre 
sectorul respectiv de activitate, să vorbeşti şi să înveţi 
despre acesta, în plus, îi vei admira în mod natural pe cei 
care au cel mai mare succes în domeniul ideal pentru tine. 

25) Intoarce-te la copilărie 

O modalitate de a-ţi determina viitorul este să te 
întorci în trecut. Adu-ţi aminte ce îţi plăcea să faci cel mai 
mult când aveai între 7 şi 14 ani. La acea vreme, erai 
complet liber să studiezi orice subiect te interesa. Ce îţi 
plăcea cel mai mult să faci? Dacă nu îţi aduci aminte, du-te 
şi întreabă-l pe unul dintre părinţi. De obicei, ei îşi vor 
aminti cum îţi petreceai timpul atunci când erai mai tânăr. 

Un participant la unul dintre seminariile mele mi-a 
spus că lui i se aplică exact acest principiu. Pe când avea 
între 7 şi 14 ani, îi plăcea să construiască modele de 
avioane. A petrecut multe ore, târziu în noapte, elaborând 
modele din ce în ce mai complexe. Curând, a început să 
construiască prototipuri de avioane cu mici motoare 
înăuntru şi le-a înscris în concursuri. Pe măsură ce a 
crescut, a conceput şi realizat avioane mai mari, 
teleghidate şi le-a prezentat la competiţii de pe întreg 
teritoriul SUA 

La sfârşitul liceului, a urmat cursurile şi şi-a luat 
licenţa la o universitate de inginerie aeronautică. In 
prezent are trei companii iar într-una dintre acestea 
proiectează avioane mici. În cea de-a doua, închiriază 
avioane, iar cea de-a treia companie se ocupă de 


întreţinerea aparatelor de zbor. Mi-a spus că afacerea lui 
are o valoare de câteva milioane de dolari şi că simte că nu 
a muncit o singură zi în toată viaţa. El face şi astăzi ceea 
ce l-a captivat atunci când era tânăr. Şi are numai 35 de 
ani. 

26) Sentimentul tău de importanţă 

Dale Carnegie a scris cândva: „Spune-mi ce îi oferă 
unei persoane cel mai mare sentiment de importanţă şi îţi 
voi dezvălui întreaga sa filosofie de viaţă”. Ce anume îţi 
oferă cel mai mare sentiment de importanţă? Ce lucru îţi 
măreşte stima de sine atunci când îl realizezi foarte bine? 
Ce îţi place să faci cel mai mult, atât de mult, încât te 
atrage în permanenţă? 

Napoleon Hill a spus cândva că unul dintre marile 
secrete ale succesului este să hotărăşti ce îţi place cel mai 
mult să faci şi apoi să găseşti o modalitate de a-ţi câştiga 
existenţa din acel lucru. Mulţi oameni abordează procesul 
în ordine inversă. Ei fac ce simt că trebuie să facă în 
scopul de a obţine timpul şi banii necesari pentru a realiza 
ce-şi doresc cu adevărat. Obiectivul tău ar trebui să fie să 
inversezi această ordine. Ar trebui să faci ceea ce îţi place 
să faci cu adevărat de la început. Astfel, vei deveni din ce 
în ce mai bun în a finaliza din ce în ce mai multe lucruri 
care îţi oferă cel mai mare sentiment de importanţă. 

27) Acceptă realitatea 

Unul dintre cele mai importante aspecte ale 
schimbării modului tău de a gândi este dezvoltarea calităţii 
numite curaj. Voi aborda acest subiect în detaliu în 
Capitolul 12. Pentru moment, legat de desfăşurarea unei 
activităţi care îţi face plăcere, ai nevoie de curaj pentru a 
accepta faptul că, exact acum, s-ar putea să nu te afli în 
locul potrivit, la locul de muncă oportun sau în relaţia 
optimă. S-ar putea să fi ales drumul greşit. 

Cei mai mulţi oameni se adâncesc în slujbele şi 


carierele lor şi chiar în relaţiile pe care le au ca şi cum ar 
şofa cu spatele, ar lovi ceva şi apoi ar ieşi să vadă peste ce 
au dat. Ei nu au obiective clare, aşa că sunt de acord cu 
orice li se întâmplă. Ei acceptă slujba care li se oferă 
atunci când încep să lucreze sau îşi schimbă un serviciu. Ei 
îşi îndeplinesc sarcina ce le este repartizată. Ei le permit 
şefilor să le hotărască drumul în carieră. 

Întregile lor vieți profesionale devin curând 
organizate în jurul aşteptărilor oamenilor care le semnează 
statele de plată. Dacă nu sunt atenţi, anii vor trece, iar ei 
vor uita complet de copilul din ei care a început în viaţă cu 
speranţe şi visuri, intrând într-o lume de posibilităţi şi 
potenţialuri neexploatate. 

28) Fii sincer cu tine însuţi 

Joseph Campbell, fost profesor de mitologie, a relatat 
în urmă cu câţiva ani o poveste în cadrul emisiunii 
televizate Bill Moyers Special. Aceasta a avut loc într-un 
mic restaurant pe care îl avea împreună cu soţia sa. Intr-o 
zi, a venit un cuplu, împreună cu băieţelul lor, şi s-a aşezat 
pentru cină la o masă din apropiere. La jumătatea mesei, 
băiatul a început să vorbească şi să spună că nu îi place 
mâncarea şi că nu o va mânca. Tatăl a devenit extrem de 
furios şi a insistat ca el să o mănânce, fie că îi plăcea sau 
nu. 

Băiatul a refuzat şi i-a spus tatălui său: „Dar nu vreau 
să o mănânc!” 

În acest moment, tatăl a izbucnit şi a început să 
strige: „Tu nu vrei? Şi ce legătură are asta? Eu nu am făcut 
niciodată nimic din ceea ce am vrut în toată viaţa mea!” 

Campbell a continuat să arate că mulţi oameni se află 
în aceeaşi situaţie. Mulţi oameni simt că şi-au trăit 
întreaga viaţă făcând lucruri pe care alţi oameni au dorit 
ca ei să le facă, pentru că nu au avut niciodată curajul să 
acţioneze exact cum doreau ei. 


Campbell a afirmat apoi că, pentru a avea succes şi 
fericire în viaţă, secretul este să „îţi urmezi fericirea”. Să 
faci ce îţi place cel mai mult. Să te uiţi la radiografia vieţii 
tale şi să stabileşti acele activităţi care îţi fac plăcere mai 
mult decât orice altceva, lucrurile pe care le-ai face dacă 
nu ai avea limitări şi apoi să-ţi construieşti viaţa în jurul 
acestor activităţi. 

29) Fii pregătit să pleci 

Mulţi dintre cei mai fericiţi bărbaţi şi femei din 
societatea noastră sunt cei care, la un moment dat, s-au 
revoltat şi au renunţat la o situaţie atunci când şi-au dat 
seama că nu erau fericiţi sau împliniţi. Ei au avut curajul 
să hotărască că vor face ceea ce le place şi nu ceea ce se 
simt obligaţi să facă. Ei s-au cercetat adânc şi şi-au evaluat 
cu sinceritate propriile talente şi abilităţi naturale. Acest 
lucru le-a schimbat adesea întreaga viaţă. 

30) Ascultă-i pe ceilalţi 

În urmă cu câţiva ani, am început să mă gândesc cu 
adevărat la ceea ce îmi doream să fac. Slujba mea era într- 
un con de umbră, iar viitorul nu era foarte luminos, din 
cauza situației economice. Intre timp, deşi aveam 
conturată o idee despre ce voiam să fac, nu eram sigur de 
aceasta. 

În acel moment, mi-am întrebat brusc un prieten ce 
crede că aş putea să fac bine. El mi-a răspuns, fără a ezita 
vreun moment: „Ai fi excelent în a preda şi prezenta 
seminarii”. 

Acesta era exact lucrul la care mă gândeam şi eu, dar 
eram nervos la ideea de a-mi îndrepta întreaga carieră 
spre un domeniu cu totul necunoscut. Comentariul 
prietenului meu m-a făcut să înţeleg că oamenii din jurul 
tău pot vedea adesea clar ceea ce ar trebui să faci tu, chiar 
dacă tu însuţi nu poţi remarca acest lucru. 

Dacă eşti cu totul nesigur de talentele şi abilităţile 


tale naturale, întreabă pe cineva care te cunoaşte bine 
despre direcţia ideală pentru tine. Oamenii care te ştiu şi 
cărora le pasă de tine îţi vor oferi adesea idei care îţi pot 
schimba întreaga viaţă. Adesea, aceste idei îţi vor dezvălui 
adevărata chemare a inimii tale. 

31) Chemarea inimii tale 

Chemarea inimii tale este acel lucru special care ţi-a 
fost menit pe acest pământ. Nimeni altcineva nu poate face 
acel lucru la fel ca tine. Este posibil să fie ceva ce te 
cheamă de mulţi ani, precum sunetul unei muzici de 
departe. Este ceva ce te-a interesat şi te-a atras de când 
erai tânăr. 

Poate că nu ai spus nimănui despre acest subiect. 
Probabil că, în adâncul inimii tale, îţi era frică de 
schimbările enorme pe care ar trebui să le faci pentru a-ţi 
urma chemarea. Dar adevărul este că nu vei fi niciodată cu 
adevărat fericit sau satisfăcut până când nu te vei elibera 
şi nu vei pune suflet în ceea ce faci. 

Eric Butterworth a scris în cartea sa, Discover the 
Power within You (Descoperă puterea din tine) (Editura 
Harper & Row, 1968): „Tu nu eşti ce eşti; tu eşti ce poţi fi”. 

Imaginează-ţi! Tu nu eşti ce eşti, ci eşti ce poţi fi 
atunci când îţi descoperi şi îţi dezvolţi la maximum 
talentele şi abilităţile naturale. 

32) Fii cinstit cu tine însuţi 

Una dintre caracteristicile gestiunii personale este 
aceea că te vezi exact aşa cum eşti. Prin urmare, complet 
sincer. Recunoşti şi accepţi că eşti pe deplin răspunzător, 
preşedintele propriei corporaţii de servicii personale. 
Accepţi faptul că recompensele excelente provin numai din 
rezultate remarcabile în domeniul ales de tine. Te vezi pe 
tine însuţi în mod strategic, de parcă te-ai uita la altcineva. 
Îţi planifici fiecare parte a vieţii, ştiind că nimeni nu va 
face acest lucru pentru tine. Mai ales, îţi stabileşti propriul 


program pentru dezvoltare personală şi profesională cu 
scopul de a te asigura că vei deveni unul dintre cei mai 
buni oameni din domeniul tău. 

33) Gândeşte şi planifică strategic 

Există şapte concepte în planificarea strategică 
personală, care îţi pot îmbunătăţi rezultatele şi schimba 
viaţa. Acestea sunt moduri de a gândi care vor conduce la 
modalităţi mai eficiente de a acţiona. 

34) Trage linie 

Primul concept este ceea ce numesc „gândirea de la 
zero”. Fă o pauză în viaţa şi munca ta. Trage linie sub toate 
activităţile tale curente şi imaginează-ţi că începi de la 
zero. Întreabă-te: „Există vreun lucru în viaţa mea pe care, 
dacă aş fi ştiut ce ştiu în prezent, nu l-aş mai începe astăzi 
dacă aş putea?” 

Aceasta reprezintă una dintre cele mai importante 
întrebări pe care ţi le vei pune vreodată şi la care este bine 
să răspunzi. Poţi să o aplici potrivit conceptului „mergi 
înainte” în fiecare domeniu al vieţii tale. Adesea, cea mai 
mare problemă în planificarea personală strategică este că 
încerci să faci să funcţioneze ceva la care ai renunţa dacă 
ai lua-o de la capăt. 

Adesea, când ofer consultanță  conducerilor 
companiilor, mi se cer sfaturi despre cum se pot creşte 
vânzările unui anumit produs sau serviciu. li întreb 
întotdeauna pe cei din companie: „Ştiind ce cunoaşteţi în 
prezent, aţi mai introduce acest produs sau serviciu dacă 
aţi putea lua din nou această hotărâre?” 

Ei îmi răspund de multe ori că, având în vedere ceea 
ce ştiu la ora actuală, nu ar mai fi cumpărat acel produs de 
la bun început. Sfatul meu pentru ei este întotdeauna 
acelaşi: „Renunţaţi la el”. Unul dintre cele mai inteligente 
lucruri pe care le pot face managerii unei companii cu o 
parte a afacerii care nu funcţionează şi fără niciun viitor 


este să renunţe la ea cât mai repede posibil. Acest lucru se 
aplică la produse, servicii, procese, metode de vânzări sau 
de publicitate, investiţii şi orice alte domenii de activitate 
care consumă timp, bani sau energie emoţională. 

35) Menţine-ţi picioarele deasupra focului 

Dacă există vreun lucru în viaţa ta pe care nu l-ai mai 
începe astăzi, ştiind ceea ce ştii acum, acest lucru este 
potrivit pentru abandon creativ şi poţi renunţa cu totul la 
el. 

Există vreo relaţie din viaţa ta - personală sau 
profesională - în care nu ai mai intra astăzi, ştiind ce ştii la 
ora actuală? Dacă răspunsul e afirmativ, următoarea ta 
întrebare este: „Cum ies din această relaţie şi cât de 
repede?” 

Gândeşte-te la viaţa profesională şi la cariera ta. 
Există vreun aspect din viaţa ta profesională în care nu te- 
ai mai implica astăzi, ştiind ce ştii în prezent? Sau vreun 
proces de afaceri, vreo procedură, activitate sau cheltuială 
pe care nu le-ai mai face dacă ai putea să o iei de la capăt? 

Într-un final, gândeşte-te la investiţiile tale, nu numai 
cele financiare, ci şi la cele emoţionale şi de timp. Există 
vreo parte a vieţii tale care te trage în jos, cauzânducţi 
tensiune sau stres, în care nu te-ai mai implica dacă ai 
putea să începi din nou? Uneori, cea mai rapidă modalitate 
de a schimba lucrurile şi de a-ţi schimba viaţa este, pur şi 
simplu, să pui sub semnul întrebării tot ceea ce faci astăzi 
şi care te face nefericit. Dacă acel lucru nu funcţionează, 
abandonează-l şi începe altceva. 

36) Bunul tău cel mai de preţ 

Bunul tău cel mai de preţ este timpul tău. De 
asemenea, reprezintă şi cea mai limitată resursă a ta. Ai o 
perioadă de timp limitată şi, odată ce s-a sfârşit, s-a sfârşit 
definitiv. Timpul este esenţial pentru realizări şi e efemer. 
Nu poţi obţine mai mult, indiferent ce ai face. Se poate 


spune că, prin modul în care îţi foloseşti această resursă 
prețioasă, îţi determini calitatea vieţii. 

Rezultatele şi recompensele, oricum le-ai defini, 
reprezintă totul. Abilitatea ta de a obţine sănătatea, 
fericirea şi prosperitatea pe care ţi le doreşti reprezintă 
măsura eficienţei tale ca fiinţă omenească. Scopul tău este 
să îţi foloseşti minutele şi orele mai eficient pentru a te 
asigura că obţii cea mai mare cantitate şi calitate a 
lucrurilor pe care le vrei în schimbul timpului pe care îl 
investeşti. 

37) Vânzarea timpului tău 

Totul în viaţă reprezintă un schimb de un fel sau 
altul, în ansamblu, îţi vinzi timpul pentru rezultatele şi 
recompensele pe care ţi le doreşti. Poţi spune ce fel de 
comerciant eşti uitându-te în jurul tău şi evaluânducţi 
situaţia actuală. Eşti mulţumit de rezultatele schimburilor 
de până acum din viaţa ta? 

Unii oameni îşi vând timpul pentru 25.000 de dolari 
pe an. Alţii îşi vând acelaşi timp pentru 250.000 de dolari 
pe an, deşi au o vârstă şi o inteligenţă asemănătoare, 
provin dintr-un mediu identic şi au o educaţie similară. Dar 
unul dintre ei câştigă de 10 ori mai mult decât celălalt! De 
ce se întâmplă astfel? 

În termeni simpli, cel care câştigă mai mult gândeşte 
şi acţionează diferit faţă de cel care câştigă mai puţin. Una 
dintre persoane este un mai bun „comerciant” decât 
cealaltă. Una dintre persoane are informaţii mai bune, îşi 
îmbunătăţeşte continuu abilităţile, începe mai devreme, 
munceşte mai intens şi rămâne până mai târziu după 
program. Un bun comerciant îşi dezvoltă repede avantajul 
competitiv şi începe să ajungă în faţa mulţimii. Curând, el 
munceşte şi câştigă la un nivel mult mai înalt decât cei 
care au început în acelaşi timp cu el. Acesta trebuie să fie 
şi scopul tău. 


38) Timpul tău este limitat 

Nu poţi economisi timp. Poţi numai să îl investeşti în 
mod diferit. Fiecare parte din viaţa ta de astăzi indică 
modul în care ţi-ai folosit timpul în trecut. Dacă doreşti să 
ai un viitor aparte, trebuie să îţi consumi timpul diferit în 
prezent. Trebuie să îţi schimbi modul de a gândi despre 
tine însuţi şi despre cum îşi foloseşti timpul pentru a 
obţine lucrurile pe care ţi le doreşti în viaţă. 

Timpul este, într-un fel, precum banii. Poate fi 
cheltuit sau investit. În cazul în care cheltuieşti timp sau 
bani, au dispărut pentru totdeauna. Nu poţi să le mai obţii 
înapoi. Dar dacă îţi investeşti timpul sau banii în mod 
înţelept, vei fi recompensat cu mai multe rezultate în viitor. 
Planificarea personală şi gândirea strategică îţi oferă 
instrumentele pentru a te asigura că obţii cel mai mare 
profit pe timpul investit (PŢI). Altfel spus, îţi permite să 
înregistrezi cel mai mare „profit pe viaţă”. 

Tot ceea ce faci şi necesită timp reprezintă o alegere. 
Opţiunea este să îţi foloseşti timpul cu înţelepciune sau nu. 
Oricum alegi, timpul va dispărea pentru totdeauna. Dacă 
îţi foloseşti timpul pentru o activitate, nu vei mai avea 
aceeaşi perioadă de timp disponibil pentru a-l consuma sau 
a-l investi într-o altă activitate. Alegerile tale despre cum 
îţi întrebuinţezi timpul îţi determină în mare măsură 
calitatea vieţii, de astăzi şi din viitor. 

Trebuie să fii foarte atent la timpul tău. Trebuie să fii 
hotărât să nu ţi-l risipeşti pe activităţi cu valoare redusă. 
Trebuie să reduci, să selectezi şi să elimini toate 
activităţile care nu mai reprezintă cea mai bună 
întrebuințare a timpului tău dacă vrei să obţii cel mai mare 
profit pentru energia investită în viaţă şi în carieră. 
„Gândirea de la zero” te va ajuta să faci alegeri mai bune. 
Este o modalitate de gândire-cheie care îţi poate schimba 
viaţa. 


39) Principiul Pareto 

Un alt concept important pentru planificarea 
strategică este Regula 80/20, „Principiul Pareto”, despre 
care a scris economistul italian Vilfredo Pareto în 1895, în 
Elveţia. Această regulă stipulează că 80% dintre 
rezultatele tale provin din 20% dintre activităţile tale. 
Dacă întocmeşti o listă cu 10 sarcini pe care trebuie să le 
faci în ziua următoare, două dintre acestea vor valora mai 
mult decât celelalte opt la un loc. 

Dar cele 20% dintre activităţile tale care se dovedesc 
cele mai valoroase în munca ta sunt, invariabil, cele mai 
dificile şi mai pline de provocări. 80% dintre activităţi care 
reprezintă doar 20% dintre rezultate sunt, de obicei, 
amuzante şi uşoare. Ca fiinţă omenească, ai o tendinţă 
naturală să faci lucrurile uşoare, chiar dacă nu simt extrem 
de valoroase sau de importante. Pentru a face cât mai 
multe şi a obţine cele mai bune rezultate din fiecare minut 
investit, trebuie să rezişti tentaţiei de a finaliza mai întâi 
lucrurile neimportante. Trebuie să te disciplinezi să îţi 
menţii energiile concentrate pe unul sau două lucruri pe 
care le poţi face şi care sunt cele mai importante şi mai 
valoroase. 

40) Cum să te vinzi strategic 

Ca preşedinte al propriei corporaţii de servicii 
personale, trebuie să iei în considerare cele patru variabile 
strategice atunci când te vinzi şi îţi oferi serviciile. 
Eficacitatea ta în fiecare dintre aceste patru domenii îţi va 
determina veniturile şi viitorul. Acestea sunt: (1) 
specializarea; (2) diferenţierea; (3) segmentarea şi (4) 
concentrarea. 

Aceste patru activităţi sunt importante pentru fiecare 
afacere şi pentru succesul fiecărui produs sau serviciu 
oferite. Succesul în afaceri şi profitabilitatea reprezintă 
consecinţe ale unor rezultate notabile în fiecare dintre 


aceste domenii. Problemele cu vânzările şi profitabilitatea 
constituie rezultatul unui punct slab într-unul sau în mai 
multe dintre aceste sectoare. Fiecare ţi se aplică şi ţie, şi 
carierei tale. 

41) Specializează-te în domeniul tău 

Specializarea înseamnă să hotărăşti exact ceea ce vei 
realiza în domeniul tău şi să faci acest lucru bine. Oamenii 
de succes din fiecare domeniu se specializează mai 
degrabă decât să aibă cunoştinţe generale. Ei îşi 
concentrează timpul şi talentele mai degrabă decât să 
încerce să facă prea multe lucruri. Ei muncesc pentru a-şi 
construi reputaţia că sunt indispensabili într-un anumit 
domeniu. Ei nu încearcă să facă toate lucrurile fără a le 
realiza bine. 

O afacere de succes se poate specializa pe un anumit 
tip de clienţi sau într-o piaţă specifică. Ori într-un anumit 
produs sau serviciu pentru acel tip de client. Un om de 
vânzări de succes se va specializa în a vinde un anumit 
produs sau serviciu unui anumit tip de consumator. Un om 
de succes din orice domeniu va petrece din ce în ce mai 
mult timp făcând mai puţine lucruri, dar acestea cu o 
valoare crescândă în acel sector specific. 

Care este domeniul tău de specializare astăzi? Care 
va fi în viitor? Care ar trebui să fie branşa respectivă dacă 
vrei să ajungi în vârful sectorului tău de activitate? Care ar 
putea fi acesta dacă ai face câţiva paşi înapoi şi ţi-ai 
imagina că nu ai nicio limitare şi că ai putea avea numai 
abilităţi excelente, în orice piaţă, după cum îţi doreşti? 

42) Diferenţiază-te 

A doua variabilă strategică în afacerea sau în cariera 
ta o reprezintă diferenţierea. Acesta este factorul cheie 
care hotărăşte de cele mai multe ori succesul în vânzări, 
marketing şi creştere a afacerii. Constituie principalul 
determinant al succesului în cariera ta. 


Diferenţierea este definită ca modul în care te separi 
de toţi ceilalţi din domeniul tău care oferă ceva similar. 
Domeniul, tău de diferenţiere este, în realitate, domeniul 
tău de excelenţă, aria ta de unicitate, ceea ce ai specific. 
Este cel care îţi oferă un avantaj competitiv asupra 
celorlalţi din branşa ta. 

43) Întrebarea-cheie 

Imaginează-ţi că un posibil client foarte important te- 
ar întreba: „Ce anume este diferit la produsul sau serviciul 
tău, ce este mai bun în orice fel faţă de produsele sau 
serviciile similare oferite de oricare altă companie pe piaţa 
de astăzi?” Cum ai răspunde? Dacă ar trebui să răspunzi 
de ce produsul sau serviciul tău este superior faţă de cele 
ale competitorilor, ce ai spune? 

Mulţi oameni de vânzări şi chiar proprietari de 
afaceri nu ştiu sigur cum să răspundă la această întrebare. 
Dar tu trebuie să ştii exact care este avantajul tău 
competitiv dacă vrei să vinzi mai mult pe o piaţă din ce în 
ce mai competitivă. 

De vreme ce îţi planifici strategic propria carieră, 
trebuie să-ţi pui această întrebare. Ce abilităţi unice 
posezi, care te fac superior faţă de toţi ceilalţi care se 
oferă să realizeze acelaşi lucru pe care îl faci şi tu? Ce 
abilităţi ar fi necesare? Dacă în momentul de faţă nu 
excelezi în domeniul tău, ce paşi ar trebui să faci, începând 
chiar de acum, pentru a ajunge în punctul din care te poţi 
deosebi de toţi ceilalţi? 

44) Identifică-ţi consumatorii ideali 

Cel de-al treilea domeniu strategic în afaceri este 
segmentarea. Acesta necesită să îţi împarţi pieţele şi 
consumatorii în segmente. Poţi face acest lucru 
identificând acei clienţi care pot beneficia cel mai mult de 
sfera ta de specializare şi de avantajul tău competitiv în 
acel domeniu. 


Prin segmentare, îţi identifici consumatorii ideali. 
Cine sunt ei? Unde se află? Ce au în comun? Care le sunt 
vârsta, veniturile, nivelurile de educaţie, mediile din care 
provin, poziţiile, experienţele şi aşa mai departe? Astăzi, 
marketingul se concentrează din ce în ce mai mult pe nişe 
şi micronişe. Vânzările şi marketingul sunt din ce în ce mai 
mult personale şi individuale, adresându-se unor grupuri 
foarte exact definite de potenţiali consumatori cu anumite 
calităţi şi caracteristici. Care sunt consumatorii tăi ideali? 

45) Concentrează-ţi energiile 

Cea de-a patra strategie variabilă, poate cea mai 
importantă dintre toate în vânzări şi marketing, este 
principiul concentrării. Acesta reprezintă abilitatea de a-ţi 
concentra toate energiile şi resursele pe acei clienţi sau 
acele pieţe unde ai cele mai mari şanse de succes în cea 
mai scurtă perioadă de timp. 

Îndemânarea de a te concentra exclusiv asupra 
oportunităţilor cu valoarea cea mai ridicată te va ajuta să 
ai profit în urma energiei folosite mai mult decât orice alt 
factor. Concentrarea este un principiu cheie pentru succes 
în orice domeniu. 

46) Succes versus eşec 

Dun & Bradstreet au evaluat rezultatele afacerilor de 
succes şi ale celor lipsite de reuşită mai mult de 50 de ani. 
De curând, au introdus toate informaţiile despre afacerile 
eşuate în calculator. Informaţiile au indicat că afacerile nu 
au mers din cauza „vânzărilor scăzute”. Afacerile au 
succes datorită „vânzărilor ridicate”. Orice altceva în plus 
reprezintă simple comentarii. 

În calitate de preşedinte al propriei companii, angajat 
în planificarea personală strategică pentru propria carieră, 
scopul tău este să asiguri cel mai mare nivel de vânzări al 
serviciilor tale pe care îl poţi atinge. Acest lucru necesită 
să te specializezi, să te diferenţiezi, să segmentezi şi să te 


concentrezi. În poziţia de preşedinte al propriei vieţi şi 
cariere, trebuie să devii excelent în a face unul sau două 
lucruri pentru care piaţa va plăti cel mai mult. Apoi, 
trebuie să devii din ce în ce mai bun în acest domeniu sau 
chiar în ambele. 

47) Eşti extraordinar 

Pot afirma, pe bună dreptate, că eşti extraordinar. Te- 
ai născut cu talente şi abilităţi unice, care te fac complet 
diferit de toate celelalte fiinţe omeneşti care au existat 
vreodată. Şansele de a găsi încă o persoană ca tine sunt de 
una la 50 de miliarde. De fapt, acest lucru nu se va 
întâmpla niciodată. 

Nu există nicio altă persoană care are aceeaşi 
combinaţie unică şi remarcabilă de experienţe, idei, 
gânduri, sentimente, educaţie şi imaginaţie ca tine. Ai 
înăuntrul tău, chiar acum, abilitatea de a fi, de a avea sau 
de a face aproape orice îţi poţi imagina. Te asemeni foarte 
mult cu blocul de marmură al lui Michelangelo. Eşti 
asemenea unei capodopere care aşteaptă să iasă la lumină. 

Succesul deosebit şi fericirea vin atunci când îţi 
identifici abilităţile naturale şi apoi te concentrezi să te 
dezvolţi pe linia talentelor tale înnăscute. Este ca şi cum ai 
fi fost proiectat pentru succes într-un mod specific şi, dacă 
poţi găsi domeniul pentru care ai fost conceput, vei reuşi 
să realizezi mai mult în câţiva ani decât cei mai mulţi 
oameni într-o viaţă întreagă. 

48) Nu lăsa nimic la voia întâmplării 

Nu refuzi nimic şansei. Nu speri să se întâmple 
miracole sau să dai lovituri norocoase. Recunoşti că, dacă 
este să fie, depinde numai de tine. 

Întrucât ştii că urmează să îţi petreci restul vieţii 
lucrând la ceva, te hotărăşti dinainte că vei face ceea ce îţi 
place. Vei deveni tot ceea ce eşti capabil să devii prin 
dezvoltarea talentelor şi abilităţilor tale unice, oriunde te- 


ar conduce asemenea însuşiri. Vei lucra numai la ceva ce 
îţi face plăcere, cu oameni pe care îi simpatizezi, 
desfăşurând o activitate care face diferenţa în lume. 

Iti stabileşti standarde înalte. Gândeşti pozitiv şi 
constructiv despre cariera ta şi despre viitorul tău. 
Recunoşti că poţi face orice a făcut oricine altcineva. 
Odată ce te-ai decis ce îţi doreşti să faci, vei face totul din 
inimă şi într-un mod excelent. Drept urmare, vei deveni de 
neoprit. 

49) EXERCIŢII DE ACŢIUNE 

1. Ce îţi place cu adevărat să faci? Ce activitate îţi 
oferă cel mai mare sentiment de importanţă? 

2. Dacă ai putea fi excelent la orice sarcină sau în 
orice abilitate, care ar fi aceasta? Stabileşte-ţi-o drept 
obiectiv şi începe să lucrezi imediat asupra acelei 
îndemânări. 

3. Care sunt domeniile cheie ale slujbei tale? Pe o 
scală de la 1 la 10, cât de bun eşti în fiecare sector de 
activitate? 

4. Care abilitate, dacă ai dezvolta-o şi utiliza-o într-un 
mod excelent, ar avea cel mai mare impact pozitiv asupra 
vieţii tale? 

5. Care este domeniul tău de excelenţă, specific ţie şi 
care reprezintă cel mai bun lucru pe care îl realizezi în 
activitatea ta? 

6. Dacă ai putea face doar un singur lucru toată ziua, 
ce sarcină sau activitate ar contribui cel mai mult la 
valoarea companiei şi a muncii tale? 

7. Identifică-ţi chemarea inimii, acel lucru unic 
pentru care ai fost adus pe pământ. Dacă ai putea realiza 
un singur lucru extraordinar în viaţă, care ar fi acela? 

(j) 7 

Pune oamenii pe primul loc 

Relaţiile personale reprezintă solul fertil din care 


provin toate avansările, toate succesele, toate realizările 
din viaţa reală. 

Ben Stein 

Oamenii pe care îi cunoşti, precum şi cei care te ştiu 
într-un mod favorabil vor contribui la succesul, fericirea şi 
nivelul tău de realizări în viaţă mai mult decât orice alt 
factor. Nimeni nu reuşeşte nimic numai prin sine însuşi. 

În viaţă, relaţiile reprezintă totul. Prietenul meu, 
Charlie Jones, spunea: „Vei fi peste cinci ani ceea ce eşti în 
prezent, cu excepţia cărţilor pe care le vei citi şi a 
oamenilor pe care îi vei cunoaşte”. 

Doctorul David Meclelland, autor al cărţii The 
Achieving Society (Societatea de succes) (Editura Van 
Nostrand, 1961), a concluzionat, după 25 de ani de 
cercetare la Harvard, că alegerea unui „grup de referinţă” 
va avea o mai mare legătură cu succesul tău decât orice 
altceva. Meclelland a intervievat absolvenţi ai universităţii, 
precum şi persoane care participaseră la cursurile sale 
intensive despre succesul în viaţa americană. I-a studiat pe 
aceşti oameni timp de mai mulţi ani. Mulţi dintre ei au 
aplicat ceea ce învăţaseră şi au realizat lucruri minunate. 
Ei şi-au construit afaceri profitabile şi cariere de succes. 

Totuşi, mulţi dintre absolvenţi nu au reuşit să 
transforme în succes informaţiile şi ideile pe care le 
învăţaseră. De ce nu? După ce i-a cercetat din nou, ela 
aflat că ei se întorseseră invariabil la acelaşi grup de 
oameni cu care se asociaseră înainte de a urma cursurile 
despre succes. Drept urmare, ei şi-au reluat vechile 
obiceiuri, obişnuinţe şi modalităţi de a trăi. Nimic nu s-a 
schimbat pentru ei, deoarece erau integrați în fostele 
grupuri de referinţă. 

1) Grupul tău de referinţă 

Grupul tău de referinţă este definit prin persoanele 
cu care consideri că eşti asemănător. De exemplu, dacă 


eşti adeptul unei anumite biserici, membrii acelei biserici 
fac parte din grupul tău de referinţă. Şi te consideri 
asemenea lor. Dacă aparţii unui partid politic, unei ligi de 
bowling sau unei anumite profesii, oamenii din acele 
grupuri sau organizaţii sunt parte a grupului tău de 
referinţă. Te identifici puternic cu ei. 

De-a lungul timpului, printr-un proces de absorbţie, 
le vei adopta atitudinile, modul de a se comporta, de a 
vorbi, nivelurile de aspirație şi chiar stilul de a se îmbrăca. 
Grupul tău de referinţă va exercita o influenţă enormă 
asupra persoanei care vei deveni. Îţi vei ajusta obiectivele, 
comportamentele şi gândurile pentru a fi în conformitate 
cu ceea ce simţi că vor aproba ei. Acest lucru se întâmplă 
tot timpul în cazul adolescenților. 

2) S-ar impune să faci noi alegeri 

Orice schimbare în lumea ta exterioară începe cu o 
modificare în universul tău interior. Transformări majore în 
sfera ta lăuntrică încep să aibă loc atunci când schimbi 
oamenii cu care te asociezi şi te identifici. Când selectezi 
un nou grup de referinţă sau te găseşti într-o situaţie cu 
oameni diferiţi, începi să te transformi în mod inconştient, 
aproape în ciuda a ceea ce eşti tu. 

Acest proces de modificare are loc destul de repede. 
În timpul seminariilor şi călătoriilor mele, am lucrat cu 
nenumărați bărbaţi şi femei din toată ţara şi din toată 
lumea, care au urmat cu sfinţenie acest sfat. Ei şi-au 
schimbat în mod deliberat grupul de referinţă. Au hotărât 
să se asocieze cu oameni diferiţi din organizaţii distincte. 
Curând, ei au început să gândească diferit despre ei înşişi, 
iar lumea lor exterioară a început să capete alte valenţe. 

3) După cum gândeşte un om 

Legea Corespondenţei arată că lumea ta exterioară 
reprezintă o oglindă a universului tău interior. În Biblie se 
spune: „Un om este aşa cum gândeşte”. Ceea ce înseamnă 


că percepţia despre lumea exterioară ţi se schimbă în 
conformitate cu modul în care te vezi şi gândeşti despre 
tine în conştient, pentru a fi conformă cu imaginea 
formată. lată mesajul central al acestei cărţi. 

Factorii cu cea mai mare influenţă asupra modului 
tău de a gândi şi de a simţi vor fi aproape întotdeauna 
ceilalţi semeni din viaţa ta. Oamenii de succes sunt aceia 
care îşi formează obiceiul de a se asocia cu alţi oameni 
pozitivi, orientaţi către succes. Prin definiţie, oamenii care 
nu au succes ajung să se asocieze cu oameni a căror viaţă 
nu se îndreaptă nicăieri. Oamenii din ambele grupuri devin 
din ce în ce mai asemănători cu oamenii cu care se 
identifică cel mai mult. 

4) Formează-ţi un nou grup de referinţă 

Dacă vrei cu adevărat să îţi schimbi viaţa şi modul de 
a gândi, ia o decizie astăzi să începi să te asociezi, în 
fiecare domeniu al vieţii tale, cu alţi bărbaţi şi femei pe 
care îi admiri şi îi respecţi. Hotărăşte-te să colaborezi cu 
oameni care îţi plac şi de la care poţi învăţa. Lucrează şi 
socializează numai cu genul de oameni cu care ai vrea să 
semene copiii tăi atunci când vor creşte. După ce îţi vei 
stabili aceste tipuri de standarde pentru relaţiile tale 
interpersonale, întreaga ta viaţă va începe să se 
îmbunătăţească aproape imediat. 

5) Dezvoltă-ţi propria reţea 

Reţeaua ta este formată dintr-un număr de oameni pe 
care îi cunoşti, atât direct, cât şi indirect. Aceştia sunt 
oameni asupra cărora poţi exercita o oarecare influenţă şi 
care pot, în mod similar, exercita o anumită influenţă 
asupra ta. 

Oamenii cu cel mai mare succes din societatea 
noastră, de la fiecare nivel, sunt cei care îi cunosc pe cei 
mai mulţi alţi oameni de succes. Ei îşi organizează vieţile 
pentru a-i întâlni pe aceştia în mod deliberat, nu 


accidental. Şi aşa poţi face şi tu. 

De-a lungul timpului, mulţi bărbaţi şi femei se mută 
dintr-un oraş în altul, dintr-un domeniu ori industrie în alte 
sfere de activitate. Ei încep cu puţine contacte, dar într-un 
timp record ajung să se numere printre oamenii cei mai 
cunoscuţi şi mai respectaţi din noul lor domeniu. De ce se 
întâmplă acest lucru? Întrucât aplică în noile lor vieţi 
principiile relaţionării creative. 

Ei încep imediat să-şi formeze grupuri de referinţă 
inedite, pozitive. Pun în practică un plan de a-şi dezvolta 
cât mai multe relaţii bune, de calitate, în cea mai scurtă 
perioadă de timp. 

6) Construirea reţelei tale 

Îţi voi prezenta un exerciţiu foarte bun pentru tine. 
De-a lungul următoarelor şase luni până la un an, 
întocmeşte-ţi o listă într-o agendă cu cei mai importanţi 
100 de oameni din comunitatea ta. În timp ce aduni aceste 
nume din ziare, din conversații, din ştiri şi de la serviciu, 
începe să te gândeşti cum ai putea ajunge să-i întâlneşti şi 
să-i cunoşti. Adu-ţi aminte, cu cât cunoşti mai mulţi oameni 
care te cunosc şi gândesc despre tine într-un mod pozitiv, 
cu atât vei avea mai mult succes în fiecare domeniu al 
vieţii tale. 

Odată ce vei avea lista cu cei 100 de oameni, ar 
trebui să o consulţi în mod regulat. Începe să legi 
sistematic relaţii cu aceşti oameni. După ce ai selectat un 
nume, gândeşte-te la cum ai putea intra în contact cu acea 
persoană. Cea mai simplă modalitate este de a-i scrie o 
scrisoare prin care îţi exprimi opinia în legătură cu ceva în 
care este implicată sau transmiţi, pur şi simplu, felicitări 
pentru succesul persoanei respective în legătură cu ceva 
obţinut de curând. 

Fii răbdător atunci când începi să îţi extinzi cercul de 
contacte. Nu te aştepta ca persoana căreia i-ai scris să te 


sune sau să vină la uşa ta pentru a te întâlni. Eşti în etapa 
în care sădeşti seminţe. Mai târziu, poţi vedea că acea 
persoană a realizat altceva şi poţi scrie o altă scrisoare. 
De-a lungul timpului, aceste eforturi mici vor începe să dea 
roade. 

7) Răbdarea este răsplătită 

Scriu mereu scrisori oamenilor pe care îi cunosc, din 
toată ţara. Le trimit întotdeauna o copie a unei poezii, 
uneori o carte, alteori un program audio sau ceva ce simt 
că le-ar face plăcere. De-a lungul anilor, am făcut acest 
lucru pentru sute sau, poate, mii de persoane. In prezent, 
oriunde merg, oamenii vin la mine şi îmi aduc aminte că le- 
am scris sau le-am trimis ceva, de multe ori cu mulţi ani 
înainte. 

În urmă cu câţiva ani, mă aflam în Washington D.C., 
la o conferinţă la nivel înalt, iar o persoană importantă din 
una dintre cele mai mari organizaţii din Capitală a venit la 
mine şi mi-a adus aminte că îi scrisesem şi îi trimisesem 
ceva cu cinci ani înainte. Incă îşi aducea aminte. De-a 
lungul timpului, după această întâlnire, am ajuns să îl 
cunosc foarte bine pe acest bărbat. M-a prezentat apoi 
unor persoane foarte influente. Aceste noi relaţii s-au 
dovedit a fi foarte plăcute şi productive pentru mine. Şi pot 
afirma că au început toate datorită faptului că mă 
aşezasem şi scrisesem o scrisoare prietenoasă. 

8) Avansând în carieră 

Aproximativ 85% dintre cele mai bune slujbe din 
Statele Unite sunt ocupate prin contacte şi nu prin 
anunţuri publicitare sau prin agenţii de recrutare. Cineva 
are nevoie de o persoană pentru o anumită slujbă şi face 
cunoscut acest lucru în cadrul reţelei. Vorbele circulă de la 
o persoană la alta şi, ca urmare a acestor relaţii, apare o 
persoană potrivită care nu ar fi putut fi găsită altfel şi care 
este direcţională către respectivul loc de muncă. 


Mulţi oameni au descoperit că şi-au transformat 
vieţile profund înmulţindu-şi contactele de fiecare dată 
când au avut ocazia. lar atunci când şi-au schimbat 
cariera, s-a întâmplat ca ei să cunoască persoana potrivită 
care se afla în locul potrivit pentru a le face cunoştinţă cu 
persoana potrivită şi astfel au obţinut slujba potrivită care 
le-a oferit posibilitatea de a câştiga ani de muncă intensă 
până la a ajunge la acelaşi nivel de responsabilităţi şi 
venituri. 

9) Alătură-te lor 

Punctul de interes al relaţionării pentru cei mai mulţi 
bărbaţi şi femei de succes şi milionari este implicarea lor 
în grupuri, cluburi şi asociaţii care conţin membri care îi 
pot ajuta în diverse domenii. 

Din propria experienţă, am descoperit, când m-am 
mutat dintr-un oraş în altul, că prin implicarea în diverse 
grupuri şi organizaţii am reuşit să leg mai multe prietenii 
şi să progresez mai mult în câţiva ani decât alţii în 10 sau 
20 de ani. 

Hotărăşte-te chiar acum să devii membru în unul sau 
două cluburi ori asociaţii. Prima asociaţie în care ar trebui 
să te înscrii este aceea pentru profesia sau ocupaţia ta. 
Dacă lucrezi în domeniul imobiliar, înscrie-te într-o 
organizaţie imobiliară. Dacă eşti antreprenor, înscrie-te 
într-o asociaţie antreprenorială. Dacă lucrezi în vânzări, 
înscrie-te într-un club precum Asociaţia Internaţională a 
Oamenilor din Vânzări şi Marketing. 

Atunci când te decizi să intri într-o asociaţie 
profesională, nu ar fi indicat să comiţi greşeala de a 
participa doar la întâlnirile organizate şi apoi să mergi 
acasă. Aşa fac 80 - 90% dintre membri. Se poate ca ei să 
beneficieze de apartenenţa lor la organizaţie, dar nici pe 
departe cât ai putea obţine tu dacă te-ai implica mai mult. 

lată care ar trebui să fie strategia ta. Atunci când te 


înscrii într-un club sau într-o organizaţie, uită-te la 
diversele comitete din lista membrilor. Întreabă şi află care 
este cel mai activ şi mai important pentru organizaţie. 

Uneori este vorba despre comitetul de membri. 
Alteori despre comitetul pentru relaţii guvernamentale sau 
despre cel pentru educaţie sau pentru strângere de 
fonduri. Oricare ar fi acesta, află care dintre comitete pare 
a avea cel mai mare impact asupra sănătăţii şi creşterii 
organizaţiei şi apoi oferă-te voluntar pentru a lucra în acel 
comitet. Aproape întotdeauna se va găsi un loc liber pentru 
cineva care este dispus să ajute. 

10) Donează-ţi timpul 

Atunci când participi la întâlnirile comitetului, 
dezvoltă-ţi obiceiul de a ridica mâna. Oferă-te voluntar 
pentru sarcini, să scrii unele rapoarte ori pentru oricare 
altă muncă ce trebuie îndeplinită. 

Regula este aceasta: în fiecare organizaţie, mai puţin 
de 10% dintre oameni realizează cea mai mare parte a 
lucrurilor. În orice comitet, mai puţin de 20% dintre 
oameni fac mai mult de 80% din munca din acel comitet. 
Scopul tău este să te numeri printre acei 10 - 20%. 

Cele mai importante comitete atrag cei mai buni şi 
mai importanţi oameni din asociaţie. Aceştia reprezintă 
genul de oameni pe care doreşti să îi ai în grupul tău de 
referinţă şi cu care vrei să formezi relaţii. Constituie genul 
de oameni al căror nume îl doreşti pe lista ta de cunoştinţe 
şi în reţeaua ta profesională. 

11) Acţionând pentru colegii tăi 

Unul dintre cele mai mari avantaje în a lucra voluntar 
într-un comitet pentru asociaţia ta este acela că ai ocazia 
să-ţi arăţi talentele în faţa colegilor tăi, dar fără a încerca 
vreodată să îi impresionezi sau să îi determini să îţi dea 
sau să facă ceva pentru tine. 

De fiecare dată când accepţi o responsabilitate şi ţi-o 


îndeplineşti complet, ei observă acest lucru în tăcere. Se 
poate ca ei să nu spună nimic, în afară de mulţumirile sau 
felicitările ocazionale, dar vor reţine, iar aceste lucruri îţi 
vor fi foarte utile mai târziu. 

12) Învață să vorbeşti cu încredere de sine în public 

Dacă îţi este teamă să vorbeşti în public, ar trebui să- 
ţi întocmeşti un plan, chiar acum, legat de cum poţi scăpa 
de această frică. Abilitatea ta de a face o prezentare în faţa 
unui grup mic de persoane sau de a te ridica şi a vorbi sau 
de a prezida o întâlnire pentru un grup mai numeros te 
poate aduce mai mult în atenţia oamenilor care te pot 
ajuta decât orice alt lucru pe care l-ai putea realiza. 

Din fericire, vorbitul în public este o abilitate pe care 
o poţi deprinde prin practică. De-a lungul anilor, le-am 
recomandat călduros oamenilor să urmeze un curs Dale 
Carnegie sau Toastmasters International. Ambele sunt 
deschise pentru toată lumea şi disponibile oriunde. 

Atunci când te înscrii într-una dintre aceste 
organizaţii de renume, conducătorii lor te vor pregăti 
foarte bine să vorbeşti în public. Îţi vor arăta cum să 
proiectezi un discurs - cu început, cuprins şi încheiere. Îi 
vor explica modul în care să vorbeşti într-o varietate de 
situaţii. Şi, cu cât îţi vei îmbunătăţi abilitatea de a vorbi, 
conform Legii Atracţiei, cu atât vei atrage mai mult oameni 
şi oportunităţi de a vorbi în faţa unor grupuri mai mari şi 
mai numeroase. 

13) Caută modalităţi de a contribui 

lată un lucru foarte important pe care l-am învăţat. 
Din cauza egoismului, marea majoritate a oamenilor se 
gândeşte mereu la cum ar putea avea câştiguri imediate 
din orice interacţiune cu alţi oameni. Dar acest lucru nu 
este valabil pentru tine. Scopul tău este să cauţi modalităţi 
de a contribui, trebuie să se axeze pe găsirea unor 
modalităţi de a contribui. 


Aceasta pare să fie strategia folosită de cei mai mulţi 
oameni de vârf. De-a lungul anilor am lucrat cu mulţi 
oameni bogaţi. Nu voi uita niciodată cum un miliardar s-a 
întors către mine la sfârşitul unei întâlniri şi m-a întrebat 
în particular: „Pot face ceva pentru tine?” Mai târziu, o 
altă persoană, a cărei avere era de 500 de milioane de 
dolari, mi-a pus aceeaşi întrebare: „Te pot ajuta cumva?” 

Atunci când am început să lucrez pentru un bărbat a 
cărui avere se ridica la peste 800 de milioane de dolari, el 
m-a întrebat, la a doua sau a treia noastră întâlnire, dacă 
putea face ceva din poziţia sa pentru a mă sprijini în viaţa 
mea personală. Deşi nu m-am putut gândi la nimic, acel 
simplu gest mi-a câştigat loialitatea pe viaţă. De-a lungul 
anilor, am observat că, la toate nivelurile societăţii, mulţi 
oameni importanţi au ajuns acolo căutând mereu 
modalităţi de a-i ajuta pe ceilalţi. 

14) Aplicând legea 

lată una dintre cele mai mari descoperiri din toate 
timpurile: Cu cât oferi mai multe fără a te aştepta la 
recompense, cu atât vei primi mai mult din cele mai 
neaşteptate surse. 

Cei mai mulţi oameni cred că, dacă fac ceva bun 
pentru o persoană sau un grup ori contribuie în vreun fel, 
răsplata ar trebui să vină direct de la acea persoană sau de 
la acel grup. Dar universul nu funcţionează astfel. Atunci 
când faci un lucru drăguţ pentru altcineva, activezi Legea 
Atracţiei. Întrucât este o lege, nu trebuie să-ţi faci 
niciodată probleme în legătură cu răsplata. Atât timp cât 
vei continua să semeni bunătate, universul va avea grijă de 
recoltă. Lucrurile bune îţi vor veni, de cele mai multe ori, 
dintr-o sursă complet neaşteptată, la un moment cu totul 
inopinat. Trebuie doar să te asiguri că vei contribui în 
continuare. Rezultatul va veni de la sine. 

15) Cei mai buni oameni 


În calitatea mea de orator profesionist, lucrez cu 
oameni şi cu asociaţii de pe întreg teritoriul SUA. Cei mai 
buni şi mai talentaţi oameni din fiecare asociaţie sunt, fără 
excepţie, cei care participă la aproape fiecare întâlnire. 
Oamenii de vârf sunt cei care îşi alocă mereu timp şi fac 
sacrificiul de a fi acolo. Ei sunt cei care fac parte 
întotdeauna din comitete şi se oferă să ajute în orice fel. 

Am observat un fenomen interesant. În fiecare an, un 
membru al asociaţiei este ales preşedinte naţional. În 
această calitate, membrul respectiv va trebui să petreacă 
mult timp călătorind voluntar prin Statele Unite în 
interesul asociaţiei, fără a fi remunerat. 

Ai putea să crezi că aceste călătorii vor afecta 
capacitatea acelei persoane de a-şi asigura existenţa. Dar 
se pare că se întâmplă un fenomen invers. Toţi preşedinţii 
de asociaţii cu care am vorbit au descoperit că au câştigat 
mai mulţi bani, au avut o evoluţie mai bună în carieră şi au 
progresat mai mult în domeniul lor de activitate în anul în 
care au început să lucreze pentru asociaţie decât în orice 
alt an din viaţa lor. 

Cu cât contribui mai mult, fără a te aştepta la 
recompense, cu atât vei primi mai mult din cele mai 
neaşteptate surse. Iar tu controlezi în întregime ceea ce 
aduci drept contribuţie. Universul va avea grijă de 
celelalte lucruri. 

16) Ține evidenţa 

Harvey Mackay spunea în programul său audio, How 
to Build a Network of Power Relationships (Cum să-ţi 
construieşti o reţea de relaţii puternice), că cel mai 
important cuvânt care nu se afla în dicţionar (la acel 
moment) era „Rolodex” (lista de cunoştinţe). El pretindea 
că, dacă Rolodex-ul tău ar fi suficient de mare, nu ar trebui 
să dai niciodată mai mult de două telefoane pentru a intra 
în legătură cu oricine din SUA. Harvey Mackay are un 


Rolodex cu mai mult de patru mii de nume pe care le-a 
adunat de-a lungul anilor. El a descoperit că cei puţin una 
dintre aceste persoane are acces direct la oricare altă 
persoană cu care ar dori să comunice, inclusiv 
preşedintele Statelor Unite. 

17) Alianţa ta inteligentă 

După decenii în care i-a studiat pe cei mai bogaţi 
oameni din America, Napoleon Hill a concluzionat că 
formarea unei reţele inteligente este un pas important 
către prosperitate. Crearea unui grup inteligent sau 
participarea în cadrul său permite nenumăratelor 
persoane să ajungă de la sărăcie şi obscuritate la succes şi 
confort material. 

De aceea, baza reţelei tale personale de contacte ar 
trebui să fie, chiar înainte de a începe să te alături unor 
grupuri şi organizaţii, reţeaua ta inteligentă. Acesta este 
un grup mic de patru sau cinci persoane cu care te 
întâlneşti şi vorbeşti în mod curent. 

Să te întâlneşti în mod regulat, o dată pe săptămână 
sau chiar mai des, cu oameni care gândesc ca tine este 
cheia succesului unui grup inteligent. Nu te îngrijora dacă 
eşti egoist în aceste relaţii. Include în acest grup redus 
doar oamenii pe care îi poţi ajuta (şi care te pot sprijini). 

18) Preia iniţiativa 

Incepi formarea unui grup inteligent prin abordarea 
uneia sau a doua persoane pe care le placi şi le admiri şi 
care par a avea aceeaşi atitudine pozitivă ca şi tine. Ele 
pot activa în domeniul tău sau în altul. Pot fi mai în vârstă 
sau mai tinere decât tine, de acelaşi sex sau nu. Nu 
contează atâta vreme cât există o afinitate între voi. 

Cele mai importante caracteristici ale lor sunt acelea 
că au atitudini mentale pozitive şi că sunt, în general, 
optimiste în legătură cu ele şi cu viaţa lor. Ar trebui să aibă 
obiective proprii asupra cărora să lucreze în fiecare zi. Ar 


trebui să aibă spiritul liber şi să fie curioase. Ar trebui să 
creadă în dezvoltare personală şi să citească deja cărţi, să 
asculte programe audio şi să participe la cursuri şi la 
seminarii. 

19) Mobil sau structurat 

Atunci când te întâlneşti cu membrii unui grup 
inteligent, poţi avea sau nu un plan de lucru. Întâlnirile 
voastre pot fi structurate sau nu. Puteţi vorbi despre 
subiecte generale sau specifice. Despre ceea ce 
interesează pe tine sau pe ei. Nu contează. Simplul fapt că 
îţi petreci timpul în jurul altor oameni pozitivi îţi dă 
energie, te face mai creativ şi mai entuziast în legătură cu 
orice activitate depusă. 

Un element important al unui astfel de grup este 
veselia de care vă bucuraţi împreună. Aceasta reprezintă 
măsura cheie a calităţii oricărei relaţii. Oamenii care râd 
mult împreună se plac mai mult. De obicei, ei îşi acordă 
mai mult ajutor reciproc. Oamenii pe care îi placi cel mai 
mult în viaţă vor fi mereu cei cu care râzi şi glumeşti cel 
mai mult. 

20) Doi oameni împreună 

Cel mai important grup inteligent pe care îl vei forma 
vreodată este împreună cu soţul/soţia sau partenerul/a 
tău/ta. Un soţ şi o soţie sau un cuplu pot reprezenta cel 
mai puternic grup inteligent. Atunci când doi oameni sunt 
în perfectă armonie unul cu altul şi îşi sprijină reciproc 
speranţele şi visurile, ei formează o combinaţie puternică 
ce permite fiecăruia dintre ei să realizeze mult mai mult 
decât ar fi făcut separat. 

Oamenii care au relaţii excelente cu persoana pe 
care o descriu ca fiind prietenul/prietena lor cel/cea mai 
bun (a) sunt printre cei mai fericiţi, mai împliniţi şi mai de 
succes oameni din societatea noastră. Doi oameni 
împreună pot crea lucruri minunate pentru amândoi. 


21) Grupuri multiple 

Poţi avea mai mult de o reţea inteligentă. Unii 
oameni au o astfel de reţea în propriile familii. Alţii întreţin 
astfel de alianţe cu oamenii care practică aceleaşi sporturi 
sau au un hobby similar. Tu ar trebui să ai neapărat o reţea 
inteligentă, care să fie concentrată specific pe meseria sau 
cariera ta. Poţi avea chiar reţele interconectate cu oameni 
cu care eşti implicat în mai mult de un domeniu. 

Cu cât interacţionezi mai mult cu alţi oameni pozitivi, 
cu atât vei fi mai productiv şi optimist. Dacă vei vorbi şi îţi 
vei împărtăşi constant ideile şi experienţele cu alţii, vei 
beneficia de ideile şi experienţele lor şi vei reuşi să îţi 
menţii o perspectivă sănătoasă asupra a ceea ce faci. 

22) Păzeşte-ţi timpul 

Cel mai valoros bun al tău îl reprezintă timpul, iar 
relaţiile cu oamenii îţi consumă mult din acesta. Numărul 
de relaţii de o calitate ridicată pe care le poţi forma şi 
menţine este limitat. Pur şi simplu, nu există suficiente ore 
pe zi sau zile pe lună. Trebuie să fii selectiv cu oamenii cu 
care te asociezi şi să îi alegi atent. 

Baronul de Rothschild afirma în ale sale Maxims for 
Succes (Maxime pentru succes): „Să nu îţi faci cunoştinţe 
inutile”. 

Acest lucru poate suna puţin rece, dar adu-ţi aminte 
că viaţa ta este prețioasă şi alcătuită din minutele şi orele 
fiecărei zile. Nu îţi poţi permite să ţi-o iroseşti în relaţii cu 
persoane pe care nu le poţi ajuta şi care nu te pot sprijini, 
pentru a trăi şi a te bucura de o viaţă mai bună. Trebuie să 
îţi protejezi timpul cu atenţie. Benjamin Franklin a spus: 
„lubeşti viaţa? Atunci, nu irosi timpul, pentru că din acesta 
e alcătuită viaţa”. 

23) Fii selectiv în alegerile pe care le faci 

Mulţi oameni de succes sunt descrişi ca fiind 
„singuratici”. Totuşi, acest lucru nu înseamnă „cu totul 


singuri”. Ei nu sunt indivizi izolaţi,  antisociali. 
Singurătatea lor constă în faptul că sunt foarte selectivi cu 
persoanele cu care îşi petrec timpul. Ei nu beau cafea cu 
oricine se află în preajmă şi nu mănâncă la prânz cu 
oricine se întâmplă să iasă pe uşă în acelaşi moment. Ei îşi 
construiesc şi îşi menţin cu atenţie relaţii de o calitate 
ridicată şi evită în mod diplomatic oamenii negativi care ar 
putea să îi tragă în urmă. 

Dacă asocierea cu oameni pozitivi reprezintă cheia 
succesului, atunci trebuie să stai şi să te menţii deoparte 
de oameni negativi sau „toxici”. Oamenii negativi 
reprezintă sursa primară a celor mai multe motive de 
nefericire. Problemele cu astfel de oameni constituie, 
probabil, cele mai mari surse de stres şi frustrare pentru 
tine. Oamenii negativi îţi diminuează mai mult bucuria de 
viaţă decât orice alt factor. 

Este mult mai uşor să îţi revii după o pierdere 
financiară sau după schimbări în cariera ta decât dacă ar fi 
să ai de-a face cu oameni negativi în munca sau în viaţa ta 
personală. O relaţie puternic negativă poate fi suficientă 
pentru a-ţi reteza toate şansele de a-ţi atinge potenţialul 
deplin în carieră. Alege-ţi relaţiile cu grijă. 

24) Caută-ţi un mentor 

Cei mai mulţi oameni de succes au mentori în diferite 
etape ale vieţii lor. O persoană pe care o cunoşti şi care te 
ştie şi te ajută în mod regulat îţi determină adesea 
succesul în viaţă. Un mentor potrivit într-un moment 
oportun te poate scuti de nenumărate greşeli şi de ani de 
muncă intensă. 

In fiecare stadiu al vieţii tale poţi beneficia de sfatul 
şi experienţa cuiva mai experimentat decât tine. Oamenii 
care m-au ghidat şi mi-au oferit sfaturi în diverse etape, în 
timp ce mă maturizam şi intram în lumea afacerilor, mi-au 
afectat semnificativ viaţa. Şi acest tip de relaţie poate avea 


un impact major asupra succesului tău. 

Cei mai mulţi oameni nu ştiu exact cum funcţionează 
relaţiile de coaching. Un mentor este precum un unchi. 
Adică un prieten mai în vârstă, o persoană mai înţeleaptă 
şi mai experimentată decât tine, care îţi va da sfaturi şi te 
va ghida din când în când. Un mentor te poate ajuta să 
eviţi capcane care îţi pot influenţa negativ cariera sau te 
pot trage înapoi. 

25) Dezvoltă-ţi o strategie 

De cele mai multe ori, cei mai buni mentori potenţiali 
se dovedesc oamenii de succes care sunt deja foarte 
ocupați. Să-l abordezi pe unul dintre ei necesită strategie 
şi planificare. Iată ce trebuie să faci. 

Atunci când te hotărăşti că ai dori ca o anumită 
persoană să îţi fie mentor într-un anumit domeniu, ar 
trebui să o contactezi în legătură cu o întrebare sau o 
nevoie specifică. Cei mai mulţi oameni de succes se arată 
deschişi în a-i ajuta pe ceilalţi care îşi doresc să aibă şi ei 
succes, dar sunt ocupați. Nu au mult timp. Nu ar trebui să 
ceri mai mult de 10 minute. 

Cea mai bună modalitate de a aborda un mentor 
potenţial pentru prima dată este cu ajutorul unei liste 
scurte de întrebări-cheie, la care ai nevoie de răspunsuri 
pentru a te ajuta să iei decizii în viaţa şi cariera ta actuală. 
Nu aborda un mentor punându-i întrebări personale 
despre viaţa sa ori experienţele sale. Oamenii ocupați nu 
sunt interesaţi să îşi împărtăşească cele mai intime 
experienţe şi sentimente cu persoane pe care nu le-au mai 
întâlnit. 

26) Caută compatibilităţi 

La prima voastră întâlnire, punându-i câteva 
întrebări specifice, testezi terenul. Ceea ce cauţi este o 
anumită formă de chimie. Mai exact o persoană pe care să 
o placi, să o respecţi şi cu care să te simţi confortabil şi 


care, la rândul ei, să te placă şi să fie dispusă să te ajute în 
viitor. 

Din această cauză, trebuie să începi uşor. Trebuie să 
soliciţi doar câteva minute şi apoi să îţi continui treburile. 
Trebuie să ceri un sfat specific în legătură cu o situaţie 
specifică. Trebuie să ai respect, să fii prietenos şi să te 
comporti profesionist. 

lată cheia pentru a dezvolta relaţia între tine şi 
mentorul tău. Atunci când ţi se dă un sfat, urmează-l. Nu 
solicita un sfat anume pe care să nu îl foloseşti, iar apoi să 
te întorci pentru a solicita altele. Acest lucru nu face decât 
să demonstreze mentorului tău potenţial că îi iroseşti 
timpul. 

În schimb, dacă această persoană îţi sugerează să 
acţionezi într-un anumit fel, conformează-te imediat. Dacă 
mentorul îţi propune să citeşti o carte, du-te şi citeşte-o. 
Dacă îţi zice să asculţi un program audio, du-te şi ascultă-l. 
Dacă îţi spune să participi la un anumit curs, înscrie-te la 
curs şi urmează-l. 

27) Respectă-i timpul 

Mulţi oameni mă contactează şi mă roagă să le fiu 
mentor, nu numai din Statele Unite şi din Canada, dar şi 
din alte ţări. În afară de faptul că sunt extrem de ocupat, le 
refuz respectuos invitaţiile, din cauza abordărilor lor. Ei 
mă sună sau îmi scriu că doresc ca eu să le gestionez 
complet vieţile. Vor ca eu să îmi petrec multe ore din 
timpul meu ghidându-i, consiliindu-i şi ajutându-i în 
meseriile sau carierele lor. 

Adevărul e că un mentor potenţial este, de obicei, 
foarte ocupat şi nici nu se poate gândi la posibilitatea de a- 
şi petrece perioade mari de timp cu un străin. 

Totuşi, dacă nu eşti atât de insistent şi urmezi 
sfaturile date de mentor, această persoană poate ajunge la 
concluzia că este util să investească în tine. Ea poate fi 


dispusă să-şi petreacă şi mai mult timp cu tine. Într-un 
final, se poate dezvolta o relaţie foarte bună între voi doi. 

Poţi avea mai mult de un mentor în acelaşi timp şi 
chiar mentori consecutivi. Acest lucru înseamnă că, odată 
ce un mentor şi-a atins scopul în ghidarea ta, este adesea 
timpul să mergi mai departe şi să ajungi la un alt mentor 
care se află, în plus, într-un stadiu superior faţă de primul 
tău mentor. 

28) Opune-te entropiei relaţiei 

Tendinţa naturală a tuturor relaţiilor este către 
entropie. O relaţie entropică înseamnă că rămâne fără 
energie dacă nu este reînnoită continuu. Oamenii 
încetează să facă lucrurile pe care le-au realizat anterior 
pentru a stabili contactul la începutul său. Ei muncesc 
foarte mult pentru a crea relaţia şi apoi consideră că e 
firesc ca legătura să fie aşa cum este. Uită să comunice cu 
cealaltă persoană. Ei presupun doar că lucrurile se 
desfăşoară normal şi că nu sunt necesare eforturi 
suplimentare pentru a menţine acea relaţie. De cele mai 
multe ori, este mai probabil ca bărbaţilor să li se întâmple 
acest lucru. 

Dar toate relaţiile depind de timpul investit pentru 
menţinerea lor. Poţi creşte valoarea unei relaţii numai 
investind mai mult timp în aceasta. Acest lucru se aplică 
relaţiei cu partenerul/partenera ta, cu copiii tăi, cu 
membrii personalului tău, dar mai ales relaţiilor cu 
prietenii şi asociaţii tăi la un nivel personal şi profesional. 

Nu există nicio alternativă la timpul personal investit 
în construirea şi menţinerea unei relaţii. Trebuie să fii 
atent la apariţia entropiei într-o relaţie şi să munceşti 
constant pentru a o contracara. 

29) Clienţi pe viaţă 

În afaceri este un lucru obişnuit ca o persoană să 
muncească foarte mult pentru a câştiga un client pentru 


prima dată şi a construi relaţia iniţială. Totuşi, odată ce 
relaţia a fost stabilită, omul de afaceri începe să considere 
că acel client este unul sigur şi munceşte pentru a 
consolida noi relaţii care nu sunt foarte bine stabilite. Apoi, 
şase luni mai târziu, acel om de afaceri este uimit să 
descopere că, până la urmă, clientul său a plecat la un 
competitor. 

Ca om de afaceri, relaţiile tale cu clienţii sunt unele 
dintre cele mai importante bunuri pe care le dezvolţi şi le 
mentii de-a lungul carierei taie. Odată ce ai investit timp şi 
energie necesare pentru a dezvolta o relaţie cu un client, 
este esenţial să dezvolţi un plan pentru menţinerea 
legăturii. Trebuie să te asiguri că faci tot ce este necesar 
pentru a o menţine activă şi în evoluţie. 

30) Legea Efortului Indirect 

Există câteva principii care se aplică construirii şi 
menţinerii de relaţii de orice fel. Cea mai importantă este, 
poate, Legea Efortului Indirect. Această normă stipulează 
că obţii lucruri de la oameni mai mult indirect decât direct. 
lată câteva exemple ale acestui principiu: 

Dacă vrei să ai un prieten, modalitatea directă este 
să îi faci pe oameni să te placă. Acest lucru funcţionează 
rareori. Modalitatea indirectă este să fii prieten, să îi 
tratezi pe oameni într-un mod prietenos, fără să te aştepţi 
să primeşti ceva în schimb. 

Dacă vrei să îi impresionezi pe ceilalţi, modalitatea 
directă constă în a le povesti despre realizările tale şi în a 
le arăta cât de deştept eşti. Modalitatea indirectă, care 
este mai rapidă şi mai eficientă, e să fii impresionat de ei. 
Cu cât arăţi mai mult că eşti impresionat de cineva, cu atât 
mai mult va considera acea persoană că reprezinţi o 
persoană care merită admirată. 

Modalitatea indirectă de a-i face pe oameni să te 
placă ar fi ca tu să îi placi întâi. Calea pentru a-i face pe 


oameni să te admire şi să te respecte este ca mai întâi tu 
să îi admiri şi să îi respecţi. 

31) Legea Compensaţiei 

Legea Compensaţiei pare să se aplice direct în cazul 
relaţiilor. Această normă stipulează că obţii ceea ce dai şi 
cu cât oferi mai mult, cu atât obţii mai mult. Cu cât faci 
mai multe lucruri pentru alţi oameni, cu atât alţi oameni 
vor face mai multe lucruri pentru tine. Atunci când te oferi 
să îi ajuţi sau să îi serveşti pe ceilalţi, ei vor dori să te ajute 
sau să te servească. Este vorba de efectul de bumerang, 
într-un final, culegi ce ai semănat. 

Ne aflăm într-o perioadă în care oamenii mai mult 
dau decât obţin. Fiecare persoană are o dorinţă intensă de 
a acţiona bilateral în relaţiile cu ceilalţi. Dorim să 
răspundem la fel atunci când un lucru frumos a fost făcut 
pentru noi. Intenţionăm să îi răsplătim pe oameni pentru 
orice act de bunătate sau favoruri. Nu vrem să simţim că le 
suntem obligaţi celorlalţi. Nicăieri nu este mai important 
acest principiu decât în relaţii. 

Există mulţi oameni care cred că drumul spre succes 
constă în a se alătura altor oameni de succes şi apoi a 
exploata această relaţie. Această strategie funcţionează 
rareori. Este mult mai bine ca tu să devii genul de 
persoană în jurul căreia îşi doresc ceilalţi oameni să fie. 
Atunci când începi să lucrezi asupra ta şi devii o persoană 
mai bună, oameni mai buni vor dori să se asocieze cu tine. 
Aceasta este modalitatea indirectă. 

32) Să te căsătoreşti cu o persoană bogată 

Uneori oamenii spun că vor să se căsătorească cu o 
persoană bogată. Dacă îţi doreşti să închei o căsătorie cu o 
persoană bogată, conform Legii Efortului Indirect, ar 
trebui mai degrabă să începi să lucrezi asupra ta pentru a 
deveni genul de bărbat sau de femeie cu care o persoană 
bogată şi-ar dori să se căsătorească. Ar trebui să devii 


foarte bun în ceea ce faci şi să-ţi dezvolţi manierele unei 
persoane extraordinare. Îmbunătăţirea vieţii şi a 
perspectivelor tale începe cu perfecţionarea interiorului 
tău. 

Există multe studii despre cei care au urcat pe scara 
socială, oameni care s-au înscris în cluburi şi organizaţii în 
încercarea de a se asocia cu alţi oameni de succes. 
Invariabil, ei au eşuat. De ce? Întrucât cei care se 
aseamănă se adună. Oamenii se simt atraşi în mod natural 
de cei aflaţi la acelaşi nivel ca şi ei. Dacă nu te-ai dezvoltat 
suficient pentru a atinge un anumit stadiu în domeniul tău, 
nu poţi să o iei pe scurtătură şi să te asociezi cu oameni de 
un nivel mai ridicat. Ei nu vor fi interesaţi de tine, iar tu 
vei ajunge doar să pari şi să te simţi prost. 

33) Relaţiile reprezintă totul 

Reţine această idee importantă, că relațiile 
reprezintă totul. Scopul tău este să devii o persoană care 
creează relaţii. Ar trebui să cauţi toate ocaziile - în 
grupurile personale de referinţă, în reţelele inteligente, în 
cluburile şi asociaţiile tale şi cu mentorii tăi - de a forma şi 
de a menţine relaţii de o calitate ridicată. 

Cei mai mulţi oameni de succes datorează succesul 
lor faptului că, la un moment anterior, au făcut efortul de a 
stabili şi de a menţine o anumită relaţie care, într-un final, 
s-a dovedit a fi foarte utilă. Li s-au deschis uşi şi li s-au 
creat oportunităţi care le-au salvat ani de muncă intensă. 
Şi acest lucru ţi se poate întâmpla şi ţie dacă foloseşti 
relaţionarea creativă în fiecare etapă din cariera ta. 

Atunci când vei şti că Rolodex-ul tău conţine sute de 
nume valoroase la care poţi apela, pentru că ai construit 
deja o relaţie cu aceşti oameni, vei experimenta un 
sentiment extraordinar de putere personală şi de 
încredere. Vei începe să te simţi de neoprit. 

34) EXERCIŢII DE ACŢIUNE 


1. Întocmeşte o listă cu 10 persoane pe care ar fi util 
să le cunoşti. Scrie-i fiecăreia dintre ele o scrisoare 
felicitând-o pentru un lucru pe care tocmai l-a făcut. 

2. Selectează trei persoane cu care poţi forma un 
grup inteligent concentrat în jurul carierei. Invită-le să vă 
întâlniți săptămânal la micul dejun sau la prânz. 

3. Înscrie-te în cel puţin o asociaţie în care se ţin 
şedinţe regulate în comunitatea ta şi participă la fiecare 
dintre reuniuni. Oferă-te voluntar pentru a lucra într-unul 
dintre aceste comitete şi implică-te. 

4. Examinează-i pe fiecare dintre oamenii cu care te 
asociezi în mod obişnuit, atât în afaceri, cât şi pe plan 
social. Sunt aceştia oamenii potriviţi pe care să îi ai ca 
membri ai grupului tău de referinţă? 

5. Dezvoltă-ţi un plan de dezvoltare personală pentru 
a te pregăti să devii genul de persoană cu care ai dori să te 
întâlneşti şi să-ţi petreci timpul. Preia controlul asupra 
propriului viitor. 

6. Urmează un curs Dale Carnegie de vorbit în public 
sau înscrie-te la un seminar Toastmasters International, 
învaţă să vorbeşti cu uşurinţă. 

7.  Opune-te entropiei relației; menţine relaţii 
constante cu cei mai importanţi oameni din viaţa ta 
personală şi profesională. Sună sau vizitează pe cineva 
astăzi. 

(k) 8 

Gândeşte ca un geniu 

Profită de fiecare gând, de fiecare idee care îţi vine în 
minte. Fă-o să funcţioneze şi să producă pentru tine. 
Gândeşte-te la lucruri nu aşa cum sunt, ci aşa cum ar 
putea să fie. Nu visa doar, ci creează! 

Maxwell Maltz 

Eşti un geniu potenţial. Creierul tău incredibil are 
mai mult de 18 miliarde de celule, iar fiecare dintre 


acestea este conectată cu alte 20.000 de celule. Ceea ce 
înseamnă că numărul de posibile gânduri pe care le-ai 
putea avea e mai mare decât toate moleculele din 
universul cunoscut. 

Ai capacitatea de a învăţa cu o viteză incredibilă şi de 
a reţine mai multă informaţie decât îţi poţi imagina. Se 
spune că „atunci când moare o persoană educată, este ca 
şi cum ar fi arsă o bibliotecă”. Această bibliotecă 
potenţială e conținută între urechile tale. 

1) Originile bogăției 

De-a lungul istoriei omenirii, valoarea a fost 
reprezentată de pământ, muncă, mobilă, capital, maşini, 
lucruri şi alte bunuri fixe. Războaie şi revoluţii au fost 
purtate pentru controlul lor. Creatorii principali de valoare 
au fost acei oameni care au putut combina aceste resurse 
variate pentru a produce produse şi servicii pentru piaţă. 

Totuşi, în secolul XX, am văzut schimbări care au 
avut loc cu o viteză incredibilă. In anul 1900, 50% din 
populaţia americană locuia în ferme şi producea mâncare 
pentru cealaltă jumătate care locuia în oraşe. Astăzi, mai 
puţin de 3% din populaţie trăieşte la ferme şi produce nu 
numai mâncare pentru toţi americanii, dar şi uriaşe 
cantităţi suplimentare care sunt exportate sau oferite în 
lumea întreagă. 

De la perioada agricolă s-a trecut la etapa industrială 
şi apoi la epoca serviciilor şi a informaţiilor, iar în prezent 
intrăm în era comunicaţiilor. Astăzi, sursa primară de 
valoare nu este pământul, munca sau alte bunuri fixe, ci 
cunoştinţele, informaţiile şi ideile. 

Cea mai mare bogăţie pe care o poţi avea se găseşte 
între urechile tale. lţi poţi crea un viitor nelimitat 
folosindu-ţi puterea creierului şi canalizând-o, precum un 
curent puternic, pentru a-ţi energiza viaţa şi a obţine tot 
ceea ce îţi doreşti cu adevărat. 


2) Adevărata bogăţie de astăzi 

Cel mai bogat american din zilele noastre şi, 
probabil, cel mai bogat om din lume este Bill Gates. 
Valoarea netă a companiei sale, Microsoft, o depăşeşte pe 
cea a companiei IBM, care a intrat în lumea afacerilor de 
mult mai mulţi ani. Microsoft se bazează în întregime pe 
puterea minţii. Această companie creează valoare prin 
faptul că uşurează modalitatea de a procesa digital 
informaţiile în interiorul calculatoarelor şi de la un 
calculator la altul prin linii telefonice, sisteme wireless şi 
sateliți. 

Dacă ai o companie, bunurile tale cele mai de preţ se 
întorc acasă în fiecare seară la sfârşitul zilei de lucru. 
Chiar dacă clădirea ta ar arde în întregime, dar oamenii ar 
fi salvaţi, ai putea să traversezi strada şi să îţi începi 
afacerea din nou. Bunurile cele mai de preţ ale unei 
organizaţii şi ale oricărei persoane sunt reprezentate de 
abilitatea de a gândi şi de a aplica acea gândire în scopul 
de a obţine rezultate pentru care alţi oameni vor plăti. 
Capacitatea de a crea bogăţie este determinată mai 
degrabă de puterea mentală şi nu de cea fizică. 

3) Capitalul de început 

În generaţiile trecute, o persoană avea nevoie de 
mulţi ani pentru a acumula suficient capital, astfel încât să 
demareze şi să dezvolte o afacere de succes în producţie 
sau în servicii. Astăzi, o asemenea investiţie majoră în 
bunuri fizice poate reprezenta un risc. O schimbare în 
tehnologie în cealaltă parte a lumii poate face ca o fabrică 
de producţie în valoare de 100 de milioane de dolari să 
devină învechită în doar câteva luni. 

Dar ceea ce ai între urechi poate fi nepreţuit. Are 
capacitatea de a fi folosit la numeroase aplicaţii şi 
întrebuinţări. Este portabil în întregime. Are însuşirea de a 
fi versatil. Este flexibil şi poate fi mărit aproape fără limite, 


dacă înveţi cum. 

Un imigrant poate sosi pe un aeroport din Statele 
Unite cu abilitatea, în capul său, de a crea o industrie de 
un miliard de dolari. El poate ajunge la vamă, să-şi 
deschidă mâinile şi să spună: „Nimic de declarat”, iar apoi 
să continue să meargă. Bunurile sale sunt reprezentate de 
cunoştinţele şi abilităţile sale. Mulţi dintre cei mai de 
succes şi cei mai respectaţi întreprinzători şi oameni de 
afaceri din America au sosit astfel. 

4) Cunoştinţele reprezintă resursa cea mai mare 

Astăzi, sursa primară de valoare o reprezintă 
cunoştinţele, întrucât nu există nicio limită în volumul de 
cunoştinţe pe care îl poţi acumula, la fel e şi în cazul 
cantităţii de valoare pe care o poţi crea. Poţi începe 
oriunde te-ai afla, indiferent de mediul din care provii, să-ţi 
dezvolţi bunurile mentale. Poţi începe să lucrezi astăzi 
asupra abilității tale de a acţiona şi de a obţine rezultate 
pentru care ceilalţi vor plăti. 

Lucrul extraordinar în ceea ce priveşte cunoştinţele 
este acela că pot fi reproduse de sute de mii, uneori de 
milioane de ori, fără a-şi pierde valoarea. Reprezintă 
singurul produs care poate avea aplicaţii infinite. Dacă tu 
sau altcineva vine cu o nouă idee de a face ceva mai 
repede sau mai bine, acea idee se poate răspândi imediat 
în jurul lumii şi să ajungă astfel în mâinile a milioane de 
alţi oameni care o pot folosi pentru a-şi îmbunătăţi viaţa şi 
munca. lar tu nu ai pierdut nimic. Ideea încă mai are 
valoarea iniţială pentru tine. Este absolut incredibil. 

5) Bunurile fixe versus puterea minţii 

Astăzi, corporaţiile noastre bancare şi financiare 
încearcă să facă trecerea la cunoştinţe ca bun. Băncile, de 
exemplu, împrumută bani astăzi numai pentru bunuri fixe, 
lucruri care pot fi evaluate ca garanţii şi vândute ulterior 
pentru a replăti împrumutul. Totuşi, bunurile reale ale unei 


companii nu sunt cele tangibile, ci reprezentate de 
abilitatea de a gândi a oamenilor care îşi desfăşoară 
activitatea în cadrul lor. De puterea mentală combinată a 
echipelor de experţi care lucrează acolo pentru a rezolva 
probleme, a crea inovaţii şi a produce bunuri şi servicii 
pieţei competitive. 

Îndemânarea ta de a-ţi folosi puterea minţii şi de a-ți 
descătuşa potenţialul creativ este absolut esenţială pentru 
a avea succes. Astăzi, cunoaştem mai multe lucruri decât 
înainte despre modurile în care poţi deveni mai inteligent. 

6) Diferenţele mici conduc la rezultate mari 

Adesea, mici îmbunătăţiri în modul în care gândeşti 
şi acţionezi pot conduce la performanţe semnificative în 
rezultatele pe care le ai. Nu este necesar să urmezi o 
universitate şi să ai ani de educaţie pentru a obţine 
cunoştinţe la nivelul la care să obţii succese notabile. 
Uneori, schimbări foarte mici în ceea ce faci chiar în 
prezent, exact acolo unde eşti, pot genera rezultate 
uimitoare. 

lată un exemplu. Dacă un cal aleargă într-o cursă şi 
câştigă la o distanţă de un nas, acesta obţine de 10 ori 
premiul în bani faţă de cel ajuns pe locul doi. Oare acest 
lucru înseamnă că acel cal care ajunge primul este de 10 
ori mai rapid? Este de două ori mai rapid? Cu 10% mai 
rapid? Nu, calul care câştigă este doar cu un nas mai 
rapid. 

În mod similar, faptul că posezi o mică informaţie la 
momentul şi în locul potrivit îţi permite să ai o diferenţă 
extraordinară într-o anumită situaţie. Adesea, o singură 
idee îţi poate schimba întreaga viaţă sau carieră. 

7) Evită capcana inteligenţei 

Oamenii cu cel mai mare succes din ziua de astăzi 
sunt aceia care investesc continuu în a învăţa şi a-şi 
extinde baza de bunuri intelectuale. Ei sunt deschişi la idei 


şi la abordări noi. O greşeală majoră pe care o fac mulţi 
oameni, mai ales cei care au terminat facultatea, constă în 
aceea de a considera că tot ceea ce cunosc la acel moment 
este tot ce poate fi ştiut despre un anume subiect. Uneori 
ei cred că ceea ce cunosc reprezintă tot ce au nevoie să 
ştie despre un subiect. 

Aceasta se numeşte „capcana inteligenţei”, a celui 
care are rezultate scăzute, incompetentul inconştient. Sau, 
mai exact, o persoană care nu ştie şi nu ştie că nu ştie. Ea 
nu poate fi ajutată, deoarece respinge informaţiile noi. De 
aceea, pentru a deveni mai înţelept, trebuie să fii conştient 
de gradul de ignoranță în care te afli, de cât de puţin ştii 
cu adevărat. 

8) Nu fi impresionat 

Am călătorit în multe ţări şi am cunoscut nenumărați 
oameni de succes extrem de inteligenţi. Am vorbit cu mulţi 
milionari, multimilionari şi chiar miliardari. Am lucrat la 
cel mai înalt nivel din guvern cu unii dintre cei mai 
inteligenţi oameni care au existat. Lucrul pe care toţi 
aceşti oameni par a-l avea în comun este acela că nu devin 
niciodată impresionați de propria inteligenţă. De fapt, pe 
măsură ce devin mai deştepţi, ei devin mai umili şi se 
consideră mai puţin avizaţi ca experţi în vreun fel. 

În urmă cu 700 de ani, Roger Bacon din Anglia a fost 
considerat ultimul om universal. Se credea că el cunoştea 
toate informaţiile ştiinţei din acele timpuri, toate lucrurile 
care puteau fi predate academic. 

Desigur, la acea vreme, cantitatea de cunoştinţe era 
limitată. Existau puţine cărţi şi mult mai puţini oameni de 
ştiinţă, filosofi şi cercetători care scriau şi predau. 

9) Cunoştinţele cresc exponențial 

Totuşi, în zilele noastre, pare imposibil ca o singură 
persoană să cunoască totul despre un singur subiect, chiar 
dacă acesta nu este foarte larg. Gândeşte-te numai la 


medicina modernă. Există minţi luminate care îşi petrec 
întreaga viaţă studiind cum funcţionează urechea internă 
sau traheea sau vreunul dintre celelalte organe ale 
corpului. Şi chiar dacă aceşti profesionişti extrem de 
inteligenţi şi de dedicați îşi petrec întreaga carieră 
specializându-se într-o anume parte a corpului, ei nu 
reuşesc să înveţe niciodată tot ce poate fi însuşit despre 
acel singur organ. 

Uneori îi întreb pe cei care participă la prezentările 
mele: „Există cineva aici care ştie tot?” Desigur, nimeni nu 
ridică mâna. Apoi încep să explic ce înţeleg eu prin a 
cunoaşte tot. 

O persoană care ştie tot este o persoană care simte 
că ştie tot ceea ce are nevoie să cunoască despre un 
subiect. Cum poţi şti dacă ai devenit o persoană care ştie 
tot? Este uşor. Nu mai înveţi şi nu te mai dezvolţi în aria ta 
de specializare. Nu mai citeşti, nu mai asculţi programe 
audio şi nu mai urmezi cursuri suplimentare. 

Simplul fapt că nu mai cauţi informaţii noi în 
domeniul tău înseamnă că ai căzut inconştient, accidental 
în capcana inteligenţei a celui care are rezultate slabe. Ai 
devenit fără să vrei o persoană care ştie tot prin simplul 
fapt că nu mai continui să înveţi şi să creşti. 

10) Răspunsurile se schimbă 

După ce le-a dat un test dificil unor studenţi 
absolvenţi de fizică de la Universitatea Princeton, Albert 
Einstein s-a îndreptat către biroul său, iar unul dintre 
asistenții săi l-a întrebat pe faimosul profesor: „Doctore 
Einstein, nu este acelaşi examen pe care l-aţi dat şi anul 
trecut acestor studenţi?” 

Doctorul Einstein l-a aprobat şi a spus: „Da, este 
acelaşi examen ca şi anul trecut”. 

Asistentul şi-a făcut curaj şi l-a întrebat pe marele 
fizician câştigător al premiului Nobel: „Doctore Einstein, 


cum aţi putut să le daţi acelaşi test doi ani la rând?” 

Finstein a răspuns: „Deoarece, în ultimul an, 
răspunsurile s-au schimbat”. 

În mod similar, răspunsurile tale se schimbă astăzi cu 
o viteză mai rapidă decât până în prezent. Răspunsurile 
din domeniul tău se schimbă chiar în momentul în care 
parcurgi rândurile de faţă. Ceea ce era adevărat în urmă 
cu un an poate să nu mai fie valabil la ora actuală, iar ce e 
real astăzi poate să nu mai fie veridic peste un an. Singurul 
mod în care te poţi asigura că rămâi în vârf în domeniul 
tău constă în studierea continuă a ideilor şi a cunoştinţelor 
noi pentru a le compara cu ceea ce ştii astăzi. 

11) Sursele de inovaţie 

In cartea sa, lInovation and Entrepreneurship 
(Inovaţie şi Antreprenoriat) (editura Harper-Business, 
1985), Peter Drucker scrie că cele mai mari descoperiri în 
afaceri pot avea loc ca urmare „fie a unui succes 
neaşteptat, fie a unui eşec inopinat”. 

El explică faptul că, atunci când se întâmplă ceva 
surprinzător sau neaşteptat într-un domeniu, o persoană 
obişnuită consideră că este un eveniment întâmplător sau 
un accident. Totuşi, o persoană superioară studiază fiecare 
rezultat neaşteptat ca şi cum ar fi un semn al unei tendinţe 
ascunse sau o indicație a unei schimbări fundamentale în 
natura lucrurilor. 

Atunci când un experiment efectuat asupra unei 
bacterii care se dezvolta a eşuat, deoarece o ciupercă a 
pătruns în laborator, pe vasul în care era cultura, omorând 
bacteria, asistenții de laborator erau pe punctul de ao 
arunca. Totuşi, un bacteriolog, Alexander Fleming, a 
devenit curios în legătură cu ciuperca atât de puternică ce 
a putut distruge o bacterie la fel de redutabilă. Cercetările 
sale au condus la descoperirea şi la dezvoltarea penicilinei, 
care a salvat milioane de vieţi în cel de-al Doilea Război 


Mondial şi i-a oferit atât titlul de cavaler, cât şi un premiu 
Nobel. 

12) Menţine-ţi mintea deschisă 

În 1975, conducerea IBM a angajat consultanţi 
pentru a studia potenţialul pieţei de calculatoare 
personale. Ei au ajuns la concluzia că piaţa pentru 
calculatoare personale număra câteva sute de exemplare 
în toată lumea, în cel mai bun caz. Pe baza acestei 
informaţii, experţii IBM s-au hotărât să-şi concentreze 
eforturile asupra calculatoarelor centrale, în care erau 
deja lider mondial şi să ignore piaţa de calculatoare 
personale, lăsând o companie micuță din Cupertino, 
California, numită Apple Computer, aflată la începuturile 
sale, să dezvolte această piaţă. 

Atunci când calculatoarele Apple au ajuns pe piaţă şi 
au început să se vândă cu sutele şi apoi cu miile, managerii 
de la IBM şi-au schimbat rapid hotărârea şi au decis să 
intre pe piaţa calculatoarelor mici. Şi aşa s-a întâmplat. 
IBM a produs un PE care a ajuns să deţină, după patru ani, 
mai mult de 50% din piaţa mondială de calculatoare mici. 

13) Analizează tendinţele 

Dar informaticienii de la IBM nu au observat că 
exista o tendinţă majoră îndreptată spre calculatoarele 
mici. Ignorându-şi succesul iniţial în PC-uri (calculatoare 
personale), ei au continuat să se concentreze pe 
dezvoltarea şi vânzarea calculatoarelor centrale. În acest 
timp, din ce în ce mai mulţi competitori s-au grăbit să intre 
în domeniul calculatoarelor personale, iar IBM a fost 
înlăturat din poziţia de lider mondial. 

Conducerea IBM nu a reuşit să vadă că succesul său 
în obţinerea a 50% din piaţa de computere personale 
indica o tendinţă schimbătoare pe piaţa calculatoarelor 
care va schimba întreaga lume. Astăzi, IBM încearcă să 
ţină pasul, fiind în competiţie cu companii precum Dell 


Computer, Hewlett-Packard/Compag, Toshiba şi altele. 
Deoarece IBM nu a urmat tendinţa pieţei, este puţin 
probabil să-şi mai recapete vreodată poziţia pe piaţa de 
calculatoare personale. 

14) Gândeşte-te la viitor 

Menţine-ţi ochii deschişi. Astăzi au loc mai multe 
schimbări în jurul tău decât oricând. Oricare dintre 
acestea poate fi un indiciu al unei tendinţe care te poate 
conduce la bogăţie şi succes. Trebuie să fii deschis şi atent 
la aceste transformări. Nimic nu rămâne la fel pentru un 
timp îndelungat. Cele mai bune oportunităţi ale tale îţi vor 
veni din aplicarea cunoştinţelor şi a puterii minţii pentru 
produse şi servicii noi în viitor. 

Singurul lucru de care ai nevoie pentru a închega o 
avere îl constituie o idee care este 10% nouă. Nu îţi 
trebuie decât un produs sau o inovaţie a unui serviciu 
puţin mai bun, mai rapid sau mai ieftin decât orice altceva 
şi poţi ajunge repede în frunte. 

Multe dintre marile averi acumulate astăzi în Statele 
Unite şi de-a lungul lumii sunt create de oameni care au 
început fără nimic. Într-o zi, ei au venit cu o idee nouă care 
le-a revoluţionat sau le-a transformat domeniul de 
activitate. Care ar putea fi aceasta pentru tine? 

15) Doi factori care te trag înapoi 

Există doi factori majori care te împiedică să-ţi 
foloseşti mai mult inteligenţa naturală. Aceştia sunt 
psihoscleroza şi homeostaza. Psihoscleroza reprezintă un 
alt nume pentru „atitudine rigidă”. De fapt, o stare 
experimentată de către un anumit tip de persoană 
inflexibilă, care nu se schimbă. Acest gen de persoană 
dezvoltă atitudini rigide în legătură cu alţi oameni sau 
subiecte şi apoi refuză să îşi schimbe opinia, proces numit 
adesea drept un mod mecanic de a gândi. Probabil că tu 
cunoşti persoane care suferă de această problemă. 


Modul opus de a gândi este mai deschis şi mai flexibil 
şi poate fi definit drept viziune adaptabilă. Oamenii 
adaptabili îşi menţin minţile deschise la informaţiile noi. Ei 
sunt curioşi şi interesaţi de dezvoltare şi de idei inedite. Se 
concentrează mai mult asupra a ce este corect decât 
asupra persoanei care are dreptate. Sunt dispuşi să 
renunţe la o idee veche dacă apare cineva care le 
demonstrează că o idee nouă are mai multă valoare. li 
preocupă mai mult faptul ca ideea nouă să funcţioneze 
pentru a rezolva o problemă sau a atinge un obiectiv decât 
să aibă dreptate ei înşişi. 

16) Trei calităţi ale unui geniu 

De-a lungul anilor, geniile au fost studiate intens. 
Una dintre concluziile remarcabile la care au ajuns experţii 
este aceea că geniile nu sunt neapărat persoane cu un 
coeficient de inteligenţă extrem de ridicat. Ci mai degrabă 
nişte oameni normali care îşi folosesc inteligenţa într-un 
mod superior comparativ cu oamenii obişnuiţi sau chiar cu 
cei mai inteligenţi. Acest lucru înseamnă că te poţi ridica 
la nivelul unui geniu dacă înveţi să gândeşti aşa cum 
gândesc geniile. 

Geniile par a avea trei caracteristici în comun, iar tu 
poţi să o dezvolţi pe fiecare dintre acestea şi să o înscrii în 
modul tău obişnuit de a gândi. 

În primul rând, geniile par a avea mintea deschisă: 
pun întrebări, sunt curioase, flexibile şi dispuse să ia în 
considerare o paletă largă de posibilităţi atunci când 
analizează o problemă. Acest mod de a gândi adaptativ 
este precum o uşă deschisă care permite ideilor să vină din 
orice direcţie sau sursă. Reprezintă modul de a gândi al 
unui geniu. Iar tu îl poţi învăţa practicându-l. 

În al doilea rând, geniile par a aborda problemele şi 
hotărârile în mod sistematic. Nu se aruncă asupra unei 
probleme asemenea unui câine care urmăreşte o maşină, 


în schimb, abordează fiecare situaţie dificilă punându-şi 
întrebări structurate într-o ordine logică, precum 
rezolvarea unei probleme de matematică. 

În al treilea rând, geniile abordează problemele cu o 
serie de întrebări. 

17) Întrebările îţi deschid mintea 

Geniile întreabă întâi: „Care este, de fapt, 
problema?” şi „De ce este aceasta o problemă în primul 
rând?” Apoi întreabă: „Care ar fi o soluţie ideală la această 
problemă?” şi „Ce ne reţine în a aplica o astfel de soluţie?” 

Ele mai întreabă: „De ce există această situaţie? Cum 
s-a întâmplat? Ce a cauzat-o? Unde şi când a avut loc 
pentru prima dată? Cine este implicat în împrejurarea 
respectivă? Care sunt modalităţile diferite în care am 
putea rezolva această problemă? Dintre toate mijloacele 
distincte, care soluţie pare a fi cea mai acceptabilă, luând 
toate lucrurile în considerare?” 

Simplul fapt că îţi pui întrebări îţi deschide mintea şi 
îţi extinde opţiunile. lţi dezvoltă creativitatea şi îţi 
stimulează imaginaţia. Întrebările îţi permit să gândeşti 
mai eficient în legătură cu problema respectivă şi să 
ajungi, în final, la o decizie mai bună. 

18) Trăgând concluzii 

Oamenii cu moduri de gândire mecanice tind să tragă 
concluzii. Ei văd o problemă şi se hotărăsc imediat la o 
soluţie. Atunci când au loc două evenimente apropiate, ei 
presupun că una dintre întâmplări reprezintă cauza pentru 
cealaltă. Ei fac confuzie între corelaţie şi cauzalitate. 
Odată ce au luat o hotărâre, caută dovezi care să le 
confirme ce au decis deja. Fiind orgolioşi, nu sunt dispuşi 
să-şi schimbe părerea. 

Se pare că există o relaţie directă între cantitatea de 
idei şi abordări pe care o dezvolţi în scopul de a rezolva o 
problemă şi probabilitatea să vii cu cea mai bună soluţie 


pentru a o rezolva în cel mai eficient mod. Din acest motiv, 
trebuie să te disciplinezi să rezişti tentaţiei de a trage 
concluzii sau de a te grăbi să judeci. Trebuie să procedezi 
mai încet, precum un geniu, şi să continui să îţi pui 
întrebări. Trebuie să îţi menţii mintea deschisă. 

19) Creativitatea este un drept al tău prin naştere 

Ar trebui spus faptul că eşti un organism care 
generează idei. Creativitatea este un drept al tău prin 
naştere. Eşti un om extrem de inteligent, înzestrat cu un 
flux continuu de idei bune pe care le poţi folosi pentru a-ţi 
atinge obiective şi a-ţi îmbunătăţi viaţa. De fapt, dacă nu ti- 
ai utilizat creativitatea mult timp, asemenea celor mai 
mulţi oameni, poţi să o agiţi, ca în cazul zahărului aflat pe 
fundul ceştii de cafea, stimulându-ţi mintea cu metode 
despre care vom vorbi în capitolul următor. 

Există o Lege a Probabilităţilor care se aplică gândirii 
creative  folosindu-ţi puterea minţii. Conform acestei 
norme, cu cât eşti mai expus la mai multe idei, cu atât este 
mai probabil să fii expus la ideea potrivită atunci când îţi 
este necesară. 

Oamenii care au cel mai mare succes în zilele noastre 
sunt cei care se expun permanent la idei noi dintr-o 
varietate de surse. Prin contrast, oamenii fără succes sunt 
cei care continuă să vehiculeze aceleaşi idei învechite cu 
puţină imaginaţie sau creativitate. 

20) Caută idei peste tot 

Atunci când participi la un seminar sau la o 
prezentare susţinută de un expert care împărtăşeşte unele 
dintre cele mai noi idei din domeniul său, eşti adesea 
bombardat de idei noi pe care le poţi folosi pentru a-ţi 
îmbunătăţi diverse părţi ale existenţei. Vieţile multor 
oameni s-au schimbat complet ca urmare a faptului că au 
participat la o singură prezentare susţinută de o singură 
persoană inteligentă, care le-a oferit o singură idee 


reprezentând cheia viitorului lor. 

Imaginează-ţi ce s-ar întâmpla dacă ai participa în 
mod regulat la cursuri, seminarii şi prezentări. [i-ai 
bombarda continuu mintea cu idei noi care ţi-ar menţine 
mintea alertă şi ţi-ar stimula gândurile creative. 

Oamenii creativi citesc constant, nu numai în 
legătură cu domeniul lor, ci şi despre alte sectoare de 
activitate. În primul rând, ei citesc nonficţiune. Sunt 
abonaţi la o varietate de ziare şi reviste, scanând continuu 
prin cuprinsul acestora şi prin articolele importante. 

Citeşte întotdeauna cu un pix sau cu un marker în 
mână. Chiar mai bine, învaţă să citeşti mai rapid pentru a 
putea scana un material cu o mie de cuvinte pe minut sau 
chiar mai repede. Lectura rapidă este o abilitate, ca şi 
mersul pe bicicletă, pe care oricine o poate deprinde după 
câteva ore de antrenament. Apoi vei reuşi mereu să 
procesezi mai multă informaţie decât ţi-ai imaginat 
vreodată. 

21) Apropie-te de oamenii potriviţi 

Oamenii eficienţi îşi fac un obicei din a se asocia cu 
alţi oameni pozitivi, creativi. Ei îşi împărtăşesc constant 
idei şi experienţe, învățând unul de la celălalt. Ei 
decupează articole din reviste şi le dau mai departe 
prietenilor lor. Recomandă cărţi pe care le-au citit sau 
programe audio pe care le-au ascultat. Prietenii lor fac la 
fel pentru ei. Uneori, o idee bună pe care o obţii de la 
altcineva îţi poate schimba întregul sens al vieţii. 

22) o consecvență stupidă 

Al doilea factor major care îi trage pe oameni înapoi 
este reprezentat de homeostază. Aceasta este definită ca 
fiind „încercarea de a fi constant”. Constituie o dorinţă 
adâncă de a continua ceea ce ai făcut şi ai spus în trecut. 
Ralph Waldo Emerson a scris în eseul său intitulat 
„Bazându-te pe tine însuţi”: „Consecvenţa stupidă este 


drăcuşorul minţilor înguste”. 

El se referea la tendinţa naturală a oamenilor de a 
încerca să rămână  consecvenţi cu opiniile şi 
comportamentele anterioare. Această formă de rigiditate 
blochează aproape toate posibilităţile de creştere în viitor. 
Pentru a rezista tentaţiei de homeostază, ar trebui să fii 
dispus să-ţi abandonezi ideile vechi atunci când cineva îţi 
demonstrează că există altele noi, mai bune. 

O modalitate de a scăpa de capcana mentală a 
homeostazei constă în aceea de a fi dispus să admiţi că ai 
greşit. Caracteristica unei persoane superioare, într-o 
perioadă în care au loc schimbări rapide, este să rămână 
mereu deschisă la posibilitatea ca una dintre ideile sale 
cele mai dragi să fie greşită. Pentru acest lucru, e nevoie 
de maturitate şi de un curaj extraordinar. Dar acest fapt 
stimulează şi mai multe idei. 

23) Deciziile greşite 

Conform Asociaţiei Americane de Management, cel 
puţin 70% dintre hotărârile tale se vor dovedi greşite în 
timp. Această cifră reprezintă o medie. Unii oameni vor 
greşi chiar mai des. Dar poţi considera, ca regulă, că 7 din 
10 decizii pe care le iei în legătură cu viaţa şi cu munca ta 
se vor dovedi eronate pe termen lung. 

lată o întrebare pentru tine. Dacă 70% dintre 
hotărârile pe care le iau directorii se dovedesc greşite, 
cum poate lumea continua să funcţioneze? Răspunsul este 
simplu. Oamenii superiori - cei care ajung în vârful 
oricărei organizaţii - sunt cei care sunt dispuşi să îţi 
reducă pierderile. Să recunoască repede că au greşit şi să 
rectifice situaţia, dar nu să insiste până când aceasta se 
înrăutăţeşte. 

Din nefericire, marea majoritate a oamenilor se 
îndrăgosteşte de ideile sale din trecut şi, odată ce le-au 
conceput, nu sunt dispuşi să renunţe la acestea, chiar dacă 


există dovezi împotriva lor. Nu permite ca acest lucru să ţi 
se întâmple şi ţie. În schimb, hotărăşte-te să fii primul care 
recunoaşte că o decizie pe care ai luat-o sau o concluzie la 
care ai ajuns au fost infirmate de o informaţie nouă. Fii 
pregătit să renunţi la decizia veche şi să accepţi noua 
soluţie sau modalitate de a face lucrurile. 

24) Flexibilitatea îţi conferă putere 

Conform Institutului Menninger, cea mai importantă 
calitate de care vei avea nevoie pentru a obţine succes în 
secolul al XXI-lea este aceea de a fi flexibil, în special în 
modul în care gândeşti. Flexibilitatea se referă la 
disponibilitatea de a te schimba şi de a încerca lucruri noi. 
Înseamnă, în mod deosebit, că posezi abilitatea de a 
continua să-ţi abandonezi ideile vechi, demodate în 
favoarea celor noi, mai eficiente. 

Mulţi oameni îşi petrec o mare parte a timpului lor 
certându-se, explicându-şi şi justificându-şi 
comportamentele. Ei sunt hotărâți să continue să facă 
lucrurile în acelaşi mod, deşi este evident că acesta nu mai 
funcţionează. Pentru a evita această tendinţă, trebuie să 
rămâi flexibil, mai ales atunci când eşti foarte convins că ai 
dreptate. 

25) Miracolul dezvoltării personale 

Unul dintre punctele de cotitură din viaţa mea a fost 
acela când, la vârsta de douăzeci de ani, am descoperit 
miracolul dezvoltării personale. Viaţa mea nu a mai fost 
niciodată la fel. Am învăţat că prin dezvoltare personală 
poţi într-adevăr să te ridici singur. Am deprins că, 
însuşindu-ţi ceea ce ai nevoie pentru a-ţi atinge obiectivele 
pe care ţi le-ai stabilit, nu există, practic, nicio limită în 
ceea ce poţi face, avea sau fi. 

Adevărul este că viitorul aparţine persoanelor 
competente. Ai putea să-ţi pierzi toţi banii mâine, dar atâta 
vreme cât mai ai abilitatea de a gândi şi de a judeca, există 


posibilitatea să-i recuperezi pe toţi şi chiar în plus. Viitorul 
aparţine celor care sunt mai bine informaţi. Viitorul 
aparţine nu acelora care au mai mult comparativ cu cei 
care au mai puţin, ci acelora care ştiu mai multe în raport 
cu cei care cunosc mai puţine. 

26) Demodarea rapidă 

Cunoştinţele şi informaţiile din domeniul tău se 
dublează la fiecare doi sau trei ani. Oricare ar fi baza 
informaţională pe care o ai, aceasta se învecheşte rapid. 
Trebuie să acumulezi continuu date şi idei noi doar pentru 
a te menţine. 

Din fericire, există un program simplu, din trei părţi, 
pe care îl poţi folosi pentru a rămâne în fruntea grupului. 
L-am utilizat şi l-am predat multor mii de cursanţi şi am 
dosare pline cu scrisori de la oameni ale căror vieţi au fost 
schimbate în totalitate prin acest program. Cele trei chei 
pentru permanenta dezvoltare personală şi profesională 
sunt: lectura continuă, ascultarea continuă a programelor 
de învăţare şi pregătirea continuă. 

27) Citeşte în fiecare zi 

Pentru a te menţine în vârf în meseria ta, trebuie să 
citeşti informaţii legate de domeniul tău cel puţin o oră pe 
zi, subliniind şi luând notițe. Mai puţin de o oră pe zi te va 
pune în pericolul de a fi întrecut de competitorii tăi. 
Prietenul meu, Jim Rohn, dă următorul sfat: „Munceşte 
asupra ta cel puţin la fel de intens precum lucrezi la 
serviciu”. 

Mai mult, ar trebui să te trezeşti în fiecare dimineaţă 
şi să citeşti ceva educaţional între 30 şi 60 de minute. Ia 
notițe cu atenţie.  Revizuieşte-ţi-le în mod regulat. 
Reflectează asupra lucrurilor pe care le-ai învăţat şi 
gândeşte-te cum ai putea să aplici aceste idei noi în viaţa 
ta zilnică. 

Foloseşte-ţi puterea de vizualizare pentru a te 


imagina folosind noua informaţie în vreun fel. Acest lucru 
îţi va mări semnificativ viteza cu care înveţi şi reţii idei noi 
şi va creşte probabilitatea de a le întrebuința cu prima 
ocazie. 

Dacă citeşti doar o oră pe zi, într-o săptămână vei 
termina o carte. O carte pe săptămână înseamnă 50 de 
cărţi pe an. Cincizeci de cărţi pe an înseamnă 500 de cărţi 
de-a lungul următorilor 10 ani. Într-un final, vei avea 
nevoie de o casă mai mare doar pentru a-ţi ţine cărţile şi 
probabil că ţi-o vei şi permite. 

28) Contribuie la formarea ta 

Conform Asociației Americane a Vânzătorilor de 
Carte, aproximativ 70% dintre adulţii americani nu au 
vizitat nicio librărie în ultimii cinci ani. Un american 
obişnuit citeşte mai puţin de o carte pe an; 58% dintre 
americanii adulţi nu au lecturat nicio carte în întregime de 
la terminarea liceului. 

În era informaţiei, dacă nu citeşti continuu, eşti în 
mare pericol să devii învechit cu trecerea timpului. Totuşi, 
dacă citeşti o oră pe zi, câte o carte pe săptămână, vei 
obţine echivalentul unui doctorat în domeniul tău în 
fiecare an. Vei deveni unul dintre cei mai inteligenţi, mai 
bine informaţi şi mai productivi oameni din sectorul tău de 
activitate. 

29) Convingeri false 

În urmă cu câţiva ani, aveam un prieten care citea 
foarte puţin. Nu era convins că lectura putea face vreo 
diferenţă în viaţa sa ori în veniturile sale. După terminarea 
şcolii, îşi pierduse obiceiul de a citi. A avut o dispută cu 
mine susţinând că lectura nu este atât de importantă, între 
timp, el se străduia să-şi câştige existenţa. Era frustrat 
continuu. Afacerea sa pierdea vizibil teren în faţa 
competitorilor săi mai bine informaţi. 

Timp de aproape trei ani, l-am încurajat să înceapă să 


citească zilnic. Într-un final, a cedat şi a început să 
citească în fiecare dimineaţă timp de câteva minute. Era 
uimit de cât de mult îl ajuta lectura şi de cât de multe 
lucruri ştia atunci când vorbea cu clienţii săi. 

Curând, el a început să citească, după cum îi 
recomandasem, câte o oră pe zi, o carte pe săptămână. 
Într-un an, venitul său s-a dublat. După doi ani, venitul său 
s-a dublat iarăşi. Astăzi el este unul dintre cei mai bine 
plătiţi oameni din domeniul său. Şi este mândru să îmi 
spună de fiecare dată când ne vedem că rareori întâlneşte 
un client care este la fel de bine informat ca el despre 
domeniul lor. Şi, cu cât citeşte mai mult, cu atât devine mai 
competent şi mai încrezător. 

30) Pentru a câştiga mai mult, trebuie să înveţi mai 
mult 

Regula este că pentru a câştiga mai mult, trebuie să 
înveţi mai mult. Nu poţi avansa în domeniul tău mai repede 
decât o faci astăzi decât în măsura în care înveţi şi practici 
ceva nou. 

Cea de-a doua parte a programului tău de dezvoltare 
personală şi profesională constă în programe de învăţare 
audio. Dacă munca ta presupune deplasare, îți petreci 
între cinci sute şi o mie de ore pe an în maşină. În cazul în 
care transformi acest interval în timp de învăţare, vei 
obţine echivalentul unei perioade cuprinse între trei şi 
şase luni de câte 40 de ore pe săptămână de educaţie 
suplimentară, doar în răstimpul în care conduci dintr-un 
loc într-altul. Am întâlnit nenumărați oameni care şi-au 
dublat, şi-au triplat sau şi-au mărit de patru ori veniturile 
prin simplul fapt că au ascultat programe de învăţare 
audio în timp ce conduceau. 

31) Participă la toate trainingurile 

Cel de-al treilea secret pentru învăţarea continuă şi 
pentru a-ţi descătuşa potenţialul mental este ca tu să 


beneficiezi de toată pregătirea pe care o poţi obţine. Dacă 
un program de training este oferit în public, înseamnă că 
s-a dovedit deja extrem de eficient. Persoana care prezintă 
cursul are, probabil, mulţi ani de experienţă şi este posibil 
ca ea să fi petrecut sute de ore pregătind această formă de 
instruire pe care o urmezi într-o jumătate de zi sau într-o zi 
întreagă. Uneori, îţi poţi scuti săptămâni, luni sau chiar ani 
de muncă intensă prin participarea la un seminar susţinut 
de un expert care îţi explică modalităţile practice prin care 
îţi poţi face munca mai repede şi mai uşor. 

32) % * * 

Când combini aceste trei elemente: lectura 
permanentă, ascultarea regulată a programelor audio de 
învăţare şi pregătirea continuă, obţii o combinaţie 
explozivă care te poate propulsa cu o viteză mai mare 
decât ai fi putut vreodată fără ajutorul lor. 

33) Cunoaşterea, reprezintă putere 

După cum am menţionat anterior, Francis Bacon a 
afirmat: cunoştinţele reprezintă putere. Acest lucru este 
doar parţial adevărat. De fapt, numai cunoştinţele care pot 
fi aplicate pentru scopuri practice pentru altcineva 
reprezintă cu adevărat putere. Bibliotecile sunt pline de 
cunoştinţe care nu servesc, nimănui. 

Pentru a-ţi schimba modul de a gândi într-unul 
pozitiv şi constructiv, trebuie să-ţi hrăneşti în permanenţă 
mintea cu idei noi. Trebuie să fii la curent cu ce se 
întâmplă în domeniul tău. Trebuie să te asociezi în mod 
regulat cu alte persoane de succes din sectorul tău de 
specializare. Trebuie să cauţi continuu modalităţi de a-ţi 
face munca mai bine, mai repede, mai ieftin şi mai uşor. 
Trebuie să găseşti permanent mijloace de a-ţi servi clienţii 
mai bine. Trebuie să rămâi în vârf în domeniul tău, astfel 
încât să fii şi să continui să fii unul dintre cei mai valoroşi 
oameni din branşa ta. 


34) Gândirea fără limite 

În era informaţiei, cunoaşterea reprezintă totul. Iar 
cantitatea de cunoştinţe pe care o poţi acumula şi o poţi 
aplica în viaţa ta este limitată numai de propria ambiţie. 
Nu există, de fapt, limite în ceea ce poţi realiza, cu 
excepţia celor pe care ţi le stabileşti tu însuţi. 

Cu cât înveţi mai mult, cu atât câştigi mai mult. Cu 
cât devii mai informat în domeniul tău, cu atât vei avea 
mai mult curaj şi mai multă încredere pentru a-ţi folosi 
abilităţile în munca ta. Cu cât obţii mai mult curaj şi mai 
multă încredere, cu atât va fi mai mare respectul tău faţă 
de tine însuţi şi sentimentul tău de putere personală. Vei 
deveni de neoprit în tot ceea ce faci. 

35) EXERCIŢII DE ACŢIUNE 

1. Începe astăzi să-ţi creezi propria bibliotecă de 
cărţi din domeniul tău. Citeşte între 30 şi 60 de minute 
zilnic, subliniază şi ia notițe cu atenţie. 

2. Examinează-ţi succesele şi eşecurile recente şi 
neaşteptate din sectorul tău de activitate. Ar putea să-ți 
indice acestea o tendinţă de care ai putea profita? 

3. Abordează în mod sistematic fiecare problemă din 
viaţa ta. Imaginează-ţi că soluţia este exact opusul a ceea 
ce faci în mod curent. 

4. Expune-ţi continuu mintea la idei şi puncte de 
vedere noi. Pune multe întrebări. Ia în considerare faptul 
că ai putea greşi. 

5. Ascultă programe educaţionale audio în maşină. Şi 
chiar o poţi transforma într-o clasă mobilă, o „universitate 
pe roți”. 

6. Selectează un domeniu în care expertiza te-ar 
putea ajuta să avansezi în carieră. Dezvoltă-ţi un plan de a 
studia şi de a învăţa tot ceea ce poţi afla în acel sector. Fii 
cel mai bun în ceea ce faci. 

7. Asociază-te numai cu persoane pozitive, optimiste, 


creative, fericite, care au scopuri clare pentru vieţile lor. 
Stai alături de câştigători dacă vrei să fii unul dintre ei. 

(|) 9 

Descătuşează-ţi puterile mentale 

Potenţialul unei persoane obişnuite este asemenea 
unui uriaş ocean neparcurs, unui nou continent neexplorat, 
o lume de posibilităţi care aşteaptă să fie adusă la lumină 
şi canalizată către ceva bun. 

Brian Tracy 

Fiecare schimbare din viaţa ta va fi rezultatul 
ciocnirii dintre mintea ta şi o nouă idee. Ideile reprezintă 
secretul viitorului. Conţin răspunsurile la toate problemele 
tale, precum şi modalităţile de a-ţi atinge toate obiectivele. 
Trebuie să devii o persoană care generează idei, astfel 
încât să vii continuu cu altele noi, mai bune, pentru a face 
faţă schimbărilor şi oportunităţilor constante care au loc în 
jurul tău. 

Din fericire, eşti creativ în mod natural. Este o 
calitate înnăscută. Te naşti cu această însuşire. Dar 
creativitatea depinde de Legea întrebuinţării, care 
stipulează: „Dacă nu o foloseşti, o pierzi”, cel puţin 
temporar. Vestea bună este că îţi poţi restimula potenţialul 
inventiv practicând diversele metode şi tehnici prezentate 
în această carte. 

1) Fă-ţi proiecte pentru viitor şi gândeşte-te la ce ai 
realizat până în prezent 

Pentru a-ţi schimba modul de a gândi, este necesar 
să-ţi dezvolţi ideile şi să-ţi pui imaginaţia la încercare 
despre persoana care ai putea fi, despre lucrurile pe care 
le-ai putea face şi avea. Fiecare persoană care realizează 
lucruri remarcabile în viaţă începe cu un vis măreț sau cu 
o viziune a ceea ce este posibil pentru ea. Aceste persoane 
se ridică deasupra situaţiei lor actuale, deasupra 
limitărilor şi problemelor lor şi se imaginează trăind viaţa 


pe care şi-ar dori să o aibă. Şi tu trebuie să practici acest 
mod de a gândi. 

Mai devreme am discutat despre viziunea ta ideală 
despre tine în viitor. O creezi gândindu-te la următorii cinci 
ani şi imaginându-ţi că toate visurile tale s-au transformat 
în realitate. Cum ar arăta viaţa ta dacă ar fi ideală în 
fiecare domeniu? Unde te-ai afla? Cât de mult ai câştiga? 
Şi aşa mai departe. 

Apoi te întorci la ziua actuală şi la situaţia ta 
prezentă. Te gândeşti la paşii specifici pe care i-ai putea 
face pentru a-ţi folosi oportunităţile şi a-ţi depăşi limitările 
şi obstacolele. Aceasta este întrebuinţarea primară a 
gândirii creative. Reprezintă acţiunea de a-ţi rezolva 
problemele şi de a da naştere la descoperiri mentale pe 
care le poţi folosi pentru a te mobiliza mai eficient către 
atingerea celor mai importante obiective pentru tine. 

2) Trei minţi în una singură 

Gândeşti şi acţionezi în viaţă cu trei minţi diferite. 
Prima o constituie mintea conştientă, pe care ţi-o foloseşti 
în scopul de a asimila informaţii noi, a le compara cu cele 
actuale şi a le analiza în funcţie de valoarea şi relevanţa 
lor pentru tine, iar apoi te hotărăşti dacă vei acţiona sau 
nu. Aceasta este mintea cu care îţi conduci viaţa şi e 
denumită adesea mintea obiectivă. 

Cea de-a doua minte pe care o utilizezi este 
subconştientul. Mintea ta subconştientă reprezintă o bază 
de date uriaşă, care înregistrează fiecare gând, idee, 
emoție sau experienţă pe care le ai de-a lungul vieţii tale. 
Aceasta este denumită mintea subiectivă. Rolul său constă 
în a-ţi menţine toate cuvintele şi acţiunile în conformitate 
cu conceptul de sine şi cu atitudinile, credinţele, temerile 
şi prejudecățile tale actuale. Mintea ta subconştientă nu 
raţionează, ci doar se supune comenzilor tale. 

De asemenea, mintea ta  subconştientă este 


responsabilă pentru desfăşurarea funcţiilor corpului tău. 
Îţi controlează sistemul nervos autonom şi bătăile inimii, 
respiraţia, digestia, memoria de bază şi aşa mai departe. 
Este asemenea unui calculator uriaş, atât de puternic şi de 
exact, încât poate procesa un milion de comenzi pe 
secundă. Menţine un echilibru exact între sutele de 
componente chimice din toate celulele tale, timp de 24 de 
ore pe zi. 

A treia minte a ta este cea supraconştientă. Aceasta 
reprezintă legătura ta directă cu inteligenţa infinită. 
Conţine toate cunoştinţele şi îţi poate furniza toate ideile şi 
răspunsurile de care vei avea nevoie vreodată pentru a-ţi 
atinge orice obiectiv îţi vei stabili. Această minte este 
sursa inspirației, imaginaţiei, a  intuiţiei şi a 
presentimentelor. Funcţionează 24 de ore pe zi şi îţi va 
aduce chiar răspunsul potrivit la problema ta, exact atunci 
când vei fi pregătit pentru acesta. Este stimulat de 
obiective bine definite, imagini mentale vii şi comenzi 
clare, pozitive sub forma afirmațiilor. 

Atunci când îţi vei folosi toate cele trei minţi în 
armonie, cu fiecare dintre acestea îndeplinind funcţiile 
pentru care a fost creată, îţi vei realiza mai multe 
obiective, mai repede decât ţi-ai imaginat. Întrebuinţarea 
adecvată a celor trei minţi ale tale este esenţială pentru 
schimbarea modului tău de a gândi şi a vieţii tale. 

3) Trei surse de creativitate 

Există trei factori principali care stimulează 
creativitatea. Poţi să îi foloseşti pe toţi trei în mod regulat, 
în tot ceea ce faci. Acestea sunt: în primul rând, obiective 
dorite cu ardoare; apoi, probleme presante; în al treilea 
rând, întrebări canalizate. Când le vei utiliza pe toate, vei 
începe să generezi idei cu o frecvenţă care te va uimi. 

Intrebuinţând aceste trei metode de stimulare 
mentală - obiective, probleme şi întrebări -, îţi activezi 


cele trei minţi în mod simultan şi începi să funcţionezi la 
niveluri mult mai ridicate decât persoanele obişnuite. 

4) Obiective dorite cu ardoare 

Primul factor este clar definit, un obiectiv dorit 
intens. Trebuie să ştii exact ce vrei, să-ţi stabileşti un 
termen limită, să îl defineşti măsurabil şi să dezvolţi un 
plan pentru atingerea lui asupra căruia să munceşti în 
fiecare zi. Există o relaţie directă între cât de bine definit 
îţi este scopul pe care îl urmăreşti şi cât de multe idei îţi 
vor veni pentru a-l atinge. 

Una dintre cele mai puternice modalităţi de a-ți 
armoniza activităţile celor trei minţi şi de a-ţi activa 
puterile creative este aceea de a-ţi rescrie obiectivele la 
timpul prezent în fiecare dimineaţă. 

Ia-ţi o agendă cu spirală. In fiecare dimineaţă, după 
lectura zilnică, acordă-ţi câteva minute şi rescrie-ţi ţelurile 
principale la timpul prezent, exact ca şi cum ar exista deja. 
După ce le-ai scris, vizualizează fiecare obiectiv timp de 
câteva secunde de parcă ar fi deja îndeplinit. Vizualizează 
fiecare scop în mintea ta de parcă ar exista deja. Apoi, 
zâmbeşte, relaxează-te şi eliberează-te. 

Această metodă de a-ţi rescrie obiectivele în fiecare 
dimineaţă, de a le vizualiza de parcă ar fi deja îndeplinite 
şi apoi de a te relaxa cu o încredere deplină constituie o 
parte esenţială a creării unui echivalent mental al 
lucrurilor pe care le doreşti. 

Folosind această tehnică, vei contribui la 
materializarea obiectivelor tale exact atunci când vei fi 
pregătit pentru finalizarea lor. Scriindu-ţi şi rescriindu-ţi 
scopurile, le adânceşti din ce în ce mai mult în 
subconştientul tău. La un anumit moment, îţi activezi 
mintea supraconştientă. Atunci, vei începe să atragi în 
viaţa ta oamenii şi circumstanţele care te pot ajuta să-ţi 
atingi ţelurile. 


5) Simte intens 

Emoţia este cheia. Cu cât îţi doreşti mai intens un 
obiectiv, cu atât acesta se materializează mai rapid. 
Combinarea ideii ţelului tău cu emotia intensă a dorinţei 
este similară apăsării pedalei de acceleraţie a potenţialului 
tău mental. Mintea ta va accelera şi va genera idei pentru 
îndeplinirea obiectivului. Cu cât vei avea o atitudine mai 
entuziastă şi pozitivă despre îndeplinirea oricărui lucru, cu 
atât mai repede munceşte mintea ta pentru a-l aduce în 
viaţa ta. 

Gândeşte-te ce senzaţie ai încerca dacă ţi-ai atinge 
scopul. Te-ai simţi mândru, fericit, uşurat, bucuros sau 
bine dispus? Oricare ar fi acea emoție, ar trebui să te 
imaginezi cu încredere şi cu mulţumire bucurându-te exact 
de acel sentiment pe care l-ai avea dacă obiectivul tău ar fi 
deja o parte a vieţii tale. 

Dacă vrei să câştigi mai mulţi bani şi să ai un 
standard de viaţă mai ridicat, imaginează-ţi că eşti deja 
acolo, trăind viaţa pe care ţi-o doreşti. Inchipuie-ţi cum te- 
ai simţi. Inchide ochii şi simte intens sentimentul de 
fericire, bucurie şi de satisfacţie interioară. 

Atunci când poţi combina o imagine mentală clară a 
obiectivului tău cu emoția pe care ai avea-o dacă acesta ar 
fi îndeplinit, îţi activezi puterile superioare ale minţii. Îţi 
stimulezi creativitatea. Îţi vin idei care te vor ajuta să-ţi 
îndeplineşti telul mai repede. 

6) Problemele ca oportunităţi 

Cel de-al doilea factor care îţi stimulează 
creativitatea şi îţi activează latura pozitivă este 
reprezentat de problemele presante. Numai atunci când ai 
de-a face cu presiunea problemelor şi a obstacolelor, devii 
motivat să acţionezi la cel mai bun nivel mental al tău. 
Confruntarea cu dificultăţile inevitabile ale vieţii şi 
rezolvarea lor te fac mai puternic şi mai inteligent şi aduc 


la lumină lucrurile cele mai bune din tine. 

Majoritatea oamenilor nu înţelege natura greutăților. 
Problemele reprezintă o parte normală şi necesară a vieţii. 
Sunt inevitabile şi nu te poţi sustrage din faţa lor. Apar în 
ciuda eforturilor tale susţinute de a le evita. De aceea, vin 
fără a fi aşteptate. 

Singura parte a unei probleme asupra căreia ai 
control este răspunsul tău la dificultăţile inerente ale vieţii. 
Oamenii eficienţi răspund în mod pozitiv şi constructiv la 
probleme. Astfel, ei demonstrează că şi-au dezvoltat 
niveluri înalte ale „abilității de a răspunde eficient” atunci 
când se confruntă cu dificultăţi neaşteptate sau nedorite. 

Problemele de orice fel aduc la lumină cele mai bune 
calităţi ale tale. Te fac puternic şi plin de resurse. Cu cât 
greutăţile tale vor fi mai presante şi cu cât vei investi mai 
multe emoţii în soluţionarea lor, cu atât vei deveni mai 
creativ. De fiecare dată când rezolvi o problemă în mod 
constructiv, devii mai inteligent şi mai eficient. Drept 
urmare, te pregăteşti pentru rezolvarea unor dificultăţi şi 
mai mari, şi mai importante. 

7) Aşterne-ţi gândurile pe hârtie 

O modalitate de a-ţi îmbunătăţi abilitatea de a 
rezolva probleme şi de a-ţi stimula creativitatea este aceea 
de a-ţi scrie gândurile pe hârtie. Acordă-ţi câteva momente 
pentru a te întreba: „Care este cu exactitate problema?” 
Apoi scrie răspunsul într-o formă care descrie la fel de 
precis chestiunea respectivă. 

Te poţi întreba apoi: „Ce altceva constituie o 
problemă?” Trebuie să fii atent la orice problemă pentru 
care există o singură definiţie. Cel mai rău lucru pe care l- 
ai putea face ar fi să rezolvi problema greşită. Cu cât poţi 
să defineşti o problemă în mai multe modalităţi, cu atât 
poţi să ajungi mai repede la o soluţie. 

Oricare ar fi dificultăţile, obstacolele, provocările sau 


factorii care îţi pun piedici sau te trag înapoi, trebuie să îi 
defineşti în scris. În medicină există o zicală: „Diagnosticul 
potrivit reprezintă jumătate din vindecare”. 

Uneori, când vei începe să defineşti o problemă, vei 
descoperi că este vorba, de fapt, despre o „problemă 
ciorchine”. Aceasta înseamnă că există o problemă majoră 
însoţită de câteva probleme mai mici. Cele mai multe 
probleme cu care te vei confrunta vor fi constituite din mai 
multe probleme mai mici. Adesea, într-o situaţie dificilă, 
există o singură problemă majoră care trebuie rezolvată 
înainte de a fi soluționate cele mai mici. 

Cea mai bună abordare pentru acest tip de situaţie 
este să determini problema principală şi apoi să-i defineşti 
separat părţile individuale. Identifici problema principală 
care trebuie rezolvată întâi şi apoi le rezolvi şi pe cele mai 
mici în ordine. Uneori, soluţionarea unei părţi a problemei 
conduce la rezolvarea întregii situaţii. 

8) Obiectivele sunt doar probleme 

Un obiectiv pe care încă nu l-ai îndeplinit este doar o 
problemă pe care încă nu ai rezolvat-o. De aceea, succesul 
a fost definit ca abilitatea de a soluţiona probleme. Dacă 
nu câştigi suma de bani pe care ţi-ai dori-o, aceasta este o 
problemă nerezolvată. Iar în cazul în care nu te bucuri de o 
stare de sănătate şi de o formă fizică la care aspiri, acestea 
sunt doar probleme pe care trebuie să le soluţionezi. Un 
obstacol între tine şi obiectivul tău este doar o problemă 
care aşteaptă o soluţie. Orice limitare care te trage înapoi 
reprezintă doar o altă problemă care aşteaptă să fie 
rezolvată de tine. 

În fiecare caz, sarcina ta este să nu laşi problema să 
te acapareze, ci să fii tu stăpân pe problemă. 

9) Fişa postului tău 

Dacă te-aş întreba cum îţi câştigi existenţa, mi-ai 
preciza denumirea poziţiei tale actuale sau fişa postului 


tău. Dar oricare ar fi titlul tău, adevărata ta slujbă este să 
rezolvi probleme. Tu faci acest lucru întreaga zi. Această 
abilitate este cea care te face valoros. Tu eşti de profesie o 
persoană care rezolvă probleme. Succesul tău în carieră 
este determinat de cât de eficient soluţionezi problemele şi 
atingi obiectivele postului tău. 

Să nu te plângi niciodată despre problemele tale la 
locul tău de muncă. Ar trebui să fii recunoscător pentru 
faptul că există. Dacă nu ai avea probleme la serviciu, nu 
ai avea niciun loc de muncă. Atunci când oamenii nu sunt 
capabili să rezolve problemele care apar în munca lor, ei 
sunt înlocuiţi rapid de alţii care pot. Iar dacă devii o 
persoană care rezolvă excelent problemele, eşti promovat 
pentru a soluţiona altele şi mai mari, şi mai importante. 

De acum înainte, consideră-te o persoană care 
rezolvă probleme. Singura întrebare este: cât de bun eşti 
în ceea ce faci? Obiectivul tău este să devii excelent în 
soluţionarea oricărei probleme cu care te-ai putea 
confrunta. 

10) Pune întrebări specifice 

Cea de-a treia modalitate de a-ţi activa creativitatea 
este aceea de a pune întrebări specifice. Întrebările bine 
formulate, provocatoare îți activează mintea şi îți 
stimulează gândirea. Cei mai buni consultanţi se descriu 
adesea ca „insultând”. Ei nu oferă răspunsuri. În schimb, 
îşi forţează clienţii să îşi pună întrebări dificile şi să 
răspundă la acestea. 

Pentru a-ţi stimula creativitatea, şi tu trebuie să îţi 
pui nişte întrebări dificile şi apoi să îţi pui la îndoială 
răspunsurile. _ 

Îţi aduci aminte de gândirea de la zero? Întreabă-te 
tot timpul: „Dacă nu aş face ceea ce fac în prezent, aş 
începe astăzi de la zero ştiind ce cunosc la ora actuală?” 
Vei fi uimit de cât de creativ vei deveni atunci când vei 


începe să-ţi analizezi fiecare aspect al vieţii, de parcă ai 
putea alege să o iei de la capăt, dacă ai vrea, pe baza 
cunoştinţelor şi experienţelor tale actuale. 

Adesea, răspunsul la cea mai mare dilemă a ta este 
să întrerupi, pur şi simplu, o activitate. Dacă nu merge 
bine, uneori cel mai înţelept lucru pe care îl poţi face este 
să abandonezi un mod de a acţiona. Întreabăcte 
întotdeauna: „Care este cea mai simplă şi mai directă 
soluţie pentru această problemă?” 

11) Claritatea este totul 

Mai există şi alte întrebări pe care ţi le poţi pune 
pentru a-ţi stimula creativitatea - de exemplu: „Ce încerc 
să fac?” Răspunde foarte exact la această întrebare. 

De fiecare dată când eşti frustrat sau întâlneşti 
greutăţi în îndeplinirea unui obiectiv sau în obţinerea unui 
rezultat, întreabă-te: „Cum încerc să fac acest lucru?” şi 
„Există o modalitate mai bună?” Nu te îndrăgosti de 
metodele tale actuale. 

Care sunt presupunerile tale? Care sunt supoziţiile 
tale evidente şi care, cele inconştiente? Ce anume crezi tu 
că este adevărat, iar dacă aceste lucruri nu ar fi reale, 
modul tău de a gândi s-ar schimba cu totul? Alex McKenzie 
a scris: „Presupunerile greşite reprezintă baza oricărui 
eşec”. 

12) Problema reală 

Lucrez adesea cu agenţii unor companii, care 
încearcă să promoveze un nou produs sau serviciu şi 
întâmpină greutăţi pe piaţă. Atunci când căutăm motivele 
problemelor lor în afaceri, ei îmi arată, de obicei, o listă 
lungă de dificultăţi legate de publicitate, promovare, 
oameni, vânzări, distribuţie, livrări şi servicii. Totuşi, cauza 
principală este mereu aceea că vânzările lor nu sunt 
suficient de mari. 

Le pun trei întrebări. Acestea sunt întrebări la care 


poţi recurge atunci când evaluezi orice produs sau serviciu 
potenţial pentru orice piaţă. 

Prima întrebare este: „Există o piaţă?” Există oameni 
care pot şi vor cumpăra acest produs sau serviciu aflat în 
competiţie cu alte produse sau servicii oferite în prezent? 
Mulţi oameni încep să dezvolte afaceri fără a-şi da seama 
cât de greu este să atragi un client de la un alt furnizor 
dacă acest client este mulţumit în prezent de celălalt 
vânzător. 

Dacă răspunsul conducerii companiei este: „Da, 
există cu siguranţă o piaţă pentru ceea ce vindem. Există 
oameni care doresc acest produs/serviciu şi sunt dispuşi să 
îl cumpere de la noi”, următoarea mea întrebare sună 
astfel: „Este piaţa suficient de mare?” De multe ori, un 
produs sau serviciu se dovedeşte bun, valoros şi de 
calitate, dar nu există o piaţă suficient de mare pentru a 
justifica investiţia de timp şi energie necesare pentru a-l 
promova. Există modalităţi mai bune şi mai profitabile de a 
folosi acei bani. 

13) De ce eşuează companiile 

Mulţi oameni ajung la faliment, în special în afacerile 
dezvoltate de ei înşişi, deoarece piaţa nu este, pur şi 
simplu, suficient de mare pentru ca ei să vândă destul, 
astfel încât să-şi justifice eforturile şi cheltuielile legate de 
producţia produsului sau serviciului, în primul rând. 
Fiecare investiţie trebuie comparată cu alte investiţii 
posibile care sunt disponibile în acelaşi timp. Pot exista 
variante mai bune pentru a-ţi valorifica timpul şi banii. 

Acest principiu se aplică şi personalităţii tale. Scopul 
tău este să te investeşti în aşa fel, încât să obţii cel mai 
mare profit pe energie. Există mii de modalităţi diferite în 
care îţi poţi petrece timpul şi viaţa. Tu însuţi eşti cea mai 
valoroasă resursă şi trebuie să o investeşti mereu acolo 
unde poţi obţine cel mai bun rezultat. 


Cea de-a treia întrebare pe care le-o pun clienţilor 
mei e următoarea: „Dacă există o piaţă suficient de mare, e 
destul de concentrată pentru a-ţi putea promova şi vinde 
produsele într-o modalitate eficientă din punct de vedere 
al costurilor?” 

Această întrebare finală este cea care îngroapă, de 
obicei, ideea unui produs nou. Da, există o piaţă şi da, 
piaţa este suficient de mare, dar piaţa acoperă o zonă 
geografică atât de întinsă, încât se dovedeşte imposibil să 
vinzi în mod eficient. 

14) Gândeşte-te la limitări 

O bună modalitate de a găsi soluţii creative pentru 
problemele tale este să aplici „teoria limitărilor”. Aceasta 
stipulează că, în orice proces sau serie de activităţi, există 
un factor care limitează. Apar blocaje care determină 
viteza cu care ajungi din locul la care te afli la cel în care 
doreşti să fii. Simplul fapt că identifici limitările critice din 
mediul tău îţi oferă adesea idei care te ajută să le 
îndepărtezi. 

De exemplu, să spunem că scopul tău este să îţi 
dublezi venitul de-a lungul următorilor trei până la cinci 
ani. Începi să identifici limitările pentru atingerea acestui 
obiectiv întrebându-te: „De ce nu este venitul meu deja 
dublu?” 

Fii cinstit. Pune-ţi întrebări dure: De ce nu câştigi 
deja de două ori mai mult faţă de cât câştigi astăzi? Ce te 
reţine? Dintre toate lucrurile care te trag înapoi, care este 
factorul principal care te limitează şi determină cât de 
repede îţi vei atinge obiectivul? 

15) Aplică regula 80/20 

Regula 80/20 pare să se aplice şi limitărilor, dar într- 
un mod anume. În context, această regulă stipulează că 
80% dintre limitările care te rețin din a-ţi atinge obiectivul 
se află în interiorul tău. Se găsesc mai degrabă în tine şi 


nu în mediul tău. 

Numai 20% dintre factorii care te trag înapoi se află 
în lumea exterioară. Această descoperire reprezintă un şoc 
pentru cei mai mulţi oameni. Marea majoritate a oamenilor 
crede că problemele lor majore sunt create sau cauzate de 
situaţiile şi de oamenii din jurul lor. De obicei, acest lucru 
nu este adevărat. Cele mai multe dintre motivele pentru 
care nu avansezi au legătură cu lipsa ta de abilităţi, 
resurse sau calităţi personale. 

16) Dublează-ţi venitul 

Să presupunem că lucrezi în vânzări. Doreşti să-ţi 
dublezi venitul în următorii trei-cinci ani sau chiar mai 
curând. Prima limitare importantă pe care o vei identifica 
este cantitatea de produse sau servicii pe care trebuie să o 
vinzi. Dacă poţi rezolva această problemă, îţi vei îndeplini 
obiectivul. 

Odată ce ai identificat această limitare principală, te 
întrebi apoi: „Care este limitarea din spatele acesteia?” 
Răspunsul ar putea fi numărul de clienţi potenţiali pe care 
ar trebui să îi găseşti. Dacă ai putea vorbi cu suficienţi 
clienţi potenţiali, probabil că ţi-ai putea dubla vânzările şi 
venitul. 

Apoi te uiţi dincolo de această limitare şi te întrebi ce 
anume cauzează restricţia în speţă. Aceasta din urmă 
poate fi abilitatea ta de a căuta ceva ce se află în interiorul 
tău şi nu pe piaţă. 

17) Uită-te în jurul tău 

O bună modalitate de a determina dacă limitarea e 
internă sau externă este să te uiţi în jurul tău şi să vezi 
dacă altcineva îşi îndeplineşte aceleaşi obiective pe care şi 
tu vrei să le finalizezi. Câştigă deja cineva de două ori mai 
mult decât tine din vânzarea aceluiaşi produs sau serviciu 
pe aceeaşi piaţă? Dacă altcineva face deja acest lucru, 
atunci limitarea este internă, nu externă. Reprezintă ceva 


dinăuntrul tău. Este vorba de lipsa unei anumite abilităţi 
sau calităţi pe care trebuie să o depăşeşti. 

Se spune că: „Atunci când lupta unei persoane începe 
cu ea însăşi, ea are într-adevăr valoare”. O persoană 
superioară îşi pune mereu această întrebare: „Ce anume 
din mine mă trage înapoi?” Oamenii superiori se uită întâi 
la ei. Este foarte probabil să existe ceva în lumea ta 
exterioară care acţionează ca o frână asupra potenţialului 
tău, dar trebuie să începi să cauţi înăuntru. Există multe 
şanse să găseşti acolo cauza. 

18) Foloseşte-ţi resursele 

Atunci când îţi vei folosi aceste resurse în mod 
regulat, îţi vei stimula abilitatea creativă şi îţi vei aprinde 
luminile mentale, asemenea efectului unui far într-o 
cameră întunecată. 

Odată ce îţi stabileşti obiective clare şi ai o dorinţă 
arzătoare de a le atinge, îţi activezi mintea creativă. Dacă 
îţi combini ţelurile cu problemele presante, definite clar, 
generezi mai multe idei. Iar în cazul în care îţi pui tot 
timpul întrebări canalizate ce îţi stimulează gândirea, 
ajungi să vezi posibilităţi mai multe şi mai bune în fiecare 
situaţie. Şi când îţi identifici limitările principale în 
atingerea oricărui obiectiv sau în soluţionarea oricărei 
probleme, începi să acţionezi ca un geniu. Te plasezi pe 
drumul către succes şi realizări de excepţie. 

19) Foloseşte-ţi toată inteligenţa 

Conform cercetărilor lui Howard Garner, de la 
Universitatea Harvard, şi ale lui Charles Handy din Anglia, 
posezi cel puţin 10 tipuri diferite de inteligenţă. De-a 
lungul anilor de şcoală, ai fost testat numai pe baza 
inteligenţelor tale verbale şi matematice. Dar studiile din 
ultimii ani indică faptul că ai mai multe tipuri de 
inteligenţă şi că poţi fi un geniu în oricare dintre acestea; 
atunci când sunt combinate, îţi permit să realizezi lucruri 


extraordinare. Primul tău scop este să-ţi identifici 
inteligenţele sau inteligenţa predominantă; apoi foloseşte 
mai mult din acea inteligenţă în orice încerci să realizezi. 

20) Inteligența verbală 

Prima ta inteligenţă este cea verbală. Aceasta 
reprezintă abilitatea ta de a vorbi, utilizarea limbajului. 
Capacitatea de a înţelege şi de a folosi bine limbajul este 
asociată cu succesul în orice domeniu care implică şi 
comunicare cu ceilalţi. In fiecare societate, există o relaţie 
directă între nivelul de fluenţă în limba ta nativă şi venitul 
tău. Chiar poţi să îţi creşti şansele şi rata de promovare 
prin învăţarea şi folosirea mai multor cuvinte. 

De fapt, fiecare cuvânt este un instrument pentru 
exprimarea unui gând. Cu cât ştii şi înţelegi mai multe 
cuvinte, cu atât poţi forma idei şi gânduri mai complexe. 
Cu cât vocabularul tău este mai bogat, cu atât vei fi mai 
respectat şi mai ascultat de ceilalţi. De aceea, abilităţile 
verbale sunt considerate o măsură de bază a inteligenţei. 

21) Inteligența matematică 

A doua inteligenţă folosită pentru măsurarea IQ-ului 
(coeficientului de inteligență) este cea matematică. 
Aceasta constituie îndemânarea ta de a folosi numerele, de 
a aduna, a scădea, a împărţi şi a înmulţi. În afaceri, 
aceasta este abilitatea ta de a citi informaţii financiare şi 
de a dezvolta proiecţii financiare. Cu cât ştii mai multe 
despre preţuri, costuri, cheltuieli şi rate financiare, cu atât 
vei lua decizii mai bune şi vei deveni mai valoros. 

Mulţi oameni cred că nu au abilităţi legate de 
numere. De aceea, ei evită orice domeniu sau activitate în 
care este nevoie de fluenţă financiară pentru a avea 
succes. Acest lucru poate fi fatal dacă unul dintre 
obiectivele tale este să obţii independenţă financiară. Din 
fericire, poţi învăţa să înţelegi calculele importante din 
afacerea ta cu puţin studiu şi efort. Drept urmare, vei fi 


mult mai competent şi mai capabil de a lua decizii bune 
pentru tot restul vieţii tale în afaceri. 

22) Inteligența fizică 

Al treilea domeniu în care poţi fi un geniu este 
inteligenţa fizică. Acesta este tipul de inteligenţă de care 
se bucură atleţii de performanţă, cu abilităţi extraordinare 
de coordonare a mişcărilor şi de folosire a corpurilor lor. O 
persoană poate pica testele verbale şi de matematică de la 
şcoală şi poate fi, în acelaşi timp, un atlet de succes, chiar 
dacă acest lucru nu va apărea pe nicio fişă cu rezultatele 
sale. 

Mulţi oameni se vând ieftin prin faptul că au impresia 
că nu dau dovadă de însuşiri deosebite la sport sau la alte 
activităţi fizice. Vestea bună este că, având parte de 
instruirea potrivită, poţi practica bine nenumărate 
sporturi, precum înotul, patinajul sau schiul. Este vorba 
numai despre dorinţă din partea ta. Ai mult mai multă 
abilitate fizică decât ai folosit până în prezent. 

23) Inteligența muzicală 

Cea de-a patra formă de inteligenţă a ta poate fi 
muzicală. Se poate ca un Mozart sau un Beethoven să nu fi 
fost bun la sport sau la şcoală şi totuşi s-au dovedit 
capabili să compună unele dintre cele mai frumoase 
compoziţii de muzică clasică din toate timpurile. Mulţi 
dintre muzicienii de top şi dintre cântăreții populari din 
zilele noastre au avut rezultate slabe la şcoală, dar au 
demonstrat că posedă o abilitate excepţională de a crea şi 
de a exprima muzică. Ei au reuşit astfel să ajungă la 
performanţe muzicale excepţionale. 

24) Inteligența vizualo-spaţială 

Cel de-al cincilea domeniu de potenţial mental al tău 
îl reprezintă inteligenţa vizualo-spaţială. Aceasta este 
abilitatea de a vedea şi de a crea forme şi modele. Un 
arhitect, un inginer, un pictor sau o persoană care şi-a 


dezvoltat capacitatea de a vizualiza foarte clar posedă o 
asemenea inteligenţă. 

Un arhitect, de exemplu, poate fi capabil să dezvolte, 
întâi în mintea sa şi apoi pe hârtie, clădiri frumoase pe 
care apoi oamenii cu inteligenţă matematică vor fi în stare 
să le transforme în proiecte şi dimensiuni exacte pentru 
construcţie. 

Este exact inteligenţa pe care o foloseşti pentru 
vizualizarea obiectivelor tale cu ochii minţii înainte ca 
ţelurile respective să ia naştere în realitate. Aceasta este o 
inteligenţă şi o abilitate pe care le poţi dezvolta prin 
practică. 

25) Inteligența interpersonală 

A şasea formă de inteligenţă este interpersonală şi e 
cea mai bună plătită formă de inteligenţă în Statele Unite. 
Reprezintă abilitatea de a comunica, a negocia, a influenţa 
şi a convinge alţi oameni. Este caracterizată de un nivel 
înalt de sensibilitate la gândurile, sentimentele, motivațiile 
şi dorinţele celorlalţi. O persoană cu o inteligenţă 
interpersonală ridicată are îndemânarea de a interacţiona 
eficient cu oamenii pentru a rezolva eficient lucrurile. 

Managerii de succes, conducătorii de echipă şi chiar 
ofiţerii din armată au, de obicei, o inteligenţă 
interpersonală foarte dezvoltată. Drept urmare, oamenii 
vor să lucreze şi să coopereze cu ei pentru a îndeplini 
obiectivele grupului. 

Oamenii de vânzări plătiţi cel mai bine sunt aceia 
care se dovedesc foarte buni în a-i convinge pe alţii să le 
cumpere produsele sau serviciile. Cei mai eficienţi oameni 
de afaceri, consultanţi şi profesionişti dau dovadă de acest 
tip de inteligenţă în mod constant. Este cu adevărat 
principala abilitate a unui politician de succes. Şi acest 
domeniu poate reprezenta sfera ta de excelenţă. 

26) Inteligența intrapersonală 


Cea de-a şaptea formă de inteligenţă este cea 
intrapersonală. Aceasta constituie abilitatea de a fi 
conştient de tine însuţi - cine eşti şi cine nu eşti. Având 
această inteligenţă, ştii exact ce vrei şi ce nu vrei. Eşti 
capabil să îţi stabileşti obiective şi să întocmeşti planuri 
pentru îndeplinirea lor. Oamenii caracterizați printr-un 
nivel înalt de inteligenţă intrapersonală fac introspecţii. Ei 
reflectează asupra modului în care gândesc şi simt. Ca 
urmare a faptului că se înţeleg mai bine pe ei înşişi, sunt 
mai eficienţi în relaţiile cu ceilalţi. 

Cu cât este mai ridicat nivelul tău de conştiinţă de 
sine, câştigat prin reflecţii şi introspecţii, cu atât este mai 
mare nivelul tău de auto-înţelegere. Cu cât te vei înţelege 
mai bine şi vei şti de ce gândeşti şi simţi în modul în care o 
faci, cu atât va fi mai ridicat nivelul tău de auto-acceptare. 
Cu cât te accepţi mai mult ca o persoană valoroasă, cu atât 
te placi şi te respecţi mai mult. Şi cu cât te placi mai mult, 
cu atât îi placi mai mult pe ceilalţi iar ei pe tine. 
Inteligența intrapersonală este foarte importantă pentru o 
viaţă fericită şi plină de succes şi o poţi dezvolta prin 
practică. 

27) Inteligența antreprenorială 

A opta formă de inteligență este cea antreprenorială. 
Aceasta constituie abilitatea de a observa oportunitățile 
existente pe piaţă şi de a aduce apoi laolaltă resurse 
variate pentru a produce produse şi servicii care pot fi 
vândute cu un profit. Inteligența antreprenorială 
reprezintă unul dintre cele mai bine plătite tipuri de 
inteligență din societatea noastră de astăzi şi, de 
asemenea, fundația tuturor afacerilor de succes, care se 
dezvoltă rapid. 

Cei mai mulți dintre cei care au ajuns milionari şi 
miliardari prin forţe proprii au început fără nimic şi şi-au 
creat averile prin folosirea inteligenţei antreprenoriale 


aplicată la oportunităţile existente ale pieţei. Bill Gates a 
renunţat la studiile la Harvard cu scopul de a fonda 
Microsoft, având ideea dezvoltării de software pentru piaţa 
de calculatoare personale, în curs de formare. Michael Dell 
a început să asambleze calculatoare personale în camera 
sa de la colegiu. Ei au avut niveluri ridicate de inteligenţă 
antreprenorială. Şi tu ai, probabil. 

28) Inteligența intuitivă 

Cea de-a noua formă de inteligenţă este cea intuitivă. 
Aceasta reprezintă abilitatea de a simţi dacă o situaţie e 
justă sau nu, de a analiza oamenii repede şi corect şi de a 
veni cu idei fără vreo legătură cu logica sau pregătirea ta. 

Mulţi oameni îi evaluează foarte bine pe ceilalţi. Ei 
par a şti nenumărate lucruri despre o persoană la numai 
câteva secunde după ce au întâlnit-o sau doar la auzul 
vocii acesteia. 

Intuiţia femeilor este mai respectată decât cea a 
bărbaţilor. Dar când bărbaţii şi femeile sunt testaţi în ceea 
ce priveşte intuiţia, ei au rezultate similare. Atunci, de ce 
respectăm atât de mult intuiţia femeilor? Deoarece femeile 
însele îşi ascultă şi au încredere mai mult în intuiţia lor 
decât bărbaţii. 

Din fericire, inteligenţa ta intuitivă este înnăscută şi 
poate fi îmbunătăţită prin practică. Cu cât îţi asculţi şi ai 
încredere mai multă în intuiţia ta, vei primi răspunsuri mai 
multe şi mai bune de la această formă aparte de gândire. 
Autoarea Jane Ponder a spus că „bărbaţii şi femeile încep 
să devină măreţi atunci când încep să îşi asculte vocile 
interioare”. 

29) Inteligența abstractă 

A zecea formă de inteligenţă este cea abstractă sau 
conceptuală. Aceasta reprezintă genul de inteligenţă pe 
care l-a avut Einstein atunci când s-a imaginat mergând pe 
o rază de lumină şi a putut astfel formula teoria 


relativităţii, ce a revoluţionat complet domeniul fizicii. 

Omul de ştiinţă EA. Kekule a văzut un şarpe uriaş 
încolăcindu-se şi muşcându-şi propria coadă. Acesta a fost 
pentru el un indiciu în elaborarea structurii în formă de 
inel a moleculei de benzen, o descoperire importantă a 
secolului nostru. 

Adesea în viaţă îţi va veni brusc în minte o idee sau o 
imagine care combină şi sintetizează câţiva factori. 
Rezultatul îl poate constitui o nouă idee de afaceri, aşa 
cum a avut Ray Kroc atunci când a observat metodele de 
producţie în masă pentru pregătirea hamburgerilor şi a 
cartofilor prăjiţi, dezvoltate de fraţii McDonald din San 
Bernardino. Cu această idee, el a pus bazele Corporaţiei 
McDonald, care are 30.000 de restaurante. 

30) Inteligenţele tale te fac unic 

Inteligenţele tale combinate te fac un potenţial geniu 
şi, de asemenea, te diferenţiază de oricine altcineva care a 
trăit vreodată. Gândeşte-te la tine astfel: imaginează-ţi că 
aceste 10 tipuri de inteligenţă sunt precum cele 10 cifre de 
la o la 9. Dacă te vei gândi la orice oraş mare, vei 
descoperi că există sute de mii de oameni cu numere de 
telefon diferite, deşi fiecare este format dintr-un prefix 
local şi alte şapte cifre. 

În cazul în care îţi vei da un scor de la o la 9 pentru 
fiecare dintre aceste 10 inteligenţe, vei obţine un număr 
de 10 cifre care îţi descrie combinaţia personală de 
inteligenţe. Această combinaţie unică formează un fel de 
număr de telefon intelectual personal. Numărul tău mental 
personal te diferenţiază faţă de orice altă persoană care a 
trăit vreodată. Asemenea ADN-ului, probabilitatea ca 
altcineva să posede aceeaşi formulă intelectuală ca tine 
este de unu la un miliard. 

31) Folosirea minţii tale incredibile 

Dezvoltânduc-ţi şi exploatându-ţi combinaţia unică de 


inteligenţe, poţi avea rezultate remarcabile. Întâi, trebuie 
să îţi evaluezi inteligenţele şi apoi să îţi dai punctaje în 
fiecare dintre acestea. 

Apoi, îţi identifici domeniile de inteligenţă unde eşti 
cel mai bine înzestrat, cele pe care le-ai folosit cu cel mai 
mare succes în trecut. La final, te uiţi în jurul tău şi te 
gândeşti ce fel de muncă ai putea desfăşura şi care ţi-ar 
permite să-ţi foloseşti combinaţia ta specială de inteligente 
la cel mai ridicat nivel. 

Mai presus de toate, trebuie să dezvolţi un respect 
profund faţă de tine însuţi şi de puterea potenţială a 
creierului tău. Psihologul Abraham Maslow a estimat că 
mai puţin de 2% dintre adulţi făceau tot ce era posibil 
pentru ei pe baza talentelor lor speciale. De aceea, trebuie 
să dezvolţi un nivel mai ridicat de încredere în abilitatea ta 
de a-ţi folosi puterile mentale pentru a depăşi orice 
obstacol şi a-ţi atinge orice obiectiv pe care ţi-l poţi stabili. 

32) Trei modalităţi de învăţare 

Există trei modalităţi de învăţare: auditivă, vizuală şi 
kinestezică. Poţi învăţa ascultând, văzând sau simțind şi 
mişcându-te. Fiecare persoană îşi foloseşte toate cele trei 
mijloace pentru a învăţa, dar fiecare are un stil preferat de 
a învăţa. 


Învăţarea vizuală 

Persoanelor vizuale le place să vadă lucrurile foarte 
clar în faţa lor. Ele procesează informaţiile cu ajutorul 
ochilor. Posedă un simţ vizual foarte ascuţit şi le place să 
îşi întâlnească personal prietenii şi partenerii de afaceri. 
Dacă le vei oferi informaţii verbale despre rezultate de 
afaceri, te vor întreba: „Ai acest lucru în scris?” 

Ele citesc cu pasiune. Când dai citate dintr-o carte 
sau dintr-o revistă, vor vrea un exemplar din aceasta 
pentru a citi personal. Le place să facă fotografii şi să vadă 


lucruri mai degrabă decât să le menţioneze în discuţiile lor. 
Persoanele vizuale reprezintă aproximativ 50% din 
populaţie. 


Învăţarea auditivă 

Celor care învaţă auditiv le place să îi asculte pe 
ceilalţi, să asculte programe şi cărţi audio, muzică, 
prezentări, discursuri şi seminarii. Participă activ la 
conversații şi preferă să le fie explicate noile idei şi 
concepte. Dacă le vei înmâna un raport scris, îl vor 
examina sumar şi te vor întreba: „Ce spune?” 

Persoanele auditive afirmă lucruri precum: „Îmi sună 
bine acest lucru” şi „Aud ce spui” sau „Nu sună bine”. 

De asemenea, ele sunt sensibile la muzică şi le plac 
echipamentele stereo de calitate bună, concertele, 
compact discurile şi alte modalităţi de reproducere a 
sunetului. Aceste persoane reprezintă aproximativ 40% din 
populaţie. 


Învăţarea prin acţiune 

Cel de-al treilea stil preferat de învăţare este 
kinestezic sau învăţarea prin acţiune şi prin atingere. 
Sinestezicilor le este greu să stea într-un loc. Ei vor să fie 
activi, să încerce diverse lucruri, adesea ignorând 
instrucţiunile scrise (instrument vizual) sau cele verbale 
(instrument audio). 

Vei găsi kinestezici în orice domeniu care presupune 
dexteritate manuală, precum dulgherie, construcţii, 
mecanică şi chiar conducerea camioanelor sau a maşinilor. 
Şi atleţii sunt kinestezici. 

33) Eşti cu adevărat unic 

Care este modalitatea ta preferată de învăţare şi de 
gestionare a lucrurilor? Vei fi fericit şi împlinit numai când 
ceea ce vei face în exterior va fi în armonie cu persoana 


unică şi specială care eşti înăuntru. 

Atunci când îţi vei reuni inteligenţele dominante cu 
metoda preferată de învăţare, îţi vei putea crea o 
combinaţie de inteligenţe şi abilităţi care îţi vor permite să 
reuşeşti lucruri extraordinare în viaţă. 

34) Dărâmă-ţi stăvilarele minţii 

Există două metode cu impact puternic pe care le 
poţi folosi pentru a-ţi debloca puterea creierului şi a 
genera mai multe idei în scopul atingerii obiectivului tău. 
Aceste tehnici se numesc „Mindstorming” şi 
„brainstorming”. Prima te va face bogat pe plan personal, 
iar cea de-a doua te va ajuta să ai succes prin faptul că îți 
permite să  exploatezi puterea creierului celorlalți. 
Metodele în cauză sunt răspunzătoare pentru crearea 
multor milionari. Le poţi folosi aproape oricând şi oriunde. 

35) Mindstorming pentru idei 

Procesul de „mindstorming” se numeşte adesea 
„metoda celor 20 de idei”. Este atât de puternică în 
generarea ideilor, încât atunci când vei începe să o 
foloseşti, viața ta întreagă se va schimba. Am predat-o în 
fața a zeci de mii de oameni din toată lumea. Toți cei care 
o utilizează observă îmbunătățiri profunde imediate în 
fiecare parte a vieții lor în care o aplică. 

Metoda este simplă şi probabil de aceea atât de 
puternică. Nu ai nevoie decât de o foaie albă de hârtie. În 
partea de sus a paginii, scrie-ți problema actuală sau 
obiectivul sub forma unei întrebări. 

Să spunem că scopul tău este să îţi dublezi venitul în 
următorii doi ani. Formulează întrebarea legată de acest 
ţel cât mai concret posibil. Cu cât întrebarea este mai 
specifică, cu atât mintea ta se va putea concentra mai bine 
asupra sa şi cu atât va fi mai bună calitatea răspunsurilor 
pe care le vei genera folosind acest exerciţiu. 

Aşadar, în loc să scrii: „Cum pot câştiga mai mulţi 


bani?”, ai putea scrie: „Ce pot face pentru a-mi dubla 
venitul în următoarele 24 de luni?” Adu-ţi aminte, scrii 
această întrebare la începutul paginii. 

36) Generează 20 de răspunsuri 

Apoi vei încerca să generezi cel puţin 20 de 
răspunsuri diferite la această întrebare. Forţează-te să 
scrii 20 de lucruri distincte pe care le-ai putea face şi care 
te-ar ajuta să-ţi dublezi venitul. Poţi scrie mai mult de 20 
de răspunsuri, dar minimul e 20. 

Primele tale răspunsuri vor fi, probabil, simple şi 
evidente. Ai putea scrie: „Să muncesc mai susţinut”, „Să 
muncesc mai mult timp”, „Să-mi îmbunătăţesc educaţia”, 
„Să-mi perfecţionez abilităţile în anumite domenii” şi aşa 
mai departe. Vor fi uşoare. Următoarele 5 până la 10 
răspunsuri vor fi mai dificile. Ultimele 10 răspunsuri se vor 
dovedi însă extrem de grele, asemenea încercării de a 
scoate apă dintr-o piatră. 

Dar pentru a obţine cât mai mult din acest exerciţiu, 
trebuie să te forţezi să continui să scrii până când vei 
răspunde la această întrebare în 20 de moduri diferite. Te 
poţi juca totuşi cu aceste răspunsuri cum doreşti. De 
exemplu, poţi scrie exact opusul unuia dintre răspunsurile 
tale anterioare. De asemenea, poţi da şi răspunsuri 
ridicole. 

37) Gândeşte-te la lucruri neconvenţionale 

De exemplu, ai putea scrie: „Să muncesc mai mult la 
locul meu de muncă actual”. Următorul tău răspuns ar 
putea fi contrar celui dintâi: „Să muncesc mai puţin la 
locul meu de muncă actual”. Sau „Să muncesc mai mult la 
un alt loc de muncă”. Sau poate să fie crearea propriului 
loc de muncă. Sau să obţii un al doilea loc de muncă care 
să îţi aducă un venit în plus ori să lucrezi cu jumătate de 
normă într-un alt domeniu. 

Dacă venitul tău este influenţat de vânzări, iar 


succesul tău în vânzări depinde de căutarea clienţilor 
potenţiali, răspunsul l-ar putea constitui dublarea 
numărului de clienţi potenţiali pe care îi întâlneşti în 
fiecare săptămână. Sau ar putea să fie vizitarea clienţilor 
cu un mai mare potenţial în sensul că ar avea abilitatea să 
cumpere de două ori mai mult produsul tău. Ori ar putea fi 
să vinzi un produs diferit din care să obţii un comision mai 
mare pe vânzare. 

În orice caz, răspunsurile potenţiale sunt limitate 
doar de imaginaţia ta, iar capacitatea ta de a genera idei 
care să te ajute este infinită. 

38) Importanţa acţiunii 

Odată ce ai dat cel puţin 20 de răspunsuri la 
întrebarea ta, examinează-le din nou şi alege cel puţin un 
răspuns în legătură cu care vei acţiona imediat. Acest pas 
este foarte important! Faptul că acţionezi într-un fel, 
oricare ar fi, este cel care va contribui la menţinerea unui 
flux de idei în mintea ta. În timp ce acţionezi pentru una 
dintre idei, îţi va veni o nouă idee pentru o altă acţiune. 

Acesta este un exerciţiu pe care îl poţi folosi pentru a 
dubla şi a tripla impactul metodei cu 20 de idei. Odată ce 
ai generat cel puţin 20 de idei şi ai selectat ideea pe care o 
vei implementa imediat, vei putea utiliza metoda cu 20 de 
idei în legătură cu acea nouă idee, generând alte 20 de 
modalităţi diferite pentru a întrebuința acea idee. 

39) Primul lucru de dimineaţă 

Dacă vei genera 20 de modalităţi de a-ţi atinge 
obiectivul major chiar de dimineaţă înainte de a începe 
programul, vei descoperi că vei fi creativ toată ziua. 
Mintea ta va fi mai ascuţită şi mai vigilentă. Vei găsi soluţii 
la probleme şi obstacole imediat ce apar. Vei activa Legea 
Atracţiei şi vei începe să atragi în viaţa ta oameni şi 
resurse care te pot ajuta să îţi atingi obiectivul. 

Dacă vei practica acest exerciţiu timp de cinci zile, 


vei genera 100 de idei noi care te vor ajuta să îţi atingi 
ţelurile în săptămâna următoare. În cazul în care vei 
selecta o idee pe zi, vei iniţia cinci idei pe săptămână. 
Aşadar, vor fi mai multe idei decât generează o persoană 
obişnuită într-o lună sau chiar într-un an. 

Dacă vei genera 20 de idei pe zi, 5 zile pe săptămână, 
50 de săptămâni pe an, vei obţine un uluitor număr de 
5.000 de idei noi pentru a-ţi îmbunătăţi viaţa şi munca în 
fiecare an. Iar în cazul în care vei implementa o singură 
idee nouă în fiecare zi, 5 zile pe săptămână, 50 de 
săptămâni pe an, vei folosi 250 de idei pe an care te vor 
ajuta să îţi soluţionezi problemele şi să îţi atingi 
obiectivele. 

O persoană obişnuită trăieşte cu foarte puţină 
creativitate. De obicei, este victima psihosclerozei sau a 
homeostazei, mulţumită să continue să facă în viitor 
aceleaşi lucruri pe care le-a realizat în trecut, indiferent 
dacă acestea dau roade sau nu. Atunci când vei practica 
mindstormingul în mod regulat, vei genera curând atât de 
multe idei bune, că nu vei avea suficiente ore pe zi pentru 
a le realiza. 

Mult mai mulţi oameni au devenit bogaţi folosind 
această metodă cu 20 de idei decât utilizând orice altă 
tehnică de gândire creativă descoperită vreodată. Singurul 
lucru care este necesar pentru ca această metodă să 
funcţioneze constă în a o practica în mod regulat în viaţa 
ta. ţi trebuie doar disponibilitatea de a întrebuința 
mindstormingul în mod obişnuit şi apoi de a folosi ideile pe 
care le generezi până când acest proces va deveni o parte 
normală a vieţii tale. 

40) Brainstormingul cu ceilalţi 

Mindstormingul este un exerciţiu pe care îl poţi 
practica singur. Brainstormingul reprezintă ceva ce faci cu 
ceilalţi, mai exact o formă de mindstorming realizat în 


grup, dar cu reguli uşor diferite. 

Brainstormingul a fost iniţial dezvoltat de directorul 
de publicitate Alex Osborn şi descris pentru prima dată în 
cartea sa din 1946, Applied Imagination (Imaginaţie 
Aplicată). De atunci, a fost utilizat în întreaga lume în toate 
tipurile de organizaţii şi de situaţii, cu scopul de a genera 
idei pentru o varietate de motive. Este un proces foarte 
simplu de învăţat şi de folosit. 


Şase paşi către brainstorming: 

Pasul întâi: Formează grupul. Numărul ideal de 
persoane într-o sesiune de brainstorming este între patru 
şi şapte. Sub patru, nu există suficiente minţi pentru a 
genera o varietate destul de mare de soluţii la problemă. 
Cu mai mult de şapte persoane, grupul devine prea 
numeros pentru ca participanţii să aibă suficiente ocazii de 
a contribui. 


Pasul doi: Nu permite critica sau ridiculizarea. Partea 
esenţială a brainstormingului este că în cadrul său nu sunt 
evaluate ideile. Întregul proces se concentrează asupra 
generării unei cantităţi cât mai mari de idei posibile într-o 
perioadă de timp scurtă. 

Nimic nu distruge mai repede o sesiune de 
brainstormingdecât tendinţa oamenilor de a critica ideile 
generate. Imediat ce ideile uneia dintre persoane sunt 
criticate, sesiunea de brainstorming se opreşte. Nimeni nu 
vrea să fie criticat, umilit sau ridiculizat în faţa celorlalţi. 
De aceea, trebuie să te concentrezi asupra cantităţii de 
idei şi să laşi evaluarea lor pentru altă dată sau altor 
oameni. 


Pasul trei: Stabileşte un interval de timp anume. 
Perioada ideală a sesiunilor de brainstorming este 


cuprinsă între 15 şi 45 de minute. Una dintre atribuţiile 
directorilor şi ale conducătorilor de echipă constă în 
consultarea cu personalul lor în cadrul unor sesiuni de 
brainstorming. Adu-i pe toţi laolaltă şi anunţă-i că veţi 
căuta soluţii pentru un anumit obiectiv sau situaţie timp de 
15 minute şi că apoi toată lumea se va întoarce la ce are de 
făcut. Vei fi uimit de rezultate. 


Pasul patru: Alege un conducător pentru grup. 
Scopul acestui lider constă în a-i încuraja pe toţi să 
contribuie cât mai mult posibil. Una dintre cele mai bune 
modalităţi de a conduce o sesiune de brainstorming este să 
mergi în jurul mesei şi să îi susţii pe oameni să contribuie 
cu o idee - asemenea jocului de cărţi, în care insufli curaj 
fiecărei persoane să parieze sau să spună „pas”. Odată ce 
ai mers în jurul mesei de câteva ori, oamenii vor începe să 
genereze idei cu o frecvenţă sporită. 


Pasul cinci: Selectează pe cineva pentru a ţine 
evidenţa ideilor. O funcţie importantă într-o sesiune de 
brainstorming este aceea a persoanei care ţine evidenţa. 
Aceasta scrie ideile pe măsură ce simt generate. 


Pasul şase: Fii punctual. Începe şi încheie sesiunea 
de brainstorming exact la timp, indiferent cât de bine se 
desfăşoară. La sfârşit, aduni toate ideile pentru a fi 
evaluate ulterior. 

41) Ideile pe fişe 

Un alt tip de sesiune de brainstorming implică mai 
mulţi oameni, în care împărţim grupul şi distribuim fişe 
fiecărui subgrup. Fiecare grup mai mic sau subgrup are 
sarcina de a răspunde la întrebarea sau problema 
respectivă. După aceea, fişele cu idei sunt adunate. Apoi 
sunt amestecate şi redistribuite grupurilor la întâmplare. 


În cea de-a doua etapă a exerciţiului, fiecare subgrup 
este rugat să evalueze ideile de pe fişele pe care le-au 
primit în funcţie de valoarea lor, înainte de a fi prezentat 
rezultatul în faţa întregului grup. 

Într-o sesiune cu 20 sau 30 de persoane, două sau 
trei sute de idei vor fi generate în 30 de minute. Odată ce 
aceste idei sunt adunate, distribuite, evaluate şi prezentate 
întregului grup, rezultatele sunt absolut uluitoare! Am 
lucrat cu companii care au găsit atât de multe soluţii la 
probleme pe care nu ştiuseră cum să le soluţioneze, încât 
nu aveau suficiente ore disponibile pe zi sau destui oameni 
pentru a acţiona asupra unui număr mai mare de idei 
dintre cele primite. 

42) Echipa de acasă 

Dacă ai o relaţie bună cu o altă persoană, puteţi 
forma o echipă continuă de brainstorming. Un soţ şi o soţie 
sau oricare alţi doi oameni împreună pot genera un flux 
continuu de idei, atâta vreme cât nu încearcă să evalueze 
sau să critice ideile în acelaşi timp în care le generează. 

43) Ideile te energizează 

Există două părţi în deblocarea propriului potenţial 
mental şi în exploatarea geniului care se află înăuntrul tău. 
Prima este să accepţi că eşti extrem de inteligent în felul 
tău personal. Cea de-a doua constă în a folosi metodele şi 
tehnicile descrise în acest capitol până când îţi vor deveni 
o a doua natură. Asemenea unui muşchi care se dezvoltă 
când este antrenat, „muşchii” tăi mentali vor creşte şi vor 
deveni mai puternici de fiecare dată când vei practica unul 
dintre aceste exerciţii. 

Generarea ideilor te stimulează şi te entuziasmează 
în procesul de atingere a obiectivelor tale. Cu cât vei 
genera mai multe idei, cu atât vei avea mai multă energie 
şi mai mult entuziasm. Cu cât vei avea mai multă energie 
şi mai mult entuziasm, cu atât vei deveni mai încrezător că 


îţi poţi îndeplini orice obiectiv pe care ţi-l stabileşti. Cu cât 
vei genera mai multe idei, cu atât îţi vei schimba mai 
repede modul în care gândeşti despre ce este posibil 
pentru tine. Într-un final, vei atinge un punct în modul tău 
de a gândi în care vei fi de neoprit. 

44) EXERCIŢII DE ACŢIUNE 

1.  Defineşte-ţi cel mai important obiectiv sau 
problemă sub forma unei întrebări şi scrie-o în partea de 
sus a paginii. Apoi, generează cel puţin 20 de răspunsuri la 
întrebarea ta. 

2. Întocmeşte o listă cu cele mai presante probleme 
sau obstacole în îndeplinirea scopurilor tale. Care este cea 
mai simplă şi mai directă soluţie pentru fiecare dificultate 
în parte? 

3. Gândeşte-te la cel mai important ţel al tău şi 
întreabă-te: „De ce nu mi l-am atins deja?” 

4. Identifică factorii sau constrângerile care te 
limitează şi care determină cât de repede îţi măreşti 
venitul. Ce ai putea face chiar acum pentru a înlătura 
aceste limitări? 

5. Care sunt inteligenţele la care pari să fii mai bun 
decât ceilalţi? Cum ţi-ai putea organiza viaţa şi munca 
pentru a folosi cât mai multe dintre aceste inteligente? 

6. La ce ai fost bun în trecut? Ce activităţi îţi induc 
cel mai mare sentiment de importanţă? 

7. Care părţi ale muncii tale îţi oferă cel mai mare 
profit pe energia investită? Cum ţi-ai putea structura 
munca şi viaţa pentru a folosi mai mult timp în aceste 
domenii? 

(m) 10 

Pune-ţi mintea la contribuţie 

Fiecare problemă are ascunsă în sfera sa o 
oportunitate atât de mare, încât aceasta diminuează 
problema. Cele mai mari poveşti de succes au fost create 


de oameni care au recunoscut problema şi au transformat- 
o într-o oportunitate. 

Joseph Sugarman 

Modul în care gândeşti despre tine şi despre viaţa ta 
determină aproape tot ceea ce ţi se întâmplă. 
Responsabilitatea ta principală este să preiei întregul 
control asupra gândirii tale şi să îţi menţii cuvintele şi 
gândurile focalizate exact asupra lucrurilor pe care le vrei 
cu adevărat. Simultan, trebuie să refuzi să te gândeşti la 
acelea pe care nu le doreşti. Această formulă simplă 
reprezintă cheia sănătăţii, a fericirii şi a prosperității 
personale. 

Capitolul de faţă se axează pe „a te gândi la 
posibilităţi”. O astfel de acţiune reprezintă procesul în care 
te uiţi la tot ce se întâmplă în jurul tău legat de posibilităţi 
şi oportunităţi şi nu la dificultăţi şi probleme. Scopul tău 
este să faci din acest lucru un mod obişnuit de a gândi, 
care constituie, precum toate deprinderile, un lucru ce 
poate fi învăţat. Poţi să îl dezvolţi prin repetări constante, 
într-un final, vei deveni o persoană pozitivă cu adevărat şi 
constructivă în tot ceea ce înfăptuieşti. 

1) Atitudinea mentală pozitivă 

O atitudine mentală pozitivă e asociată cu succesul în 
orice domeniu al vieţii. Genul de oameni care ne place cel 
mai mult şi cu care dorim să ne asociem este reprezentat 
de cei care sunt, în general, bine dispuşi şi optimişti în 
legătură cu munca şi cu vieţile lor personale. Nimeni nu 
vrea să îşi petreacă timpul cu o persoană negativă, 
pesimistă, care se vaită mereu. 

Din nefericire, este uşor să ajungi să critici şi să te 
plângi. Suntem bombardaţi continuu cu informaţii negative 
prin radio, televizor, ziare şi reviste, în interacţiunile 
noastre zilnice cu ceilalţi. Probabil că nu este lesne să te 
ridici deasupra valului de negativitate care te copleşeşte, 


dar e esenţial să faci astfel dacă doreşti să îţi menţii 
moralul ridicat şi mintea clară şi pozitivă. 

2) Răspunde constructiv la stres 

O atitudine mentală pozitivă poate fi definită drept un 
răspuns constructiv la stres. Nu înseamnă că, indiferent ce 
s-ar întâmpla, eşti fericit şi bine dispus tot timpul. În 
schimb, să ai o atitudine mentală pozitivă presupune că vei 
reacţiona la problemele inevitabile ale vieţii tale zilnice 
într-un mod mai eficient decât o persoană obişnuită. 

Stresul este inevitabil. Problemele nu se termină 
niciodată. Toată lumea are parte mereu de eşecuri şi 
dezamăgiri. Singurul lucru asupra căruia ai control este 
modul în care răspunzi la aceste evenimente stresante. 
Dacă o vei face într-un mod pozitiv, constructiv, îţi vei 
menţine o atitudine pozitivă în general. Atunci când mintea 
ta va fi mai clară şi mai calmă, vei fi mai creativ şi mai 
atent. Vei reuşi să vezi mai multe modalităţi de a-ţi rezolva 
problemele şi să continui să te îndrepţi către îndeplinirea 
obiectivelor tale. 

Dar în eventualitatea în care răspunzi la o problemă 
sau dificultate într-un mod negativ sau furios, stimulezi o 
serie de răspunsuri nervoase ce îţi blochează cele mai 
creative părţi ale creierului. În loc să ai un fel de a gândi 
„reacţionează şi răspunde”, dezvolţi o mentalitate „luptă-te 
sau pleacă”. 

3) Cinci paşi către puterea personală 

Există un proces în cinci paşi pe care îl poţi folosi 
pentru a te menţine pozitiv şi a-ţi îndeplini obiectivele mai 
repede. Reuneşte câteva dintre cele mai bune tehnici 
descoperite vreodată pentru schimbarea permanentă a 
modului de a gândi. Conţine şi ilustrează toate principiile 
de bază pe care trebuie să le cunoşti pentru a deveni o 
„persoană care se gândeşte la posibilităţi”, eficientă şi 
pozitivă în propria viaţă. 


Cei cinci paşi sunt: primul - să idealizezi; al doilea - 
să verbalizezi; al treilea - să vizualizezi; al patrulea - să 
transpui în emoţii şi al cincilea - să realizezi. Permite-mi să 
îţi explic cum funcţionează, fiecare pe rând şi apoi 
împreună. 

4) Imaginează-ţi viitorul perfect 

Poate că cel mai mare obstacol în calea creării unei 
vieţi minunate îl reprezintă „credinţele auto-limitative”. 
Toată lumea le are, iar unii oameni chiar au atât de multe, 
încât sunt aproape paralizaţi când trebuie să acţioneze. 

O credinţă auto-limitativă se referă la convingerea că 
eşti limitat, într-un fel sau altul, în segmente ca timp, 
talent, inteligenţă, bani, abilităţi sau oportunităţi. Ca 
urmare a acestor convingeri, dintre care cele mai multe 
probabil că nu sunt adevărate, te abţii de la a face paşii 
necesari pentru a-ţi crea genul de viaţă pe care ţi-o 
doreşti. 

Modalitatea prin care te poţi elibera de aceste frâne 
negative asupra potenţialului tău este să îţi schimbi modul 
de a gândi despre cine eşti şi despre ce este posibil cu 
adevărat pentru tine. Renunţi la orice gând de limitare şi 
începi să idealizezi şi să-ţi imaginezi genul de viaţă pe care 
doreşti să îl ai timp de o săptămână, o lună, un an şi cinci 
ani de acum înainte, ca şi cum orice ar fi posibil. 

În procesul de idealizare, te gândeşti la fiecare 
aspect important al vieţii tale şi îţi imaginezi cum ar arăta 
acesta dacă ar fi exact aşa cum ţi-ai dori, în detaliu. 

5) Arată-mi banii 

Începe cu venitul tău. Cât de mult vrei să câştigi într- 
un an, doi, trei sau cinci ani de acum înainte? Uită-te în 
jurul tău şi întreabă-te: „Cine altcineva câştigă suma pe 
care vreau să o obţin şi ce fac ei diferit faţă de mine?” 
Dacă nu ştii sau nu eşti sigur, du-te şi întreabă-i. Fă-ţi 
temele. 


Ce cunoştinţe sau abilităţi ar trebui să ai pentru a fi 
capabil să câştigi acea sumă? Ce gen de muncă ai vrea sau 
ai putea să faci pentru a obţine acel gen de venit? Ce 
poziţie ai avea în compania ta? Cât de sus ar trebui să fii în 
branşa sau în profesia ta? Dacă lucrezi în vânzări, cât de 
mult ar trebui să vinzi şi cui? 

6) Proiectează-ţi viaţa perfectă 

Imaginează-ţi stilul tău de viaţă perfectă. Dacă nu ai 
avea nicio limitare, cum ţi-ar plăcea să trăieşti în fiecare 
zi? În cazul în care ai fi independent din punct de vedere 
financiar, în ce fel de casă ti-ar plăcea să trăieşti? Ce tip de 
maşină ţi-ar plăcea să conduci? Ce fel de viaţă ţi-ar plăcea 
să-i asiguri familiei tale? În ce gen de activităţi ţi-ar plăcea 
să te angrenezi de-a lungul săptămânii, a lunii şi a anului? 

De cât timp liber ţi-ar plăcea să te bucuri în vacanțe 
şi unde ţi-ar plăcea să mergi? Ce ţi-ar plăcea să faci? Ce 
gen de activităţi îţi fac cea mai mare plăcere? Dacă ai fi 
forţat să îţi iei o lună liberă de la serviciu şi ai avea toţi 
banii de care ai nevoie, cum ţi-ai petrece acel timp? 

7) Planificarea familială 

Implică-ţi familia în proiectarea vieţii tale ideale, 
include acest lucru drept un element constant în relaţia ta. 
Cu cât oamenii au mai multe şanse să discute un mod dea 
acţiona, cu atât ei vor fi mai dedicați hotărârii finale. 

În urmă cu ceva vreme, un prieten de-al meu s-a 
reunit cu soţia şi copiii săi pentru a discuta faptul că 
muncea prea mult şi că nu îşi petrecea suficient timp cu ei. 
Şi-au imaginat cum şi-ar petrece timpul ca familie dacă nu 
ar avea limitări. Fiecare şi-a exprimat ideile, inclusiv copiii 
mici. 

Ca urmare a acestui exercițiu, cei doi soți au luat 
nişte hotărâri legate şi de timp, şi de stilul lor de viață. Au 
hotărât, aşadar, să se mute în afara oraşului, la ţară, într-o 
casă mai spațioasă cu o curte mai mare. El şi-a reorganizat 


săptămâna de lucru, astfel încât să lucreze în oraş patru 
zile pe săptămână, între 10 şi 12 ore pe zi, şi apoi doar trei 
sau patru ore în ziua în care muncea în biroul său de la 
ţară. A ajuns să petreacă mult mai mult timp cu familia sa 
şi să aibă mult mai multe satisfacţii în viaţă. Cea mai bună 
consecinţă a fost că şi rezultatele sale, şi venitul său au 
crescut în urma acestui plan nou. 

8) Transformă-ţi idealul în realitate 

Atunci când îţi proiectezi stilul ideal de viaţă, poţi să 
îl compari cu ceea ce faci astăzi şi să observi diferenţele. 
Apoi poţi începe să te gândeşti la cum ţi-ai putea aduce 
viaţa actuală sau reală mai aproape de ideal. 

Iar atunci când îţi idealizezi venitul şi stilul de viaţă, 
îţi dezvolţi o viziune pentru viaţa ta. Începi să practici o 
calitate de bază a unui lider personal. Să proiectezi în 
viitor şi să faci planuri pentru a-ţi transforma visurile tale 
într-o realitate actuală. 

9) Sănătate şi fitness 

Ar trebui să îţi idealizezi şi sănătatea. Imaginează-ţi 
că aceasta ar fi perfectă în fiecare aspect. Cum ai fi diferit 
faţă de astăzi? Cât ai vrea să cântăreşti exact şi de ce 
tonus ai vrea să te bucuri? Cum se compară acest lucru cu 
ceea ce eşti astăzi? Ce paşi şi ce schimbări va trebui să 
faci în obiceiurile tale de sănătate pentru a deveni 
persoana ideală care doreşti să fii? Această descriere 
devine apoi viziunea ta ideală de viitor pentru tine însuţi. 

10) Persoana care devii 

Creează-ţi o imagine ideală despre tine referitoare la 
dezvoltarea personală şi profesională. Ce fel de persoană 
doreşti să fii în viitor? Ce cunoştinţe şi abilităţi 
suplimentare vrei să dobândeşti? In ce domenii doreşti să 
devii excelent? Ce subiecte ţi-ar plăcea să stăpâneşti foarte 
bine? Ce trebuie să înveţi pentru a ajunge în top în 
domeniul tău de activitate? Care este planul tău de 


dezvoltare referitor la nivelul actual şi cel la care vrei să 
ajungi? 

11) Obiectul tău de activitate 

Atunci când elaborezi o planificare strategică pentru 
tine însuţi, începi întotdeauna cu obiectul de activitate. 
Aceasta este o definiţie exactă a ceea ce vrei să fii şi să 
realizezi la un anumit moment în viitor. Pentru a-ţi dezvolta 
planul, proiectezi în viitor şi îţi imaginezi că ai avut succes 
total în îndeplinirea obiectivelor tale într-un anumit 
domeniu. Apoi, îţi descrii viaţa şi activităţile în acest sector 
ca şi cum ar fi deja adevărate astăzi. 

De exemplu, obiectul tău personal de activitate ar 
putea fi ceva de genul: „Sunt o persoană fericită, 
sănătoasă, pozitivă care îşi face munca excelent, este 
plătită extrem de bine, foarte respectată de clienţii şi de 
colegii săi şi la fel de iubită de familia sa”. 

Acest gen de obiectiv îţi poate servi drept plan 
organizaţional pentru viaţa ta. Poţi să îi foloseşti pentru a 
lua hotărâri prin compararea a ceea ce urmează să faci în 
scopul de a vedea dacă este în concordanţă cu misiunea ta. 
Dacă nu corespunde cu misiunea sau cu imaginea ta ideală 
despre cea mai bună persoană care ai putea fi, nu vei 
realiza acel lucru. 

12) Un punct de referinţă pentru luarea deciziilor 

De curând, am coordonat o sesiune de planificare 
strategică pentru o mare corporație. Directorii aveau mai 
mult de 250 de proiecte pe mesele lor. După ce am definit 
valorile, viziunea şi misiunea ideală a companiei, ei au 
reuşit să renunţe imediat la mai mult de 200 dintre aceste 
proiecte potențiale. Tuturor participanţilor la acea 
întâlnire le era clar că acele planuri nu corespundeau cu 
cine erau ei ca şi companie şi unde doreau să se găsească 
în viitor. Acest lucru poate funcţiona şi pentru tine. 

Una dintre problemele tale de astăzi este că eşti 


copleşit cu prea multe lucruri de făcut şi prea puţin timp. 
Ai prea multe lucruri la care să te gândeşti. Sunt prea 
multe probleme, posibilităţi şi oportunităţi. Atunci când vei 
idealiza şi îţi vei da seama exact cum ţi-ai dori să fie viaţa 
ta perfectă la un moment dat în viitor, vei începe imediat 
să faci alegeri mai bune în activităţile tale zilnice. Vei 
începe imediat să elimini activităţile care nu corespund cu 
locul în care doreşti să ajungi. 

13) o cheie a fericirii 

O definiţie clară a idealului tău, în orice domeniu 
important al vieţii tale, este punctul de început pentru a 
lua decizii mai bune în prezent, care vor conduce la un 
succes mai mare şi la fericire în viitor. Pe măsură ce te vei 
îndrepta către îndeplinirea unui ideal care merită, te vei 
simţi mai fericit şi mai încrezător. Cu cât vei progresa mai 
mult către un obiectiv clar sau un set de condiţii ideale, cu 
atât vei avea mai multă energie şi mai mult entuziasm. 

14) Definiţia inteligenţei 

În urmă cu câţiva ani, experţi ai organizaţiei Gallup 
au intervievat 1500 de bărbaţi şi femei de succes 
încercând să identifice caracteristici ale succesului. Dar 
când le-au cerut să definească „inteligenţa”, au primit un 
răspuns neaşteptat. 

Oamenii de top din sondaj au definit inteligenţa nu 
atât prin IQ (coeficientul de inteligenţă) sau prin notele 
bune obţinute la şcoală, cât printr-un mod de a acţiona. 
Comportamentul inteligent a fost descris prin faptul că 
făceau doar acele lucruri care îi aduceau mai aproape de 
obiectivele lor. Ei au definit inteligenţa ca fiind abilitatea 
de a elimina sistematic acele activităţi care le consumau 
timpul şi nu îi ajutau să îşi atingă obiectivele sau, chiar mai 
rău, îi îndepărtau de ţelurile lor. 

15) Fii inteligent 

Oricând faci ceva ce te apropie de obiectivele şi 


idealurile tale, acţionezi inteligent. Acest lucru este 
adevărat, indiferent de educaţia sau de IQ-ul tău. Din acest 
motiv, există mulţi oameni cu o inteligenţă medie sau care 
nu au avut rezultate bune la şcoală şi care realizează mult 
mai multe decât cei cu diplome universitare. Aceşti oameni 
de succes îşi concentrează din ce în ce mai mult timp şi 
energie asupra activităţilor destinate să le îndeplinească 
numai acele obiective importante pentru ei. 

16) Transformă în cuvinte 

Cea de-a doua parte a acestui proces în cinci trepte 
constă în verbalizarea clară a persoanei care doreşti să 
devii, a lucrurilor pe care intenţionezi să le faci şi a 
obiectivelor pe care vrei să le îndeplineşti. Verbalizezi cu 
afirmaţii pozitive. Deoarece îţi poţi reprograma complet 
subconştientul cu afirmaţii, prin folosirea lor repetată vei 
descoperi că potenţialul tău este nelimitat. 

Legea  Activităţii  Subconştiente stipulează că, 
indiferent ce îţi repeţi la nesfârşit în conştient, lucrurile pe 
care ţi le spui vor fi acceptate, într-un final, de 
subconştientul tău. Odată ce subconştientul îţi acceptă 
gândurile conştiente drept comenzi, acesta le trece mai 
departe către conştient, care va lucra apoi 24 de ore pe zi 
pentru a le transpune în realitate. 

Cu ajutorul afirmațiilor pozitive, vei putea prelua 
întregul control asupra conţinutului conştientului şi 
subconştientului tău. lţi vei putea activa toate puterile 
mentale. Vei putea exploata o minte universală, care te va 
ajuta să te îndrepţi mai rapid către ţelurile tale vizând un 
venit mai mare, o sănătate sau relaţii mai bune şi un mai 
mare succes în domeniul tău. 

17) Cei trei P ai programării pozitive 

O afirmaţie pozitivă este exprimată folosind cei „trei 
P”. Acest lucru înseamnă că, în vederea obţinerii unei 
eficiente maxime, o afirmaţie ar trebui să fie personală, 


pozitivă şi exprimată la timpul prezent. 

Mintea ta  subconştientă este asemenea unui 
calculator special. Poate fi accesat şi activat doar verbal şi 
prin comenzi prezentate într-un anumit limbaj. Acceptă 
doar comenzi pozitive care sunt exprimate într-un mod 
personal, la timpul prezent, de parcă obiectivul ar fi fost 
deja îndeplinit. Nu cunoaşte timpurile trecut sau viitor. 

Afirmația mea preferată este: „Mă placi”, repetată de 
nenumărate ori cu o încredere totală. Atunci când repeţi: 
„Mă plac!” de câteva ori pe zi, trimiţi acest mesaj adânc în 
mintea ta subconştientă. Cu cât te vei plăcea mai mult, cu 
atât respectul tău faţă de tine însuţi va fi mai ridicat. Cu 
cât respectul tău faţă de tine însuţi va fi mai ridicat, cu 
atât vei avea rezultate mai bune în fiecare domeniu al vieţii 
tale. Cu cât te vei plăcea mai mult, cu atât vei acţiona mai 
bine şi, cu cât vei acţiona mai bine, cu atât te vei plăcea 
mai mult. 

18) Devino propriul suporter entuziast 

Pentru a-ţi îmbunătăţi rezultatele la serviciu sau în 
orice alt domeniu care necesită abilităţi, repetă-ţi continuu 
cuvintele: „Sunt cel mai bun, sunt cel mai bun, sunt cel 
mai buni” Vorbind cu tine de parcă ai fi deja persoana care 
doreşti să devii la un moment dat în viitor, devii propriul 
suporter entuziast. Vei descoperi apoi că vei face lucrurile 
din ce în ce mai bine, indiferent ce vei încerca. 

O altă afirmaţie expresivă pe care o poţi repeta în 
fiecare dimineaţă înainte de a începe ziua este: „Imi iubesc 
munca!” Uneori, atunci când te vei trezi dimineaţa, nu o să 
te simţi deosebit de încântat de ziua care urmează. Dar 
poţi prelua controlul asupra minţii şi a emoţiilor tale 
repetând: „Imi iubesc munca!” până când acest lucru va 
deveni adevărat. 

Chiar şi mai bine, poţi începe fiecare zi folosind 
cuvintele: „Mă plac şi îmi iubesc munca!” Această 


afirmaţie, repetată entuziast de câteva ori în fiecare 
dimineaţă, te va entuziasma mai mult înainte de a ajunge 
la serviciu. 

19) Controlează-ţi dialogul interior 

Aproximativ 95% dintre emoţiile tale sunt 
determinate de modul în care vorbeşti cu tine însuţi. 
Cartea doctorului Martin Seligman, Learned Optimism 
(Optimismul învăţat) arată că „stilul tău explicativ” 
reprezintă factorul critic în determinarea faptului că eşti o 
persoană pozitivă sau negativă. 

Stilul tău explicativ este definit ca fiind modul în care 
îţi explici lucrurile ţie însuţi. Dacă îţi explici sau îţi 
interpretezi lucrurile într-un mod pozitiv, tu vei fi pozitiv. 
În cazul în care le explici sau le interpretezi într-un mod 
negativ, vei fi negativ. Concluzia lui Seligman a fost aceea 
că, atunci când lucrurile nu merg bine, oamenii optimişti 
îşi explică evenimentul sau experienţa, de parcă ar fi o 
situaţie specifică, temporară şi nu o condiţie generală, pe 
termen lung. 

Imaginează-ţi că dai un telefon pentru a vinde ceva şi 
că acel client nu este interesat de ceea ce îi propui. Nua 
funcţionat. A fost o pierdere de vreme. Dacă eşti o 
persoană pozitivă, vei spune ceva de genul: „Ei bine, 
reprezintă doar un telefon de vânzări”. Acesta este un 
lucru temporar. Vei adăuga: „Probabil că acel client a avut 
o zi grea”. Astfel, evenimentul va fi specific. Apoi îţi vei 
zice: „Voi avea mai mult succes la următorul apel”. Ca 
atare, te concentrezi asupra viitorului. Atunci când 
respingi astfel eşecurile temporare, îţi menţii mintea 
pozitivă. Rămâi încrezător şi optimist. 

20) Nu lua lucrurile personal 

În cazul în care oamenii negativi au parte de 
probleme, dificultăţi sau eşecuri, le explică diferit faţă de 
cei optimişti şi încrezători. Atunci când eşuează temporar, 


fapt care este inevitabil, ei interpretează imediat acest 
lucru ca fiind o expresie a deficienţelor lor. Dacă apelul de 
vânzări nu a avut succes, ei îşi spun: „Probabil că sunt o 
persoană de vânzări îngrozitoare. Produsul nu este bun. 
Clienţii nu sunt interesaţi de ce vreau să vând. Nu voi reuşi 
niciodată în acest domeniu”. 

Cu alte cuvinte, ei generalizează şi exagerează un 
mic eşec dramatizându-l, în loc să îl considere un lucru 
temporar şi să continue cu următorul telefon. Ei 
interpretează experienţa în mod negativ. Acest lucru are 
un efect nefavorabil asupra imaginii lor despre sine: „Nu 
sunt bun de nimic”. Rezultatele activităţii lor se 
diminuează şi data următoare se întâmplă chiar mai rău. 

Totuşi, vestea bună este că modul în care interpretezi 
un eveniment se află sub controlul tău. Totul e o problemă 
de alegere. Tu stabileşti cum vei simţi şi vei reacţiona prin 
modul în care optezi să îţi explici o situaţie. Alege să vezi 
latura pozitivă, indiferent ce ar fi. Tu decizi. 

21) Exprimă-te simplu 

Atunci când îţi verbalizezi obiectivele sub forma unor 
expresii afirmative, ar trebui să foloseşti cuvinte pe care 
subconştientul tău le poate înţelege şi cu care poate începe 
să lucreze. Afirmațiile tale trebuie să fie simple şi practice. 
De exemplu, „Mă plac” este personal. „Sunt cel mai bun” e 
personal şi pozitiv. „Îmi iubesc munca” este personal, 
pozitiv şi exprimat la timpul prezent. 

Acestea reprezintă genul de afirmaţii acceptate 
imediat de subconştient ca fiind comenzi. Au un impact 
imediat asupra modului în care gândeşti şi simţi în 
legătură cu tine însuţi. Îţi măresc instantaneu respectul de 
sine şi încrederea în forţele proprii. Pentru a rămâne 
optimist, trebuie să vorbeşti continuu cu tine însuţi într-un 
mod în care vrei să fii şi nu în felul în care lucrurile sunt în 
prezent. 


În programarea neurolingvistică, modul în care 
dialoghezi cu tine însuţi despre ce ţi se întâmplă se 
numeşte „stil interpretativ”. Felul în care interpretezi 
lucrurile reprezintă o parte esenţială a procesului de 
schimbare a stilului tău de a gândi. Întrebarea este dacă 
interpretezi lucrurile care se întâmplă în jurul tău într-un 
mod pozitiv sau negativ. Adu-ţi aminte, optimistul vede 
paharul pe jumătate plin, în timp ce pesimistul vede 
paharul pe jumătate gol. Alege să fii optimist. 

22) Devino un paranoic opus 

Multimilionarul W. Clement Stone a început să vândă 
ziare pe străzile din Chicago la vârsta de 12 ani. Ela 
continuat prin a construi Combined Insurance Company 
din America şi a murit de curând la vârsta de 100 de ani, 
având o avere mai mare de 800 de milioane de dolari. 
Stone a reprezentat o sursă de inspiraţie pentru mii de 
oameni şi a devenit celebru pentru obiceiul său de a fi un 
„paranoic opus”. 

Un paranoic este o persoană care crede că oamenii 
conspiră împotriva sa. În schimb, un paranoic opus 
reprezintă o persoană convinsă de faptul că lumea 
conspiră pentru ca ea să aibă succes. Acest gen de 
paranoic insistă să interpreteze tot ce i se întâmplă ca fiind 
parte a unui plan măreț ce îl conduce către reuşită. W. 
Clement Stone obişnuia să răspundă la fiecare dificultate 
cu expresia empatică: „Asta este bine!” Apoi, îşi concentra 
atenţia asupra găsirii unui lucru bun în acea situaţie. Şi 
descoperea mereu ceva, chiar dacă era vorba doar de o 
lecţie valoroasă. 

Dacă schimbi definiţia unei probleme într-o situaţie, o 
provocare sau o oportunitate, răspunsul tău la problemă va 
fi pozitiv şi constructiv şi nu negativ şi furios. Iar în cazul 
în care vei considera că fiecare problemă este o 
oportunitate potenţială, vei găsi aproape întotdeauna în 


acea problemă un beneficiu de care te poţi bucura. 

Norman Vincent Peale obişnuia să spună: „Atunci 
când Dumnezeu vrea să îţi trimită un cadou, El îl 
ambalează într-o problemă”. Cu cât problema pe care o ai 
este mai mare, cu atât şi darul va fi mai mare - sub forma 
unor lecţii sau a unor idei valoroase pe care, probabil, le 
conţine. Paharul este pe jumătate plin sau pe jumătate gol? 
Depinde de tine. 

23) Vei crede atunci când vei vedea 

Cea de-a treia parte a procesului în cinci paşi prin 
care îţi pui mintea la contribuţie îl constituie vizualizarea. 
Deja ştii cât de puternic poate fi acest lucru în îndeplinirea 
obiectivelor tale. Numai atunci când vei învăţa să foloseşti 
vizualizarea pentru fiecare scop şi activitate, vei reuşi să 
exploatezi cu adevărat această putere uimitoare în viaţa ta. 

Oamenii vizualizează tot timpul. Diferenţa constă în 
faptul că oamenii de succes vizualizează lucrurile pe care 
şi le doresc, iar cei lipsiţi de succes pe acelea pe care nu le 
vor. Înainte de orice nouă experienţă, o persoană de succes 
îşi va acorda câteva momente pentru a-şi aminti şi a retrăi 
o experienţă în care a avut succes într-un domeniu. In 
schimb, înaintea unei noi experienţe, oamenii care nu au 
succes îşi vor aminti şi vor trăi un eşec anterior. 

În fiecare caz, oamenii creează o predispoziţie de a 
reuşi sau de a eşua. Atunci când vizualizează, ei trimit o 
comandă subconştientului lor. Acesta le coordonează apoi 
cuvintele şi acţiunile în situaţia următoare, astfel încât să 
aibă rezultate corespunzătoare imaginii create. 

24) Imaginează-ţi un rezultat perfect 

În procesul de vizualizare, proiectezi „Şi creezi o 
imagine clară a obiectivului tău viitor ideal. Iți imaginezi 
cum ar arăta dacă ar fi deja îndeplinit. Îţi conturezi 
imaginea cât mai vie posibil. Repeţi această imagine 
mentală de nenumărate ori, cât de des poţi în timpul zilei, 


cât de mult timp poti. 

Există o relaţie directă între cât de clar îţi poţi vedea 
obiectivul sau rezultatul pe dinăuntru şi cât de repede se 
transformă în realitate în exterior. Vizualizarea reprezintă 
una dintre cele mai puternice facultăţi pe care le ai la 
dispoziţie pentru a deveni o persoană care se gândeşte la 
posibilităţi, pentru a-ţi schimba modul de a gândi despre 
viaţa şi viitorul tău. Cu ajutorul vizualizării, îţi poţi 
transforma visurile actuale în realităţi viitoare. li poţi 
schimba complet modul de a gândi prin transformarea 
imaginilor tale mentale. 

25) Programează-ţi mintea 

Există trei tehnici care combină verbalizarea şi 
vizualizarea, pe care le poţi practica pentru a-ţi îndeplini 
obiectivele mai repede. Acestea sunt numite adesea 
„tehnici de programare mentală” şi se dovedesc extrem de 
eficiente în pregătirea ta şi a minţii tale pentru un 
eveniment ulterior. 

Prima dintre aceste metode este cea numită tehnica 
programării rapide. lată cum funcţionează. Inaintea 
oricărui eveniment care nu se întâmplă frecvent şi este 
important, precum un telefon de vânzări, o întâlnire sau un 
interviu, îţi acorzi câteva momente pentru a te pregăti 
mental, asemenea unui atlet care se încălzeşte pentru o 
competiţie. 

Întâi, respiră adânc. Acest lucru te relaxează şi îţi 
aduce mintea în starea alfa. In această stare, 
subconştientul tău devine foarte receptiv la orice comandă. 
Apoi, vizualizează rezultatul ideal al situaţiei care 
urmează. i-l imaginezi ca având fiecare detaliu perfect. 
De exemplu, dacă dai un telefon de vânzări, vizualizează-ţi 
clientul răspunzându-ţi într-un mod pozitiv, receptiv. Mai 
ales, vizualizează clientul semnând cecul sau comanda de 
vânzări la sfârşitul conversatiei. 


Unul dintre bunii mei prieteni a folosit această 
tehnică mulţi ani şi a devenit unul dintre cei mai bine 
plătiţi oameni din domeniul său. El mărturisea despre 
nenumărate cazuri în care o vânzare se desfăşura exact 
aşa cum o vizualizase înainte de a începe, fapt ce i se pare 
absolut uimitor. Încearcă şi tu şi vei vedea rezultatele. 


Afirmă şi vizualizează 

Cea de-a treia şi ultima parte a tehnicii de 
programare rapidă constă în verbalizarea sau crearea unei 
expresii pozitive corespunzând cu imaginea ta mentală. O 
astfel de afirmaţie simplă ar fi: „Această conversaţie de 
vânzări merge foarte bine şi se încheie satisfăcător pentru 
toate persoanele implicate”. O asemenea comandă îţi 
instruieşte  subconştientul să îți ofere cuvintele, 
sentimentele, atitudinile şi limbajul corporal necesare 
pentru atingerea obiectivului tău de a încheia cu succes o 
conversaţie de vânzări. 

Predăm această tehnică de „exprimare pozitivă 
rapidă” celor care merg la interviuri pentru a obţine un loc 
de muncă, persoanelor care susţin prezentări în public, 
celor care se exprimă prin artă şi chiar politicienilor. Este 
o metodă extrem de eficientă şi durează doar câteva 
secunde înainte de orice eveniment. 

26) Scrie-ţi şi trece-ţi în revistă obiectivele 

Cea de-a doua metodă pe care o poţi folosi pentru a 
face rapid schimbări în modul tău de a gândi şi în viaţa ta 
este denumită tehnica afirmației standard. Această tehnică 
presupune să îţi scrii obiectivele principale actuale sub 
forma unor afirmaţii personale, pozitive, exprimate la 
prezent pe trei până la cinci fişe, câte un scop exprimate la 
prezent pe trei până la cinci fişe, câte un scop pe câte o 
fişă. Poţi lucra asupra a 10 până la 15 obiective în acelaşi 
timp, folosind această metodă. 


Poartă aceste fişe cu tine. La începutul fiecărei zile, 
acordă-ţi câteva minute pentru a trece în revistă fiecare 
ţel. 

la prima fişă şi citeşte-o. Poate că pe aceasta este 
scris: „Câştig 50.000 de dolari pe an”. Citeşte-o şi 
concentrează-ţi privirea pe mesaj, astfel încât să se 
imprime în subconştientul tău. Apoi, închide ochii, respiră 
adânc şi repetă afirmaţia de cinci ori. Pe măsură ce afirmi, 
vizualizează-ţi obiectivul ca fiind gata îndeplinit. Vezi-l. 
Simte-l. După aceea deschide-ţi ochii, relaxează-te, expiră 
adânc şi citeşte următoarea fişă. 

27) Pregăteşte-te pentru întreaga zi 

Întreg acest exerciţiu, având între 10 şi 15 obiective, 
durează aproximativ 10 minute.  lţi  programează 
subconştientul la un nivel adânc şi te pregăteşte pentru a 
avea cele mai bune rezultate în restul zilei. 

Dacă îl vei practica în fiecare dimineaţă înainte de a- 
ţi începe ziua şi în fiecare seară înainte de a merge la 
culcare, vei fi uimit de cât de repede vor începe să se 
materializeze obiectivele tale. 

Subconştientul tău este staţia emitentă şi cea 
receptoare pentru puterea atracției din viaţa ta. Cu cât îţi 
vei hrăni mai mult subconştientul cu imagini şi cuvinte în 
concordanţă cu ceea ce vrei să realizezi, cu atât îţi vei 
atrage mai mult obiectivele. Vei deveni un magnet viu. Vei 
începe să atragi oameni, oportunităţi, idei şi resurse în 
viaţa ta, care îţi vor transforma ţelurile în realitate. 

28) Practică repetiţia mentală 

Cea de-a treia tehnică de programare mentală pe 
care o poţi folosi pentru a avea rezultate mai bune şi a-ţi 
îndeplini obiectivele mai repede se numeşte repetiţia 
mentală. Metoda în speţă este predată şi folosită intens în 
multe sporturi. Procesul este pe cât de simplu, pe atât de 
puternic. 


În primul rând, stai pe scaun sau întins, complet 
relaxat, cu ochii închişi şi respiră adânc până când întregul 
corp se destinde. 

În al doilea rând, vizualizezi clar un eveniment care 
urmează să se întâmple sau un obiectiv pe care ţi-l doreşti, 
îţi permiţi să pătrunzi în acea experienţă şi să o vezi clar în 
mintea ta. Te imaginezi făcând şi spunând exact lucrurile 
pe care le-ai realiza şi le-ai zice dacă acea situaţie ar fi 
perfectă. 

Una dintre cele mai bune ocazii de a practica 
repetiţia mentală este chiar înainte de a te culca. 
Verbalizând şi vizualizându-ţi obiectivele şi activităţile 
ideale pentru ziua ce urmează chiar înainte de a adormi, îţi 
programezi subconştientul să lucreze asupra acestor țeluri 
toată noaptea. Apoi, când te vei trezi dimineaţa, vei avea 
adesea idei pe care le poţi folosi pentru a transforma acele 
scopuri în realitate. Aceasta este o tehnică uimitoare şi 
extrem de eficientă. 

29) Programează-te dinainte pentru rezultate de vârf 

Poţi folosi dinainte această tehnică pentru a-ți 
programa mintea pentru o varietate de lucruri. De 
exemplu, să spunem că eşti îngrijorat în legătură cu o 
problemă. Chiar înainte de a merge la culcare, supune 
această problemă atenţiei subconştientului şi cere o 
soluţie. Apoi, nu te mai gândi la ea şi mergi la culcare. 
Adesea, când te vei trezi dimineaţa, soluţia ţi se va înfăţişa 
imediat. Va fi foarte clară şi foarte potrivită pentru 
problema ta. 

Poţi folosi această metodă de programare mentală 
pentru a te asigura că te trezeşti simţindu-te pozitiv şi plin 
de energie. Procesul este atât simplu, cât şi eficace. Chiar 
înainte de a merge la culcare, spune-ţi: „Când mă voi trezi 
dimineaţa, mă voi simţi grozav!” Repetă acest lucru de 
câteva ori. Imaginează-te când te vei trezi în dimineaţa 


următoare şi te vei simţi fericit şi plin de energie. Mai ales 
atunci când te culci târziu şi ai nevoie să ai rezultate bune 
a doua zi, foloseşte această tehnică pentru a te trezi 
simţindu-te revigorat. Funcţionează de fiecare dată. 

30) Trezeşte-te la o anumită oră 

Poţi întrebuința repetiţia mentală şi preprogramarea 
pentru a te trezi la o anumită oră fără ceas. Indiferent de 
fusul orar sau de zona în care te afli, îţi poţi „programa 
mintea” exact la o anumită oră înainte de a merge la 
culcare şi te vei trezi exact atunci. 

Inainte de a adormi, spune-ţi: „Mă voi trezi mâine 
dimineaţă la ora şapte fix”. Apoi, poţi adormi fără să te 
îngrijorezi. A doua zi de dimineaţă, bătăile inimii tale se 
vor accelera treptat, trezindu-te la ora prestabilită. Nu vei 
mai putea adormi din nou. Poţi chiar să călătoreşti ia 
distanţe mari şi să te trezeşti în diverse zone ale lumii la 
timp folosind această metodă. 

31) Simte senzaţia succesului 

Cel de-al patrulea element în programarea mentală îl 
constituie transpunerea în emoţii. Mai exact, să creezi 
sentimentul care ţi-ar însoţi îndeplinirea cu succes a unui 
obiectiv. Aceasta este partea care contribuie la faptul că 
idealizarea, verbalizarea şi vizualizarea funcţionează cu 
adevărat pentru tine. Emoţiile tale reprezintă sursa ta de 
energie, combustibilul care te conduce spre obiectivul tău. 

Probabil că ai auzit spunându-se că oamenii sunt 
logici în proporţie de 10% şi emoţionali în proporţie de 
90%. Totuşi, adevărul este că la început eşti 100% 
emoţional. Hotărăşti emoţional şi apoi justifici folosind 
logica. Tot ceea ce faci este determinat şi controlat de 
emoţiile tale, într-un fel sau altul. Singura întrebare e: 
„Care emoție este răspunzătoare?” 

32) Stăpân sau sclav? 

Mulţi oameni sunt sclavii emoţiilor lor. Având puţin 


control asupra propriilor sentimente, ei răspund şi 
reacţionează continuu în faţa celorlalţi oameni şi la 
situaţiile cu care se confruntă. Nu reuşesc să controleze 
prea bine acest lucru. 

Una dintre responsabilităţile principale faţă de tine 
este să îţi tii emoţiile sub control.  Asumăcţi 
responsabilitatea pentru emoţiile tale pozitive şi nu 
permite să fii dominat de cele negative. Folosindu-ţi trăirile 
în mod deliberat, mai ales atunci când le mentii pozitive şi 
le canalizezi asupra a ceea ce îţi doreşti, poţi întrebuința o 
putere enormă pentru a vizualiza, a verbaliza şi a idealiza. 

33) Imaginează-ţi rezultatul ideal 

O modalitate pentru a debloca energia şi puterea 
conţinute de natura ta emoţională este să trăieşti 
sentimentul de care te-ai bucura dacă ţi-ai fi îndeplinit deja 
obiectivul. Priveşte-l cu ochii minţii şi creează înăuntrul 
tău emoţiile pe care le-ai experimenta dacă visul tău s-ar 
transforma în realitate chiar acum. 

De exemplu, imaginează-ţi că scopul tău este să 
câştigi o anumită sumă de bani. Proiectează-te mental în 
viitor şi priveşte-te câştigând acei bani. Priveşte casa mai 
mare, maşina mai spațioasă, hainele mai bune, 
restaurantele mai fine şi stilul de viaţă mai elegant de care 
te vei bucura atunci când vei câştiga acei bani. 
Imaginează-ţi cum te-ai simţi dacă te-ai bucura deja de 
toate aceste ingrediente ale succesului. Închipuie-ţi 
sentimentele de mândrie, bucurie, satisfacţie, plăcere şi de 
recunoştinţă pe care le-ai experimenta odată ce îţi vei fi 
atins acest obiectiv. 

Aşa cum o persoană se înmoaie într-o baie fierbinte, 
îmbibă-ţi şi tu mintea cu aceste sentimente, exact ca şi 
cum te-ai afla deja la destinaţie. Apoi, aceste sentimente 
vor stimula gânduri, dorinţe şi acţiuni corespunzătoare. 
Fiecare dintre acestea o va întări pe cealaltă. 


34) Combinația este puternică 

Atunci când combini toate aceste trei elemente - o 
imagine mentală, o verbalizare şi o emoție - îţi activezi 
subconştientul. Acesta transmite apoi această impresie 
către supraconştient, care lucrează asupra obiectivelor 
tale 24 de ore pe zi. Odată ce vei practica verbalizarea, 
vizualizarea şi emoţionalizarea reunite pentru fiecare scop, 
vei fi complet uluit de lucrurile care vor începe să ţi se 
întâmple şi de ţelurile pe care le vei îndeplini. 

După ce îţi vei activa supraconştientul, vei primi un 
flux continuu de idei pe care le vei putea folosi pentru a-ţi 
rezolva problemele şi a-ţi finaliza obiectivele. Acest nivel al 
minţii tale îţi va arăta cum să îndepărtezi, să ocoleşti sau 
să depăşeşti orice obstacol care îţi va apărea în cale. Îţi va 
oferi idei care te vor ghida pentru a lua hotărârea corectă. 
Supraconştientul tău îţi va înlesni un flux constant de 
energie, de entuziasm şi de motivaţie care te va conduce 
către scopurile tale. 

Modul în care activezi acest proces şi îţi descătuşezi 
toate puterile mentale constă în idealizarea, verbalizarea, 
vizualizarea şi mai ales în transpunerea permanentă în 
emoţii. 

35) Visurile devin realitate 

Cel de-al cincilea element al acestui proces în cinci 
paşi este reprezentat de realizare, de îndeplinirea efectivă 
a obiectivelor tale şi de transformarea în realitate a 
dorințelor. 

Aceasta constituie partea cea mai importantă a 
procesului. Dar trebuie să fii conştient că fiecare scop are 
nevoie de o anumită perioadă de timp pentru a se 
materializa. Unele obiective pot fi îndeplinite repede. 
Altele necesită săptămâni sau chiar luni de muncă asiduă. 
Altele sunt țeluri pe termen lung, având nevoie de câţiva 
ani pentru a se realiza. Atitudinea ta asupra timpului 


necesar pentru atingerea unui obiectiv are un impact 
major asupra faptului că îl poţi finaliza sau nu. 

În această etapă, după ce ai practicat primii patru 
paşi, trebuie doar să te relaxezi şi să laşi procesul să se 
desfăşoare natural. Vei permite obiectivului tău să se 
materializeze atunci când va fi cazul. Lucrurile pe care ţi le 
doreşti şi de care ai nevoie se realizează exact atunci când 
eşti pregătit pentru acestea. 

Oamenii de succes ajung să îşi dezvolte o atitudine 
calmă, de aşteptare plină de încredere. Ei nu se grăbesc 
niciodată. Sunt relaxaţi şi încrezători şi cred cu putere că 
toate lucrurile contribuie pentru a le aduce exact ce au 
nevoie la momentul cel mai potrivit pentru ei. Aceasta 
trebuie să fie şi atitudinea ta. 

36) Multiplică-ţi puterile 

Poţi să obţii beneficii chiar mai mari din acest proces 
în cinci paşi pentru îndeplinirea obiectivelor tale folosind 
tehnici speciale ca răspuns la lucrurile care ţi se întâmplă 
în fiecare zi. 

În primul rând, indiferent de împrejurări, caută 
aspectele pozitive în fiecare situaţie, lecţia valoroasă. 
Încearcă să afli ce poţi câştiga din orice eşec sau obstacol 
temporar. 

Napoleon Hill a studiat şi a intervievat oamenii de 
succes timp de 25 de ani. El a descoperit că aveau o 
caracteristică în comun. Fiecare dintre ei îşi dezvoltase 
obiceiul de a căuta în orice dificultate un beneficiu sau un 
avantaj la fel de mare sau chiar mai mare. Ei căutau mereu 
un punct luminos chiar şi în cel mai întunecat nor. 

Atunci când te aştepţi să rezulte ceva bun din fiecare 
situaţie, vei răspunde dificultăţilor într-un mod pozitiv, mai 
creativ şi mai constructiv. Vei fi mai optimist şi mai 
încrezător. Dacă vei crede că vei beneficia de tot ceea ce ţi 
se întâmplă, îţi vei dezvolta atitudinea unei persoane care 


se gândeşte la posibilităţi. Drept urmare, indiferent de 
situaţiile ulterioare, vei găsi aproape întotdeauna un lucru 
bun pe care îl vei putea transforma în avantaj pentru tine. 

37) Cârma zilei 

Exact aşa cum îţi influenţează aspectul fizic ceea ce 
mănânci, şi mintea ta este înrâurită de hrana pe care i-o 
oferi. Momentul în care mintea ta este cea mai receptivă îl 
constituie începutul dimineţii. Îţi poţi accelera procesul de 
schimbare a modului de a gândi citind în fiecare dimineaţă 
timp de 30 - 60 de minute din ceva inspiraţional şi 
motivant înainte de a-ţi începe ziua. 

Exact aşa cum exerciţiile fizice de dimineaţă te vor 
pregăti să fii mai puternic şi mai rezistent fizic în timpul 
zilei, exerciţiul mental pozitiv sub forma unor lecturi 
inspiraţionale te va ajuta să fii mai pregătit mental în 
timpul zilei. 

Prima oră a dimineţii este numită „cârma zilei”. Orice 
îţi pui în minte în această „oră de aur” îţi stabileşte tonul 
gândirii pentru tot restul zilei. Atunci când te trezeşti 
dimineaţa şi, în loc să citeşti ziarul sau să te uiţi la 
televizor, citeşti ceva pozitiv, constructiv şi inspiraţional, îţi 
preprogramezi mintea pentru orele care vor urma. 

De-a lungul întregii zile, lucrurile îţi vor merge din 
plin. Vei fi mai calm, mai creativ şi mai atent. Chiar mai 
rezistent în faţa dificultăţilor. Vei răspunde mai eficient 
atunci când te vei confrunta cu suişurile şi coborâşurile 
inevitabile ale vieţii tale zilnice. Lectura ta de la începutul 
dimineţii te va fi pregătit mental pentru a avea cele mai 
bune rezultate. 

38) Nu lăsa nimic la voia întâmplării 

Poţi deveni o persoană mai optimistă prin 
planificarea în avans a fiecărei zile. Acest lucru îţi 
eliberează mintea de stresul de a încerca să îţi aduci 
aminte ce ai de făcut. Îţi va oferi un sentiment de control 


asupra muncii şi a vieţii tale. Te va face răspunzător. Vei 
deveni proactiv şi nu reactiv. Şi nu este nevoie decât de o 
listă! 

Timpul ideal pentru a planifica este cu o seară 
înainte, întocmeşte o listă cu tot ceea ce ai de făcut în ziua 
ce urmează. Citeşte lista şi organizează-ţi munca în funcţie 
de priorităţi. Selectează cea mai importantă sarcină, astfel 
încât să o abordezi la începutul dimineţii. Vei fi uimit de 
cât de bine vei dormi şi cât de bine te vei simţi atunci când 
te vei trezi, dacă îţi vei fi pregătit deja ziua, astfel încât să 
ştii ce vei face şi în ce ordine. 

39) Incepe-ţi ziua cu dreptul 

Începe-ţi ziua cu o mâncare sănătoasă, hrănitoare. 
Consumă multe fructe, legume şi alimente ce conţin 
proteine de calitate, precum ouăle. Bea mult suc de fructe 
şi apă. Consumă cereale integrale, brioşe şi iaurt. Evită 
mâncărurile grase care sunt greu de digerat şi te obosesc. 

Micul dejun american standard ce conţine şuncă, ouă 
şi pâine prăjită reprezintă una dintre cele mai nepotrivite 
combinaţii de alimente pe care le poţi consuma dimineaţa. 
La o oră după ce vei mânca aceste alimente, vei începe să 
te simţi din nou somnoros. Tot sângele din creier se va 
îndrepta către stomac şi va încerca să prelucreze aceste 
proteine şi grăsimi grele. Apoi, vei compensa acest lucru 
consumând cafea toată dimineaţa. 

Dar când îţi vei începe fiecare zi cu un mic dejun 
uşor, sănătos şi nutritiv, vei avea mai multă energie. Vei fi 
mai atent şi mai vesel. Vei fi mai nerăbdător să îţi continui 
ziua. Vei fi mai creativ, pentru că ai mai mult sânge la 
dispoziţia creierului. Vei avea mai multe idei şi o 
concentrare sporită. Vei vedea mai multe posibilităţi în tot 
ce se întâmplă în jurul tău. Vei deveni o persoană mai 
optimistă. 

40) Odihneşte-te bine 


În plus faţă de o hrană fizică şi mentală bună, ai 
nevoie şi de multă odihnă. Vince Lombardi, legendarul 
antrenor de fotbal american al echipei Green Bay Packers, 
a spus cândva: „Oboseala ne face pe toţi laşi”. Atunci când 
nu ai parte de suficientă odihnă, rişti mai mult să fii 
negativ, iritabil şi să îţi lipsească încrederea în tine. 

Dar când te-ai odihnit şi te-ai hrănit bine, când îţi 
hrăneşti mintea continuu cu mesaje pozitive, când citeşti 
ceva inspiraţional şi îţi vizualizezi constant obiectivele ca 
fiind deja realitate, devii o persoană pozitivă, mai veselă şi 
mai optimistă. 

Te vei trezi dimineaţa având sentimentul că nu există 
nimic din ceea ce nu poţi face dacă te străduieşti. Iar în 
cazul în care îţi vei păstra acest gând destul de mult timp 
şi suficient de intens, va deveni realitate. Şi, astfel, vei 
începe să te simţi de neoprit. 

41) EXERCIŢII DE ACŢIUNE 

1. Hotărăşte-te astăzi să vorbeşti cu tine într-un mod 
pozitiv, folosind afirmaţii exprimate în acelaşi fel, personal 
şi la timpul prezent. Fii propriul suporter entuziast. 

2. Realizează un set de trei-cinci fişe cu fiecare dintre 
obiectivele tale, scris sub forma unei afirmaţii. Uită-te 
peste aceste fişe de două ori pe zi, dimineaţa şi seara. 

3. Caută ceva bun în fiecare problemă sau dificultate. 
Practică obiceiul de a fi un paranoic opus, convins că 
există o conspirație uriaşă pentru ca tu să ai succes. 

4. Creează-ţi o imagine mentală pentru cel mai 
important obiectiv al tău, ca şi cum acesta ar fi deja 
realitate. Dacă este posibil, decupează imagini potrivite 
scopului tău din reviste şi studiază-le în mod regulat 
pentru a ţi le programa în subconştient. 

5. Creează-ţi sentimentul pe care l-ai avea într-un 
moment de succes sau la îndeplinirea obiectivului pe care 
ţi-l doreşti. Imaginează-ţi că trebuie să mimezi emoția 


bucuriei, a fericirii şi a satisfacţiei pentru o audiție în 
vederea obţinerii unui rol într-un film. Mimează până când 
vei reuşi! 

6. Imaginează-ţi că viaţa ta ar fi perfectă într-un 
anumit domeniu. Cum ar arăta? Cum te-ai simţi? Cum ai 
descrie-o? 

7. Înainte de a adormi în fiecare seară, repetă-ţi 
mental evenimentele importante ale zilei care urmează. 
Vizualizează-le şi imaginează-ţi că fiecare detaliu este 
perfect. Apoi mergi la culcare zâmbind. 

(n) 11 

Viitorul depinde de tine 

Miracolul sau puterea care îi înalţă pe unii. Oameni 
constă în faptul că au fost motivaţi în domeniul lor şi în 
munca pe care o desfăşoară de perseverenţă şi de un spirit 
curajos şi hotărât. 

Mark Twain 

Nu poate exista un mare curaj atunci când nu există 
încredere sau certitudine, iar jumătate de bătălie rezidă în 
convingerea că putem face ce ne-am propus. 

Orison Swett Marden 

Fiecare persoană de succes s-a confruntat cu 
nenumărate eşecuri şi obstacole temporare şi chiar 
înfrângeri dezastruoase în timpul vieţii sale. Dar ceea ce i- 
a asigurat succesul a fost abilitatea de a răspunde pozitiv 
şi constructiv la aceste înfrângeri şi de a-şi reveni. Această 
calitate de a-ţi reveni şi de a nu te lăsa înfrânt îţi va 
determina şi ţie succesul. 

Doctorul Abraham Zaleznik, de la Universitatea 
Harvard, a efectuat un studiu în urmă cu câţiva ani în 
legătură cu rolul pe care îl joacă în viaţă dezamăgirea. 
Mulţi oameni au elaborat studii şi au scris despre 
motivaţie şi relaţia sa cu succesul. Dar Zaleznik a fost 
primul care a cercetat cealaltă faţetă a monedei. 


1) Gândind în avans 

Dacă eşti o persoană normală, inteligentă, îţi vei 
organiza fiecare domeniu al vieţii pentru a evita cât mai 
mult posibil eşecurile şi dezamăgirile. Vei gândi în avans şi 
vei anticipa ce ar putea să meargă rău. Apoi îţi vei lua 
precauţiile necesare pentru a te păzi împotriva 
obstacolelor şi a problemelor. Vei cântări şi vei evalua 
diferite opţiuni. Vei alege strategia care îţi oferă cele mai 
mari şanse de succes. 

Totuşi, indiferent cât de bine vei gândi şi vei 
planifica, lucrurile nu se vor desfăşura mereu aşa cum ţi 
le-ai propus. Legea lui Murphy stipulează: „Orice ar putea 
merge rău, va merge rău. Dintre toate lucrurile care pot 
merge rău, cel mai îngrozitor dintre acestea va merge rău 
la cel mai nepotrivit moment şi va costa cea mai mare 
sumă de bani”. Legea lui Cohen adaugă apoi: „Murphy a 
fost optimist!” 

De aceea, dezamăgirea soseşte fără a fi aşteptată. 
Este prezentă în ciuda eforturilor tale susţinute de a o 
evita, fiindcă este, oricum, inevitabilă. Vei avea parte de 
decepţii în viaţă la fel de sigur cum este că soarele răsare 
la est şi că apune la vest. Şi cu cât îţi vei stabili mai multe 
obiective şi vei încerca mai multe lucruri, cu atât vei avea 
mai multe dificultăţi şi probleme. 

2) Singurul lucru pe care îl poţi controla 

Ceea ce a descoperit doctorul Zaleznik a fost că 
oamenii de succes răspund la dezamăgire diferit faţă de 
cei lipsiţi de şansă. Concluzia lui a fost că modul în care 
reacţionezi la dezamăgire este un foarte bun indicator 
pentru succesul pe care îl vei avea sau nu în domeniul tău 
de activitate şi în viaţă în general. 

Întrucât nu poţi să eviţi mereu decepţiile, indiferent 
ce ai face, singurul lucru care contează este modul în care 
reacţionezi la dezamăgire atunci când ţi se întâmplă să ai 


parte de aşa ceva, chiar dacă nu ţi-ai dorit şi nu te-ai 
aşteptat, îi permiţi să te copleşească? îţi pierzi cumpătul, 
te înfurii şi îi învinovăţeşti sau îi ataci pe ceilalţi? Sau faci 
faţă atacului şi răspunzi eficient? 

Oamenii de succes reacţionează la dezamăgiri 
acceptându-le. Cei care nu au parte de reuşită permit 
decepţiilor să îi oprească. Oamenii de succes îşi revin şi 
merg înainte. Ceilalţi renunţă adesea şi eşuează. Oratorul 
motivaţional Charlie Jones a spus: „Nu contează cât de jos 
cazi, ci cât de sus te ridici!” 

3) Cauza negativităţii 

Cele mai multe emoţii negative sunt determinate de 
aşteptări frustrate. Îţi doreşti, speri sau plănuieşti ca un 
anumit lucru să se întâmple într-un anumit fel şi atunci 
când nu se desfăşoară după cum ai intenţionat, reacţionezi 
cu nerăbdare şi mânie. Acest lucru este destul de normal. 
Dacă îţi pasă de un rezultat, te vei simţi rănit în cazul în 
care nu îl vei obţine. 

Provocarea este aceea că emoţiile se declanşează 
instantaneu. Din acest motiv, poţi avea foarte puţin control 
asupra emoţiilor şi reacţiilor tale în momentul în care ţi se 
întâmplă ceva. Este prea târziu. Atunci când vei trăi 
dezamăgirea, vei reacţiona instinctiv şi în mod obişnuit, în 
funcţie de experienţele tale anterioare. Când lucrurile nu 
merg bine, este prea târziu să te gândeşti la gânduri 
frumoase şi nobile. Reacţionezi, pur şi simplu. 

Epictetus, filosoful grec stoic, a scris cândva: 
„Circumstanţele nu îl fac pe om, ci numai îl dezvăluie 
sieşi”, ca şi celorlalţi. Situaţiile ostile nu sunt cele care îţi 
formează caracterul, ci acelea care ţi-l dezvăluie aşa cum 
este în acel moment. 

4) Pregăteşte-te dinainte 

Una dintre cele mai bune modalităţi de a-ţi schimba 
modul de a gândi şi viaţa este să te pregăteşti dinainte 


pentru dezamăgiri. Programează-te să îţi revii repede prin 
practicarea pregătirii în avans. 

Pregătirea anterioară mentală îţi permite să te 
pregăteşti lăuntric pentru decepţiile inevitabile ale vieţii şi 
ale muncii, chiar dacă nu ştii care sunt sau când vor veni. 
Aceasta este una dintre cele mai puternice tehnici de 
gândire pe care le poţi folosi pentru a câştiga şi a-ți 
menţine controlul asupra emoţiilor tale, asigurându-te că 
sunt în primul rând pozitive şi constructive, indiferent ce 
se întâmplă. 

În această etapă de pregătire mentală, începi cu 
premisa că vei reuşi să faci faţă tuturor problemelor şi 
dificultăţilor atunci când te vei hotări să realizezi orice 
lucru de valoare în viaţă. De fapt, dacă îţi vei stabili un 
obiectiv important, plin de provocări, unul care te forţează 
să ieşi din zona ta de confort, te vei confrunta cu 
nenumărate obstacole şi dificultăţi pe care nu ţi le poţi 
imagina în prezent. 

Acest gen de încercare la care eşti supus pare a fi un 
lucru obişnuit. De fiecare dată când te străduieşti să fii sau 
să faci ceva mai mult sau diferit, te confrunţi cu probleme 
de tot felul. Dacă nu eşti pregătit dinainte, greutăţile te pot 
descuraja şi aduce din nou în zona de confort. 

În loc să aştepţi ca problemele inevitabile să aibă loc, 
te pregăteşti mental pentru aceste dificultăţi înainte să se 
întâmple. Îţi spui: „Astăzi voi face faţă tuturor suişurilor şi 
coborâşurilor, dificultăţilor şi obstacolelor, nu le voi 
permite să mă doboare. Odată ce am început să mă îndrept 
către obiectivul meu, voi fi de neoprit!” 

5) Anticipează crizele 

În consultanţa de afaceri, predăm un mod de a gândi 
numit „anticiparea crizelor”. Eu îi încurajez pe cei care au 
putere decizională să se gândească la o perioadă cuprinsă 
între şase luni şi un an în viitor şi să-şi pună întrebarea: 


„Care sunt unele dintre lucrurile negative care s-ar putea 
întâmpla şi ne-ar putea abate de la planurile noastre? 
Dintre toate acestea, care sunt cele mai rele care s-ar 
putea întâmpla?” 

Apoi, facem o listă cu toate obstacolele sau urgenţele 
neaşteptate care ar putea să apară şi ar ameninţa 
compania. De exemplu: Un competitor ar putea veni cu un 
produs sau un serviciu nou care este mai bun şi/sau mai 
ieftin decât al nostru. Dobânzile ar putea creşte. Guvernul 
ar putea impune noi taxe şi reguli asupra activităţilor 
noastre. Costurile combustibililor sau ale materiilor prime 
ar putea fi mărite. Una sau mai multe persoane de bază din 
organizaţie ar putea pleca, indiferent de motiv. Unul sau 
mai mulţi clienţi importanţi ar putea renunţa la serviciile 
noastre şi s-ar putea duce la concurenţă. Competitorii şi-ar 
putea reduce preţurile sub costuri pentru a prelua o cotă 
de piaţă mai mare. Economia ar putea intra în recesiune şi 
întreaga piaţă s-ar putea reduce dramatic. 

In fiecare dintre aceste cazuri, abilitatea companiei 
de a răspunde repede şi eficient îi poate determina 
supraviețuirea. Aceste situaţii şi obstacole posibile ar 
trebui gândite în avans. Cea mai bună regulă este „fără 
surprize!” 

Managerii de la Royal Dutch/Shell din Olanda deţin 
unul dintre cele mai complete procese de planificare din 
lume. Aceştia şi-au dezvoltat peste 600 de scenarii pentru 
soluţionarea problemelor susceptibile de a avea loc în jurul 
lumii în zone în care derulează afaceri legate de petrol şi 
gaze. Ca urmare, conducerea companiei este rareori 
surprinsă de orice s-ar întâmpla. Nu este niciodată prinsă 
cu garda jos. Are întotdeauna un plan de rezervă pe care îl 
poate folosi. De asemenea, a devenit una dintre cele mai 
profitabile companii din lume şi are succes constant. 
Gândirea în avans prezintă într-adevăr nenumărate 


avantaje. 

6) Priveşte în viitor 

Ceea ce funcţionează pentru corporaţiile mari şi mici 
poate funcţiona şi pentru tine. Ar trebui să practici 
anticiparea crizelor în mod constant în tot ceea ce faci. 
Uită-te la drumul vieţii taie, asemenea unui călător şi 
imaginează-ţi o parte dintre lucrurile negative care ar 
putea avea loc şi cum ai putea răspunde la acţiunea lor. Vei 
fi uimit de cât de plin de încredere şi pozitiv te vei simţi 
după ce îţi vei dezvolta strategii alternative de acţiune 
pentru unele dintre cele mai îngrozitoare lucruri care ţi s- 
ar putea întâmpla într-un anumit domeniu. 

De exemplu, ce ai face dacă ţi-ai pierde slujba astăzi? 
Ideea de a-şi pierde locul de muncă reprezintă o sursă de 
frică pentru cei mai mulţi oameni, afectând 37% din 
populaţia care munceşte, conform unui studiu. De curând, 
am primit o scrisoare de la un domn care îmi spunea că 
teama sa de a-şi pierde locul de muncă, pe care o 
recunoştea ca fiind complet iraţională, era atât de mare, 
încât îl paraliza. De fapt, chiar îl împiedica să desfăşoare 
genul de muncă pe care ar fi trebuit să îl facă pentru a-şi 
menţine slujba. Frica sa şi lipsa de alternative nu făceau 
decât să mărească probabilitatea ca el să fie concediat. 

7) Noua ta slujbă 

Uneori îi întreb pe oameni la prezentările mele: 
„Care va fi următoarea voastră slujbă?” Pentru cei mai 
mulţi, această întrebare reprezintă o surpriză. Ei nici 
măcar nu s-au gândit care va fi următorul lor serviciu. Dar 
noi ştim că piaţa muncii se schimbă rapid. Probabil că tu 
chiar ai schimbat câteva locuri de muncă până în prezent. 
Este practic inevitabil să-ţi schimbi din nou serviciul şi 
poate chiar mai repede decât te-ai aştepta. Care e cea mai 
probabilă slujbă viitoare a ta? 

Atunci când explic faptul că fiecare persoană trebuie 


să se pregătească pentru următoarea sa slujbă, aceasta 
este o idee nouă pentru cei mai mulţi oameni. Fie nu s-au 
gândit la acest lucru, fie nu vor. Dar singura întrebare 
rămâne aceasta: „Ce nivel de cunoştinţe şi abilităţi îţi va fi 
necesar la următorul tău loc de muncă pentru a continua 
să câştigi banii pe care doreşti să îi câştigi?” 

Dacă nu te gândeşti dinainte la această întrebare, 
există posibilitatea să fie necesar să te gândeşti la ea 
atunci când ţi-a expirat timpul şi când vei fi obligat să-ţi 
pui această întrebare. 

8) Noua ta carieră 

După ce persoanele prezente la seminar s-au gândit 
care va fi următoarea lor slujbă, le-am pus a doua 
întrebare: „Care va fi următoarea voastră carieră?” În ce 
domeniu cu totul nou sau în ce industrie, afacere sau 
sector de activitate te vei afla în următorii 5 - 10 ani de 
acum încolo? 

Conform specialiştilor din domeniul resurselor 
umane, o persoană care începe să lucreze astăzi va avea o 
medie de 14 sau 15 slujbe cu normă întreagă, fiecare 
serviciu durând doi ani sau mai mult, de-a lungul întregii 
vieţi profesionale. De asemenea, aceste persoane vor avea 
circa cinci cariere diferite, în domenii complet distincte, 
iar fiecare dintre acestea va necesita noi feluri de 
cunoştinţe şi abilităţi variate. 

O mare parte din ceea ce ştii despre munca ta din 
prezent nu va mai fi actuală în următorii cinci ani. Datorită 
schimbărilor rapide din fiecare domeniu, cunoştinţele, 
informaţiile, ideile şi abilităţile tale de azi vor avea puţină 
valoare. Nu vor avea nicio relevanţă sau nu vor putea fi 
aplicate pe piaţa muncii şi în economia viitorului. Vei avea 
nevoie de noi cunoştinţe şi abilităţi dacă vei dori să 
supravieţuieşti şi să înfloreşti într-o societate din ce în ce 
mai competitivă. 


De aceea, Peter Drucker a afirmat: „Singura abilitate 
care nu se va învechi în anii ce vor urma este aceea dea 
învăţa noi abilităţi”. 

9) Gândeşte în avans tot timpul 

Probabil că îţi aduci aminte de celebrul comentariu al 
jucătorului de hochei Wayne Gretzky. Atunci când a fost 
întrebat de un reporter care este secretul succesului său 
pe gheaţă, el a replicat: „Cei mai mulţi jucători sunt destul 
de buni, dar ei merg acolo unde este pucul. Eu merg acolo 
unde urmează să fie pucul”. 

Această observaţie este extrem de relevantă pentru 
tine. Unde va fi pucul tău peste trei-cinci ani de acum 
încolo? Unde va fi pucul tău peste 10 ani de acum încolo? 
Dacă te vei gândi în perspectivă asupra vieţii tale, vei reuşi 
să iei hotărâri mai bune pe termen scurt. Strategul 
Michael Kami spunea: „Cei care nu se gândesc la viitor nu 
pot avea unul”. 

Gândeşte-te la viitorul tău şi încearcă să-ţi imaginezi 
şi să anticipezi o parte dintre schimbările care ar putea 
avea loc. Dacă ţi-ai pierde astăzi locul de muncă, cum ai 
reacţiona? Care ar fi primul tău gând? Marea majoritate a 
oamenilor, când se gândeşte la a-şi pierde locul de muncă, 
intră în panică. Nu au nici cea mai mică idee despre ceea 
ce ar face. 

Totuşi, în munca mea cu mii de oamenii de succes, 
am descoperit că ei au o anumită atitudine în comun. Ei 
toţi ştiu cu siguranţă că, dacă şi-ar pierde slujbele, ar 
putea traversa strada şi şi-ar găsi un alt loc de muncă 
chiar mâine. Sunt atât de buni în ceea ce fac şi atât de 
încrezători în abilităţile lor, încât pierderea locului de 
muncă li s-ar părea un simplu inconvenient. Ei au 
nenumărate opţiuni. 

După cum am menţionat în Capitolul 6, există o 
modalitate de a determina cât de bun eşti în domeniul tău. 


Care este numărul de oferte de lucru pe care le primeşti în 
mod regulat? Aşa cum un magazin sau un restaurant îşi 
poate măsura succesul prin numărul clienţilor pe care îl 
atrage, aşa şi tu poţi măsura cât de apreciat şi respectat 
eşti pentru ceea ce faci numărându-i pe cei care vor să te 
angajeze şi să îţi folosească serviciile. Care este rezultatul 
tău? 

10) Să te aştepţi la lucruri neaşteptate 

Uneori îi întreb pe cei prezenţi la seminariile mele ce 
ar face dacă sectoarele de activitate în care lucrează ar 
dispărea în întregime peste noapte. Ei mă contrazic şi spun 
că acest lucru nu se poate întâmpla. Apoi le aduc aminte 
că industria apărării din California s-a prăbuşit la 
începutul anilor '90 şi că peste 400.000 de ingineri şi 
directori competitivi din acest domeniu, care aveau o 
pregătire de excepţie şi o experienţă vastă, şi-au pierdut 
locul de muncă. Aceste posturi nu au dispărut pentru o 
perioadă scurtă de timp, ci pentru totdeauna. Fiecare 
dintre aceşti oameni competenţi a fost forţat să iasă pe 
piaţa muncii, să-şi dezvolte abilităţi noi şi să înceapă să 
lucreze în sectoare cu totul noi. 

Colapsul din domeniul dot.com a condus la dispariţia 
a peste 90% dintre companiile şi locurile de muncă pe 
Internet care apăruseră pe întreg teritoriul SUA. Criza în 
sectorul telecom s-a soldat cu concedierea a mii de 
angajaţi. Declinul din ultimii ani a activităţii intense de 
investiţii din timpul anilor '90 a condus la concedierea a 
zeci de mii de oameni din sfera serviciilor financiare. Acest 
lucru se întâmplă mereu şi va continua să se întâmple. 
Numai numele domeniilor se vor schimba. Această 
transformare rapidă în sectoarele de activitate şi pe piaţa 
locurilor de muncă se va produce din ce în ce mai des şi 
mai multor oameni. 

11) Viaţa ta financiară 


Lumea finanţelor şi a investiţiilor se schimbă 
constant. Pieţele sunt din ce în ce mai volatile. Vechea 
filosofie „cumpără şi păstrează” nu mai este relevantă în 
lumea de astăzi şi de mâine. Dacă ai investit bani într-un 
domeniu, ar trebui să te gândeşti constant la ce s-ar putea 
întâmpla dacă investiţiile tale nu vor funcţiona aşa cum ai 
crezut şi îţi vei pierde toţi banii. Ar trebui să te pregăteşti 
întotdeauna pentru cel mai rău rezultat posibil al unei 
anumite investiţii. 

Există o legătură directă între cât de mult timp 
investeşti în a te gândi şi a-ţi planifica viaţa financiară şi 
cât de multe probabilităţi de a deveni independent 
financiar există. Conform interviurilor doctorului Thomas 
Stanley cu mii de oameni care au ajuns milionari prin 
propriile forţe, aceştia au o trăsătură comună: îşi petrec 
mult mai mult timp gândindu-se la aspecte financiare 
decât persoanele obişnuite. 

Un adult obişnuit, chiar dacă se preocupă de 
aspectele financiare în mare parte a timpului, îşi petrece 
doar două-trei ore pe lună gândindu-se cu adevărat la 
finanţele sale, de obicei atunci când îşi plăteşte facturile. 
În schimb, un american prosper obişnuit îşi petrece 20 - 
30 de ore pe lună gândindu-se la banii săi. Drept urmare, 
ei iau decizii de achiziţionare mult mai bune şi fac investiţii 
mult mai inteligente decât majoritatea oamenilor. Ei devin 
mult mai pricepuţi la aspectele financiare şi, într-un final, 
ajung în fruntea celorlalţi. 

12) Strategia lui Napoleon 

Generalul francez Napoleon a dominat Europa 
aproape 20 de ani. El şi-a condus armatele spre victorie în 
nenumărate bătălii şi a pierdut numai trei lupte în întreaga 
sa carieră. A pierdut aproape 600.000 de oameni atunci 
când a invadat Rusia, nereuşind să anticipeze puterea 
frigului de acolo. Foarte slăbit după campania din Rusia, el 


a pierdut apoi bătălia de la Leipzig, fapt care a condus la 
exilarea lui pe insula Elba. În final, a pierdut bătălia de la 
Waterloo din cauza unei serii de neînţelegeri cu generalii 
săi de pe câmpul de bătălie. 

Se uită adesea faptul că el a câştigat multe alte 
bătălii, mici şi mari şi că este considerat unul dintre primii 
trei mari generali din istorie. (Ceilalţi doi sunt Alexandru 
cel Mare şi Gingis Han.) Napoleon îşi dezvoltase o calitate 
care îl ajuta să fie victorios, pe care ţi-o poţi dezvolta şi tu. 
Aceasta se numeşte gândire extrapolatorie şi semnifică 
abilitatea de a gândi şi de a planifica câteva mutări în 
avans în tot ceea ce faci. Acest mod de a chibzui implică 
faptul că trebuie să te gândeşti la fiecare eveniment 
susceptibil de a se întâmpla şi să îţi faci planuri cu mult 
timp înainte. 

Insuşi Napoleon credea că meticulozitatea modului în 
care se pregătea, prin a lua în calcul fiecare detaliu, a 
constituit cheia victoriilor sale. Această calitate a fost 
demonstrată de abilitatea sa fenomenală de a ajunge la 
locul unei bătălii şi de a se gândi apoi la fiecare posibilitate 
de desfăşurare a luptei de la început până la sfârşit - 
înainte ca primul foc de armă să fi fost tras. 

Odată pregătirea încheiată, el îşi ocupa poziţia la 
centrul de comandă pentru a conduce bătălia. Indiferent 
ce veşti primea din orice parte a câmpului de luptă, era 
întotdeauna pregătit cu un răspuns imediat. Mulţi oameni 
credeau că rapiditatea răspunsurilor sale sub presiunea 
momentului se datora faptului că era un gânditor de 
excepţie, lucru adevărat, dar care nu constituia secretul 
succesului său. Secretul său era că el se gândise dinainte 
la fiecare posibilitate. 

13) Extrapolează din prezent 

Această abilitate de a gândi în profunzime în avans 
fiecare situaţie importantă din viaţa ta o poţi dezvolta prin 


practică. Cu cât vei deveni mai bun în a anticipa 
evenimentele pe baza faptelor actuale, cu atât se va 
îmbunătăţi viaţa ta. Vei reuşi să minimizezi eşecurile şi să 
maximizezi oportunităţile. Faptul că vei gândi astfel îţi va 
oferi şi un avantaj în faţa celorlalţi, care doar vor reacţiona 
şi răspunde la ce li se întâmplă. 

Dacă lucrezi pentru o companie, ar trebui să te 
gândeşti la cele mai îngrozitoare lucruri care s-ar putea 
întâmpla în următoarele şase-douăsprezece luni, putându- 
ți afecta locul de muncă şi securitatea. Dacă eşti 
proprietarul companiei, ar trebui să identifici cele mai 
neplăcute evenimente care  ţi-ar putea influența 
supraviețuirea şi evoluţia sănătoasă a firmei. Tu şi 
partenerul tău de viaţă ar trebui să discutaţi posibilele 
probleme şi dificultăţi care s-ar putea întâmpla în viaţa 
voastră de familie şi apoi ar trebui să faceţi planuri pentru 
a vă proteja împotriva lor. 

14) Ia-ţi precauţiile financiare necesare 

Citeşti adesea despre oameni care nu s-au asigurat 
corespunzător şi apoi şi-au pierdut maşinile, casele şi 
uneori toate lucrurile pe care le aveau. Ei nu reuşiseră să 
privească în viitor şi să se întrebe care ar fi consecinţele 
asupra vieţii lor dacă ar izbucni un incendiu în casă sau 
dacă ar avea un accident de maşină şi nu ar fi asiguraţi 
suficient. 

Unul dintre cele mai inteligente lucruri pe care le 
poţi face pentru a-ţi conserva confortul financiar este să-ţi 
dezvolţi un program constant de economii. Obiectivul tău 
ar trebui să fie să economiseşti în fiecare lună cel puţin 
10% din venitul tău, din fiecare salariu sau din alte surse 
de câştig. Puţine sunt lucrurile care îţi vor oferi mai multă 
încredere şi control decât faptul că ştii că ai o rezervă de 
bani pusă deoparte în cazul unei urgenţe neaşteptate. În 
schimb, nimic nu îţi va cauza mai mult stres şi tensiune 


decât să trăieşti la limita resurselor tale financiare, fără a 
reuşi să soluţionezi pozitiv o urgenţă financiară sau o 
nevoie de orice alt fel. 

W. Clement Stone a afirmat cândva: „Dacă nu poţi 
economisi bani, atunci în tine nu au fost sădite seminţele 
măreției”. 

15) Trăieşte pe baza venitului tău 

Abilitatea ta de a economisi bani şi de a te disciplina 
să trăieşti cu banii pe care îi câştigi reprezintă o măsură 
importantă a îndemânării tale de a avea succes în viaţă. 
Dacă nu ai suficient control intern pentru a te abţine să 
cheltui tot ceea ce câştigi, acest lucru sugerează, probabil, 
că îţi lipseşte disciplina necesară de a reuşi în alte domenii 
ale vieţii tale. Deşi în Biblie se spune că dragostea pentru 
bani reprezintă sursa tuturor relelor, este mult mai 
probabil ca lipsa banilor să constituie sursa tuturor relelor. 

Probabil, cel mai mare beneficiu al faptului că 
economiseşti şi îţi construieşti o rezervă de bani este acela 
că îţi permite să profiţi de oportunităţi atunci când apar, 
aşa cum se întâmplă întotdeauna. În filmul Field of Dreams 
(Tărâmul Visurilor) a fost exprimată o idee profundă: 
„Dacă îţi aduci contribuţia, ţi se vor întâmpla lucruri 
bune”. În lumea financiară, acest lucru înseamnă că, dacă 
acumulezi bani prin muncă susţinută şi prin economisire, 
vei atrage în viaţa ta oportunităţi de a investi banii şi de a 
câştiga şi mai mult. 

16) Devenind un magnet care atrage banii 

Legea Atracţiei acţionează foarte puternic în privinţa 
banilor. Atunci când câştigi o sumă mică de bani şi o depui 
într-un cont bancar sau într-un fond de investiţii ales cu 
grijă, creezi un anumit câmp de energie în jurul acelor 
bani. Această energie începe să atragă şi mai mulţi bani în 
viaţa ta. Pe măsură ce economiile şi investiţiile tale cresc, 
puterea magnetică a banilor tăi sporeşte şi mai mult. Cu 


cât acumulezi mai mulţi bani, cu atât vei atrage mai mulţi 
bani şi vei avea şi mai multe oportunităţi de acumulat. 

Gândindu-te la banii tăi şi la plăcerea pe care o 
resimţi când ai un cont în bancă, amplifici câmpul de 
energie din jurul banilor tăi şi atragi şi mai mulţi. Acest 
câmp de forţă devine şi mai puternic atunci când îţi iubeşti 
banii. Faptul că te gândeşti cu fericire nemăsurată la 
mărirea rezervelor tale financiare sugerează că îţi 
intensifici energia din jurul banilor tăi şi atragi şi mai 
mulţi. 

Afirmând că este nevoie de bani pentru a face bani, 
oamenii au dreptate în două privinţe. În primul rând, 
abilitatea ta de a economisi bani şi de a cloci un ou în cuib 
reprezintă o măsură a îndemânării tale de a câştiga şi mai 
mulţi bani şi de a ţi se acorda încredere în privinţa lor. În 
al doilea rând, atunci când pui deoparte chiar şi o sumă 
mică de bani, atragi şi mai multe oportunităţi de a acumula 
o sumă mai mare. 

17) o poveste de succes 

De curând, un participant ia un seminar a venit la 
mine şi m-a întrebat dacă îmi aduc aminte de el. l-am 
răspuns că, din nefericire, vorbesc cu prea mulţi oameni în 
fiecare an pentru a-mi aduce aminte de el. Atunci, mi-a 
adus aminte că participase la seminarul meu de două zile 
cu şase ani înainte. El era destul de timid, aşa că a 
aşteptat până la pauza de prânz când toată lumea plecase. 
Apoi, mi-a povestit despre o serie incredibilă de 
evenimente care i s-au întâmplat în urma seminarului. 

Atunci când a venit la seminarul meu, era un agent 
de vânzări obosit. Avea puţin peste treizeci de ani şi era 
tatăl a doi copii. Avea un venit mediu şi multe datorii. 
Locuia împreună cu familia sa într-o casă închiriată. 

La seminar, el şi-a dat seama că cea mai mare sursă 
de teamă a sa era aceea că avea datorii, dar niciun cont la 


bancă. Aşa că şi-a stabilit un obiectiv, să scape de datorii şi 
să economisească 30.000 de dolari în următorii cinci ani. 
Acesta era un scop măreț pentru el, luând în considerare 
circumstanţele sale şi trecutul său. Nu reuşise să scape de 
datorii din adolescenţă. 

18) Acţionând 

Totuşi, el şi-a scris țelul, şi-a făcut un plan şi a 
început să lucreze asupra sa în fiecare zi. Această hotărâre 
i-a activat puterile mentale. Datorită Legii Corespondenţei, 
Legii Atracţiei şi Legii Activităţii Subconştiente, printre 
altele, lucrurile au început să se schimbe pentru el mult 
mai repede decât îşi imaginase. De fapt, şi-a atins 
obiectivul financiar în doar trei ani. A scăpat de datorii şi 
avea 30.000 de dolari în bancă. 

Într-o zi, şeful său, patronul afacerii, l-a chemat şi l-a 
întrebat dacă era interesat de o oportunitate de afaceri. El 
s-a simţit flatat şi l-a rugat să îi explice în ce consta. Şeful 
său i-a răspuns că observase că el devenise un om de 
vânzări mult mai bun şi că, de asemenea, auzise că făcuse 
nişte economii. 

Acest bărbat era timid şi precaut şi şi-a întrebat şeful 
la ce anume se gândea. Şeful i-a spus că fusese abordat de 
un producător de automobile din Detroit şi rugat să 
recomande o persoană interesată să îşi deschidă o afacere 
legată de tranzacţionarea maşinilor în acelaşi oraş, într-o 
regiune în dezvoltare a localităţii respective. Şeful său i-a 
precizat în continuare că era dispus să îl recomande 
pentru această afacere şi să devină partenerul său, dacă şi 
el era de acord să investească. 

Rezultatul final al acestei poveşti este că şeful său l-a 
ajutat să pregătească afacerea cu maşini; l-a sprijinit cu 
achiziţiile, stocurile, piesele, cu deciziile legate de 
departamentul de service şi cu angajarea personalului. Doi 
ani mai târziu, şeful său i-a vândut jumătatea sa, astfel 


încât fostul agent obosit de vânzări a ajuns să deţină 
afacerea în întregime. 

Apoi, el mi-a mărturisit: „Şi astăzi sunt milionar”. A 
continuat: „În urmă cu şase ani, eram un agent de vânzări 
de maşini obosit şi astăzi sunt milionar”. El era unul dintre 
cei mai fericiţi oameni pe care i-am întâlnit. Mi-a spus că, 
dacă nu mi-ar fi urmat sfatul de la seminar de a începe să 
facă economii şi să scape de datorii, nu ar fi fost în poziţia 
de a profita de acea oportunitate atunci când a apărut. Mi- 
a zis: „Faptul că am participat la seminarul dumneavoastră 
m-a făcut să câştig 20 de ani sau poate chiar o viaţă 
întreagă în care aş fi muncit intens”. 

Această poveste ţi se potriveşte şi ţie. Una dintre cele 
mai importante acţiuni pe care le poţi face pentru a 
rămâne pozitiv şi optimist este să te pregăteşti dinainte din 
punct de vedere mental, financiar şi fizic. Gândeşte-te la 
ceea ce s-ar putea întâmpla şi întocmeşte planuri menite a 
te pregăti pentru oportunităţi. Fă planuri şi puneţi 
deoparte rezerve pentru a minimiza sau a te feri de 
consecinţele eşecurilor financiare. Acest mod de a gândi 
sau de a planifica fiecare domeniu reprezintă o 
caracteristică a persoanelor superioare. 

19) Două întrebări magice 

Acestea sunt două întrebări pe care ţi le poţi pune 
pentru a schimba eşecul în succes. Le numesc întrebările 
magice, pentru că au o putere incredibilă de a-ţi schimba 
viaţa. i le poţi pune şi te pot ajuta după fiecare 
experienţă. 

Prima este: „Ce anume am făcut bine?” Indiferent ce 
faci sau ce rezultate obţii, fie că este un succes sau un 
eşec, ar trebui să-ţi rederulezi mental evenimentul şi să 
evaluezi fiecare lucru pe care l-ai făcut bine în acea 
situaţie. 

Chiar dacă rezultatul nu este cel scontat sau acea 


experienţă se dovedeşte a fi un eşec total, există 
întotdeauna lucruri pe care le-ai făcut bine. Dacă poţi 
separa părţile pozitive ale acelei experienţe şi le poţi scrie, 
îţi vei programa mintea să repete lucrurile pe care le-ai 
făcut bine într-o situaţie viitoare similară. 

Cea de-a doua întrebare magică este: „Ce anume aş 
face diferit?” Este o întrebare excelentă, deoarece te 
forţează să gândeşti pozitiv în legătură cu ce s-a întâmplat 
şi cum anume ai putea acţiona mai bine. Întreabă-te, dacă 
ar trebui să realizezi din nou acel lucru, cum anume ţi-ai 
schimba sau ţi-ai îmbunătăţi modul de a acţiona sau de a 
te comporta în acea situaţie? Ce anume ai face mai mult 
sau mai puţin? 

Asigură-te că îţi notezi răspunsurile. Acest lucru te 
ajută să le prinzi esenţa înainte de a o uita. De fiecare dată 
când încerci ceva nou sau diferit, aşază-te imediat, ia o 
bucată de hârtie şi răspunde-ţi la aceste două întrebări: 
„Ce anume am făcut bine?” şi „Ce anume aş face diferit?” 
Ambele întrebări sunt pozitive şi necesită răspunsuri 
pozitive. Răspunsurile tale te pregătesc, în mod conştient 
şi inconştient, să acţionezi mai bine data viitoare. Ambele 
seturi de răspunsuri te menţin canalizat asupra schimbării 
în bine a lucrurilor şi nu asupra regretelor. 

20) Gândirea pozitivă versus gândirea negativă 

Atât câştigătorii, cât şi cei care, de obicei, pierd 
analizează modul în care au acţionat după un eveniment 
important. Cei care nu au rezultate bune se gândesc 
aproape invariabil la greşelile şi la cheltuielile pe care le- 
au făcut, cât şi la eşecurile pe care le-au experimentat. În 
contrast, persoanele cu rezultate remarcabile 
recapitulează constant părţile cele mai bune ale acţiunilor 
lor şi îşi fac planuri pentru a repeta acele fapte în ocaziile 
următoare. 

Atunci când te vei gândi la ce ai făcut bine şi la ce vei 


putea face diferit data viitoare, mintea ta va fi pozitivă. 
Creativitatea ta va fi stimulată. Vei vedea toate 
oportunităţile şi posibilităţile de îmbunătăţire pe care le-ai 
fi trecut cu vederea în întregime dacă ţi-ai fi permis să îţi 
plângi de milă în urma unui eveniment fără succes. 

21) Afacerile şi vânzările 

Dacă eşti implicat în afaceri, ar trebui să pui aceste 
întrebări în mod constant, atât ţie, cât şi personalului tău: 
„Ce anume am făcut bine?” şi „Ce anume aş face diferit?” 
Adu-ţi aminte, cele mai multe lucruri pe care le vei încerca 
nu vor avea succes de prima dată. Punânducţi aceste 
întrebări, tu extragi cea mai mare valoare posibilă din acea 
situaţie. Tratează fiecare experienţă ca pe o oportunitate 
de a învăţa ceva ce te poate ajuta data viitoare. 

Dacă lucrezi în vânzări, foloseşte această metodă 
după fiecare vânzare. Imediat după un telefon de vânzări, 
care a avut succes sau nu, pune-ţi cele două întrebări 
magice. Această recapitulare rapidă îţi va creşte simţitor 
viteza cu care înveţi şi te dezvolţi ca profesionist în 
vânzări. 

Mobilizează-te pentru ca recapitularea imediată să 
devină o parte a vieţii tale. Foloseşte această metodă în 
mod repetat până când devine un reflex. Indiferent cât de 
multă dezamăgire îţi aduce o dificultate sau un eşec, vei fi 
curând programat să înveţi cât mai mult din fiecare 
situaţie şi să extragi fiecare bucăţică de lucruri bune din 
împrejurarea respectivă. 

Atunci când vei combina această metodă cu 
mindstormingul - forţându-te să generezi 20 de răspunsuri 
la fiecare întrebare - vei fi uimit de numărul mare de idei 
minunate de dezvoltare şi îmbunătăţire pe care le vei avea. 
Aceste idei vor contribui la creşterea semnificativă a 
vitezei cu care vei deveni unul dintre cei mai buni din 
domeniul tău. 


22) Abordarea lui Edison 

Thomas Edison, cel mai mare inventator din epoca 
modernă, era convins că experimentarea reprezenta doar 
un proces de eliminare. De aceea, el ţinea o evidenţă 
detaliată a fiecărei experienţe. Odată ce se hotăra că o 
invenţie era posibilă, se dedica eliminării modalităţilor în 
care acea invenţie n-ar fi funcţionat până când metoda 
rămasă era singura care putea funcţiona. Drept urmare, el 
a devenit cel mai mare inventator din epoca modernă şi 
unul dintre cei mai bogaţi oameni de afaceri din ţară. Şi tu 
ar trebui să faci la fel. 

De acum înainte, de fiecare dată când încerci şi 
eşuezi, consideră că acel lucru a fost o experienţă de 
învăţare care doar te-a adus un pas mai aproape de succes. 
Henry Ford a afirmat cândva: „Eşecul este doar o 
oportunitate pentru a începe din nou într-un mod mai 
inteligent”. 

23) Rata ta de recuperare 

Atunci când experimentezi o dezamăgire de orice fel, 
reacţia ta naturală este să fii şocat emoţional. Te simţi de 
parcă ai fi fost lovit în plexul tău solar emoţional. Te simţi 
rănit, dezamăgit şi descurajat. Deseori, îţi doreşti să 
renunţi cu totul şi să faci ceva complet diferit. Aceste 
sentimente simt normale şi naturale atunci când 
experimentezi frustrări sau eşecuri de orice fel. Singura 
întrebare este - cât de mult durează astfel de trăiri? 

Atunci când mergi la un doctor sau la o clinică pentru 
o examinare medicală completă, ţi se dă adesea un test de 
stres. La început, ţi se ia pulsul pentru o activitate 
cardiacă obişnuită. Apoi eşti rugat să faci nişte exerciţii 
fizice pentru a-ţi accelera bătăile inimii. Odată ce au ajuns 
la un anumit prag, sunt măsurate din nou. După aceea, 
doctorul va aştepta un minut, două sau cinci după exerciţiu 
pentru a-ţi lua din nou pulsul. Indicatorul pentru cât de in 


formă eşti constă în rapiditatea cu care inima ta revine 
după exerciţiu la pulsul obişnuit. 

24) Revenirea 

Şi cu personalitatea ta se întâmplă la fel. Indicatorul 
care arată cât de sănătos eşti din punct de vedere mental 
este rapiditatea cu care îţi revii după ce ai fost dezamăgit. 
Desigur, un eşec sau o dificultate te va rării. Doare 
întotdeauna dacă ceea ce ai încercat era important pentru 
tine. Dar nu acesta constituie punctul principal. Aspectul 
esenţial este cât de repede îţi revii. Rata ta de revenire 
reprezintă totul. Dacă îţi preîntâmpini eşecurile şi 
dificultăţile şi îţi programezi mintea în modul descris în 
acest capitol, rata ta de revenire va fi mult mai rapidă. 

Aceasta se află sub controlul tău. Este determinată în 
întregime de modul în care evaluezi ce ţi se întâmplă. Nu 
evenimentul în sine te afectează, ci mai degrabă modul în 
care interpretezi evenimentul pentru tine. lar aceasta este 
în mare măsură o alegere pe care tu o faci. 

25) Dialogul tău intern 

Îţi voi prezenta câteva afirmaţii expresive pe care le 
poţi folosi pentru a prelua imediat controlul mental şi 
emoţional într-o situație negativă. Aceste cuvinte 
neutralizează rapid orice sentimente negative pe care le-ai 
putea avea. 

Primul lucru pe care ţi-l spui atunci când ceva nu 
merge bine este: „Sunt răspunzător!” 

În cazul în care ceva nu merge bine, tendința ta 
naturală va fi să te superi şi să învinovăţeşti fie pe cineva, 
fie ceva sau să îţi găseşti scuze. Dar în momentul în care îţi 
zici: „Sunt răspunzător!”, nu mai blamezi pe nimeni pentru 
problema ta. Prin faptul că îţi accepţi responsabilitatea, fie 
şi numai pentru modul în care reacţionezi, îţi scurt- 
circuitezi sentimentele de dezamăgire, furie şi frustrare. În 
momentul în care rosteşti: „Sunt răspunzător!”, mintea ta 


devine din nou calmă şi clară. Începi să te gândeşti la 
lucruri pozitive, constructive pe care le poţi face pentru a 
minimiza efectele negative sau a maximiza oportunitatea. 

26) Interpretează pozitiv 

lată o afirmaţie care mi-a fost extrem de utilă de-a 
lungul anilor. Indiferent ce s-a întâmplat şi de cât de 
dezamăgit sunt, îmi spun imediat: „Fiecare experienţă este 
pozitivă dacă o consider drept o oportunitate de creştere şi 
auto-educare”. 

Această afirmaţie îţi permite să ai control asupra 
emoţiilor. Te forţează să te gândeşti ia cum poţi creşte şi 
învăţa din această problemă. Asemenea afirmației „Sunt 
răspunzător”, aceste cuvinte îţi oferă un sentiment de 
control şi de putere personală în orice situaţie. „Fiecare 
experienţă este pozitivă dacă o consider drept o 
oportunitate de creştere şi auto-educare”. 

Apoi, analizezi mai în profunzime acea împrejurare şi 
te întrebi ce ai putea învăţa din ceea ce s-a întâmplat. Cum 
poţi evolua ca urmare a acestei dificultăţi? Ce te-a învăţat 
această situaţie? Dacă ar exista o forţă divină care ti-ar 
controla destinul şi ţi-ar trimite experienţe specifice de 
învăţare pentru a te deprinde să ai succes, ce lecţii ai 
putea găsi în problemele tale actuale? 

27) Fiecare gând la timpul său 

Mintea ta se poate concentra numai asupra unui 
singur gând la un anumit moment, fie că este pozitiv sau 
negativ. În cazul în care cauţi în mod constructiv o soluţie 
sau o lecţie valoroasă din fiecare dificultate, nu poţi fi 
supărat sau furios în acelaşi timp. Dacă vei aplica Legea 
Substituţiei şi te vei forţa în mod deliberat să te gândeşti 
la aspectele pozitive ale situaţiei, le vei găsi întotdeauna. 
Apoi, vei fi capabil să le foloseşti în avantajul tău. 

O atitudine mentală pozitivă, care înseamnă un 
răspuns pozitiv şi constructiv la dezamăgiri şi eşecuri, este 


determinată în mare măsură de sentimentul tău de control. 
Dacă ai o asemenea convingere, înseamnă că simţi că îţi 
controlezi propria viaţă. Că eşti responsabil. Că te afli în 
locul şoferului. Că eşti cel care controlează lucrurile. 

28) Gândeşte-te la obiectivele tale 

Una dintre cele mai semnificative modalităţi pentru 
a-ţi reveni dintr-un eşec este să priveşti situaţia negativă 
din perspectiva potrivită. Adu-ţi aminte, eşecul nu 
reprezintă niciodată un final. Cele mai multe greşeli pe 
care le faci sunt minore raportate la marea schemă a 
lucrurilor. Dacă te gândeşti la trecut, probabil că nici nu 
vei reuşi să îţi aduci aminte ce te îngrijora în urmă cu un 
an sau trei, patru, cinci ani. 

Soluţia pentru a avea un sentiment de control este să 
îţi dezvolţi şi să îţi menţii un sens clar al direcţiei. Acesta 
provine din obiective clare, specifice, scrise. Una dintre 
cele mai viabile modalităţi de a-ţi menţine mintea pozitivă 
este să te gândeşti, pur şi simplu, la obiectivele tale. 
Atunci când ceva nu merge bine, gândeşte-te la scopurile 
tale. Dacă o investiţie eşuează sau o negociere de afaceri 
nu se concretizează, gândeşte-te la ţelurile tale. 

Obiectivele tale pe termen lung sunt, printre altele, 
să fii independent din punct de vedere financiar, să te 
bucuri de o sănătate excelentă, să ai relaţii minunate şi să 
desfăşori o muncă prin care să îţi aduci contribuţia în 
lume. 

Atunci când îţi vei canaliza mintea către aceste 
scopuri şi către ce ai de făcut pentru a-l atinge pe fiecare 
în parte, vei descoperi că este aproape imposibil să mai fi 
supărat sau furios. Faptul că te gândeşti la ţelurile tale îţi 
dă putere şi te face să fii o persoană pozitivă şi mai 
încrezătoare. 

29) Gândeşte raportat la cicluri şi la tendinţe 

Reflectează la viaţa ta ca la o serie de cicluri şi 


tendinţe. Creează-ţi în minte imaginea unor suişuri şi 
coborâşuri constante. Gândeşte-te raportat la veri şi ierni, 
primăveri şi toamne. Atunci când îţi dezvolţi această 
perspectivă pe termen lung şi vezi lucrurile ca parte a unui 
tablou mai mare, nu vei fi prins de fluctuațiile pe termen 
scurt ale întâmplărilor din viaţa ta. Devii mult mai capabil 
de a răspunde eficient la micile probleme şi dificultăţi din 
viaţa zilnică. Poţi să priveşti lucrurile din perspectiva 
potrivită. 

Curba sigmoidă, care arată precum un „S” aşezat pe 
o parte, explică în mare parte viaţa oamenilor. Are trei 
etape. În prima etapă, te zbaţi şi munceşti mult pentru a-ţi 
da seama cum funcţionează lucrurile şi a-ţi găsi drumul. 
Acest lucru este adevărat în cazul unui loc de muncă, al 
unei relaţii, unei noi afaceri sau pentru introducerea unui 
nou produs sau serviciu. 

Cea de-a doua etapă vine după ce ai învăţat lecţiile 
importante din prima etapă. Aceasta este faza de creştere, 
unde progresezi mult şi obţii rezultate excelente. Afacerea 
ta se extinde, produsele şi serviciile tale se vând bine, 
cariera ta este în ascensiune şi relaţiile tale sunt foarte 
bune. 

Apoi urmează a treia etapă, cea a declinului, care 
urmează după faza a doua aşa cum iarna soseşte după 
sezonul de cules. În această etapă, devine din ce în ce mai 
greu să obţii aceleaşi rezultate şi satisfacţii precum în 
etapa anterioară. Este mai greu să atingi niveluri identice 
ale vânzărilor şi ale profitabilităţii. Locul tău de muncă sau 
relaţiile tale nu mai sunt la fel de plăcute. Compania ta se 
străduieşte să supravieţuiască sau să înflorească. 

În ce etapă te afli astăzi, în fiecare dintre domeniile 
importante ale vieţii şi muncii tale? Ce ai putea face pentru 
a ajunge sau a te reîntoarce în etapa a doua, cea de 
creştere? Care sunt ciclurile şi tendinţele din viaţa şi 


afacerea ta? 

30) „Negarea” nu este o soluţie 

Multe dintre problemele noastre în confruntarea cu 
eşecurile şi cu dezamăgirile provin din realitatea noastră 
copleşitoare. Ne confruntăm cu negarea. Devenim supăraţi 
şi insistăm că aceste lucruri nu ar fi trebuit să ni se 
întâmple nouă sau chiar deloc. Le respingem şi ne dorim 
să nu fi avut loc cu adevărat. 

Aceste reacţii, refuzul şi negarea, sunt cele care ne 
cauzează cel mai mult stres. Atunci când îţi spui: „Ceea ce 
nu poate fi rezolvat trebuie îndurat”, cobori nivelul de la 
care nu te mai poţi controla. Devii mai relaxat, mai calm şi 
dezvolţi o perspectivă mai detaşată. Faci câţiva paşi înapoi 
şi te uiţi la situaţie ca şi cum i s-ar întâmpla altcuiva. Prin 
urmare, vei deveni mai constructiv în legătură cu cea mai 
bună metodă de soluţionare a situaţiei. Nu îţi permiţi să te 
implici emoţional în fiecare lucru minor care ţi se 
întâmplă. 

Abraham Lincoln a scris: „Cei mai mulţi oameni sunt 
fericiţi în aceeaşi măsură în care îşi programează minţile 
pentru a fi fericiţi”. La începutul cărţii publicate de Inner 
Peace, Course în Miracles (Curs de Miracole), se 
precizează: „Tu dai însemnătatea a tot ceea ce vezi”. Fără 
sensul sau emoția pe care i-o ataşezi unui eveniment sau 
unei circumstanţe, împrejurările respective nu au nicio 
importanţă afectivă pentru tine. lar tu poţi schimba 
semnificaţia prin controlarea modului tău de a gândi. Poţi 
chiar să îi elimini cu totul efectul negativ refuzând să te 
implici emoţional într-un eşec pe termen scurt. Depinde de 
tine. 

31) Factorul de decizie 

Abilitatea ta de a face faţă dezamăgirilor într-un mod 
pozitiv, constructiv va contribui mai mult la succesul tău şi 
le va spune celorlalţi mai multe despre tine decât orice alt 


factor. Aceasta este o însuşire învățată, dobândită prin 
practică. Bărbaţii şi femeile eficienţi sunt invariabili cei 
care şi-au dezvoltat îndemânarea de a răspunde 
constructiv la marile şi micile crize ce au loc neaşteptat, 
fără a fi dorite şi fără a putea fi evitate. Şi tu trebuie să 
faci la fel. 

Hotărăşte-te dinainte că, indiferent ce se va 
întâmpla, nu te va opri nimic niciodată. Decide-te dinainte 
că, deşi vei avea de parcurs nenumărate suişuri şi 
coborâşuri în cursul vieţii tale, vei continua să insişti până 
când îţi vei atinge obiectivele. Odată ce vei lua această 
hotărâre în avans, vei fi pregătit. După ce te vei angaja în 
pregătirea mentală, vei reuşi să te reechilibrezi rapid 
atunci când vor apărea problemele şi vei fi gata să îţi revii, 
în loc să te prăbuşeşti. Vei deveni, practic, de neoprit. 

32) EXERCIŢII DE ACŢIUNE 

1. Hotărăşte-te că îţi vei reveni, în loc să te 
prăbuşeşti.  Analizează-ţi chiar acum cea mai mare 
dezamăgire din viaţă şi decide cum poţi învăţa sau 
beneficia în urma sa. 

2. Identifică cele mai îngrozitoare trei lucruri care ţi 
s-ar putea întâmpla în următoarele luni. Care este planul 
tău pentru a evita sau a minimiza posibilele lor efecte 
negative? 

3. Alege-ţi chiar acum cea mai mare problemă sau 
îngrijorare şi hotărăşte-te cum poţi învăţa şi cum te poţi 
dezvolta pornind de la această dificultate. Care este cea 
mai importantă lecţie pe care o conţine? 

4. Practică abordarea lui Edison. Acceptă în mod 
calm că fiecare eşec temporar este doar o modalitate de a 
identifica o modalitate în care ceva nu funcţionează. De 
aceea, reprezintă un succes. 

5. Indiferent ce se întâmplă, gândeşte-te la 
obiectivele tale şi la ce poţi face pentru a le atinge. Nu 


pregeta să faci acest lucru. N 

6. Identifică tendințele din afacerea ta. În ce direcție 
se îndreaptă piața? Dacă lucrurile vor continua aşa cum 
sunt astăzi, ce decizii sau schimbări va trebui să faci? 

7. Pune-ţi două întrebări în legătură cu cea mai 
recentă experienţă importantă a ta: Ce anume ai făcut 
bine? Şi ce ai face diferit data viitoare? Hotărăşte-te să 
înveţi fiecare lecţie posibilă din fiecare eşec sau dificultate. 

(0) 12 

Trăieşte o viaţă minunată 

Singura măsură reală a succesului este raportul 
dintre ce am fi putut face şi ce am fi putut fi, pe de o parte, 
şi lucrurile pe care le-am făcut şi ce am devenit noi, pe de 
altă parte. 

H.G. Wells 

Legea  Corespondenţei este, poate, cea mai 
importantă dintre toate normele în determinarea 
succesului sau eşecului tău în viaţă. După cum am mai 
evidenţiat în capitolele anterioare, această lege stipulează 
că lumea ta exterioară este o reflectare a universului tău 
interior. Şi că oricum ai fi pe dinăuntru, rezultatele se vor 
vedea curând şi în exterior. Atunci când îţi schimbi modul 
de a gândi, îţi transformi şi viaţa. 

Această normă se aplică în tot ceea ce faci. Universul 
tău interior de cunoştinţe şi pregătire îţi va determina 
lumea exterioară referitoare la venituri şi succes în 
carieră. Sfera ta interioară de dezvoltare a personalităţii îţi 
va determina lumea exterioară de prietenii şi relaţii. 
Atitudinile tale interioare referitoare la sănătate şi tonus 
vor determina starea corpului tău. Credinţele şi aşteptările 
tale îți vor determina atitudinile exterioare şi 
comportamentul faţă de ceilalţi oameni. Lumea ta 
exterioară îţi va reflecta întotdeauna lumea interioară. 

1) Fericirea este obiectivul suprem 


Aristotel, poate cel mai mare dintre filosofi, a scris în 
urmă cu mai mult de 2300 de ani că scopul suprem al 
oricărei acţiuni omeneşti îl constituie fericirea. El a afirmat 
că tot ceea ce urmăreşte o persoană este să dobândească 
fericirea, de un fel sau altul. Uneori, oamenii au succes, 
alteori nu, dar fericirea reprezintă mereu obiectivul 
fiecărei persoane. 

El a concluzionat că fiecare acţiune este doar un pas 
intermediar în direcţia fericirii. De exemplu, îţi doreşti o 
slujbă bună. De ce? Pentru a putea câştiga bani frumoşi. 
De ce? Pentru a cumpăra o casă confortabilă şi o maşină 
bună. De ce? Pentru a avea relaţii armonioase şi o familie 
drăguță. De ce? Pentru a trăi o viaţă de familie 
satisfăcătoare. De ce? Răspunsul final, scopul suprem, este 
acela de a îi fericit. Tot ceea ce faci tu sau oricine altcineva 
are drept obiectiv fericirea, indiferent cum ai defini-o şi cât 
de mult succes ai în a o obţine. 

2) Rolul bunătăţii 

Una dintre cele mai importante idei ale lui Aristotel 
despre fericire a fost cea potrivit căreia „Numai cel bun 
poate fi fericit şi numai cel virtuos poate fi bun”. 

Aceasta este una dintre cele mai importante 
observaţii din istoria şi experienţa omenirii. „Numai cel 
bun poate fi fericit şi numai cel virtuos poate fi bun”. 

În urma multor ani de studiu în domeniul filosofiei şi 
psihologiei, am descoperit că numai oamenii care sunt cu 
adevărat buni în interior pot fi fericiţi pe termen lung. lar 
în anii de studiu despre calităţile de bază ale încrederii în 
sine, am descoperit că numai oamenii cu valori clare, 
pozitive sunt capabili să dezvolte acea încredere în sine ce 
nu poate fi zdruncinată şi care le permite să rezolve 
eficient tot ceea ce li se întâmplă. 

Cea mai rapidă cale pentru a-ţi construi sau recăpăta 
încrederea în tine însuţi este să devii foarte sigur de 


convingerile şi valorile tale cele mai importante şi apoi să 
începi să trăieşti în conformitate cu acestea. Soluţia pentru 
aproape toate problemele omeneşti o constituie 
reîntoarcerea la valori. De multe ori, nefericirea şi stresul 
tău sunt cauzate de faptul că te îndepărtezi prin vorbe şi 
fapte de lucrurile despre care ştii că sunt corecte. 

3) Integritatea este esenţială 

Cea mai importantă calitate pentru a avea succes 
este integritatea. Aristotel a insistat prin a susţine că 
numai o viaţă bazată pe valori precum integritate, 
onestitate, curaj, generozitate, perseverenţă şi sinceritate 
va conduce la fericire şi împlinire personală. 

Cândva credeam că integritatea este doar una dintre 
valorile de bază, egală cu celelalte şi totuşi diferită. Apoi, 
într-o zi, un om înţelept şi bogat mi-a arătat că integritatea 
constituie, de fapt, valoarea care le garantează pe toate 
celelalte. Integritatea reprezintă valoarea de bază pe care 
se construiesc toate celelalte valori. Să fii cu adevărat 
integru înseamnă să trăieşti şi să acţionezi întotdeauna în 
conformitate cu valorile tale. Dacă îţi lipseşte integritatea, 
îţi vei compromite toate celelalte valori la cea mai mică 
tentaţie. 

4) Clarifică-ţi valorile 

În sesiunile noastre de planificare strategică, atât 
pentru corporaţii, cât şi pentru persoane individuale, 
începem prin a-i ruga pe oameni să îşi definească şi să îşi 
clarifice valorile. Şi tu trebuie să faci acelaşi lucru în 
propria planificare strategică. De aceea te întreb: Care 
suni valorile tale? În ce crezi tu? Ce reprezinţi tu? Ce nu 
reprezinţi tu? 

Abilitatea ta de a-ţi defini clar valorile reprezintă 
punctul de început al dezvoltării acelui gen de caracter 
care îi determină pe oameni să dorească să se asocieze cu 
tine şi care îţi va permite, cu siguranţă, să te bucuri de o 


viaţă frumoasă. Dacă ai un caracter nobil şi ales, bazat pe 
valori solide, eşti o persoană cu adevărat bună. Ca urmare 
a acestui fapt, vei fi fericit în interior, indiferent ce se 
întâmplă în jurul tău. 

5) Organizează-ţi valorile 

Odată ce ţi-ai definit valorile, ar trebui să le 
organizezi în ordinea priorităţilor. Pentru început, ai nevoie 
doar de trei-cinci valori importante menite a crea fundaţia 
pentru caracterul şi personalitatea ta. Acestea sunt 
valorile pe care le consideri mai importante decât oricare 
altele. Şi ordinea în care le aranjezi este extrem de 
importantă. O asemenea clasificare a valorilor determină 
în linii mari genul de persoană care eşti şi stilul de viaţă pe 
care îl trăieşti. 

Tot ceea ce întreprinzi este rezultatul unei opţiuni. 
Faci constant alegeri de un fel sau altul, de a realiza un 
lucru sau altul. Această abilitate de a selecta te deosebeşte 
de toate celelalte creaturi. Fiecare alegere pe care o faci 
este bazată pe valoarea ta principală din acel moment. 
Fiecare acţiune are drept fundament ceea ce consideri a fi 
cea mai importantă valoare la acel moment al alegerii. 

6) Acţionează conform valorilor tale 

Atunci când alegi, valorile tale cu o importanţă mai 
mare trebuie să aibă prioritate în faţa valorilor mai puţin 
semnificative. Fiecare acţiune pe care o faci, orice 
hotărâre pe care o iei se bazează pe valoarea ta dominantă 
în acel context. La un moment anume, poţi face un singur 
lucru şi trebuie să alegi întotdeauna care va fi acela. Tu 
decizi ceea ce este mai valoros pentru tine în acea situaţie. 

Cum poţi să-ţi dai seama care sunt valorile tale? 
Foarte simplu. Valorile tale sunt exprimate întotdeauna 
numai prin acţiunile proprii. Ceea ce faci, nu ceea ce spui, 
îţi arată - ţie şi celorlalţi - căror lucruri le atribui o valoare 
mai mare. Mai ales ce faci sub presiune, când eşti forţat să 


alegi, dezvăluie care sunt valorile şi credinţele tale reale 
despre tine şi lumea din jurul tău. 

7) Determinantul personalităţii 

Atât alegerea, cât şi ordinea valorilor tale sunt 
importante în determinarea personalităţii şi a vieţii tale. 
lată un exemplu. Imaginează-ţi doi oameni care au trecut 
fiecare printr-un exerciţiu de clarificare a valorilor şi au 
convenit asupra aceloraşi trei valori. Numai ordinea este 
diferită. 

Persoana A a hotărât că cele mai importante trei 
valori ale sale sunt, în ordinea importanţei: pe primul loc - 
familia; pe al doilea - sănătatea şi pe al treilea - succesul 
în carieră. Această persoană afirmă că îşi plasează familia 
înaintea sănătăţii şi a carierei şi sănătatea înaintea 
carierei. Acest lucru înseamnă că dacă ar trebui să aleagă 
între familie şi carieră, familia ar fi pe primul loc. Dacă ar 
trebui să aleagă între sănătate şi carieră, sănătatea ar fi pe 
primul loc. 

Persoana B are aceleaşi trei valori, numai că ordinea 
lor e puţin diferită. Prima sa valoare este succesul în 
carieră. Cea de-a doua - familia, iar cea de-a treia - 
sănătatea. 

Astfel, persoana B îşi va pune cariera înaintea 
familiei, dacă ar trebui să aleagă. De asemenea, îşi va pune 
cariera şi familia înaintea sănătăţii dacă ar trebui să 
aleagă. 

8) Marea întrebare 

În continuare, iată câteva întrebări pentru tine. 
Există vreo deosebire între persoana A şi persoana B? 
Crezi că este vorba de o diferenţă mică sau semnificativă? 
Ai prefera să fii prieten cu persoana A sau cu persoana B? 
Ai putea să deosebeşti persoana A de persoana B dacă le-ai 
întâlni în plan social sau de afaceri? 

Răspunsul este că persoana B, care alege succesul în 


carieră drept valoare principală, va fi o persoană cu totul 
deosebită de persoana A, care s-a hotărât că familia este 
cea mai importantă pentru ea. Ordinea familiei, a sănătăţii 
şi a carierei constituie o organizare a valorilor care 
îmbogăţeşte viaţa. O persoană care îşi trăieşte viaţa în 
conformitate cu aceste valori va fi mult mai fericită decât o 
alta care îşi pune cariera mai presus de familie şi, mai ales, 
de sănătate. De aceea, trebuie să îţi selectezi cu grijă atât 
valorile, cât şi ordinea importanţei lor. Valorile tale şi 
ordinea lor îţi determină viaţa. 

9) Integritatea este un mod de a trăi 

Odată ce ţi-ai stabilit valorile, nivelul tău de 
integritate poate fi măsurat prin cât de mult aderi la 
acestea. O valoare nu reprezintă un lucru la care renunţi 
atunci când este mai convenabil aşa. Fie o ai, fie nu. 
Alegerea valorilor tale şi hotărârea ta de a trăi în 
conformitate cu acestea îţi formează caracterul şi 
personalitatea. 

De-a lungul istoriei, marii bărbaţi şi femei au fost 
bărbaţi şi femei de caracter. Au fost oameni care au trăit 
pe baza unor valori înalte şi nobile. Ei au fost onoraţi şi 
respectaţi pentru valorile pe care le aveau şi le 
reprezentau. 

Una dintre cele mai mari probleme din societatea 
noastră de astăzi este fenomenul de „valori situaţionale” 
sau „etică situaţională”. Acestea reprezintă rezultatul 
faptului că oamenii şi-au schimbat ideile de bine sau rău în 
funcţie de situaţie şi adesea de tentaţia momentului. Şi mai 
rău este că se înşală pe ei înşişi crezând că sunt oameni de 
caracter când, de fapt, sunt numai persoane comode. 

10) Ce faci sub presiune 

Valorile situaţionale sunt demonstrate când oamenii 
îşi afirmă credinţa într-un anumit lucru, dar fac altceva. Ei 
îşi susţin convingerea că spun adevărul, dar apoi mint 


când le este mai util sau oferă scuze pentru minciunile 
altuia. O persoană este definită prin ceea ce face, nu prin 
ceea ce spune. 

Unii oameni sunt confuzi din cauza emoţiilor lor. Ei 
cred că dacă intenţiile lor sunt sincere, acţiunile proprii nu 
contează. Ei simt că, dacă îşi doresc sau speră ceva, este 
ca şi cum ar face acel lucru. Dar numai ce faci atunci când 
eşti forţat să alegi, mai ales sub presiune, poate spune cine 
eşti cu adevărat pe dinăuntru. 

Este vital pentru succesul şi fericirea ta să fii 
întotdeauna onest cu toţi cei pe care îi cunoşti şi cu care 
interacţionezi, atât în viaţa personală, cât şi în carieră. 
Nimic altceva nu te va ajuta mai mult să dobândeşti 
ajutorul oamenilor decât crearea reputației că eşti o 
persoană de caracter, integră. În acelaşi timp, nimic 
altceva nu îţi va strica mai repede imaginea şi nu îţi va 
sabota cariera mai rapid decât reputaţia că eşti genul de 
persoană pe care ceilalţi nu se pot baza sau în care nu pot 
avea încredere. 

11) Fii cinstit cu tine însuţi 

Onestitatea înseamnă că eşti sincer până la cel mai 
înalt grad posibil. În piesa Hamlet a lui Shakespeare, 
Polonius spunea: „Cu tine însuţi trebuie să fii cinstit 
mereu, aşa cum noaptea urmează după zi şi, astfel, nu poţi 
fi fals cu nimeni altcineva”. 

Să fii cinstit cu tine însuţi reprezintă punctul de 
început pentru dezvoltarea unui mare caracter. Acest lucru 
începe cu faptul că trăieşti mereu în sinceritate cu tine 
însuţi. Nu te amăgeşti şi nici nu te joci cu propria minte. 
Nu încerci să crezi în lucruri care sunt complet imposibile. 
Nu speri şi nu te rogi ca lucrurile să fie diferite faţă de 
cum sunt. Tratezi lumea exact aşa cum este, nu cum ţi-ai 
dori să fie. 

12) Să ai întotdeauna cele mai bune rezultate 


Fiecare lucru poartă semnătura persoanei care l-a 
făcut. Să fii sincer cu tine înseamnă că trebuie să ai mereu 
cele mai bune rezultate în orice activitate te implici sau în 
orice responsabilitate pe careţi-o asumi. Onestitatea şi 
integritatea din interior sunt exprimate în exterior prin 
calitatea şi rezultatele excelente ale muncii tale. Îţi poţi da 
seama de cum eşti pe dinăuntru după perioada de timp şi 
atenţia pe care le dedici pentru a face cât mai bine posibil 
fiecare lucru care îţi este repartizat. Nu îţi asuma 
răspunderea pentru un lucru decât dacă eşti dispus să îl 
realizezi într-un mod excelent. 

Integritatea înseamnă că eşti întotdeauna franc şi 
onest cu fiecare persoană din viaţa ta. Aşa cum eşti cinstit 
cu tine însuţi, eşti cinstit şi cu ceilalţi. Trăieşti în 
sinceritate cu ceilalţi, acasă şi la serviciu. 

Atunci când îi întrebi pe oameni dacă sunt oneşti, 
aproape toţi vor răspunde afirmativ. Cei mai mulţi oameni 
nu mint, nu înşală, nu fură şi nu recurg la comportamente 
necinstite de vreun fel. Dar să fii cu adevărat onest 
înseamnă să fii onest cu fiecare persoană din viaţa ta. 
Acest lucru nu semnifică doar faptul că nu spui niciodată o 
minciună, ci şi că nu trăieşti o minciună. Nu rămâi 
niciodată într-o situaţie nepotrivită pentru tine sau într-o 
condiţie care îţi subminează integritatea sau te face 
nefericit. Nu îţi  compromiţi niciodată integritatea 
muşcându-ţi buzele şi refuzând să spui ce gândeşti şi simţi 
cu adevărat. 

13) Cel mai râvnit obiectiv 

Una dintre caracteristicile unei persoane cu adevărat 
oneste o reprezintă aceea că este împăcată cu cel mai 
râvnit obiectiv al său. Odată ce ai stabilit că pacea 
interioară constituie principalul tău scop în viaţă, îți 
organizezi celelalte țeluri şi activităţi în jurul acestuia. Să 
fii cu adevărat cinstit înseamnă că refuzi să îţi negociezi 


pacea interioară cu ceva sau cineva. În fiecare situaţie, faci 
şi spui numai lucrurile pe care le simţi corecte. 

Onestitatea şi integritatea înseamnă că te asculţi şi ai 
încredere în vocea ta interioară. Îţi asculti intuiţia şi o laşi 
să te ghideze să faci şi să spui lucrurile potrivite în 
momentele oportune. Dacă eşti îngrijorat sau nefericit, stai 
singur cu tine, aşteptând şi ascultând sfaturile care vin 
întotdeauna. Atunci când ai o idee care este cel mai 
potrivit lucru de făcut, acţionezi. Ai încredere în mintea ta 
superioară. Acesta este secretul pentru a trăi în adevăr cu 
tine şi cu ceilalţi. 

14) Integritatea propriei minţi 

În eseul său, Self Reliance (Să te bazezi pe tine 
însuţi), Ralph Waldo Emerson scrie:  „Păzeşte-cţi 
integritatea ca pe un lucru sacru”. Şi adaugă: „Nimic nu 
este sacru precum integritatea propriei minţi”. 

Onestitatea este o cerinţă indispensabilă pentru 
formarea caracterului, iar dezvoltarea acestuia trebuie să 
constituie scopul principal al vieţii tale. Aristotel spunea: 
„Scopul educaţiei îl reprezintă dezvoltarea caracterului 
celor tineri”. În zilele noastre, în Statele Unite, mulţi tineri 
au fost crescuţi fără a avea o idee clară despre ce este bine 
şi rău. Multor oameni li s-a spus că valorile sunt relative. 
De exemplu, multor oameni li s-a zis că, dacă le place să 
fure din magazine, atunci acea valoare este la fel de bună 
ca şi a persoanei care crede că furtul din magazine 
constituie o greşeală. 

Această formă de relativitate a valorii conduce către 
un drum întunecat, la eşecuri, frustrări şi nefericire. 
Adevărul este că valorile nu sunt relative. Există valori 
care îmbunătăţesc viaţa şi altele care o distrug. Dacă o 
valoare este pozitivă, faptul că o urmezi îţi îmbunătăţeşte 
calitatea vieţii şi relaţiile cu ceilalţi. O valoare negativă îţi 
afectează relaţiile şi te îndepărtează de calitatea vieţii tale. 


Poţi să vezi uşor diferenţa dintre acestea, deoarece a trăi 
conform unei valori pozitive te va face să te simţi fericit, 
iar practicarea unei valori negative te face să te simţi 
nefericit. 

15) Înfruntă adevărul 

Să trăieşti în adevăr înseamnă că trebuie să înfrunţi 
adevărul despre tine şi lumea din jurul tău. Trebuie să îţi 
dai seama care este adevărul despre munca ta şi despre 
relaţiile tale. Te uiţi în ochii tăi şi trăieşti în conformitate 
cu cele mai puternice convingeri ale tale. Nu te joci cu tine 
însuţi şi nici nu speri că lucrurile ar putea fi diferite faţă de 
cum sunt. 

Integritatea înseamnă să accepti că lumea ta se 
poate ameliora numai atunci când te vei îmbunătăţi tu. 
Nimeni nu va veni la tine pentru a transforma lucrurile în 
locul tău. Dacă vrei ca lucrurile să se modifice, va trebui să 
faci schimbările tu însuţi. 

Integritatea semnifică să accepţi faptul că mariajul 
tău se va schimba în bine numai atunci când tu vei deveni 
un partener de viaţă mai bun. Afacerea ta va evolua doar 
în cazul în care vei deveni un manager sau un 
administrator mai bun. Rezultatele tale de vânzări şi 
clienţii tăi vor fi pe o pantă ascendentă numai atunci când 
vei deveni un om de vânzări mai bun. Viaţa ta financiară se 
va îmbunătăţi doar dacă vei deveni mai inteligent şi mai 
disciplinat în privinţa banilor. 

16) Acceptă oamenii aşa cum sunt 

Mai ales, onestitatea înseamnă să accepti oamenii 
aşa cum sunt, nu să le ceri să fie aşa cum îţi doreşti. Nu 
treci prin viaţă vrând, sperând şi aşteptându-te ca oamenii 
să se schimbe şi să fie diferiţi pentru a-ţi face pe plac. Unul 
dintre principiile de bază ale existenţei omeneşti este, cu 
puţine excepţii, acela că oamenii nu se schimbă. 

De fapt, sub presiune, oamenii nu numai că nu se 


schimba, dar devin şi mai mult precum sunt ei în interior. 
Dacă o persoană are o personalitate dificilă, în momente 
de presiune, ea va deveni şi mai dificilă. Dacă altcineva 
este încăpățânat sau inflexibil, în momente de presiune va 
deveni şi mai încăpățânat şi inflexibil. Dacă o persoană are 
tendinţa de a fi necinstită, atunci când se găseşte într-o 
situaţie tensionată sau este supusă tentaţiei, ea va deveni 
cu totul necinstită. Oamenii nu se schimbă. 

17) Afacerile şi competiţia 

Onestitatea în lumea noastră în permanentă 
schimbare înseamnă, de asemenea, să accepti lumea 
afacerilor şi competiţia aşa cum sunt, nu aşa cum ţi-ai dori 
să fie, mai ales cu privire la explozia de informaţii şi de 
tehnologie. Mulţi oameni cred că pot face un efort simbolic 
de a ţine pasul cu informaţiile în domeniul lor de activitate 
şi cu dezvoltarea tehnologiei în munca lor. Dar acest efort 
minim nu este acceptabil pentru o persoană onestă. O 
persoană cu adevărat onestă conştientizează că astăzi 
trebuie să alergi doar ca să rămâi în acelaşi loc. O 
persoană cu adevărat onestă îşi dă seama că în fiecare 
domeniu cunoştinţele se dublează la fiecare doi sau trei ani 
şi că acest lucru înseamnă că şi cunoştinţele tale trebuie 
să se dubleze în aceeaşi perioadă de timp. 

Jack Welch, fostul preşedinte şi director executiv al 
General Electric, a afirmat cândva: „Dacă rata schimbului 
din afara organizaţiei tale este mai mare decât rata 
schimbului din interiorul organizaţiei, sfârşitul este 
aproape”. Acest principiu ţi se aplică şi ţie ca persoană. 
Dacă nu înveţi continuu şi nu îţi îmbunătăţeşti abilităţile, 
eşti în pericol de a fi învechit. 

18) Care este valoarea ta? 

În zilele noastre, în întreaga ţară, oamenii sunt 
concediaţi cu miile sau chiar cu sutele de mii, în fiecare an. 
In cele mai multe cazuri, aceşti oameni au permis ca 


nivelurile lor de cunoştinţe şi abilităţi să scadă până la 
punctul în care conducerile companiilor nu îşi mai 
permiteau să îi menţină pe statul de plată. 

Mulţi dintre ei nu au fost complet sinceri cu ei înşişi. 
Nu şi-au perfecţionat cunoştinţele şi abilităţile pentru a 
putea adăuga din ce în ce mai multă valoare companiilor 
lor. Ei au sperat că schimbările dramatice care aveau loc în 
economia naţională şi internaţională nu îi vor afecta. Drept 
urmare, ei au fost concediaţi atunci când piaţa pentru 
produsele şi serviciile lor a scăzut. 

Unui profesionist obişnuit îi ia între două şi şapte luni 
până îşi găseşte alt loc de muncă, de obicei cu o scădere a 
salariului între 14 - 40%. Unii oameni sunt concediaţi din 
posturi foarte bine plătite şi nu mai ajung niciodată să 
câştige atâţia bani. Şi dacă nu încep să îşi actualizeze 
cunoştinţele şi abilităţile, li se poate întâmpla din nou. 

19)  Concentrează-te pe oferirea unei valori 
suplimentare 

Onestitatea înseamnă să accepti că venitul tău este 
determinat în întregime de abilitatea de a-ţi aduce 
contribuţia la dezvoltarea companiei şi, prin compania ta, 
la satisfacerea clienţilor tăi. O persoană angajată trebuie 
să genereze un profit de cel puţin trei dolari pentru fiecare 
dolar din salariul pe care îl câştigă de la companie. Dacă în 
momentul de faţă nu generezi un profit sau o economie a 
costurilor de cel puţin trei dolari pentru compania în care 
lucrezi, slujba ta candidează serios la subcontractare, 
reducerea responsabilităţilor sau eliminare. Onestitatea 
înseamnă să accepti acest lucru şi să faci tot ceea ce îţi stă 
în putere pentru a-ţi menţine şi a-ţi creşte valoarea. 

Onestitatea reală semnifică să nu te aştepţi niciodată 
să obţii mai mult decât contribui. Să nu speri niciodată să 
câştigi ceva din nimic. Nu participi la jocuri de noroc şi nu 
cumperi bilete la loterie, care reprezintă, într-un fel, o 


lipsă de onestitate. Este o încercare de a obţine ceva ce nu 
ai câştigat. O persoană cu adevărat onestă nu încearcă 
niciodată să obţină recompense fără a munci sau să se 
îmbogăţească repede şi uşor. 

Astăzi, în Statele Unite, milioane de oameni sunt 
atraşi de recompensele rapide. Fie că sunt angajaţi sau 
directori, ei vor locuri de muncă mai noi şi mai bune şi le 
doresc imediat. Caută întotdeauna scurtăturile şi de aceea 
sunt mereu frustraţi şi nefericiţi. 

Ei speră că problemele care s-au format în multe luni 
sau chiar în mulţi ani pot fi rezolvate cu ajutorul unui 
glonte de argint. Sunt nerăbdători şi vor rezultate 
imediate. Dar a fi o persoană cinstită necesită să rezişti 
tentaţiei recompenselor rapide în orice domeniu al vieţii 
tale. ă 

20) Increderea este liantul 

Relaţiile sunt foarte importante pentru a avea o viaţă 
sănătoasă, fericită, satisfăcătoare. Toate relaţiile sunt 
bazate pe încredere, aceasta fiind liantul care le menţine. 
Poţi avea nenumărate probleme şi neînţelegeri cu o altă 
persoană, dar atâta vreme cât mai există respectul şi 
încrederea, relaţia poate funcţiona. Dar, dacă încrederea 
dispare, relaţia se poate destrăma uşor, precum o casă din 
cărţi de joc care se prăbuşeşte. 

Toate relaţiile de afaceri sunt bazate pe încredere. 
Toate relaţiile care implică bani depind de cuvântul 
debitorului sau al creditorului. Toate relaţiile cu bancherii, 
cu furnizorii, cu clienţii tăi, cu personalul tău şi cu oricine 
altcineva din lumea ta financiară sunt bazate pe elementul 
vital numit încredere. 

Bărbaţii şi femeile caracterizați prin integritate reală 
simt foarte exigenţi în legătură cu nivelurile de încredere 
pe care le-au construit şi le-au menţinut. Ei sunt atenţi la 
creditul lor, la promisiunile şi la aranjamentele lor 


financiare, îşi ţin întotdeauna cuvântul. Sunt atenţi în 
permanenţă la relaţiile lor cu banca, la cardurile de credit, 
la facturi şi la orice alte forme de plăţi pe care le 
datorează. 

21) o poveste despre două falimente 

În urmă cu câţiva ani, două persoane pe care le 
cunoşteam bine, care aveau două afaceri distincte, au dat 
faliment, din cauza schimbărilor economice. Dar 
rezultatele falimentelor au fost complet diferite. 

Primul meu prieten fusese extrem de atent în 
întreaga sa carieră în legătură cu facturile şi aspectele 
financiare, îşi plătise cel puţin sumele minime pentru 
facturile primite. Dacă avea vreodată o problemă 
financiară, el mergea la persoana afectată şi rearanja 
plăţile şi dobânzile. Când a fost forţat să ajungă la 
faliment, din cauza incapacității neprevăzute de a plăti 
sume mari, fapt asupra căruia nu avea niciun control, nu a 
avut altă soluţie decât să meargă în instanţă, să renunţe la 
toate bunurile sale şi să plece fără niciun ban. 

Dar în mai puţin de o săptămână, oamenii au început 
să îl abordeze şi să îi ofere bani, împrumuturi, cărţi de 
credit, un loc unde să locuiască şi o maşină nouă. Unul 
dintre foştii săi asociaţi de afaceri, care era destul de 
înstărit, i-a trimis un cec în alb, deja semnat, spunându-i: 
„Completează suma de care ai nevoie şi spune-mi doar ca 
să ştiu şi eu; am încredere totală în tine”. În afară de faptul 
că i-a luat de pe umeri o mare datorie, falimentul nu l-a 
afectat mai deloc. 

În schimb, cel de-al doilea om de afaceri avea o 
experienţă cu totul diferită. Atunci când a început să aibă 
probleme financiare, el a continuat să îşi înşele creditorii, 
oamenii care avuseseră încredere în el. A neglijat să facă 
plăţile pe care le promisese şi a scris cecuri pe care nu le 
putea acoperi. Îşi evita creditorii atunci când îl sunau şi, 


într-un final, şi-a schimbat numărul de telefon. S-a mutat şi 
nu a spus nimănui care era noua sa adresă. I-a tratat pe 
oamenii care avuseseră încredere în el, prin faptul că îi 
împrumutaseră bani, ca şi cum ar fi fost naivi. După cea 
ajuns la faliment, nimeni nu a vrut să mai aibă vreo 
legătură cu el. Acesta va avea nevoie de mulţi ani pentru a- 
şi reveni, în cazul în care acest lucru se va întâmpla 
vreodată. Nu poate să obţină niciun card de credit şi 
trebuie să plătească în prezent cash pentru orice. 

22) Secretul succesului în vânzări 

În vânzări, încrederea reprezintă baza tuturor 
relaţiilor. O persoană nu va cumpăra de la tine până când 
nu va avea încredere totală în tine. Toţi oamenii de vânzări 
de succes investesc mult timp în construirea unor relaţii de 
calitate, în care pot avea încredere, cu clienţii lor înainte 
de a încerca să-şi vândă produsele sau serviciile. 

Conducerea unei asociaţii în care sunt membru a 
comandat recent un sondaj pe un lot compus din 50.000 de 
clienţi, întrucât cele mai multe dintre organizaţiile noastre 
vând servicii de training şi de consultanţă care sunt 
oarecum similare, managerii au vrut să afle ce anume îi 
determina pe clienţi să cumpere de la o companie şi nu de 
la alta. 

Una dintre întrebările pe care le-au adresat-o 
clienţilor a fost legată de ce îi preocupă cel mai mult 
atunci când iau decizia de cumpărare. Mai mult de 80% 
dintre cei intervievaţi au afirmat că onestitatea şi 
integritatea persoanei de vânzări sunt mult mai importante 
decât orice alt factor. 

Când au fost întrebaţi ce înţeleg prin onestitate şi 
integritate raportate la o persoană de vânzări, clienţii au 
răspuns că trebuie să pună pe primul plan interesele lor, 
ale clienţilor. Ei credeau că aceasta îşi va ţine cuvântul. Ei 
credeau ce le spunea acel om de vânzări despre produs. 


Erau convinşi că el va face ce promisese şi că apoi 
compania sa îşi va îndeplini angajamentele făcute de el. Ei 
aveau mare încredere în cuvântul persoanei de vânzări şi 
în tot ceea ce făcuse aceasta în interacţiunea cu ei. 

Un lucru interesant care a reieşit din sondaj a fost 
acela că rareori a fost menţionată calitatea produsului sau 
a serviciului. Atunci când clienţii au fost întrebaţi dacă nu 
erau preocupaţi de acest aspect, ei au răspuns că cele mai 
multe produse sau servicii de la un anumit nivel erau 
destul de asemănătoare şi că le ofereau rezultate 
comparabile. Secretul vânzării consta în ceea ce credeau 
ei despre caracterul persoanei de vânzări şi, prin aceasta, 
despre companie. 

23) Autenticitatea este secretul caracterului 

Adevărata esenţă a caracterului şi forma cea mai 
uşor de recunoscut a onestităţii şi a integrităţii o 
reprezintă autenticitatea. Dacă vei fi complet cinstit cu 
tine şi cu ceilalţi, vei fi privit aproape întotdeauna drept o 
persoană cu un caracter deosebit. 

În societatea noastră, bărbaţii şi femeile de caracter 
par să atragă oportunităţile. Li se deschid uşile oriunde ar 
merge. Li se prezintă oameni care îi pot ajuta. Banii, 
precum şi alte resurse, sunt disponibili pentru ei. De 
aceea, cea mai importantă calitate pe care o poţi insufla 
copiilor este un simţ al onestităţii şi obiceiul de a fi 
autentici în tot ceea ce spun şi fac ei. 

24) Părinţi şi copii 

Am patru copii. Fiecare dintre ei a fost învăţat care 
este importanţa autenticităţii de la o vârstă fragedă. În 
prezent, toţi patru spun adevărul întotdeauna. Ei sunt 
oneşti cu adevărat. Le pot pune orice întrebare şi ei îmi 
vor afirma mereu adevărul. 

În perioada de creştere, i-am făcut fiecăruia dintre ei 
o promisiune. Le-am spus: „Nu vei avea niciodată necazuri 


cu mine dacă îmi vei spune adevărul”. Şi mi-am ţinut 
promisiunea. Atunci când au făcut lucruri prosteşti, aşa 
cum fac toţi copiii, le-am ascultat poveştile fără să îi judec 
sau să îi critic şi apoi i-am întrebat: „Ei bine, ce ai 
învăţat?” Ei şi-au dat seama curând că îmi pot spune 
mereu adevărul fără a fi criticaţi sau dezaprobaţi. Şi au 
fost încântați de rezultate. 

Uneori, se mai prostesc, dar tot ce trebuie să fac este 
să le cer să îmi zică adevărul şi ei mi-l spun întotdeauna, 
indiferent care ar fi acesta. Sunt foarte mândru de ei. Este 
uimitor cât de bune pot fi relaţiile dintre părinţi şi copii 
atunci când au încredere deplină unii în ceilalţi. 

25) Soţi şi soţii 

Ce este adevărat pentru comunicarea dintre părinţi şi 
copii e şi mai important pentru soţi şi soţii. Una dintre cele 
mai bune definiţii ale iubirii pe care le-am auzit este cea 
dată de Ayn Rand: „Dragostea constituie un răspuns la 
valori”. 

lubeşti o altă persoană, pentru că ea reprezintă 
valori pe care le respecţi şi le apreciezi. Cealaltă persoană 
are calităţi pe care le admiri. Pe scurt, preţuieşti o altă 
persoană pentru caracterul său. Orice altceva se va 
schimba sau se va diminua pe parcursul timpului, dar 
caracterul rămâne. 

Autenticitatea şi onestitatea în cuplu necesită 
permanent fidelitate şi francheţe între cei doi. Dacă un 
cuplu se potriveşte în mod ideal, cei doi au încredere totală 
unul în celălalt şi fiecare dintre ei este cel mai bun prieten 
al celuilalt. Nu există nicio altă persoană cu care ei ar 
prefera să vorbească sau să se exprime mai direct decât 
cea de lângă ei. Caracterul, integritatea şi onestitatea 
reprezintă calităţile de bază ale unei relaţii pline de iubire 
şi sunt mai importante decât orice altceva. 

26) Maxima universală 


Există un test pe care îl poţi face în mod regulat 
pentru a evalua dacă o acţiune este bună sau rea. Este 
simplu şi îl poţi folosi de-a lungul vieţii. Se bazează pe 
Maxima Universală a filosofului german Immanuel Kant, 
exprimată în urmă cu mai bine de 200 de ani. Ela afirmat 
că ar trebui să îţi trăieşti viaţa, de parcă fiecare acţiune a 
ta ar trebui să devină o lege universală. 

Cu alte cuvinte, înainte de a lua o hotărâre sau de a 
acţiona, imaginează-ţi că toţi ceilalţi vor face exact acelaşi 
lucru. Închipuie-ţi că decizia ta va deveni o lege pentru 
tine şi pentru toţi ceilalţi. Acesta este argumentul puternic 
dacă o hotărâre este bună sau nu. Reprezintă adevăratul 
test pentru o valoare sau un comportament. Ce fel de 
societate am avea dacă toată lumea ar trăi şi s-ar comporta 
exact ca noi? 

Multe dintre problemele din societatea noastră nu ar 
exista dacă acest test ar fi aplicat în mod regulat în 
dezbaterile legate de politicile publice şi sociale. 
Guvernele nu s-ar grăbi să aprobe anumite acţiuni în 
domeniul crimei, al educaţiei, al asistenţei şi al afacerilor 
dacă ar exista probabilitatea ca toată lumea să se angajeze 
în astfel de acţiuni. 

27) Stabileşte standarde înalte pentru tine însuţi 

lată câteva dintre întrebările pe care ţi le poţi pune 
în mod regulat. Întreabă-te întâi: „Cum ar fi lumea mea 
dacă toţi ar fi exact ca mine?” Numai imaginează-ţi! Dacă 
toată lumea ar fi exact ca tine, ar fi o lume mai bună în 
care să trăim? Dacă toată lumea ar fi exact ca tine, ar fi 
aceasta o lume mai fericită, mai sănătoasă, mai prosperă şi 
mai armonioasă - sau nu? 

Apoi întreabă-te: „Cum ar fi ţara mea dacă toţi 
locuitorii ei ar fi exact ca mine?” Cum ar fi această ţară 
dacă toată lumea s-ar comporta exact ca noi? Dacă toată 
lumea ar face lucrurile pe care le facem noi în viaţa 


personală şi profesională, ar fi mai bună ţara noastră? Sau 
există lucruri pe care ai dori să le faci diferit? 

Cea de-a treia întrebare pe care ţi-o poţi pune este: 
„Cum ar fi compania mea dacă toată lumea din ea ar fi 
exact ca mine?” Uită-te în jurul tău în compania ta şi 
întreabă-te dacă aceasta ar fi mai prosperă şi mai plină de 
armonie în cazul în care toţi angajaţii şi-ar desfăşura 
activitatea aşa cum faci tu toată ziua. 

Intrebarea finală pe care ţi-o poţi pune este: „Cum ar 
fi familia mea dacă toţi membrii ei ar fi exact ca mine?” 

Dacă aceştia ar fi exact ca tine, ar fi familia ta un loc 
minunat în care să trăieşti şi să creşti? S-ar dezvolta toţi 
armonios, ar fi mai fericiţi şi ar avea mai mult succes? Ai 
avea genul de familie pe care să şi-o dorească şi să o 
admire ceilalţi? 

Adevărul este că nimeni nu poate răspunde cu „da” la 
toate aceste întrebări. Fiecare dintre noi reprezintă o 
activitate în desfăşurare. Fiecare dintre noi are o cale 
lungă de parcurs. Pentru fiecare dintre noi, există mult loc 
pentru îmbunătăţiri. 

28) Calitatea numită curaj 

Analizând cele 3300 de studii despre leadership 
realizate de James Mepherson de-a lungul anilor, am 
înţeles că el a găsit un lucru în comun. Era vorba despre 
calitatea numită curaj. Winston Churchill a spus cândva: 
„Curajul este considerat, pe bună dreptate, prima dintre 
virtuţi, pentru că toate celelalte depind de acesta”. 

Probabil că ai auzit spunându-se că drumul către iad. 
Este pavat cu bune intenţii. Lumea e plină de oameni cu 
obiective înalte şi ambiţii măreţe, dar există foarte puţini 
care au curajul, disciplina şi voinţa de a le transforma în 
realitate. 

Cel mai important aspect atunci când dai dovadă de 
curaj este că te simţi mai puternic şi mai bun cu tine 


însuţi. Respectul tău de sine creşte şi te placi mai mult. Te 
simţi mai încrezător şi mai competent. Mai fericit pe 
dinăuntru. 

În schimb, de fiecare dată când nu manifeşti curaj, 
respectul tău de sine scade. Te simţi mai slab şi mai puţin 
competent. Nu te mai placi sau respecţi la fel de mult. 

29) Finalizează lucrul de care te temi 

O parte importantă a transformării într-o persoană 
mai puternică este aceea că trebuie să trăieşti în 
conformitate cu cele mai înalte valori pe care le cunoşti, în 
fiecare domeniu din viaţa ta. Aceste virtuţi şi valori nu 
numai că te întăresc, dar te şi recompensează. Resimţi 
imediat o satisfacţie interioară de fiecare dată când te 
străduieşti să faci ceea ce ştii că ar trebui să realizezi, 
chiar dacă nu ai dispoziţia potrivită. 

Teama de eşec este cel mai mare obstacol către 
succes în viaţa adultă. Antidotul pentru teama de eşec îl 
reprezintă curajul de a acţiona. Indrăzneala este o calitate 
atât de importantă, încât, asemenea tonusului fizic, 
necesită o serie de exerciţii pentru a o construi şi a o 
menţine. 

Cea mai bună modalitate de a-ţi dezvolta curajul este 
confruntarea temerilor. Ralph Waldo Emerson a scris: „Du 
la bun sfârşit lucrul de care te temi şi moartea temerii va fi 
sigură”. 

Atunci când faci lucrul de care îţi este teamă, preiei 
controlul atât asupra emoţiilor tale, cât şi a vieţii tale. Îţi 
schimbi atitudinea de la neutră sau negativă spre ceva 
pozitiv şi plin de optimism. „Du la bun sfârşit lucrul de 
care te temi şi moartea temerii va fi sigură”. 

30) Practică desensibilizarea sistematică 

Mulţi oameni se tem de vorbitul în public. Experții de 
la Toastmasters International au dezvoltat o metodă foarte 
viabilă de a preda oratoria chiar şi oamenilor care sunt 


îngroziţi să se ridice în picioare şi să vorbească în faţa 
altora. Este vorba de procesul de  „desensibilizare 
sistematică”. Poţi să o foloseşti în fiecare domeniu al vieţii 
tale pentru a reduce teama şi a dezvolta curajul. 

Desensibilizarea sistematică reprezintă un termen 
psihologic care se referă la faptul că faci ceva de 
nenumărate ori până când nu îţi mai provoacă teamă. La 
Toastmasters International, fiecare membru este rugat să 
se ridice şi să vorbească, fie şi numai câteva secunde, la 
fiecare întâlnire. După câteva luni de întâlniri 
săptămânale, oamenii care erau extrem de îngroziţi să ţină 
discursuri în faţa altora şi nu puteau spune nici măcar o 
rugăciune în şoaptă într-o cabină telefonică, au devenit 
atât de încrezători în abilitatea lor de a se ridica şi de a 
vorbi în faţa colegilor, încât în prezent concurează pentru 
titlul de adevăraţi oratori pe durate mari de timp. 

31) Vorbeşte cu încredere 

Am lucrat cu nenumărați oameni de afaceri care mi- 
au urmat sfatul şi s-au înscris la cursurile Toastmasters 
Internaţional sau ia cele desfăşurate în cadrul organizaţiei 
Dale Carnegie. În mai puţin de şase luni, ei mi-au spus că 
sunt cu totul alţi oameni. De la persoanele timide, care nu 
ieşeau în evidenţă în cadrul întâlnirilor şi al prezentărilor, 
ei au devenit calmi, încrezători, curajoşi şi chiar elocvenţi 
în exprimarea părerilor lor în faţa altor oameni. De 
asemenea, şi carierele lor prezintă un curs ascendent. 

Atunci când poţi vorbi cu încredere, pari mai 
inteligent şi mai competent decât o persoană care nu are 
această abilitate. Mulţi directori, atât bărbaţi, cât şi femei, 
şi-au văzut carierele în plin avânt, veniturile şi 
responsabilităţile în creştere pe măsură ce-şi confruntau 
temerile până la a ajunge să facă foarte bine acest lucru. 

32) Intoarce-te către pericol 

In Câmpia Serengeti din Africa, zoologii au dezvoltat 


o tehnică simplă pentru a determina care dintre animalele 
din turmă era conducătorul. 

Când prădătorul - un leu sau un gheparăd - se apropie 
de turma de animale ce pasc, membrii turmei simt mirosul 
în vânt şi încep să se îndrepte în direcţia opusă. În acest 
moment, apare conducătorul turmei. El va fi cel care se 
plasează între prădător şi turmă în timp ce aceasta începe 
să fugă. Conducătorul, care îşi va risca viaţa în faţa leului 
sau a ghepardului, va rămâne totuşi pe loc pentru a le 
permite celorlalţi să câştige timp şi astfel să scape. 

Conducătorul „se întoarce către pericol” mereu. 
Acest lucru este valabil atât pentru oameni, cât şi pentru 
animale. Vei deveni un conducător în măsura în care te vei 
responsabiliza să te întorci spre pericol. Identifică 
domeniile din viaţa ta care îţi provoacă teamă şi stres şi, în 
loc să le eviţi şi să speri că vor dispărea, înfruntă-le direct. 

33) Fă-o oricum 

Actorul Glenn Ford a spus cândva: „Dacă nu faci 
lucrul de care te temi, teama îţi controlează viaţa”. 

Este aproape ca şi cum teama ar fi mânuitorul de 
păpuşi, iar tu eşti păpuşa. Dacă nu îţi controlezi frica şi nu 
îndepărtezi lanţurile care te leagă de aceasta, teama te va 
domina emoţional şi psihologic. Dacă le permiţi temerilor 
să existe prea mult timp, vor tinde să crească mereu şi, 
într-un final, vor ajunge să îţi acapareze toată gândirea. 

De fiecare dată când te vei gândi la o situaţie sau la o 
persoană care îţi provoacă teamă, inima ta va bate mai 
tare, iar stomacul va fi cuprins de crampe. Nu vei reuşi să 
dormi bine noaptea. Frica îţi va afecta sănătatea, fericirea, 
relaţiile şi interacţiunile cu clienţii şi cu colegii. În timp, 
vei deveni atât de preocupat de situaţia care îţi induce 
teamă, încât nu vei reuşi să te gândeşti la altceva. Nu 
trebuie să trăieşti astfel. 

34) Înfruntă-ţi teama 


Modalitatea de a-ţi soluţiona temerile este să le 
înfrunţi. Hotărăşte-te să treci la acţiune şi să le nimiceşti. 

Atunci când eram tânăr şi mă confruntam cu o 
situaţie care îmi provoca teamă, am citit un citat din Mark 
Twain şi mi-am schimbat atitudinea pentru totdeauna. 
Acesta susţinea: „Curajul nu reprezintă lipsa sau absenta 
temerii. Este stăpânul temerii, controlul acesteia”. 

Pasajul respectiv a avut un impact enorm asupra 
mea. Mi-am dat seama că mi-era teamă de multe lucruri. 
Este normal şi natural să îţi fie frică. De fapt, cu cât eşti 
mai inteligent, cu atât este posibil să ai un număr mai 
mare de temeri. Vei fi mai sensibil la lumea în care trăieşti 
şi la lucrurile de care este firesc să îţi fie teamă. 

35) Îndreaptă-te către frică 

Singura diferenţă dintre o persoană vitează şi una 
laşă este că prima îşi înfruntă frica şi o elimină, iar a doua 
se îndepărtează de ea. 

Şi aici se află marea descoperire. Atunci când îţi 
înfrunţi temerea şi te îndrepţi în direcţia sa, aceasta se 
micşorează, îşi pierde puterea asupra ta. Dar dacă te 
îndepărtezi de ea, teama se va mări şi în curând va pune 
stăpânire pe gândurile şi sentimentele tale. 

În cazul în care te întorci în mod obişnuit către 
pericol şi faci lucrul de care te temi, îţi înfrunţi frica şi te 
îndrepţi în direcţia sa cu îndrăzneală, îşi pierde puterea de 
a te afecta. În curând, îţi vei domina teama şi nu invers. 
Vei resimţi un sentiment extraordinar de control. Calitatea 
de care ai nevoie pentru a-ţi înfrunta temerile este, mai 
mult decât orice altceva, auto-disciplina. 

Atunci când te vei disciplina să îţi înfrunţi temerile, 
să acţionezi cu îndrăzneală, chiar dacă nu simţi astfel, 
situaţia provocată de temere dispare. Te vei simţi minunat. 
Vei avea convingerea că deţii puterea şi controlul asupra 
vieţii tale. 


36) Sari şi plasa va apărea 

Prima însuşire a curajului constă în îndrăzneala de a 
te arunca în direcţia obiectivului tău. Este vorba despre 
abilitatea şi disponibilitatea ta de a-ţi stabili un scop şi de 
a face primul pas în direcţia realizării sale. 

Intr-un studiu de 12 ani la Colegiul Babson, 
instructorul de educaţie antreprenorială, doctorul Robert 
Ronstadt, a cercetat cauzele succesului şi ale eşecului 
absolvenţilor de la şcolile de afaceri. Unii au ajuns să 
construiască afaceri de succes, dar cei mai mulţi au eşuat. 
El a descoperit că aceia care au construit afaceri de succes 
aveau o calitate specială, şi anume curajul de a-şi lansa 
afacerea fără a avea garanţii că vor reuşi. Ei erau dispuşi 
să rişte - chiar şi în eventualitatea unui eşec - pentru a-şi 
realiza visurile. 

Profesorul Ronstadt a numit acest lucru „principiul 
coridorului”. El a spus că atunci când te îndrepţi către 
obiectivul tău, oricât de îndepărtat ar fi, începi să te mişti 
într-un coridor al timpului. Pe măsură ce te deplasezi în 
interiorul său, alte uşi spre oportunităţi ţi se vor deschide 
pe părţile laterale. Dar nu ai fi putut să vezi aceste uşi 
dacă nu te-ai fi aflat în mişcare în acest coridor psihologic 
către scopul tău. 

Mulţi oameni care reuşesc în viaţă ajung să aibă 
succes într-un domeniu cu totul diferit faţă de cel în care 
au început. Deoarece se aflau în mişcare, ei au văzut 
oportunităţile şi posibilităţile de care nu ar fi fost 
conştienţi dacă ar fi aşteptat până când toate lucrurile ar fi 
fost în ordine. Adevărul este că niciodată lucrurile nu vor fi 
în ordine în totalitate. 

37) Calitatea de fier a succesului 

Dacă prima însuşire a curajului este disponibilitatea 
de a începe, cea de-a doua o reprezintă capacitatea de a 
îndura. Este curajul de a rezista, de a persevera în pofida 


oricărui eşec sau a oricărei dificultăţi. 

Auto-disciplina constituie calitatea de fier a 
caracterului, cea care îţi permite să înduri. Auto-disciplina 
este singura calitate care îţi oferă puterea de care ai 
nevoie pentru a-ţi asuma riscuri şi a înfrunta pericole şi 
nesiguranţă. Curajul care provine din auto-disciplină îţi 
dezvoltă puterea personală interioară care îţi permite să 
depăşeşti orice obstacol din calea ta. 

38) Diferite forme de curaj 

Există câteva forme de curaj pe care le poţi dezvolta 
prin practică. Aceste forme de curaj te vor ajuta să obţii 
marele succes care este posibil pentru tine şi pot fi 
învăţate prin practică. 


Făureşte-ţi visuri măreţe 

Prima formă de curaj este aceea de a-ţi făuri visuri 
măreţe şi de a-ţi stabili obiective îndrăzneţe. La acest 
punct se opresc cei mai mulţi oameni. Însăşi ideea de a 
stabili scopuri grandioase, provocatoare, stimulatoare, 
valoroase se dovedeşte atât de copleşitoare, încât ei 
renunţă chiar înainte de a începe. Dar acest lucru nu este 
valabil pentru tine. Aşază-te, scrie-ţi obiectivele, de parcă 
orice ar fi posibil pentru tine, şi nu-ţi fie teamă niciodată să 
ai visuri măreţe. 


Ia-ţi un angajament 

Cel de-al doilea gen de curaj este acela de a-ţi lua un 
angajament total, implicându-te cu totul în orice hotărăşti 
să faci. Din experienţa mea, toţi oamenii de succes sunt cei 
care se angajează cu tot sufletul în ceea ce fac. Pe care îi 
preocupă adânc vieţile şi obiectivele lor. Nu fac lucrurile 
pe jumătate. Chiar dacă nu au garanţii, nu le este teamă să 
se dedice total activităţilor lor. Dacă dau greş, eşuează 
încercând să facă foarte mult, nu dominati de o precauţie 


excesivă, dorind şi sperând că totul se va rezolva peste 
noapte. 


leşi din zona de confort 

Al treilea gen de curaj de care ai nevoie îl reprezintă 
acela de a ieşi din zona de confort. Acesta este curajul de a 
te muta în zona de disconfort, unde te simţi ciudat, 
neîndemânatic şi singur. Zona de confort este unul dintre 
cei mai mari duşmani ai potenţialului omenesc. Atunci 
când oamenii intră în această zonă, ei se încăpăţânează să 
rămână acolo. Adesea, vieţile lor se scurg în timp ce ei nu 
fac decât să îşi consolideze rutina şi rezultatele mediocre. 


Ia o poziţie fermă 

Al patrulea gen de curaj de care ai nevoie este cel de 
a lua o poziţie fermă, mai ales în privinţa valorilor, a 
viziunilor şi a credințelor tale. Trebuie să aperi ceea ce 
crezi că este corect. Trebuie să îi sprijini pe cei care 
promovează aceste principii. Trebuie să ai îndrăzneala de 
a-ţi apăra cu tărie cele mai înalte valori pe care le cunoşti 
şi să refuzi să faci compromisuri doar pentru că ceilalţi 
oameni s-ar putea să te dezaprobe. 


Păşeşte cu credinţă 

Ai nevoie de curajul de a te lansa cu credinţă, fără a 
avea garanţia că vei reuşi. Cineva a scris cândva: „Dacă 
fiecare obstacol ar trebui depăşit mai întâi, nimic nu ar 
mai fi realizat”. 

Oamenii curajoşi sunt aceia care au un vis şi îşi 
stabilesc un obiectiv, întocmesc un plan şi fac primul pas, 
fără a avea asigurări şi garanţii că eforturile lor vor fi 
încununate de succes. Totuşi, dacă vei considera că fiecare 
pas înainte este o experienţă de învăţare şi că fiecare 
obstacol reprezintă o lecţie valoroasă ce ţi-a fost trimisă 


pentru a te face mai puternic şi mai bun, nu îţi va mai fi 
teamă să te arunci cu credinţă în necunoscut. 


Riscă să ai eşecuri 

Ai nevoie de curajul de a risca să eşuezi. Ai nevoie de 
curajul de a îndura obstacole şi dezamăgiri constante şi 
înfrângeri temporare. Ai nevoie să înveţi să te confrunţi cu 
eşecurile pentru a-ţi da seama că reprezintă o condiţie 
prealabilă indispensabilă a succesului. Ai nevoie de curajul 
de a trata eşecurile ca pe oportunităţi pentru a începe ceva 
într-un mod mai inteligent. Ai nevoie să îţi depăşeşti teama 
de eşec prin repetarea lucrurilor de care te temi şi prin 
luarea hotărârii de a-ţi reveni şi de a nu ceda atunci când 
lucrurile nu funcţionează pentru tine. 


Confruntă-ţi temerile 

Ai nevoie de curajul de a te întoarce constant către 
pericol. Identifică toate situaţiile din viaţa ta care îţi 
provoacă astăzi stres sau anxietate. Hotărăşte-te care ar 
putea fi cel mai rău rezultat posibil al fiecăreia dintre 
aceste împrejurări. Decide-te să îl accepţi pe cel mai rău, 
în cazul în care va avea loc. Apoi acţionează pentru a 
soluţiona fiecare dintre aceste situaţii. Refuză să-i permiţi 
unui context de frică să rămână în viaţa ta, să-ţi domine 
gândirea şi emoţiile şi să te tragă înapoi. 


Practică gândirea de la zero 

Ai nevoie de curajul de a practica permanent în viaţă 
gândirea de la zero. Întreabă-te: „Există vreun alt lucru în 
viaţa mea pe care, ştiind ceea ce cunosc în prezent, nu l-aş 
mai începe astăzi dacă ar fi s-o iau de la capăt?” 

Există situaţii în viaţa fiecărei persoane în care, 
ştiind ce cunoaşte la ora actuală, nu s-ar mai implica dacă 
ar putea hotări din nou acest lucru. Dacă te vei hotări că 


există o împrejurare în care nu te-ai mai implica, 
următoarea ta întrebare ar trebui să fie: cum ieşi din 
această situaţie şi cât de repede? 

Nu îţi poţi construi o viaţă minunată dacă, chiar în 
centrul existenţei tale, mai există un lucru în care nu te-ai 
mai implica în cazul în care ai putea să o iei de la capăt. 
Ştii întotdeauna când te confrunţi cu o situaţie de gândire 
de la zero. Îţi provoacă foarte mult stres. Te preocupă 
continuu. Uneori, te ţine treaz noaptea şi îţi domină 
conversațiile. Ştii întotdeauna despre ce este vorba. 


Recunoaşte-ţi greşelile 

Ai nevoie de curajul de a admite că ai putea să te 
înşeli sau că ai greşit după ce ai obţinut informaţii 
revelatoare despre orice situaţie în cauză. Este uimitor cât 
de mulţi oameni rămân la un nivel de rezultate mediocre, 
deoarece nu vor să recunoască faptul că nu sunt perfecţi. 
Nu vor admite că, odată cu trecerea timpului, ceva ce a 
părut o idee bună s-a dovedit a fi o alegere sau hotărâre 
greşită. 

Nu-ţi fie frică să-ţi micşorezi pierderile. Nu-ţi fie 
teamă să recunoşti că ai greşit şi să te eliberezi. Nu-ţi fie 
frică să renunţi la un mod de a acţiona folosit până în 
prezent şi să încerci ceva cu totul diferit. Aceasta este 
dovada curajului, a puterii personale şi a gândirii eficiente. 


Fii dispus să faci greşeli 

Ai nevoie de curajul de a fi dispus să faci greşeli şi să 
înveţi din acestea. Toţi cei care au rezultate deosebite iau 
hotărâri, comit erori, învaţă din acestea, se auto- 
corectează şi merg mai departe continuu. 

Oamenii de succes nu sunt neapărat aceia care iau 
cele mai bune hotărâri tot timpul, ci aceia care iau 
deciziile optime. Dacă fac o greşeală, acceptă acest lucru, 


învaţă cât mai mult din această situaţie şi apoi continuă. 
Adu-ţi aminte, poţi învăţa să ai succes numai eşuând şi 
comiţând erori. Cu cât eşuezi mai mult şi faci mai multe 
greşeli, cu atât devii mai inteligent şi cu atât este mai 
probabil că îţi vei atinge într-un final obiectivele. 


Asumă-ţi întreaga responsabilitate 

Ai nevoie de curajul de a-ţi asuma întreaga 
răspundere pentru viaţa ta, fapt care înseamnă să iei 
asupra ta creditul pentru rezultate. Ai nevoie de curajul de 
a refuza să te scuzi sau să te aperi. Trebuie să ai 
îndrăzneala de a spune mereu: „Sunt răspunzător!” 

Atunci când ceva nu merge bine, trebuie să te 
concentrezi asupra soluţiei şi nu asupra problemei. 
Întreabă-te: „Ce facem de acum încolo? Care este 
următorul pas? Care e soluţia?” 

Apoi te ridici şi mergi mai departe, păstrând grâul 
din situaţia respectivă şi aruncând neghina. 


Fii răbdător 

Ai nevoie de ceea ce se numeşte „răbdare curajoasă”. 
Aceasta reprezintă un gen special de curaj necesar după 
ce te-ai lansat către obiectivul tău, dar nu ai văzut încă 
niciun rezultat. Este uimitor cât de mulţi oameni renunţă 
între momentul în care au început şi cel în care au început 
să se vadă rezultatele. Îndoielile şi temerile lor îi 
copleşesc. 

Dar acest lucru nu este valabil pentru tine. Odată ce 
ai început să te îndrepţi către obiectivul tău, hotărăşte-te 
să rămâi calm şi încrezător până începi să obţii rezultate. 
Fii răbdător şi tenace, indiferent ce se întâmplă pe termen 
scurt. 


Perseverează mai mult timp 


Ultimul tip de curaj de care ai nevoie este acela de a 
persevera mai mult decât oricine altcineva. Perseverenţa 
reprezintă calitatea care îţi va garanta, în final, succesul. 
Disponibilitatea ta de a persevera în ciuda oricărei 
dificultăţi poate fi cel mai mare atu al tău. Chiar acel factor 
care îţi garantează succesul. 

Dacă vei refuza să renunti, va trebui să reuşeşti într- 
un final. Ca şi la baseball, nu vei reuşi să ajungi la ultima 
bază dacă nu vei continua să alergi. În 30 de ani de când îi 
studiez pe oamenii de succes, am descoperit un aspect de 
nenumărate ori. Nimeni. Nu a fost învins vreodată până 
când nu a acceptat înfrângerea drept o realitate. Nimeni în 
afară de tine nu te poate învinge. 

Atunci când te vei disciplina să faci ceea ce trebuie, 
chiar dacă ai sau nu dispoziţia potrivită, şi îţi vei folosi 
această putere interioară pentru a-ţi construi un nivel 
ridicat de curaj şi perseverenţă înăuntrul tău, vei deveni o 
persoană extrem de puternică. Vei simţi curând că nu 
există nimic din ceea ce nu poţi realiza. Vei ajunge să te 
dezvolţi până în punctul în care te vei simţi pe deplin de 
neoprit. _ 

39) Intr-un final, eşti propria creaţie 

Cineva a spus cândva: „Sunt propria creaţie, dar 
dacă ar trebui să o iau de la capăt, aş mai ruga pe cineva 
să mă ajute puţin”. Tu şi cu mine suntem propriile creaţii. 
Noi toţi ne putem perfecționa în nenumărate domenii. Noi 
toţi avem nevoie să stabilim standarde mai înalte pentru 
noi înşine. Noi toţi trebuie să lucrăm continuu asupra 
dezvoltării propriilor caractere. Noi toţi trebuie să 
încercăm să devenim oameni mai buni. Nu ne putem 
permite niciodată să ne complăcem la niciun nivel al 
dezvoltării noastre. Trebuie să ne perfecţionăm mereu. 

Una dintre caracteristicile oamenilor superiori este 
aceea că ei se pot gestiona. Dacă lucrează într-o companie, 


pot face acest lucru imaginându-şi că şefii lor sunt lângă 
ei, observându-i şi completându-şi în fiecare zi fişa de 
evaluare anuală. Sau, considerându-se modele, ei îşi pot 
stabili standarde mult mai înalte decât ar putea altcineva 
să le impună. 

40) Adevărata recompensă 

Atunci când îţi propui standarde înalte, respectul tău 
faţă de tine însuţi creşte. Dacă hotărăşti că vei trăi în 
conformitate cu cele mai înalte valori şi cu cele mai 
puternice convingeri ale tale, te simţi minunat. Odată ce 
devii cu adevărat onest, nu te mai compromiţi în relaţiile 
cu ceilalţi. Vorbeşti sincer cu toţi cei cu care trăieşti şi 
munceşti. Eşti complet autentic cu tine şi cu ceilalţi. 

Cu cât vei fi mai onest cu tine însuţi, cu atât vei avea 
mai mult curaj şi mai multă încredere în tine. Vei deveni 
pozitiv şi mai entuziast în legătură cu tine însuţi. Iți vei 
dezvolta un sentiment extraordinar de putere personală 
interioară. Cu cât vei trăi mai mult în conformitate cu cele 
mai înalte valori pe care le cunoşti, cu atât caracterul tău 
se va înfrumuseţa. Intr-un final, vei ajunge în punctul în 
care vei absolut de neoprit! 

41) EXERCIŢII DE ACŢIUNE 

1. Stabileşte-ţi cele mai importante trei valori în viaţa 
personală şi familială. In ce crezi şi ce îţi pasă cel mai 
mult? 

2. Hotărăşte-te să trăieşti în adevăr cu tine şi cu 
ceilalţi, fără a face compromisuri. În ce domeniu al vieţii 
tale nu eşti complet cinstit cu o altă persoană? 

3. „Fii cinstit cu tine însuţi”. Analizează domeniile din 
viaţa ta în care te confrunţi cu stres, lipsă de satisfacţii sau 
nefericire şi stabileşte dacă nu cumva nu îţi respecţi 
vreuna dintre valori. 

4. Ce fel de companie ar fi compania ta dacă toţi 
angajaţii ei ar fi exact ca tine? Ce ai putea schimba imediat 


pentru a-ţi transforma compania într-un loc mai bun? 

5. Ce ai face şi cum ţi-ai petrece timpul dacă ai afla 
astăzi că nu mai ai decât şase luni de trăit? Răspunsurile 
tale la această întrebare îţi vor dezvălui adevăratele tale 
valori. 

6. „Oamenii nu se schimbă”. Întrucât aceasta este 
una dintre legile vieţii, ce schimbări ar trebui să faci în 
viaţa şi în relaţiile tale, acasă şi la serviciu, pentru a te 
adapta la acest lucru? 

7. Fii autentic în toate privinţele. În ce domenii 
trebuie să accepţi lumea aşa cum este şi nu aşa cum ţi-ai 
dori să fie? Fii cinstit cu tine însuţi. 

(p) Sumar şi concluzii 

Lumea este asemenea unei oglinzi uriaşe. Reflectă 
ceea ce eşti tu. Dacă eşti o persoană iubitoare, prietenoasă 
şi serviabilă, şi lumea se va dovedi iubitoare, prietenoasă şi 
serviabilă pentru tine. Lumea este ceea ce eşti tu. 

Thomas Dreier 

Cel mai important principiu al vieţii omeneşti este 
acela că ajungi să fii precum gândeşti în cea mai mare 
parte a timpului. Această idee reprezintă baza religiei, a 
filosofiei, a metafizicii, a psihologiei şi a succesului. Lumea 
ta exterioară este în mare parte o reflectare a universului 
tău interior. Dacă îţi vei schimba modul de a gândi, îţi vei 
transforma viaţa. 

Cea mai mare provocare şi cea mai mare 
responsabilitate pe care le ai sunt acelea de a-ţi crea în 
interiorul tău echivalentul mental a ceea ce vrei să exprimi 
în exterior. Făcând acest lucru, îţi vei activa toate puterile 
mentale şi vei stimula forţele universului să lucreze pentru 
tine. Vei prelua întregul control asupra vieţii tale. 

Mii de persoane au fost întrebate la ce se gândesc în 
cea mai mare parte a timpului. De-a lungul anilor, oamenii 
de succes au răspuns la fel. Ei se gândesc în cea mai mare 


parte a timpului la ce îşi doresc şi la cum să obţină un 
anumit lucru. În schimb, oamenii nefericiţi şi lipsiţi de 
succes se gândesc şi vorbesc despre ceea ce nu îşi doresc. 
Ei se gândesc şi vorbesc despre problemele şi îngrijorările 
proprii, cât şi despre oamenii din viaţa lor pe care nu îi 
agreează. Dar acest lucru nu este pentru tine. 

Atunci când te gândeşti şi vorbeşti continuu despre 
ce îţi doreşti şi despre cum să obţii ce vrei, acest mod dea 
gândi devine rapid un obicei. Dacă te gândeşti şi vorbeşti 
despre ce îţi doreşti, devii o persoană pozitivă, mai 
hotărâtă şi mai creativă. lar atunci când rămâi concentrat 
asupra obiectivului către care te îndrepţi, devii mai 
productiv şi mai eficient. 

1) Optimismul dobândit 

Cea mai importantă calitate pe care ţi-o poţi dezvolta 
pentru a obţine fericire şi succes este, poate, aceea a 
optimismului. Poţi învăţa să fii încrezător gândind în cea 
mai mare parte a timpului precum optimiştii. Potrivit 
interviurilor cu mii de oameni fericiţi şi de succes din toate 
domeniile, optimiştii par a avea două modalităţi de a-şi 
gestiona viaţa. Acestea sunt atitudini mentale pe care şi tu 
le poţi dezvolta prin practică. 

În primul rând, optimiştii caută aspectele pozitive în 
orice situaţie, mai ales atunci când au parte de dificultăţi şi 
obstacole. Ei rămân pozitivi prin faptul că se gândesc la 
aspectele pozitive din orice problemă. Şi găsesc 
întotdeauna ceva. 

În al doilea rând, optimiştii caută lecţia valoroasă din 
fiecare problemă sau dificultate. Ei cred că fiecare eşec 
sau obstacol temporar le-a fost trimis pentru a-i învăţa 
ceva. Ei se întreabă continuu: „Ce trebuie să învăţ din 
această situaţie?” Şi găsesc întotdeauna răspunsul. 

Mintea ta este structurată într-un asemenea mod, 
încât nu poţi să cauţi aspectele pozitive şi lecţiile valoroase 


fără să preiei întregul control asupra minţii tale conştiente. 
Atunci când se întâmplă astfel, te simţi pozitiv şi mai 
optimist în legătură cu tine şi cu situaţia ta. Simţi că ai 
control total asupra vieţii tale. Acţionezi la cel mai ridicat 
nivel al tău. 

2) Şapte paşi către o viaţă cu rezultate excelente 

În plus faţă de faptul că ei caută aspectele pozitive şi 
lecţiile valoroase, optimiştii sunt caracterizați prin şapte 
orientări sau moduri de a gândi despre ei înşişi şi vieţile 
lor. Acestea sunt şapte puncte de interes la care ei se 
gândesc în cea mai mare parte a timpului. 


Se gândesc la viitor 

În primul rând, oamenii fericiţi, pozitivi sunt orientaţi 
către viitor. Ei se gândesc şi vorbesc despre viitor tot 
timpul. Ei se gândesc şi vorbesc despre punctul către care 
se îndreaptă şi nu despre ce s-a întâmplat în trecut. Işi 
creează o viziune clară, stimulativă despre ce este posibil 
pentru ei. Conform Legii Atracţiei, ei sunt atraşi de 
speranţele şi visurile lor viitoare, iar acestea sunt atrase 
de ei. 


Se gândesc la obiectivele lor 

În al doilea rând, sunt orientaţi către scopuri. Ei se 
gândesc şi vorbesc despre obiectivele lor mereu. Odată ce 
au visat şi au vizualizat imaginile viitoare ideale, le 
transformă în țeluri clare, scrise şi în planuri asupra 
cărora lucrează în fiecare zi. Îşi canalizează atenţia şi îşi 
concentrează energiile. Îşi folosesc scopurile pentru a 
prelua controlul asupra viitorului lor. 


Se gândesc la excelenţă 
În al treilea rând, sunt orientaţi către excelenţă. Ei 
sunt hotărâți să devină remarcabili în ceea ce fac, să se 


alăture primilor 10% din domeniul lor, indiferent care ar fi 
acela. Ei îşi identifică sectoarele de activitate cu rezultate 
importante şi îşi stabilesc standarde de excelenţă în 
fiecare dintre acestea. Lucrează cu ei înşişi în fiecare zi şi 
nu încetează niciodată să se perfecţioneze. 


Se gândesc la soluţii 

În al patrulea rând, ei sunt orientaţi către soluţii. Ei 
se gândesc mai degrabă la soluţii şi nu la probleme. Ei se 
gândesc mai degrabă la ce trebuie făcut şi nu la persoana 
care trebuie învinuită. Ei îşi folosesc metodele de gândire 
creativă pentru a-şi descătuşa creativitatea şi pe cea a 
oamenilor din jurul lor. Ei consideră că obiectivele sunt 
probleme care trebuie rezolvate şi că există o soluţie 
logică, care aşteaptă să fie descoperită, pentru fiecare 
dificultate. 


Se gândesc la rezultate 

În al cincilea rând, oamenii fericiţi, de succes sunt 
orientaţi puternic către rezultate. Îşi planifică dinainte cu 
atenţie fiecare zi. Îşi stabilesc priorităţi clare în activităţile 
lor. Lucrează asupra sarcinilor care reprezintă cea mai 
valoroasă întrebuințare a timpului lor. Muncesc enorm şi 
devin cunoscuţi drept oameni extrem de productivi. 
Deoarece sunt atât de eficienţi, ei fac mai mult şi 
înaintează mai repede, aducându-şi contribuţia la munca şi 
lumea lor. 


Se gândesc la evoluţie 

În al şaselea rând, cei cu rezultate deosebite sunt 
orientaţi către evoluţie. Ei citesc tot timpul, ascultă 
programe audio şi participă la cursuri şi seminarii 
suplimentare. Sunt hotărâți să rămână în top în domeniul 
lor. Ei ştiu că viitorul aparţine celor competenţi, acelor 


oameni puţini care ştiu mai multe decât competitorii lor. Ei 
ştiu că există o întrecere şi că participă la competiţia 
respectivă. Mai mult, simt hotărâți să câştige. 


Se gândesc la acţiuni 

În al şaptelea rând, care este, poate, mai important 
decât oricare dintre celelalte, oamenii cu cel mai mare 
succes sunt orientaţi puternic către acţiuni. Ei se gândesc 
la ce pot face, chiar acum, pentru a se îndrepta mai repede 
către obiectivele lor. Sunt în mişcare tot timpul. Lucrează 
în timp real. Au un simţ al priorităţilor. Realizează mai 
multe decât o persoană obişnuită. Cu cât fac mai multe şi 
ajung în poziţii mai bune, cu atât devin mai valoroşi şi 
câştigă mai mult. 

3) Posibilităţile tale sunt nelimitate 

Trăieşti în cea mai bună epocă a omenirii. Nu au 
existat niciodată mai multe oportunităţi şi posibilităţi de a 
deveni ce eşti capabil să devii şi de a-ţi atinge mai multe 
obiective decât există astăzi. Poţi folosi această carte drept 
un îndrumar pentru succes şi fericire pe parcursul întregii 
tale vieţi. 

Îţi voi prezenta din nou cele 12 idei de bază: 


1. Schimbă-ţi modul de a gândi. Modul în care 
gândeşti despre tine însuţi, despre abilitările tale şi despre 
potenţialul tău - conceptul despre tine însuţi - determină 
tot ce eşti tu astăzi şi tot ce vei fi vreodată. Din fericire, 
acest concept personal este unul învăţat. Preluând întregul 
control asupra cuvintelor, imaginilor şi ideilor pe care le 
laşi să pătrundă în mintea ta, preiei întregul control asupra 
viitorului tău. 


2. Schimbă-ţi viaţa. Vii pe lume având un potenţial 
extraordinar, cu abilități nelimitate în nenumărate 


domenii. Ca urmare a criticismului distructiv din copilărie, 
poţi să dezvolţi teamă de eşec, de pierdere, de respingere 
şi de critică. Îţi poţi dezvolta credinţe auto-limitative care 
te trag înapoi. Scăpând de aceste emoţii negative, îţi 
eliberezi adevăratul potenţial şi îţi transformi viaţa. 


3. Făureşte-ţi visuri măreţe. Adevăratul punct în care 
vei începe să trăieşti genul de viaţă care este posibil 
pentru tine îl reprezintă cel în care îţi vei crea o viziune 
stimulativă despre cum ţi-ai dori să fie existenţa ta în 
viitor, în fiecare domeniu, dacă nu ai avea nicio limitare. 
Imaginează-ţi că ai putea fi, avea sau face orice în familia 
ta, cu finanţele tale sau în viaţa ta personală. Stabileşte-ţi 
apoi obiective clare, scrise, însoţite de planuri detaliate 
pentru a-ţi transforma visurile în realitate. 


4. Hotărăşte-te să devii bogat. Hotărăşte-te astăzi să 
preiei întregul control asupra viitorului tău financiar. 
Incepe să faci lucrurile pe care le-au realizat alţii pentru a 
deveni independenţi financiar, începând de unde eşti 
astăzi. Decide exact cât de mult vrei să câştigi, să păstrezi 
şi să  dobândeşti; stabileşte-ţi aceste praguri drept 
obiective şi apoi gândeşte-te la scopurile respective tot 
timpul. Şi tu poţi face orice au realizat alţii. 


5. Preia controlul asupra vieţii tale. Eşti forţa 
creativă primară din propria viaţă. Tot ce eşti sau vei fi 
vreodată este rezultatul a ceea ce faci sau nu reuşeşti să 
finalizezi. Hotărăşte-te astăzi să îţi asumi responsabilitatea 
pentru tot ce se întâmplă în proporţie de 100%, fără a 
învinovăţi pe cineva sau fără a te scuza. Exercită-ţi puterea 
personală şi preia controlul asupra gândurilor, cuvintelor 
şi acţiunilor tale. Devino stăpânul propriului destin. 


6. Dedică-te excelenţei. Cele mai mari recompense şi 
cele mai mari satisfacţii le obţin cei care sunt foarte buni 
în ceea ce fac. Hotărăşte-te să te alături primilor 10% 
oameni din domeniul tău. Stabileşte care sunt abilităţile 
principale pe care va trebui să le ai, propune-ţi obţinerea 
unor rezultate superioare drept obiectiv, întocmeşte un 
plan şi apoi munceşte în fiecare zi pentru a te perfecționa. 


7. Pune oamenii pe primul loc. Calitatea şi numărul 
relaţiilor tale vor avea un impact mai mare asupra 
succesului tău şi a fericirii tale decât orice alt factor. 
Organizează-ţi viaţa în jurul construirii şi menţinerii unor 
relaţii de înaltă calitate şi încredere cu cei mai importanţi 
oameni din lumea ta. Întâlneşte oameni noi continuu 
pentru a-ţi extinde reţeaua de contacte. Intră în legătură 
cu alţi oameni pozitivi, orientaţi către succes. 


8. Gândeşte ca un geniu. Eşti, de fapt, o minte care 
poartă cu sine un corp. Nu reprezinţi ceea ce crezi că eşti, 
ci doar ceea ce gândeşti. Ai abilitatea de a gândi mai bine 
şi mai eficient decât până în prezent. Atunci când vei 
începe să gândeşti precum cei mai inteligenţi şi mai de 
succes oameni, vei începe să obţii curând aceleaşi 
rezultate ca şi ei. 


9. Descătuşează-ţi puterile mentale. În zilele noastre, 
ideile reprezintă principalele surse de bogăţie. Cu cât 
dezvolţi mai multe idei pentru a-ţi atinge obiectivele, 
conform Legii Probabilităţilor, cu atât este mai probabil să 
găseşti ideea cea mai potrivită pentru tine, exact la 
momentul oportun. Abilitatea ta de a genera idei noi este 
nelimitată. De aceea, şi viitorul tău se dovedeşte nelimitat. 


10. Pune-ţi mintea la contribuţie. Există câteva 


strategii şi tehnici de gândire folosite de oamenii din top 
din întreaga lume. Oricare dintre aceste metode de 
analizare şi de evaluare a situaţiei tale îţi poate oferi idei 
vitale care îţi pot schimba perspectiva şi chiar viaţa. Cu cât 
ai mai multe instrumente de gândire, cu atât mai mult îţi 
poţi construi o viaţă minunată. 


11. Creează-ţi propriul viitor. Abilitatea de a privi în 
viitor şi de a face astăzi paşii necesari care îţi vor asigura 
viaţa pe care ţi-o doreşti reprezintă un mod de a gândi 
esenţial practicat de oamenii cu cel mai mare succes din 
istorie. Persoanele cele mai eficiente îşi planifică viaţa cu 
atenţie şi fac tot ce depinde de ele pentru a anticipa cu 
mult timp înainte ce ar putea să meargă rău. Drept 
urmare, acestea gândesc mai bine şi iau hotărâri mai bune 
decât oamenii din jurul lor. 


12. Trăieşte o viaţă minunată. Lumea din jurul tău 
este determinată în mare măsură de universul dinăuntrul 
tău. Oamenii cei mai fericiţi, mai bine plătiţi şi mai 
respectaţi din fiecare domeniu sunt aceia care sunt 
cunoscuţi pentru calitatea caracterului lor. Atunci când îţi 
vei organiza viaţa în jurul calităţilor pereche numite 
integritate şi curaj, ţi se vor deschide toate uşile, iar tu vei 
fi o persoană cu adevărat fericită. ţi vei schimba modul de 
a gândi. 

4) Fă-o, pur şi simplu! 

Vigoarea mentală este asemănătoare celei fizice. 
Trebuie mult timp şi multă muncă pentru a o obţine şia o 
menţine. Dar merită fiecare efort pe care îl faci. Răsplata 
poate fi extraordinară! 

Atunci când vei începe procesul de perfecţionare a 
persoanei tale, pentru a-ţi crea pe dinăuntru o imagine 
clară a lucrurilor de care vrei să te bucuri în exterior, 


progresul poate fi încet la început. Dar dacă vei persevera, 
vei continua să faci şi să spui lucrurile potrivite în 
modurile oportune, vei începe să obţii curând rezultate în 
concordanţă cu eforturile pe care le depui. 

Nu există limite reale în legătură cu ceea ce poţi fi, 
face şi avea, cu excepţia celor pe care ţi le stabileşti tu 
însuţi. Eşti o persoană foarte bună şi extrem de talentată şi 
există foarte puţine lucruri pe care nu le poţi obţine dacă ţi 
le doreşti suficient de intens şi munceşti destul de mult 
pentru a le obţine. Secretul este să începi astăzi şi să nu 
renunti niciodată! 


